
CAPITOLUL UNU 


I 


rimul lucru care mi-a atras atenția când am ieşit din gara 

oraşului St. Raphael a fost o vampă blondă, într-un costum 

de baie sumar, cu o pălărie de pai cât roata carului şi cu 
ochelari de soare mari ca nişte gogoşi. Îşi expunea cu 
generozitate un trup satinat şi bronzat, cu a cărui linie s-ar fi 
mândrit şi domnul Vargat. 

Fata se urcă alene într-un Cadillac nedecapotabil, în timp 
ce bărbaţii singuri nu-şi dezlipeau ochii de la ea. Nici eu nu mi-i 
dezlipeam. 

Se aşeză în dosul volanului, ridică din sprâncene şi îşi 
inspecta regatul de masculi. În clipa când porni maşina, îmi 
zâmbi dispreţuitor. 

Hamalul care-mi ducea bagajele mă înghionti. 

— Dacă la asta te holbezi aşa, şefule, să vezi ce te 
aşteaptă când ai s-ajungi pe plajă. Să chem un taxi? 

— Sunt multe ca ea? l-am întrebat uşor năucit. La noi în 
oraş dacă o fată umblă aşa de dezbrăcată, nimereşte la 
închisoare. 

— Pe-aici, colcăie. Aşa-i la St. Raphael City. E voie orice. 
Dar să nu-ţi faci iluzii. Fetişcanele astea cu cât arată mai mult, 
cu atât oferă mai puţin. Doar banii le impresionează: Să chem 
un taxi? 

l-am spus să cheme, apoi mi-am scos batista şi mi-am 
şters faţa. 

Era unsprezece şi jumătate dimineaţa iar soarele ardea 
nemilos. Oamenii se scurgeau din gară spre maşinile care îi 
aşteptau, spre taxiuri sau spre trăsurile cu cai. Mă aflam într-o 


1 Desenator american de modele pentru revistele marilor case de modă. (n. 
t.) 


staţiune şi speram din tot sufletul să-i fi trecut prin minte lui Jack 
să-mi rezerve o cameră. 

Un taxi trase la trotuar şi hamalul îmi vâri bagajele 
înăuntru. l-am dat un bacşiş şi-a plecat. 

— La Hotelul Adelphi - i-am spus şoferului. 

M-am urcat în maşină şi-am început din nou să mă şterg 
pe faţă. 

Maşina îşi croi drum prin forfota circulaţiei şi, după câteva 
minute, coti spre mare, în şoseaua principală: un bulevard larg 
şi impunător, cu magazine elegante, palmieri şi poliţai în 
uniforme tropicale. Oraşul avea un aspect înstărit. Limuzine 
Cadillac şi Clipper decapotabile se aliniau de o parte şi de 
cealaltă a bulevardului. Toate mari ca nişte autobuze. 

Pe când înaintam odată cu celelalte maşini, m-am aplecat 
şi-am urmărit pe fereastră femeile. Cele mai multe erau în 
costume de plajă: unele în pijamale de interior, în pantaloni 
scurţi şi bolerouri, altele în costume de baie foarte sumare. Cele 
masive vădeau o preferinţă constantă pentru pantalonii scurţi. 
Din când în când, recunoşteam câte o târfă, dar majoritatea 
erau grase şi trecute. 

Şoferul observă în oglinda laterală figura mea atentă, 
scoase capul pe fereastră şi scuipă. 

— Parcă-i sâmbătă noaptea în cartierul bordelurilor, nu? 
zise el. 

— Tocmai mă întrebam cu ce seamănă - i-am răspuns şi 
m-am lăsat la loc pe spate. Aveţi un orăşel grozav. 

— Serios? Nu dau doi bani pe el. Dacă nu eşti milionar, 
mai bine îţi tai beregata, decât să locuieşti aici. Nu există un al 
doilea loc pe lume cu atâţia milionari pe kilometru pătrat. Ştiai? 

l-am răspuns că nu ştiam şi m-am întrebat neliniştit dacă 
aveau să-mi ajungă banii pe care îi luasem cu mine. Îmi dădeam 
seama că era de prisos să încerc să împrumut de la Jack. 

Am suit un deal, ne-am îndepărtat de mare şi o vreme am 
mers pe un drum liniştit, străjuit de o parte şi de alta de 
portocali. Taxiul trase la intrarea hotelului. 

De cum m-am dat jos din maşină, m-am uitat la hotel. Nu 
părea deloc luxos. Exact hotelul pe care m-aş fi aşteptat să-l 
aleagă Jack; probabil că mâncarea era bună. Jack avea mare 
talent să descopere hoteluri cu masă de calitate. 


Un boy în uniformă ieşi din clădire şi îmi luă bagajele. l-am 
dat şoferului un dolar, am urcat treptele şi-am intrat în hol. Era 
destul de încăpător, mobilat cu fotolii de răchită şi câteva 
hârdaie de aramă cu palmieri aproape ofiliţi. Nu era somptuos, 
dar cel puţin era curat. 

Funcţionarul de la biroul de primire, un borţos chel, a cărui 
cravată de mătase îi susţinea cea de-a doua bărbie, îmi zâmbi 
larg şi îmi oferi tocul. 

— Aveţi cameră rezervată, domnule? 

— Aşa sper. Mă numesc Lew Brandon. V-a anunţat domnul 
Sheppey de venirea mea? 

— Desigur, domnule Brandon. V-am rezervat camera de 
alături. Apăsă pe butonul unei sonerii şi băiatul de serviciu răsări 
ca din pământ. Condu-l pe domnul Brandon la camera 245. Îmi 
zâmbi larg din nou. Domnul Sheppey ocupă camera 247. Sper c- 
o să vă simţiţi bine la noi, domnule Brandon. Vă stăm la 
dispoziţie cu orice fleac... 

— Mulţumesc. Domnul Sheppey e sus? 

i — Nu. A plecat cam acum o oră. Îmi zâmbi discret şi timid. 
insoţit de o tânără doamnă. Îmi închipui că s-au dus la plajă. 

Nu m-a surprins. Jack nu se omora muncind şi avea mare 
slăbiciune pentru femei. 

— Când se întoarce, spuneţi-i c-am sosit. Rămân în 
cameră. 

— Desigur, domnule Brandon. 

M-am înghesuit împreună cu băiatul de serviciu şi cu 

bagajele într-un lift vechi de când lumea şi ne-am hurducăit 
două etaje. 
_ Camera 245 era un coteţ încins ca un cuptor de turnătorie. 
In pat, cred că nu încăpea nici măcar un pitic, duşul picura, iar 
fereastra nu dădea spre mare. Singura speranţă era să coste 
ieftin. N-avea altă calitate. 

După ce băiatul termină cu operaţiile obişnuite - lăsatul şi 
ridicatul obloanelor, aprinderea şi stingerea luminii, părând 
surprins să descopere că toate funcţionează - l-am concediat. 

Am telefonat la room-service, biroul de serviciu, şi-am 
cerut să mi se trimită nişte gheaţă şi o sticlă mare de whisky Vat 
69. Apoi m-am dezbrăcat la piele şi m-am vârât sub duş. Cât am 
stat acolo, m-am simţit perfect, dar, cum m-am întors în 
dormitor, m-au trecut din nou năduşelile. Am luat o înghiţitură 


de whisky: şi mă pregăteam să mai fac un duş, când am auzit 
ciocănituri în uşă. M-am încins cu un prosop, am descuiat uşa şi- 
am deschis-o. Un tip solid, cu mutră congestionată, tăbăcită de 
vânt, cu nas pistruiat, ce părea să fi fost strivit cândva, mai de 
mult, şi puţind a poliţai din cap până-n picioare, mă împinse în- 
dărăt în cameră şi închise uşa. 

— Tu eşti Brandon? mă întrebă el, cu o voce aspră ca 
şmirghelul. 

— Exact. Ce pofteşti? 

Îşi scoase portvizitul şi-mi arătă permisul. 

— Sunt sergentul Candy, de la brigada criminală. Îl cunoşti 
pe Jack Sheppey? 

Am simţit cum mă furnică un fior de teamă pe şira spinării. 
Nu era prima oară că Sheppey avea încurcături cu poliţia. Acum 
şase luni, îi trăsese un pumn în ochi unui poliţai şi se alesese cu 
zece zile închisoare. Trei luni mai înainte de asta, îl pocnise pe 
altul şi primise o amendă de douăzeci şi cinci de dolari. Jack nu-i 
putea suferi pe poliţişti. 

— Da, îl cunosc. A intrat în vreo încurcătură? 

— Dacă vrei, zi-i încurcătură - răspunse Candy. Scoase un 
pacheţel cu gumă de mestecat, rupse învelitoarea de celofan şi- 
şi vâri o pastilă în gură. Poţi să-l identifici? 

M-am speriat de-a binelea. 

— A avut cumva vreun accident? 

— A murit - zise Candy. Hai, grăbeşte-te şi îmbracă-te. M- 
aşteaptă o maşină afară. Locotenentul vrea să vii acolo. 

— A murit? M-am holbat la mutra lui lată şi roşie. Ce s-a 
întâmplat? 

Candy înălţă din umerii lui grei. 

— O să-ţi spună locotenentul. Hai, odată! Nu-i place s- 
aştepte. 

Mi-am pus cămaşa şi pantalonii, m-am pieptănat, am 
îmbrăcat haina şi m-am aşezat pe pat, să-mi trag ciorapii şi să 
mă încalţ. Mâinile îmi cam tremurau. 

Jack şi cu mine ne împăcasem perfect. Profitase însă 
întotdeauna prea violent de viaţă: trăise fiecare secundă din 
plin, alegându-se cu mult mai multe decât am reuşit eu 
vreodată. Mi se părea cu neputinţă să fi murit. 

După ce m-am încălţat, mi-am turnat o duşcă de whisky. 
Simţeam nevoia să beau. 


— Vrei? l-am întrebat pe Candy. 

Ezită, îşi linse buzele groase, se luptă cu conştiinţa 
profesională şi pierdu lupta. 

— Păi, nu-s chiar în interes de serviciu... 

l-am turnat o porţie, care l-ar fi băgat pe altul sub masă, 
dar el o dădu pe gât de parcă era apă chioară. 

— Hai - zise şi lăsă jos paharul. Îşi umflă obrajii şi se bătu 
pe piept. Locotenentului nu-i place s-aştepte. 

Am coborât cu liftul. În timp ce traversam holul, am văzut 
că funcţionarul de la biroul de primire mă fixează cu nişte ochi 
cât pumnul. Băiatul de serviciu se uită şi el lung la mine. Îşi 
închipuiau, probabil, c-am fost arestat. 

Doi domni bătrâni, în pantaloni albi de flanel, cu jachete 
sport, modelul Universităţii Harvard, stăteau în fotoliile de 
răchită de lângă uşă. Şi ei ne priviră lung, pe când treceam, iar 
unul rosti: 

— Fac prinsoare că tipul ăla e poliţist. 

Am coborât treptele spre maşina care ne aştepta. Candy 
s-a suit la volan iar eu m-am aşezat alături. A condus repede pe 
străzile dosnice, evitând circulaţia intensă a arterelor principale. 

— Unde-a fost găsit? am întrebat, brusc. 

— La Bay Beach - îmi răspunse Candy, mişcându-şi falca 
masivă, în timp ce mesteca. E acolo un şir de cabine de plajă. L- 
a găsit îngrijitorul. 

l-am pus întrebarea care mă frământa din clipa când 
aflasem că-i mort: 

— A avut cumva un atac de inimă? 

Candy apăsă pe butonul care declanşa sirena, fiindcă un 
Cadillac încerca să i-o ia înainte. La urletul sirenei, Cadillac-ul 
viră şi încetini, iar Candy îl depăşi şi-i aruncă şoferului o privire 
feroce. 

— A fost asasinat. 

Am rămas liniştit, cu mâinile încleştate între genunchi, 
pentru a absorbi şocul. 

Nu mi-a mai venit să spun nimic. Stăteam cu ochii pironiţi 
înainte şi-l ascultam pe Candy, cum îngâna aiurea o melodie. 

Am ajuns la plajă în mai puţin de cinci minute. Candy 
conducea repede pe o şosea largă, paralelă cu marea. In cele 
din urmă ne-am apropiat de un şir de cabine aflate pe plajă, 
vopsite în roşu şi alb, şi de un loc de parcare. Cabinele erau 


umbrite de palmieri şi se vedeau obişnuitele umbrele de plajă, 
în culori ţipătoare. Pe şosea erau parcate patru maşini de-ale 
poliţiei. Am zărit o mulţime de vreo două sute de oameni, cei 
mai mulţi în costume de baie, în picioare, lângă cabine. Am 
recunoscut la parcare şi Buick-ul decapotabil cumpărat de 
ocazie împreună cu Jack şi pentru care mai plăteam încă rate. 

Ne-am croit drum prin mulţimea care mă urmărea 
curioasă. Ajunşi lângă cabine, Candy spuse: 

— Tipul ăla mărunţel e locotenentul Rankin. 

Rankin ne văzu şi se îndreptă spre noi. Era cu un cap mai 
scund decât Candy. Purta un costum de vară gri-deschis şi 
pălărie moale, lăsată cu grijă într-un unghi şmecheresc pe ochiul 
drept:, un bărbat de vreo patruzeci şi cinci de ani, cu faţă 
netedă şi aspră, ochi cenuşii, reci, şi o tăietură mică ce-i servea 
drept gură. Părul, alb la tâmple, fusese tuns recent. Era cochet, 
îngrijit şi dur ca oţelul călit. 

— El e Lew Brandon, domnule locotenent - zise Candy. 
Rankin se uită la mine. Avea o privire pătrunzătoare ca un 
reflector. Scoase din buzunar o bucăţică de hârtie subţire şi mi-o 
vâri sub ochi. 

— Tu ai trimis asta? 

Mi-am coborât privirea asupra hârtiei. Era telegrama 
trimisă lui Jack, prin care îl informăm de ora sosirii mele. 

— Da. 

— Eraţi prieteni? 

— Eram asociaţi în afaceri. Era colegul meu. 

Rankin continuă să mă privească lung. Rămase o vreme 
cu ochii asupra mea, apoi se frecă la bărbie şi zise: 

— Mai bine să-l vezi, şi discutăm după aceea. 

Mi-am adunat tot curajul, l-am urmat pe nisipul fierbinte şi 
am intrat într-o cabină. 


II 


âteva matahale presărau pudră pe pervazul ferestrelor, 

pentru a culege amprentele. Un tip subţirel şi mai în 

vârstă şedea la o măsuţă, cu o valijoară neagră la 
picioare, şi completa un formular gălbui. 

Aproape că nu i-am observat. Mi-am îndreptat imediat 
privirea spre locul unde zăcea Jack, lângă un fel de divan. Stătea 
ghemuit pe duşumea, alături de pat, ca şi cum ar fi încercat să 
se îndepărteze de cineva în timp ce murea. l 

N-avea pe el decât o pereche de chiloţi de baie. Intre 
ceafă şi umărul drept se vedea o gaură albastru-roşcată. Pielea 
din jurul găurii se învineţise rău... Pe faţa moartă şi bronzată se 
citea teama. 

— El e? întrebă Rankin calm, urmărindu-mă cu privirea lui 
cenuşie şi rece. 

— Da. 

— In regulă. Se uită la tipul subţirel: Mai ai mult, doctore? 

— Sunt aproape gata. O crimă executată la perfecţie. Pare 
opera unui profesionist. Cred că s-a lucrat cu o daltă foarte 
ascuţită, din cele de spart gheaţa. E o mână de expert la mijloc. 
L-a nimerit exact lângă bulbul occipital. A fost înfiptă cu o forţă 
considerabilă. Moartea s-a produs instantaneu. Bănuiesc c-a fost 
ucis cam acum o oră. 

— Puteţi să-l luaţi de aici când terminaţi - bombăni 
Rankin. Se întoarse spre mine: Hai să ieşim. Păşi în soarele 
fierbinte, clipind puţin din pricina luminii nemiloase. Îi făcu semn 
cu mâna lui Candy, care se apropie. Mă întorc cu Brandon la 
hotel. Vezi ce poţi descoperi pe-aici. Doctorul zice c-a fost 
asasinat c-o daltă de spart gheaţa. O să vină şi Hughson cu 
câţiva oameni. Pune-i să caute dalta. Nu-i exclus ca ucigaşul s-o 
fi aruncat, dar mă-ndoiesc. Se uită la ceasul-brăţară, de aur, 
purtat pe dinăuntru la încheietura subţire a mâinii. Ne vedem la 
mine-n birou, la doua jumătate. 


Îmi făcu semn cu degetul, apoi o luă în curmeziş pe plajă, 
trecând prin mulţime ca şi cum aceasta nici n-ar fi existat. 
Spectatorii se dădură grăbiţi la o parte, privindu-mă curioşi cum 
îl urmam. 

Când treceam pe lângă terenul de parcare, i-am spus: 

— Domnule locotenent, Buick-ul ăla decapotabil e ai meu 
şi-al lui Sheppey. II folosea aici. 

Rankin se opri, se uită la Buick, apoi făcu semn cu mâna 
unuia dintre subalterni. 

— Spune-i sergentului Candy că Sheppey a venit în 
maşina aia decapotabilă. Vezi dacă nu găseşti amprente şi 
percheziţionează tot. Când ai terminat, pune pe cineva s-o ducă 
la Hotelul Adelphi şi s-o lase acolo. Se uită la mine: E-n regulă? 

— Mulţumesc. 

Ne-am îndreptat spre un automobil al poliţiei şi ne-am suit 
în spate. 

— Hotelul Adelphi - îi spuse Rankin şoferului. Fă un ocol şi 
mână încet. Am de discutat ceva. 

Şoferul duse mâna la şapcă, porni motorul şi se angaja în 
traficul rutier. 

Rankin se aşeză într-un colţ, scoase o ţigară de foi din 
buzunar, o scutură din carapacea ei metalică, îi tăie vârful şi o 
vâri între dinţii lui mici şi albi. O aprinse, trase adânc fumul în 
piept, îl reţinu, apoi îl suflă încet prin nările strânse. 

— Dă-i drumul - zise el. Cine eşti, cine-i Sheppey şi tot ce 
s-a întâmplat. Nu te pripi. la-o pe îndelete, ca să-mi fac o 
imagine completă. 

Mi-am aprins o ţigară, am reflectat o clipă, apoi am 
început să vorbesc. 

l-am spus că Sheppey şi cu mine conduceam de cinci ani 
cu succes o agenţie de cercetări la San Francisco. 

— Urmăream de trei săptămâni o afacere la New York, iar 
Sheppey se ocupa de birou. In timp ce mă aflam la New York, 
mi-a telegrafiat să vin imediat la St. Raphael City. Spunea că 
anchetează o afacere pe picior mare, din care aveau să iasă 
bani grei. Mi-am terminat cum am putut treaba la New York, am 
luat avionul până la Los Angeles, iar de acolo am venit cu trenul. 
Am sosit azi-dimineaţă la unsprezece şi jumătate. M-am dus la 
hotel, unde am aflat că Sheppey îmi rezervase o cameră, dar mi 


s-a spus că era plecat momentan. Tocmai făceam un duş când 
m-a luat sergentul Candy. Asta-i tot ce-fi pot spune. 

— Sheppey n-a pomenit despre ce afacere e vorba? 
întrebă Rankin. 

— Jack nu se prea omora scriind - am răspuns clătinând 
din cap. Cred că hotărâse că-i mai rapid şi mai simplu să-mi 
comunice verbal, decât să-mi scrie. 

Rankin se gândi o clipă, apoi zise: 

— Ai la tine permisul de detectiv particular? 

l-am înmânat portvizitul. Îi cercetă rapid conţinutul şi mi-l 
înapoie. 

— Nu ştii cine-l angajase sau despre ce afacere era vorba? 

— Habar n-am. 

Îmi aruncă o privire pătrunzătoare. 

— Mi-ai spune dac-ai şti? 

— Probabil, dar, cum nu ştiu, nu se pune problema. 

Se scarpină pe obraz şi făcu ochii mici. 

— Crezi că are însemnări asupra cazului? Rapoarte despre 
felul cum înaintau cercetările? 

— Mă-ndoiesc. Nu se prea omora cu notele scrise. De 
obicei lucram împreună şi eu redactam rapoartele. 

Mută ţigara de foi între buze. 

— Ce căutai la New York, dacă ai biroul la San Francisco? 

— S-a întâmplat să fiu chemat de un fost client. S-a mutat 
la New York şi-a ţinut morţiş să mă ocup eu de caz. 

— Sheppey a ieşit şi el din raza lui de acţiune, nu? Crezi că 
lucra tot pentru un fost client? 

— Poate, deşi nu cunosc nici unul care să se fi mutat aici. 

— Crezi c-o fi fost asasinat fiindc-o fi descoperit ceva în 
legătură cu afacerea asta? 

Am ezitat să-i răspund, amintindu-mi că funcţionarul de la 
biroul de primire îmi spusese că Jack plecase întovărăşit de o 
femeie. 

— N-am idee. La hotel mi s-a spus că a venit o femeie să-l 
ia şi c-au plecat împreună. Alerga după fuste. Asta era marele 
lui defect. Lăsa baltă orice afacere, când vedea o femeie care-l 
interesa. Poate să se fi întâmplat aşa ceva, iar soţul ei să se fi 
înfuriat. Sunt doar presupuneri, dar mai înainte a intrat într-o 
groază de buclucuri de pe urma femeilor. 


— Făcea curte şi celor măritate? mă întrebă Rankin, 
strâmbându-se. 

— Nici nu-i păsa, dacă arătau bine. Să nu-ţi închipui că-l 
bârfesc. Era prietenul meu cel mai bun, dar uneori mă scotea 
din sărite, când lăsa treaba ca să alerge după vreo damă. 

— N-am prea auzit ca un soţ să-şi manifeste nemulţumirea 
cu ajutorul unei dalte de spart gheaţa. La mijloc e mâna unui 
criminal de profesie. 

— Poate că era un soţ de profesie. Aveţi vreunul în fişe, 
care operează cu dalte de spart gheaţa? 

— Nu ştiu nici unul - zise Rankin şi clătină din cap. Oraşul 
ăsta e doldora de bani. Şi-au făcut apariţia o puzderie de tipi 
puşi pe-mbogăţit, dintre care unii sunt primejdioşi. Până acum, 
n-a fost încă nimeni ucis c-o daltă de spart gheaţa, dar 
întotdeauna trebuie să înceapă cineva. Scutură scrumul ţigării 
de foi. N-ai putea să afli ceva despre afacerea cu care se ocupa? 
E problema numărul unu. Trebuie să fiu sigur că moartea n-are 
legătură cu cazul anchetat de el. 

— Dacă n-a lăsat un raport în cameră, nu pot să vă spun 
absolut nimic - l-am minţit. 

Mai înainte de a-i face cunoscut că s-ar putea să-i dau 
numele clientului, voiam să mă conving mai întâi eu dacă cel 
care-l angajase pe Jack era nevinovat. Era o presupunere cam 
hazardată, dar mi se părea posibil ca Ella, dactilografa noastră, 
care se ocupa de biroul de la San Francisco, să ştie ceva. Rankin 
se aplecă înainte şi-i spuse şoferului: 

— In regulă. Dă-i bătaie. 

În mai puţin de cinci minute trăgeam în faţa Hotelului 
Adelphi. 

Am traversat împreună holul şi ne-am îndreptat spre biroul 
de primire, unde funcţionarul ne aştepta cu bărbiile-i grase 
tremurând şi cu ochii ieşiţi din orbite de atâta curiozitate ţinută 
în frâu. 

Cei doi domni bătrâni, în pantaloni albi de flanel, primiseră 
întăriri pe soțiile lor, care păreau scoase din paginile unui roman 
din epoca reginei Victoria. Stăteau nemişcaţi, cu ochii ţintă la 
noi şi cu urechile larg deschise. 

— Să discutăm undeva unde nu ne pot auzi ciorile astea 
bătrâne - zise Rankin, ridicând intenţionat vocea. 


— Desigur, domnule locotenent - răspunse funcţionarul cu 
glas şovăielnic. Ne conduse în dosul biroului, într-o cămăruţă. S- 
a întâmplat ceva neplăcut? 

— Nu s-a întâmplat nimic la hotel - zise Rankin. Cum te 
cheamă? 

Funcţionarul păru şi mai încurcat. 

— Edwin Brewer. 

— La ce oră a plecat Sheppey de la hotel? 

— Pe la vreo zece şi jumătate. 

— Era întovărăşit de-o femeie? 

— Da. A venit la birou şi-a întrebat de el. În timp ce 
discutam cu ea, a ieşit din lift domnul Sheppey şi-au plecat 
împreună. 

— A spus cum o cheamă? 

— Nu. Domnul Sheppey a apărut mai înainte s-apuc s-o 
întreb cum se numeşte. 

— Păreau să se cunoască bine? 

Brewer îşi linse nervos buzele. 

— Mada. Domnul Sheppey se purta foarte familiar cu ea. 

— Cum adică? 

— Păi, s-a apropiat de ea şi i-a spus: „Hello, scumpo!”, 
apoi a prins-o de şold şi-a ciupit-o. 

— Şi ea? 

— A râs forţat, dar mi-am dat seama că nu-i făcea plăcere. 
Nu era genul de femeie cu care să-ţi îngădui asemenea 
familiarisme. 

— Ce gen era atunci? 

— Avea un fel de demnitate. Greu să vă explic. Pur şi 
simplu, nu era genul cu care să-ţi îngădui asemenea 
familiarisme. 

— Şi totuşi el şi-a îngăduit? 

— Asta nu înseamnă nimic - am intervenit. Jack nu 
respecta pe nimeni. Dacă avea chef, ciupea şi nevasta unui 
episcop. 

Rankin se încruntă. 

— Poţi să descrii femeia? 

Brewer îşi frecă mâinile agitat. 

-— Foarte atrăgătoare. Brunetă şi cu o siluetă grozavă. 
Purta ochelari mari de soare şi o pălărie uriaşă. N-am văzut-o 


prea bine la faţă. Avea pantaloni pescăreşti bleumarin şi o bluză 
albă. 

— Ce vârstă? 

— În jurul a douăzeci de ani, n-aş putea să vă spun sigur. 
Poate chiar douăzeci şi cinci. 

— Ai recunoaşte-o dac-ai revedea-o? 

— A, fireşte. 

Rankin îşi stinse ţigara de foi în scrumiera de pe biroul lui 
Brewer. 

— Dacă n-ar mai avea o pălărie uriaşă şi ochelari de soare, 
şi-ar fi cu capul descoperit şi într-o rochie albă, crezi c-ai mai 
recunoaşte-o? 

Brewer reflectă un moment, apoi se uită plouat. 

— Hm, poate ca nu. 

— Poţi să recunoşti deci hainele, dar nu femeia? 

— Chiar aşa. 

— Asta nu-i de prea mare ajutor, nu? zise Rankin. Foarte 
bine, nu-i nimic. Ce s-a întâmplat după ce Sheppey a salutat-o? 

— Domnul Sheppey, a zis că trebuie să se întoarcă peste 
două ore şi că să se grăbească. Au plecat împreună şi i-am 
văzut pornind cu maşina lui. 

— Femeia şi-a lăsat automobilul aici? 

— Nu l-am văzut. Cred c-a venit pe jos. 

— Dă-mi cheia de la camera lui. 

— Să-l chem pe Greaves? E detectivul hotelului. 

Rankin clătină din cap. 

— Nu. N-am chef ca detectivul hotelului să se fâţâie de 
colo-colo şi să şteargă indiciile. 

Brewer ieşi din birou şi se duse la tabloul cu chei. L-am 
urmat. Cei patru bătrâni din hol se uitau fix la noi. 

— Trebuie c-a luat cheia cu el - zise Brewer. Vă dau un 
duplicat. 

Găsi o cheie şi i-o înmână lui Rankin. În timp ce Rankin o 
lua, Brewer întrebă: 

— I s-a întâmplat ceva domnului Sheppey? 

Cei patru se aplecară înainte. Mureau de curiozitate. 

— A născut - zise Rankin. Cred că-i pentru prima oară în 
istorie, dar nu sunt absolut sigur, aşa că nu spune c-o ştii de la 
mine. 


Ne-am îndreptat spre lift. Bătrânii ne urmăreau cu mutre 
uluite. Rankin apăsă pe butonul etajului doi şi rosti: 

— Nu pot să sufăr bătrânii care locuiesc la hoteluri. 

— Ai să îmbătrâneşti şi dumneata. Nu de plăcere stau la 
hotel. 

— Un detectiv sentimental - zise el şi colţurile gurii îi 
căzură. Credeam c-am întâlnit toate tipurile de oameni. 

— Ai aflat ceva despre fată de la îngrijitorul cabinelor? l- 
am întrebat pe când treceam de primul etaj. 

— Da. Aceeaşi descriere. Fiecare cabină are câte două 
cămăruţe, ca să te schimbi. Ea a folosit una, iar el pe cealaltă. l- 
am găsit pantalonii pescăreşti, cămaşa, pălăria şi ochelarii de 
soare. Hainele lui erau în încăperea de alături. 

— Fata şi-a lăsat hainele în cabină? am întrebat uimit. 

— Exact. S-ar putea să însemne două lucruri: fie că dorea 
să dispară şi s-a decis să plece în costum de baie - toată lumea 
în oraşul ăsta blestemat umblă în costume de baie. Fie că s-a 
dus să înoate, şi-a fost şi ea omorâtă de cel care mai înainte l-a 
ucis pe Sheppey. Oamenii mei cercetează plaja. Eu cred însă că 
fata şi-a luat tălpăşiţa. 

— N-a văzut-o nimeni când a ieşit din cabină? l-am 
întrebat în timp ce liftul se oprea la etajul doi. 

— Nu, dar mai întrebăm prin împrejurimi. Am luat-o pe 
coridor, spre camera 247. 

— S-a deghizat foarte abil - continuă Rankin în vreme ce 
vâra cheia în uşă. În oraşul ăsta, nimeni nu se uită la chipuri, ci 
la siluetă. 

Intoarse cheia în broască şi împinse uşa. Am rămas pe loc 
şi-am privit prin cameră. Era ceva mai mare ca a mea, darnu cu 
mult, la fel de încinsă şi fără aer. 

— Dumnezeule! murmură Rankin. 

Prin cameră părea c-a trecut un ciclon. Sertarele de la 
comodă atârnau toate. Lucrurile lui Jack erau aruncate pe jos. 
Servieta îi fusese ruptă, iar hârtiile risipite peste tot. 
Aşternuturile fuseseră smulse de pe pat, iar din salteaua 
spintecată ieşea umplutura. Pernele fuseseră şi ele sfâşiate, iar 
fulgii zăceau grămadă pe duşumea. 

— S-a lucrat foarte repede, zise Rankin. Dac-ar fi fost ceva 
de găsit, acum e prea târziu. O să trimit băieţii. Poate c-au mai 


rămas nişte amprente, deşi sunt sigur că n-au să găsească 
nimic. 
A închis uşa şi a încuiat-o. 


CAPITOLUL DOI 


I 


tăteam în pat şi ascultam tropăiala greoaie, vânzoleala de 
alături şi murmurul vocilor, în timp ce oamenii lui Rankin 
căutau indicii. 

Mă simţeam deprimat şi singur. Cu toate defectele lui, Jack 
fusese un partener excelent. Ne întâlnisem cu cinci ani în urmă, 
pe vremea când lucram ca anchetator principal în biroul 
procurorului districtual. Jack era reporter la rubrica de fapte 
diverse a ziarului San Francisco Tribune. Ne-am împrietenit şi, 
într-o noapte, la o sticlă de whisky, am căzut de acord că ni se 
făcuse lehamite să fim marionetele a doi cretini borţoşi, care 
şedeau în dosul birourilor şi păreau încântați să ne muncească 
la sânge. 

Deşi ne ameţisem uşor, ne venea greu să renunţăm la 
siguranţa oferită de un salariu regulat, în schimbul riscului de a 
lucra pe cont propriu. N-aveam un capital prea mare. 
Dispuneam de cinci sute de dolari mai mult ca Jack, dar aveam 
o experienţă îndelungată şi-am crezut că putem să tragem profit 
de pe urma ei. 

În oraş erau câteva agenţii de cercetări. Cunoşteam o 
bună parte din ele şi nu prea făceau multe parale. După ce-am 
băut jumătate din sticla de whisky, am hotărât să renunţăm la 
slujbe şi să întemeiem o agenţie. 

Ne-a mers bine de la bun început. După un an, câştigam 
destul ca să trăim ca lumea, şi de-atunci n-am regretat 
niciodată. 

M-am întrebat cum o să fie lucrul fără partener. M-am 
întrebat dacă n-ar trebui să caut pe altcineva, ca să formez o 
echipă. Aveam destui bani la bancă pentru a-i plăti soţiei lui Jack 
partea lui de agenţie. Era o roşcată stupidă, care îl înnebunise 


pe vremuri, şi nu mă îndoiam c-avea să se grăbească să-şi 
recapete banii Împrumutați lui Jack ca să deschidem agenţia. 

Mi-am mutat şirul gândurilor şi-am început să reflectez la 
moartea lui Jack. Nu credeam că era legată de cazul pe care îl 
ancheta. Părea mai probabil că se încurcase cu amanta vreunui 
gangster, iar gangsterul îl omorâse. O daltă ascuţită, cum 
remarcase şi Rankin, era arma unui ucigaş de meserie şi fusese 
folosită ca atare. Trebuia să aflu însă numele clientului lui Jack. 
Îmi spusese că afacerea o să ne umple de bani. Cu siguranţă, 
căci altfel Jack nu s-ar fi deranjat să vină până aici tocmai de la 
San Francisco. Aşadar, clientul era bogat. Asta nu-mi ajuta cu 
nimic. După câte-mi dădusem seama, mai toţi cei din St. 
Raphael erau doldora de bani. 

Trebuia să fiu sigur că acel client n-avea nici o legătură cu 
crima şi doar apoi să-i dezvălui lui Rankin identitatea lui. Nimic 
nu dăunează reputației unui detectiv particular ca faptul de a 
vâri clientul în ghearele legii. E o gafă care nu se uită cu una cu 
două. 

După plecarea oamenilor lui Rankin aveam să-i telefonez 
Ellei, dar nu de la hotel. Nu ştiam cât e de şmecher Rankin, dar 
dacă era pe cât îl bănuiam, lăsase desigur un om de-al lui la 
centrala hotelului, aşteptând să dau tocmai un astfel de telefon. 

M-am uitat la ceas. Se făcuse unu fără un sfert. Mi-era 
foame. Din seara trecută nu mai mâncasem nimic substanţial. 
Mi-am zis c-o să câştig timp dacă mănânc acum, fiindcă băieţii 
de alături aveau destulă treabă ca să nu-şi bată capul cu mine. 
Mi-am dat jos picioarele din pat şi m-am sculat. 

În timp ce-mi încheiam nasturele de la guler, uşa se 
deschise şi Rankin aruncă o privire înăuntru. 

— Dumnezeule! E ca într-un cuptor. 

— Mda. Tocmai mă pregăteam să plec la masă. Ai nevoie 
de mine? 

Se sprijini de glaful uşii, mestecând o ţigară de foi stinsă. 

— N-au găsit nimic. Arătă cu degetul mare spre camera de 
alături. Sute de amprente, probabil fără nici o importanţă. 
Personalul hotelului nu prea se omoară cu curăţenia. Sunt 
amprentele de la cel puţin treizeci de clienţi vechi. N-am dat 
peste nici un raport asupra felului cum progresa ancheta. Nici 
nu m-am aşteptat. Nimic care să ne indice cu ce se ocupa 
Sheppey aici. 


— Sunt sigur că nici cel care a răvăşit prin cameră n-a 
găsit nimic. Jack nu scria rapoarte. 

— Incă nu ştii pentru cine lucra? întrebă Rankin, 
cercetându-mă din ochi. 

— Habar n-am. 

— Brandon, prostiile astea cu apărarea numelui clientului 
nu fac doi bani când e vorba de-o crimă. N-ar strica să-mi 
dezvălui mai repede numele. Nu mă duce pe mine că n-ai de 
unde-l şti. 

— Nici n-am intenţia, domnule locotenent. Dar dacă Jack 
n-a lăsat nici un raport, nici eu nu ştiu ce să fac. 

— Dă-mi adresa biroului vostru. E cineva acolo, o 
secretară? 

l-am dat adresa. 

— Avem o dactilografă. De-abia a împlinit şaptesprezece 
ani, e proastă foc şi-o plătim degeaba. Nu-i spunem nimic. 

Rankin nu păru să mă creadă. 

— Dacă descoperi cine-i clientul, vino să-mi spui. Dacă în 
douăzeci şi patru de ore nu-mi comunici, vin eu la tine. 

Plecă închizând uşa în urmă şi lăsând ameninţarea să 
plutească în aer ca un nor de gaze otrăvitoare. 

M-am hotărât să renunţ la dejun. Mă bătea gândul că 
Rankin avea să telefoneze la cartierul general al poliţiei din San 
Francisco, pentru a cere să fie trimis un poliţist care să 
vorbească cu Ella, înaintea mea. 

Am coborât cu liftul în hol, am mers pe jos de-a lungul 
unui bloc şi am găsit un drugstore!, m-am închis într-o cabină 
telefonică şi-am format numărul de la birou. 

Nu-i spusesem lui Rankin decât jumătate din adevăr în 
privinţa Ellei. Avea doar şaptesprezece ani, dar fără să fie deloc 
proastă. Era foarte deşteaptă şi plină de intuiţie. 

Mi-a părut bine să-i aud glasul tânăr şi clar rostind: 

— Agenţia Star. Bună ziua. 

— Lew la telefon - i-am spus, vorbind repede. Te chem din 
St. Raphael City. Jack a venit aici ca să ancheteze un caz şi mi-a 
telegrafiat să-l secondez. Am veşti proaste, Ella, Jack a murit. A 
fost asasinat. 

Am auzit-o cum îşi trage răsuflarea brusc şi violent. Ţinuse 
la el. Jack, din obişnuinţă, o curtase când Ella se angajase la 


1 Magazin general, cu un bufet pentru băuturi. 


biroul nostru, dar îl convinsesem s-o lase în pace, ţinând seama 
de vârsta ei. Cu toate acestea, o cucerise, şi Ella era aproape 
îndrăgostită de el. 

— Jack... a murit? întrebă ea cu un glas tremurător. 

— Da. Ascultă, Ella, am să-ţi spun ceva important. Poliţia 
vrea să afle în ce constă cazul şi numele clientului. Jack nu mi-a 
spus. Ţie ţi-a spus cumva? 

— Nu. A pomenit doar că s-a ivit o afacere şi că pleacă la 
St. Raphael City. A zis c-are să-ţi telegrafieze să vii şi tu acolo, 
dar n-a spus despre ce-i vorba. 

O auzeam cum se luptă să nu izbucnească în lacrimi. Mi-a 
părut rău de fetiţă, dar nu era momentul să fiu sentimental. 

— Cum a primit angajamentul, printr-o scrisoare sau 
telefonic? 

— l-a telefonat un bărbat. 

— Şi-a dat numele? 

— Nu. L-am întrebat, dar n-a vrut să spună. A zis că 
doreşte să vorbească cu unul dintre şefii agenţiei. 

Mi-am împins pălăria pe ceafă şi-am răsuflat adânc. Aerul 
din cabină era aşa de greu, că te puteai sprijini de el. 

Se părea c-am ajuns într-un impas. Pe urmă mi-a venit 
deodată o idee. Mi-am amintit că Jack avea obiceiul să 
mâzgălească când vorbea la telefon. Dacă vorbea la telefon şi 
avea un creion la-ndemână, nu se putea să nu mâzgălească. 
Desena nuduri, şi în privinţa asta era foarte talentat, sau nota 
fragmente din conversaţia care avea loc. Devenise o a doua 
natură să mâăzgălească atunci când vorbea la telefon. 

— Ella, du-te la el în birou şi uită-te la sugativă. Există 
posibilitatea să fi notat numele clientului. Ştii că-i plăcea să 
mâzgălească. 

— Bine. Mă uit. 

Am aşteptat, simțind cum mi se scurge transpiraţia pe şira 
spinării. In cabină, atmosfera se încinsese atât de rău, încât a 
trebuit să deschid uşa ca să intre niţel aer curat. Atunci am zărit 
poliţaiul. Se sprijinea de bar. Mirosea de la o poştă a poliţai şi, 
după felul exagerat în care fixa o ceaşcă de cafea, mi-am dat 
seama că se străduia să nu-i alunece privirea în direcţia mea. 

Mi-am tras singur o înjurătură fiindcă nu mă gândisem că 
Rankin avea să pună pe cineva să mă urmărească. Tipul ăsta 
trebuie să fi bănuit că telefonam la birou. 


Vocea Ellei îmi readuse brusc atenţia la telefon. 

— Pe sugativă sunt multe scrise. O am în faţă. Dare un 
singur nume. E scris cu litere de tipar: Lee Creedy. 

— In regulă, Ella. S-ar putea să însemne ceva, sau să nu 
fie nimic. Distruge imediat sugativa, mă auzi? Rămân la aparat. 
Rupe-o, arunc-o în closet şi trage apa după ea. S-ar putea să 
primeşti în orice clipă vizita poliţiştilor şi nu-i cazul s-o găsească. 

Am aşteptat trei minute, apoi Ella s-a întors. 

— Am scăpat de ea. 

— Bravo, fetiţo! Acum ascultă. Am declarat poliţiei de aici 
că eşti proastă şi că nu-ţi spunem nimic. Fă deci pe proasta. 
Spune-le că Jack a primit un telefon şi că ţi-a comunicat că 
pleacă la St. Raphael City, dar că nu ştii nici de ce şi nici cine l-a 
chemat la telefon. Ai înţeles? 

— Da. 

— Nu te lăsa intimidată. Au să facă probabil pe brutalii, au 
să pomenească de complicitate, dar nu te speria. Rămâi pe 
poziţie. Nu pot să dovedească nimic şi-au să se plictisească 
repede să mai insiste. 

— Foarte bine, Lew. 

— Mai e ceva. Nu-mi place să te rog lucrul ăsta, Ella, dar 
eu n-o pot face de aici. Vrei s-o anunţi tu pe soţia lui Jack? 
Spune-i c-am să-i scriu. li trimit diseară o scrisoare. Mă ocup eu 
de înmormântare. Când are să-şi revină după şoc, am să-i 
telefonez. 

— Nu te întorci imediat? 

— Nu. Vreau să aflu de ce a fost ucis Jack şi de către cine. 
Vrei să te duci, Ella, şi s-o anunţi tu pe soţia lui Jack? 

— Desigur. Apoi, cu voce scăzută: Tocmai au intrat doi 
bărbaţi. Cred că sunt detectivi... 

Convorbirea se întrerupse. 

Mi-am scos batista şi m-am şters pe faţă, apoi am ieşit din 
cabină, m-am îndreptat spre tejgheaua barului şi m-am apropiat 
de detectivul care aştepta. Mi-a aruncat o privire impenetrabilă 
şi mi-a întors spatele. 

Am comandat un sandviş şi o cafea neagră. 

Detectivul îşi bău cafeaua, îşi aprinse o ţigară şi, cu a 
nepăsare exagerată, ieşi din drugstore, se urcă într-un Lincoln 
negru şi plecă. 


II 


-am întors la hotel puţin timp după unu şi jumătate şi m- 

am dus direct spre camera mea. A trebuit sa trec pe 

lângă odaia lui Jack şi, văzând uşa deschisă, m-am uitat 
înăuntru. 

Un bărbat solid, cu nişte haine mototolite, stătea lângă 
fereastră, cu mâinile pe şoldurile-i late, şi privea de jur împrejur. 
Se întoarse şi mă aţinti cu o expresie dură şi duşmănoasă. 

Semăna cu un fost poliţai. Am bănuit că trebuie să fie 
detectivul hotelului. 

— Şi-au luat catrafusele? l-am întrebat în timp ce intram în 
cameră. 

— Ce cauţi aici? se răsti el cu o voce răguşită de bas. 

— Sunt Brandon. Locuiesc alături. Dumneata eşti Greaves? 

Se destinse niţel şi dădu din cap. 

Prin cameră se făcuse niţică ordine. Cel puţin fulgii 
fuseseră măturaţi, deşi se mai vedeau câţiva. Comoda avea 
sertarele închise, umplutura saltelei fusese vârâtă la loc, iar 
hârtiile strânse de pe jos. 

Lucrurile lui Jack stăteau grămadă într-un colţ: două 
geamantane jerpelite, un impermeabil, o pălărie şi o rachetă de 
tenis în presă. O grămăjoară emoţionantă: câteva fleacuri 
rămase de pe urma unui bărbat chipeş, voinic şi spiritual. 

— Au terminat cu astea? am întrebat. 

Greaves dădu din cap. 

— Va trebui să le trimit soţiei lui. Cui să-i cer s-o facă în 
locul meu? 

— Lui Joe, băiatul de serviciu. 

— Dacă n-ai altă treabă, hai la mine în odaie. Am o sticlă 
de whisky Vat 69 care trebuie golită. 

Faţa-i grasă se lumină. N-aş fi fost surprins să aflu că n-are 
mulţi prieteni. 

— Cred că pot rupe câteva clipe. 

Am intrat amândoi în camera mea şi-am închis uşa. 


Greaves se aşeză pe scaunul tare şi eu pe pat. Gheaţa se 
topise de mult. N-am mai catadicsit să comand alta prin telefon. 
l-am turnat trei degete de whisky, iar mie unu. 

L-am urmărit cum mirosea băutura. Chipul lui rotund şi 
gras era lipsit de şiretenie. Prin mustață îi răsăriseră câteva fire 
albe. Avea o privire aspră, bănuitoare şi cam obosită. Nu cred că 
era mare distracţie să fii detectiv la un hotel de teapa ăstuia. 

— Au aflat cine l-a omorât? mă întrebă el, după ce trase o 
înghiţitură bună. 

— Dac-au aflat, atunci nu mi-au spus. Ai văzut fata cu 
care-a plecat? 

— Am văzut-o - zise el şi dădu din cap. Scoase un pachet 
mototolit de ţigări Lucky Strike, îmi oferi una şi îşi aprinse şi el. 
Poliţaii din oraşul ăsta nu colaborează decât cu detectivii de la 
marile hoteluri. Pe cei mărunți, ca mine, îi ignoră. N-au decât, nu 
mă supăr. Dacă şmecherul ăla de poliţai, Rankin, m-ar fi 
întrebat, i-aş fi putut spune câte ceva, dar el nu discută decât cu 
Brewer. Ştii de ce? Fiindcă lui Brewer îi dă mâna să-şi cumpere o 
cravată de mătase. D-asta. 

— Ce-ai fi putut să-i spui? l-am întrebat, aplecându-mă 
înainte. 

— l-a cerut lui Brewer să-i descrie fata - zise Greaves. Asta 
arată cât de prost e. Brewer n-a văzut decât hainele fetei. Eu am 
urmărit-o atent. Mi-am dat seama că se îmbrăcase aşa fiindcă 
nu voia să fie recunoscută mai târziu. In primul rând am 
remarcat că era blondă. Ori purta perucă, ori îşi vopsise părul. 
N-aş putea să spun care din aceste presupuneri e cea 
adevărată, dar era sigur blondă. 

— Cum de eşti aşa de sigur? 

Greaves zâmbi acru: 

— Fiindc-am observat-o atent. Purta o bluză cu mâneci 
scurte, iar părul de pe braţe era blond. Avea tenul şi pielea unei 
blonde. 

Raționamentul nu m-a impresionat grozav. Părul de pe 
braţe putea fi decolorat de soare. Nu i-am spus, fiindcă nu 
voiam să-l descurajez. 

— Am urmat un curs special ca să descopăr ticurile 
mărunte, şi fata avea unul - continuă Greaves. A stat în hol cam 
cinci minute. Şi tot timpul şi-a mişcat degetele pe şold de parc- 
ar fi cântat la pian. Se ridică pentru a o imita. Cu mâna dreaptă, 


pricepi? Uite, cam aşa făcea cu degetele. Le plimbă pe şold ca şi 
cum ar fi executat o gamă la pian. Tot timpul. Şi era un tic bine 
înrădăcinat. Nu se prefăcea. Nici nu-şi dădea seama, 

Am tras o înghiţitură şi-am reflectat la această informaţie. 

— Poliţia va trebui să-şi piardă multă vreme căutând o fată 
cu ticul ăsta, nu? am spus. 

— În primul rând e necesar să te afli aproape de ea - zise 
Greaves şi mârâi dispreţuitor. Le-ar fi însă de mare ajutor 
poliţailor dacă ar găsi o suspectă şi-ar voi să fie siguri cu cine au 
de-a face. 

l-am dat dreptate. 

— Mda. Cred că aşa e. Din cât ai văzut-o, cu ce crezi că se 
ocupa? 

Dădu neputincios din umerii greoi. 

— Greu de spus. Putea fi artistă de varieteu. Habar n-am: 
model, cântăreaţă sau actriţă. Ştia să-şi poarte lucrurile şi avea 
un stil formidabil. 

— Ai să-i spui toate astea şi lui Rankin? 

Greaves îşi aprinse ţigara, apoi clătină din cap: 

— Nu-şi pierde el vremea să m-asculte nici dacă m-aş 
deranja să merg la poliţie. N-are timp pentru tipi d-ăştia 
oarecare, de teapa mea. Dă-l dracului. 

— Te-ai gândit cum a intrat cel care a răvăşit camera lui 
Sheppey? 

— Cu cheia lui Sheppey, pe care acesta o luase la el. A 
uitat s-o predea la poartă. Cred că asasinul a găsit cheia, s-a 
grăbit să vină încoace, a urcat scările, a intrat în odaie şi-a 
răscolit peste tot. Trebuia curaj, dar nu risca prea mult. Ducem 
lipsa de personal şi la acea oră de dimineaţă cu siguranţă că pe 
coridor nu se afla nimeni. 

Am hotărât că venise clipa să-l înştiinţez că lucram 
oarecum în acelaşi domeniu de activitate cu el. Mi-am scos 
cartea de vizită şi i-am înmânat-o. 

— Nu pun întrebări doar ca să mă aflu în treabă - i-am 
spus. 

O citi, se încruntă, îşi frecă nasul gras şi îmi înapoie cartea 
de vizită. 

— Eraţi asociaţi? 

— Da. 


— Toată viaţa am dorit să lucrez în branşa voastră. Se 
câştigă mult mai bine ca într-a mea. Cum vă merge? 

— Nu mă pot plânge, până la accidentul ăsta. Acum va 
trebui să închid agenţia, până descopăr criminalul. 

— E treaba poliţiei - zise el şi mă privi lung. Ce crezi că 
poţi face? 

— Ar fi culmea, nu, să mă întorc la San Francisco şi să 
continui ca şi când nu s-ar fi întâmplat nimic! Frumoasă reclamă 
pentru agenţie, dacă n-aş face nimic pentru identificarea 
criminalului. În afară de asta, Jack era prietenul meu cel mai 
bun. Nu pot să las totul baltă, pe seama poliţiei. 

Greaves mă privi cu o figură lungă. 

— Atunci, ai grijă. Rankin e destul de cumsecade. E un 
politai înţelegător, dar căpitanul Katchen e cu totul altfel. Pe 
detectivii particulari îi urăşte mai ceva ca pe cei de hotel. Dacă 
află că-ţi vâri nasul în districtul lui, vorbesc serios, ai să dai de 
dracu. 

Am golit paharul şi mi-am şters încheieturile mâinii cu 
batista. Temperatura camerei se suise la vreo treizeci de grade. 

— La ce te referi? 

— A venit aici un detectiv particular de la Los Angeles, ca 
să verifice o sinucidere. Văduva era convinsă că la mijloc e o 
crimă şi l-a angajat pe tip pentru cercetări. Katchen l-a avertizat 
să-şi vadă de treabă, dar el a continuat ancheta. Intr-o bună zi, 
când era la volan, l-a lovit o maşină a poliţiei, i-a distrus 
automobilul, iar pe el l-a băgat în spital cu o claviculă ruptă, iar 
când a ieşit s-a pomenit condamnat la şase săptămâni de 
închisoare fiindcă a condus în stare de ebrietate. A jurat că 
poliţaii au turnat pe el o jumătate de sticlă de whisky înainte de 
a-l duce la spital, dar nu l-a crezut nimeni. 

— Pare un tip simpatic, Katchen ăsta. Mulţumesc, pentru 
informaţie. Am să-l evit. 

Greaves goli şi el paharul şi, cu regret, îl puse jos. 

— N-ar strica să-l eviţi. Ei bine, cred că-i vremea să mă 
car. Pe la ora asta trebuie să fiu în hol, ca nu cumva vreun 
gentleman bătrân să încerce să ducă la el în cameră vreo târfă. 
N-au făcut-o niciodată, dar administratorul susţine că-ntr-o bună 
zi au să-ncerce. Mulţumesc pentru băutură. Dacă ai vreodată 
nevoie de ajutor, îţi stau la dispoziţie. 

l-am răspuns că n-am să uit. 


În timp ce ieşea din odaie, l-am întrebat ca din întâmplare: 

— Numele Lee Creedy îţi spune ceva? 

Se opri, îşi pironi privirea asupra mea, apoi închise uşa şi 
se sprijini de ea. 

— E omul cel mai influent din oraş. 

Am reuşit să-mi stăpânesc surprinderea. 

— Cât de influent? 

— În primul rând dispune de o sută de milioane de dolari. 
E patronul companiei de navigaţie Green Star. Are o flotă de 
vase petroliere care face cursa între San Francisco şi Panama. E 
proprietarul lui Air Lift Corporation, un serviciu de taxiuri aeriene 
între St. Raphael şi Miami. Mai are trei ziare şi o fabrică de piese 
electrice pentru automobile, la care lucrează zece mii de 
muncitori, bărbaţi şi femei. Deţine şi o parte din acţiunile 
Cazinoului, o parte din campionul nostru la categoria uşoară, o 
parte din hotelul Ritz-Plaza, ca şi o parte din Musketeer Club, 
singurul club într-adevăr exclusivist din oraşul ăsta împuţit, şi 
când zic că-i exclusivist nu mă gândesc la faptul că-i scump, 
deşi e destul de scump. Ca să fii admis, trebuie să ai un venit de 
peste o sută de mii de dolari, şi-ţi mai fac şi analiza sângelui 
înainte de a te primi ca membru. lată cât e de influent. Cred că 
mai are şi altele, dar, din ce ţi-am spus, poţi să-ţi faci şi singur o 
idee generală. 

— Locuieşte aici? 

— Are o reşedinţă afară din oraş, la Thor Bay. La vreo 
nouă kilometri pe coastă. Un domeniu de şapte hectare, cu o 
magherniţă de vreo douăzeci şi cinci de dormitoare, cu un bazin 
pe care poate pluti şi un port-avion, cu şase terenuri de tenis, 
grădină zoologică cu lei şi tigri, un personal de vreo patruzeci de 
servitori, toţi înghesuindu-se să-l servească, şi un golf mic de tot 
în care de-abia intră iahtul lui de patru mii de tone. 

— E căsătorit? 

— A, desigur. Greaves strâmbă din nas. O ţii minte pe 
Bridgette Bland, actriţa de cinema? E soţia lui. 

Mi-am amintit vag c-o văzusem cândva într-un film. Dacă 
era cea la care mă gândeam, atunci reuşise să stârnească o 
oarecare senzaţie acum patru ani la festivalul filmului de la 
Cannes. | se făcuse o publicitate monstru fiindcă intrase călare 
în holul hotelului Majestic, dăduse frâiele calului funcţionarului 
de la biroul de primire, apoi păşise agale spre lift ca să se urce 


în apartamentul ei de cinci camere. Rezistase vreo doi ani în 
cinematografie, pe urmă dispăruse. Dacă n-o confundam, atunci 
avea reputaţia că-i descreierată şi enervantă. 

Greaves mă privea interogativ. 

— Ce-i cu Creedy? mă întrebă el. 

— Nimic. S-a pomenit numele lui. L-a pomenit un tip. M- 
am întrebat cine-o fi. 

Greaves se uită lung şi gânditor la mine, mă salută cu 
capul, deschise uşa şi plecă. 

Mi-am aprins o ţigară şi m-am întins pe pat. 

Jack spusese că afacerea promitea bani graşi. Dacă-l 
avusese client pe Lee Creedy, atunci urmau într-adevăr să iasă 
bani. Cum era însă cu putinţă ca un om în situaţia lui Creedy să 
angajeze un obscur detectiv de la cinci sute de kilometri de 
oraşul său? Cu averea lui imobiliară şi cu banii din bancă n-avea 
decât să se adreseze firmei Pinkerton! sau altei agenţii de lux. 

Mi-am trecut degetele prin părul umed. 

Un tip de calibrul lui Creedy era fără îndoială înconjurat de 
secretare, de bătăuşi gata să-l scutească de clienţii nepoftiţi, de 
lachei şi de slugoi a căror singură preocupare consta în a nu-i 
lăsa pe cei ca mine să se apropie de el. N-aveam să ajung uşor 
la el. N-avea să-mi fie uşor să-l întreb dacă el l-a angajat pe Jack 
şi în ce scop. 

Am mai băut niţel whisky ca să prind curaj şi-am ridicat 
receptorul. 

— Vreau să vorbesc cu Greaves - i-am spus fetei de la 
centrala telefonică a hotelului. 

Urmă o pauză, apoi Greaves veni la telefon. 

— Trebuie să dau un telefon - am spus. E liberă centrala 
telefonică? 

N-a trebuit să insist ca să priceapă ce voiam. 

— Nici o grijă. A dat o vreme târcoale un poliţai, dar s-a 
cărat. 

l-am mulțumit, am chemat centrala şi-am cerut 
informaţiile. Am rugat apoi telefonista să-mi dea legătura cu Lee 
Creedy. Mi-a spus să aştept o clipă, apoi se auzi vocea unui 
bărbat: 

— Reşedinţa domnului Creedy. 


1 Cea mai mare firmă particulară de detectivi din S.U.A. (n. t.) 


Vorbea de parcă avea o prună în gură sau ar fi trebuit să- 
şi scoată amigdalele de mult. 

— Dă-mi legătura cu domnul Creedy! m-am răstit. 

— Dacă îmi spuneţi cum vă numiţi, domnule - răspunse 
vocea pe un ton distant - am să vi-l dau pe secretarul domnului 
Creedy. 

— Mă cheamă Lew Brandon. N-am chef să vorbesc cu 
secretarul domnului Creedy, ci cu domnul Creedy personal. 

Nu-mi închipuiam c-o să-mi meargă, şi nici nu mi-a mers. 

— Un moment, domnule, vă dau legătura cu secretarul 
domnului Creedy. 

Vocea plictisită era insultătoare ca o palmă. 

Răsunară câteva clinchete, apoi un glas aspru, destul de 
ascuţit ca să tai cu el felii de pâine, se răsti: 

— Hammerschult la aparat. Cine-i acolo? 

— Lew Brandon. Vreau să vorbesc cu domnul Creedy. 

— Aşteptaţi, vă rog. 

Am ascultat cu atenţie şi l-am auzit cum respiră din greu 
în timp ce frunzărea probabil un carnet de adrese. Un tip 
prudent. Nu se obrăznicea până nu ştia cu cine stă de vorbă. 

— Domnule Brandon? întrebă el cu o voce mult mai 
agresivă. Ce doriţi? 

— O să-ţi spună domnul Creedy ce doresc, dacă o vrea să 
afli. Până una alta, dă-mi legătura cu el şi nu mă face să-mi 
pierd vremea. 

Am luat un timbru mai ameninţător, brutal chiar. N-a 
mers, dar l-a mai potolit niţel. 

— Nu-i posibil să vorbiţi cu domnul Creedy - zise el mai 
calm. Spuneţi-mi pe scurt ce doriţi şi-am să-i comunic eu, şi 
poate vă cheamă. 

Ştiam că mi se înfundase. Dacă deveneam prea brutal, 
avea să priceapă că încercam să trec de el, aşa că mi-am jucat 
ultimul atu, nu prea grozav de altfel. 

— Spune-i că sunt asociatul principal al agenţiei Star, din 
San Francisco. Mă aşteaptă să-i dau un raport. 

— A, da? glasul părea surprins şi mai puţin încrezător. 
Foarte bine, domnule Brandon. Am să-i spun şi-o să vă 
telefonăm. Ce număr aveţi? 

l-am dat numărul hotelului şi a întrerupt legătura. 


Am stins ţigara, am golit paharul de whisky şi-am închis 
ochii. M-am gândit c-o s-aştept o oră, poate chiar mai mult. S-ar 
putea să nu telefoneze de loc. N-avea nici un sens să întreprind 
ceva momentan. M-am destins şi după o vreme am aţipit. 

Sunetul brusc şi violent al telefonului mă trezi. Era cât pe- 
aci să cad din pat de surprindere. Am înşfăcat receptorul şi m- 
am uitat la ceasul de la încheietură. Dormisem cincisprezece 
minute. 

— Domnul Brandon? 

Am recunoscut vocea lui Hammerschult. 

— Da. 

— Domnul Creedy vă aşteaptă azi la ora trei după-amiază. 

Nu-mi venea să-mi cred urechilor. 

— La trei? 

— Da. Vă rog să fiți punctual. Domnul Creedy are mai 
multe angajamente după-amiază şi vă acordă doar câteva 
minute. 

— O să fie de-ajuns - i-am spus şi-am închis telefonul. 

Am rămas mult timp cu ochii în tavan, apoi mi-am dat jos 
picioarele din pat. 

Creedy era cu siguranţă clientul lui Jack. lată singurul 
motiv pentru care un om în situaţia lui catadicsea să mă 
primească. 

M-am uitat din nou la ceas. Aveam mai puţin de-o oră ca 
să ajung la el acasă. M-am îndreptat spre valiză ca să-mi 
despachetez costumul de zile mari. 


CAPITOLUL TREI 


I 


Pine lui Lee Creedy se afla la capătul unei peninsule 


strâmte, lungi de peste un kilometru, înfiptă drept în 

mijlocul golfului Thor. Se vedea bine de pe Bay Boulevard. 
Mai înainte de-a o apuca pe drumul particular care ducea de-a 
lungul peninsulei până la proprietate, am încetinit şi i-am 
aruncat o privire. 

Casa era masivă. Avea trei etaje, ferestre largi, terase, 
acoperiş de ţiglă albastră şi ziduri albe, pline de flori agăţătoare. 
Partea din spate a casei părea că atârnă peste marginea stâncii. 
Oferea o privelişte măreaţă asupra celor două braţe ale golfului. 

Conduceam Buick-ul firmei. Poliţia îl lăsase în faţa 
hotelului. Pe una din uşi se vedea o zgârietură urâtă, iar unul 
dintre capacele roţilor fusese turtit. Nu ştiam dacă era opera 
poliţiei sau dacă n-o ciocnise Jack venind de la San Francisco. Se 
putea ca el să fie vinovatul. Nu condusese niciodată strălucit, 
depăşea prea de aproape şi risca exagerat. Imi părea însă bine 
că aveam automobilul. Mă scutea să iau taxiuri şi, din câte mi se 
spusese, viaţa era atât de scumpă la St. Raphael, încât trebuia 
să economisesc fiecare sfanţ. 

Am cotit din Bay Boulevard pe drumul spre peninsulă. La 
vreo sută de metri mai încolo, am dat de un panou mare care 
anunţa că, drumul fiind particular, n-aveau acces decât 
vizitatorii. 

Peste trei sute de metri am întâlnit un stâlp transversal 
vopsit în alb şi roşu, ca barierele de tren din Europa. Alături se 
afla cămăruţa albă a portarului. 

Doi bărbaţi în cămăşi albe şi pantaloni de dril alb, cu cizme 
negre strălucitoare, înalte până la genunchi, şi cu şepci pe cap 
mă urmăriră cum înaintez. Semănau cu foştii poliţai. La şold 
purtau pistoale Colt 45. 


— Am întâlnire cu domnul Creedy - am spus, uitându-mă 
pe fereastra maşinii. 

Unul din ei se apropie. Mă cercetă cu privirea lui de poliţai 
Şi, după mişcarea scurtă a capului, am priceput că nu-i plăcea 
maşina şi, dacă nu mă înşelam, nici persoana mea. 

— Numele? 

| l-am spus. Verifică pe o listă din mână, apoi făcu semn 
celuilalt paznic, care ridică bariera. 

— Drept înainte, o iei la stânga la intersecţie şi parchezi 
pe locul 6. 

Am dat din cap c-am înţeles şi-am condus mai departe, 
conştient că mă urmăreau cu privirile, ca să fie siguri c-au să mă 
recunoască. 

După alte vreo şapte sute de metri am ajuns la nişte porţi 
masive de stejar, larg deschise, înalte de cinci metri şi bătute cu 
cuie de fier. Am apucat-o pe o alee cu nisip, am trecut printr-un 
ţinut împădurit, pe lângă un parc măreț, aranjat artistic, cu 
hectare de pajişti tunse scurt, ronduri de flori, partere de 
trandafiri sub nivelul solului şi fântâni. La unul din rondurile 
mari, câţiva grădinari, chinezi plantau begonii. Munceau încet, 
cum obişnuiesc chinezii, dar făceau o treabă splendidă. Florile 
erau la distanţe egale şi aveau exact aceeaşi înălţime. O 
precizie pe care nici un alt grădinar, din lume n-ar fi întrecut-o. 

De la intersecţie, am luat-o la stânga, după cum mi se 
spusese. Am dat de un ţarc împărţit prin linii drepte în cincizeci 
de spaţii de parcare. Unele aveau panouri de stejar, completate 
cu litere aurii strălucitoare. 

Mi-am lăsat Buick-ul în spaţiul nr. 6, m-am dat jos şi am 
aruncat o privire rapidă asupra panourilor. La nr. 1 stătea scris: 
Domnul Creedy. La nr. 7: Doamna Creedy. La nr. 23: Domnul 
Hammerschult. Mai erau multe alte nume, dar care nu-mi 
spuneau nimic. 

—  Formidabil, nu? zise o voce din spate. Oameni 
importanţi. Fac pe grozavii. 

Am întors capul. Un om scund şi îndesat, într-o uniformă 
albă de paznic şi cu şapca pe ceafă, îmi zâmbea prietenos. Avea 
faţa congestionată şi transpirată şi, când m-am apropiat, 
trăsnea a whisky. 

— Mare e grădina lui Dumnezeu. 


— Chiar aşa. Pentru toate tâmpeniile astea s-au risipit o 
groază de bani. Arată cu mâna spre panouri. Parcă îi pasă cuiva 
unde parchează. Ochii lui mici şi vioi mă cercetară din cap până- 
n picioare. Cauţi pe cineva anume, amice? 

— Pe bătrânul Creedy.. 

— Serios? îşi umflă obrajii. Bine că te duci dumneata la el 
şi nu eu. Eu, unul, m-am săturat până-n gât. E ultima mea zi aici 
şi ştii ce bine-mi pare? Se aplecă înainte şi mă bătu uşor pe 
piept. De ce numai escrocii fac bani? Creedy ăsta - nimic nu-l 
mulţumeşte. Pantofii nu-s destul de lustruiţi, maşina nu-i destul 
de curată, trandafirii nu-s destul de înalţi, mâncarea e când prea 
caldă, când prea rece. Nu-i niciodată fericit sau mulţumit. Veşnic 
se plânge, urlă sau înjură, să te scoată din minţi, nu alta. Dac-aş 
avea a zecea parte din banii lui, aş trăi ca un paşă, nu ca el. 

Am aruncat o privire furişă la ceas. Era trei fără patru 
minute. 

— Ce să-i faci - am spus. Se mai întâmplă. Aş vrea să 
continuăm discuţia, dar am întâlnire cu el la ora trei şi mi s-a 
spus că se înfurie dacă trebuie s-aştepte. 

— Fii sigur că se-nfurie, dar să nu-ţi închipui că dac-o să fii 
punctual, înseamnă c-ai să-l vezi la ora fixată. Am auzit că unii 
au aşteptat trei, patru ore pân-au ajuns la el. Foarte bine, n-ai 
decât să te duci. Eu unul m-aş duce mai degrabă la întâlnire cu 
moartea. Arătă cu degetul: Urci pe scările alea, apoi la stânga. 

Am pornit, dar m-am oprit, fiindcă mi-a venit brusc o idee. 

— Ce faci astă-seară pe la şase? 

— Am o groază de treabă astă-seară pe la şase - zise el 
zâmbind. Fac chef de bucurie c-am plecat. Am muncit pentru 
ticălosul ăsta douăzeci de luni. O să beau vârtos, ca să uit 
necazul adunat în vremea asta. De ce întrebi? 

— Fac şi eu chef. Dacă n-ai promis altcuiva, poate facem 
cheful împreună. 

— Bei? mă întrebă el şi mă privi lung. 

— Doar în anumite ocazii. Azi, de pildă. 

— De ce nu, la urma urmei? Prietena mea nu-mi dă voie să 
beau. Voiam să fac chef singur, dar e mai bine să bem în doi. 
Unde şi când? 

— Să zicem la şase. Cunoşti vreun local bun? 

— La cârciuma lui Sam. Ştiu toţi unde e. Mă cheamă 
Fulton. Numele meu de botez e Tim. Pe tine cum te cheamă? 


— Lew Brandon. Pe diseară. 

— Neapărat. 

Am plecat, am urcat scările câte trei o dată, am luat-o la 
stânga şi-am păşit de-a lungul unei terase ornamentate, până 
am ajuns la intrarea principală. Mai rămăsese un minut când am 
tras de lanţul clopoţelului. 

Uşa s-a deschis imediat. Un bătrân de un metru nouăzeci, 
subţire şi ţeapăn, îmbrăcat în uniforma tradiţională a 
majordomilor din filmele de la Hollywood, se dădu la o parte, mă 
salută înclinând uşor capul şi mă lăsa să intru într-un hol destul 
de mare ca să adăpostească şase limuzine Cadillac. 

— Domnul Brandon? l-am spus că da. Vreţi să mă urmaţi, 
vă rog? 

M-a condus prin hol afară, în lumina soarelui ce se revărsa 
fierbinte într-un patio, apoi, prin nişte uşi cu geamuri, într-un 
coridor cu cincisprezece fotolii şi cu un covor atât de moale şi de 
gros, încât mi se părea că păşesc pe zăpadă. Pe pereţi atârnau 
două tablouri de Picasso. 

Şase oameni de afaceri, cu mutre plictisite şi strângând 
serviete în mâini, şedeau pe fotolii. M-au privit cu o nepăsare 
resemnată care trăda că, tot aşteptând, pierduseră nu numai 
noţiunea timpului, ci şi simţul realităţii. 

— Domnul Creedy vă primeşte imediat - zise majordomul 
şi dispăru la fel de liniştit şi de discret, de parcă era pe roţi. 

M-am aşezat, mi-am aruncat pălăria pe genunchi şi mi-am 
fixat privirea în tavan. Toţi ceilalţi, după ce s-au holbat destul la 
mine şi şi-au satisfăcut curiozitatea, au recăzut în comă. 

La trei şi trei minute, uşa s-a deschis cu o smucitură şi un 
tânăr înalt şi subţire, cu bărbie ca a funcţionarilor superiori şi cu 
părul tuns perie, îmbrăcat într-o haină neagră, cu pantaloni de 
dril cenuşiu şi cravată neagră, răsări în prag. Cei şase oameni de 
afaceri îşi îndreptară spinările, îşi încleştară mâinile pe serviete 
şi-şi răsuciră nasurile ca nişte câini de vânătoare la vederea 
vânatului. Ochii reci şi ostili ai tânărului alunecară peste ei şi se 
opriră asupra mea. 

— Domnul Brandon? 

— Exact. 

— Domnul Creedy vă primeşte. 

Când m-am sculat în picioare, unul dintre oamenii de 
afaceri rosti: 


— lertaţi-mă, domnule Hammerschult, dar aştept de la ora 
douăsprezece. Aţi spus că-i rândul meu să intru la domnul 
Creedy. 

Hammerschult îl privi rece. 

— Am spus eu aşa ceva? Domnul Creedy e de altă părere. 
Nu-i liber decât la patru. Pe aici - mi se adresă el şi o luă înainte 
pe un coridor, apoi mă introduse într-un holişor, trecurăm prin 
două uşi capitonate cu pluş verde, spre o altă uşă masivă, din 
mahon solid, bine lustruit. Bătu, deschise uşă, se uită înăuntru şi 
zise: A venit Brandon, domnule. 

Apoi se dădu la o parte şi îmi făcu semn să intru. 


II 


daia mi-a amintit de fotografiile cu celebrul birou al lui 

Mussolini. Era lungă de peste douăzeci de metri. În fund, 

între ferestre uriaşe, cu o vedere splendidă asupra mării 
şi a braţului drept al lui Thor Bay, se afla un birou pe care puteai 
să joci biliard. Restul încăperii era aproape gol, cu excepţia 
câtorva fotolii, a câtorva armuri şi a două tablouri grele şi 
întunecate, ce puteau să fie sau nu Rembranat-uri originale. 

In dosul biroului şedea un bărbat scund şi cu aer debil, cu 
ochelarii cu rame de corn ridicaţi şi proptiţi pe frunte. În afara 
unei şuviţe de păr cenuşiu, era chel, iar ţeasta părea osoasă şi 
tare. 

Avea figura crispată şi încruntată, trăsături mărunte şi o 
gură mică, cu buzele strânse. De-abia când am descoperit 
marea forţă din privirea lui am înţeles că mă aflam în prezenţa, 
unui om important. Mă măsură din cap până-n picioare şi m-am 
simţit ca la razele X, ca şi când ar fi putut să-mi numere 
vertebrele de la şira spinării. 

M-a lăsat să parcurg întreaga lungime a odăii, urmărindu- 
mă neîncetat cu ochi ca două reflectoare. Când am ajuns lângă 
birou, am descoperit că începusem să transpir uşor. 

Se lăsă pe spate în fotoliu şi mă privi ca pe o muscă ce-i 
picase în supa. Se aşternu o tăcere lungă, apoi vorbi cu un glas 
ciudat de moale şi de efeminat: 

— Ce pofteşti? 

In clipa aceea, după socotelile lui, ar fi trebuit să fiu 
complet dezumflat, gata să-i cad în genunchi şi să mă lovesc cu 
fruntea de duşumea. Perfect, recunosc că eram dezumflat, dar 
nu în halul în care voia el. 

— Mă numesc Brandon - i-am spus - şi sunt de la agenţia 
de detectivi Star din San Francisco. Dumneavoastră l-aţi angajat 
pe asociatul meu acum patru zile. 

Chipul lui subţire şi mic rămase neclintit, ca un dos de 
autobuz. 


— Ce te face să crezi că l-aş fi angajat? întrebă el. 

Am intuit că nu era prea sigur pe poziţie şi că voia să 
tatoneze înainte de a-şi dezvălui artileria grea. 

— Ţinem evidenţa tuturor clienţilor noştri, domnule Creedy 
- l-am minţit eu. Inainte de-a pleca de la birou, Sheppey a lăsat 
scris că l-aţi angajat dumneavoastră. 

— Şi cine-i Sheppey? 

— Asociatul meu şi cel pe care l-aţi angajat, domnule 
Creedy. ` 

Işi puse coatele pe birou şi-şi uni vârfurile degetelor. Işi 
sprijini bărbia ascuţită şi osoasă pe arcul astfel format. 

— Sunt nevoit să angajez douăzeci sau treizeci de oameni 
pe săptămână ca să-mi rezolv diverse fleacuri - zise el. Nu-mi 
amintesc de nici unul cu numele de Sheppey. Ce legătură ai cu 
chestia asta? Ce pofteşti? 

— Sheppey a fost asasinat azi dimineață - i-am răspuns, 
înfruntându-i privirea dură şi pătrunzătoare. Mi-am închipuit că 
poate doriţi să termin eu treaba pentru care l-aţi angajat. 

Işi lovi uşor bărbia cu vârful degetelor. 

— Şi pentru ce l-am angajat? 

In fine, ajunsesem în impas. Mai devreme sau mai târziu 
trebuia s-ajung aici, deşi speram să-l fac să se trădeze, blufând. 
N-a mers însă. 

— Ştiţi mai multe ca mine în această privinţă. 

Se lăsă pe spate în fotoliu, răpăi pe birou vreo patru 
secunde, cu figura împietrită, dar îmi dădeam seama că mintea 
îi lucra. Intinse un deget osos şi apăsă pe un buton. In dreapta 
biroului se deschise aproape imediat o uşă şi apăru 
Hammerschult. Atât de rapid, de parc-ar fi aşteptat la uşă să fie 
chemat. 

— Hertz - zise Creedy, fără să-l privească. 

— Imediat, domnule - răspunse Hammerschult şi plecă. 

Creedy continuă să răpăie cu degetele pe birou. Işi ţinea 
ochii în jos. 

Am aşteptat aproape un minut în tăcere, apoi răsună o 
bătaie în uşă. Se deschise şi intră un individ scund şi îndesat. 
Avea urechea dreaptă îndoită şi turtită pe ţeastă. Cândva, în 
timpul carierei lui, trebuie că-l pocnise cineva cu o cărămidă sau 
cu un ciocan. Nu există pumn care să provoace asemenea 
ravagii. Nasul, lipsit de cartilaje, i se înălţase pe faţă. Ochii mici 


emanau o lumină sălbatică, ca aceea din ochii unui urangutan 
furios şi turbat. Peste marginea gulerului de la cămaşă irupeau 
fire de păr negru. Purta o pereche de pantaloni din flanel gălbui, 
o haină albă sport şi una din cravatele acelea extravagante, 
pictate de mână. Se apropie de birou tăcut şi rapid. Păşea uşor 
ca un balerin. 

Creedy mă arătă cu bărbia. 

— Uită-te la el, Hertz - zise el. Vreau să-l ţii minte. S-ar 
putea să-ţi cer să te ocupi de el. N-aş crede, dar s-ar putea să 
fie şi mai prost decât arată. Asigură-te c-ai să-l recunoşti. 

Hertz se întoarse şi mă privi lung. Ochii lui mici şi cruzi se 
plimbau pe faţa mea, în timp ce chipul lui strivit şi desfigurat 
rămase impasibil. 

— Am să-l recunosc, patroane - zise el cu o voce răguşită 
şi înceată. 

Creedy îi făcu semn să plece şi Hertz dispăru, închizând 
încet uşa în urmă. Se aşternu tăcerea, apoi am spus: 

— Şi ce i se cere... să mă facă piftie? 

Creedy îşi scoase ochelarii, trase din buzunar o batistă 
albă de mătase şi începu să şteargă lentilele, cu privirea aţintită 
asupra mea. 

— Nu-mi plac detectivii particulari - zise el. Am impresia 
că sunt nişte stârpituri, gata să te şantajeze. Nu l-am angajat pe 
domnul Sheppey al dumitale şi nici nu mi-a trecut prin minte aşa 
ceva. Te sfătuiesc s-o întinzi în mare viteză din oraşul ăsta. Un 
om cu situaţia mea e deseori sâcâit de tipi de teapa dumitale. 
Câştig timp şi nu mă enervez dacă las totul pe seama lui Hertz. 
E formidabil. Are impresia că mi-a rămas dator. Ajunge să-i spun 
că mă sâcâie cineva şi se ocupă el să-l convingă să înceteze. Nu 
m-am întrebat niciodată cum procedează, dar nu ştiu să fi eşuat 
vreodată. Uite deci care-i situaţia, domnule Brandon. Nu-l 
cunosc pe acest domn Sheppey. Nu l-am angajat. Nu vreau să 
am nimic de-a face cu dumneata. Poţi să pleci, afară de cazul c- 
ai să-mi spui ceva interesant. 

l-am zâmbit. Privirea lui cercetătoare, camera uriaşă şi 
atmosfera care inspiră teamă mă lăsau acum rece. Niciodată nu 
fusesem atât de furios, şi asta nu-i puţin. 

— Da. Am să vă spun ceva - şi mi-am lăsat mâinile pe 
birou, privindu-l drept în ochi. Mai întâi, domnule Creedy, am 
crezut că sunteţi mai abil. Nu eram sigur dacă l-aţi angajat sau 


nu pe Sheppey, dar acum sunt convins. S-a întâmplat ca 
Sheppey să vă scrie numele pe sugativă; ăsta a fost singurul 
indiciu după care m-am ghidat. Mi-am închipuit că poate i-a 
pomenit cineva întâmplător numele dumneavoastră şi, în timp 
ce vorbea cu acea persoană, l-a mâzgălit, după cum avea 
obiceiul. Acum însă mi-am schimbat părerea. Când v-am 
telefonat, la prânz, eram convins că n-o să mă primiţi. Un om cu 
averea dumneavoastră nu acordă o întrevedere unui detectiv 
particular de doi bani, afară de cazul când vrea să-l angajeze, 
sau când nu poate să doarmă din cauza unei obsesii. Primindu- 
mă înaintea a şase oameni de afaceri cu un aer important, 
dintre care unul aşteaptă aici de trei ore, am priceput nu numai 
că ceva nu vă lasă să dormiţi, dar că v-a intrat şi frica în oase. 
Fireşte, n-aţi aşteptat nici trei minute ca să aflaţi tot ce ştiu. 
Când v-aţi dat seama de ce puţine informaţii dispun, aţi chemat 
gorila dresată şi aţi asmuţit-o asupra mea. Speraţi c-o să mă 
sperii atât de rău, încât o să fug la hotel, o să-mi fac bagajele şi 
o să-mi iau tălpăşiţa de-aici. N-aţi fost prea abil, domnule 
Creedy. Ar fi trebuit să fi ştiut până acum că unii nu se sperie cu 
una cu două. Şi iată că se-ntâmplă să fiu un astfel de om. 

Creedy se lăsă pe spate în fotoliu, impasibil, iar degetele 
lui osoase continuară să şteargă ochelarii cu batista. 

— Asta-i tot? întrebă el. 

— Nu chiar. M-am convins acum că l-aţi angajat pe 
Sheppey. In timp ce lucra pentru dumneavoastră, a descoperit 
ceva care n-a plăcut unei anumite persoane, şi-a fost omorât. 
Din câte înţeleg, dumneavoastră deţineţi un indiciu care ar 
putea să ajute poliţia să-l descopere pe asasin, dar, lucru cu 
totul firesc, nu voiţi să fiţi amestecat într-o crimă. Ştiţi că dacă 
aţi fi amestecat, ar trebui să explicaţi de ce l-aţi angajat pe 
Sheppey. Din experienţă mea, când un milionar catadicseşte să 
angajeze un detectiv cu sediul la cinci sute de kilometri de 
oraşul milionarului, înseamnă că milionarul îi cere să 
scormonească ceva care pute, şi de care nu vrea să afle poliţia 
locală. Sheppey a murit. Era prietenul meu cel mai bun. Dacă 
poliţia nu reuşeşte să descopere asasinul, poate reuşesc eu. Cu 
sau fără domnul Hertz, cu sau fără domnul Creedy, am să încerc 
cu orice preţ să descopăr criminalul. Mi-am îndreptat trupul şi 
m-am îndepărtat de biroul lui. Asta-i tot. Nu vă mai deranjaţi să 
vă chemaţi lacheul. Găsesc eu drumul şi singur. 


M-am întors şi am pornit să traversez camera lungă, 
îndreptându-mă spre uşă. 

Creedy vorbi, cu glasul lui moale şi efeminat: 

— Să nu zici că nu te-am prevenit, domnule Brandon. 

Mi-am văzut de drum, am ajuns la uşă, am deschis-o şi-am 
păşit în hol, unde aştepta majordomul. In timp ce mă conducea 
spre ieşire, ultimele cuvinte ale lui Creedy îmi pocneau prin cap 
ca nişte mingi nebune de ping-pong. 

i-au trebuit patruzeci de minute ca să ajung la hotel. În 
primul rând, pentru că nu mă grăbeam, iar apoi fiindcă 
circulaţia de după-amiază era foarte intensă. 

Mă convinsesem că Creedy îl angajase pe Sheppey, deşi 
nu ştiam dacă Sheppey fusese ucis fiindcă descoperise ceva în 
timp ce lucra pentru Creedy, sau fiindcă se încurcase cu amanta 
vreunui asasin. l-am blestemat în minte slăbiciunea pentru 
femei. Făcea ca identificarea criminalului să devină mult mai 
dificilă. 

Mă bucuram că fixasem o întâlnire cu Tim Fulton ca să 
bem ceva. Un servitor nemulţumit dezvăluie deseori unele 
informaţii utile, exact de ce aveam eu mare nevoie. 

Când am tras la trotuarul hotelului, am văzut o maşină de- 
a poliţiei parcată la câţiva metri în faţă. M-am dat jos din Buick. 
Uşa de la maşina poliţiei se smuci şi Candy îşi făcu apariţia. 
Înainta spre mine greoi, mişcând bărbia în timp ce mesteca 
gumă. 

— Căpitanul Katchen vrea să-ţi vorbească - zise el când 
ajunse la un metru. Hai să mergem. 

— Şi ce se întâmplă dacă eu nu vreau să vorbesc cu el? |- 
am întrebat zâmbindu-i. 

— Hai să mergem - repetă el. Te pot duce de bună voie 
sau cu sila... cum îţi place. 

— Ţi-a spus ce vrea de la mine? l-am întrebat îndreptându- 
mă împreună cu el spre maşina poliţiei. 

— Dac-aş fi căutat dovezi că nu eşti din oraş, remarca asta 
tâmpită mi-ar fi servit de minune - zise Candy şi îşi vâri trupul 
mătăhălos pe bancheta din spate. 

La volan stătea un poliţai în uniformă. Se întoarse şi mă 
măsură din priviri. 

M-am suit lângă Candy şi maşina demară de parcă ar fi 
răspuns la semnalul de alarmă foarte urgent al pompierilor. 


— Vrei să spui că domnul căpitan nu le comunică 
subalternilor săi cu ce scop cere să se facă un anumit lucru? 
Doar c-aşa vrea el? 

— Aşa, văd că te-ai deşteptat - zise Candy. Dacă nu ţii să 
ieşi de la poliţie schilodit pe viaţă, ai grijă cum vorbeşti, nu 
deschide gura decât când ţi se adresează, răspunde repede şi 
exact şi, în general, poartă-te ca la biserică. 

— Vrei să spui că are o fire năbădăioasă. 

— Cred că e o afirmaţie adevărată - zise Candy şi zâmbi 
acru. Aş spune chiar destul de năbădăioasă, nu-i aşa, Joe? 

Joe, şoferul, scuipă pe fereastra maşinii. 

— E ca un urs c-un buboi în fund - zise el. 

— Aşa vorbeşte Joe tot timpul, mai puţin când e căpitanul 
pe-aproape - zise Candy şi râse. Atunci nu suflă o vorbă, nu-i 
aşa, Joe? 

Joe scuipă din nou pe fereastră. 

— Imi place să mănânc. Şi-aşa nu mi-au mai rămas decât 
opt dinţi buni în gură. 

— Vezi! Glumeşte. Candy scoase o ţigară şi o aprinse. Aşa 
că ai grijă. Nu face pe nebunu'. 

— N-aţi găsit încă asasinul? l-am întrebat. 

— Nu încă, dar o să-l găsim noi. În ultimii zece ani s-au 
comis cinci crime în oraş şi n-am descoperit pe nici unul din 
criminali. Trebuia să anulăm odată recordul ăsta, şi iată că s-a 
ivit acum prilejul. Ce părere ai, Joe? 

— Depinde - zise Joe prudent. Nu fiindcă n-am avea destui 
oameni; poliţiştii noştri sunt băieţi buni şi deştepţi, şi ştiu să 
speculeze un indiciu, dar pe undeva ne paşte ghinionul. N-aş 
face prinsoare pe salariu c-o să descoperim asasinul, deşi nu-i 
exclus. 

— Ce să-i faci - zise Candy şi-mi zâmbi. Zâmbetul nu-i 
ajunse însă până la ochi. Cum zice Joe, n-ar face prinsoare pe 
salariu, dar am putea să rezolvăm cazul. 

— Asta-i şi părerea căpitanului Katchen? 

— Nimeni nu-l întreabă pe căpitanul Katchen ce părere 
are. E al dracului de susceptibil când trebuie să se sfătuiască cu 
cineva. Eu, unul, în locul tău, nu i-aş cere părerea. 

Am mai parcurs în mare viteză vreo opt sute de metri, 
înainte de a spune: 

— Aţi găsit dalta de spart gheaţă? 


— Nu. Locotenentul crede c-a luat-o criminalul cu el - zise 
Candy şi clătină din cap. Are probabil dreptate, dar n-aş paria 
salariul lui Joe. S-ar putea s-o fi îngropat undeva. E o groază de 
nisip pe plaja aia. 

— Aţi găsit cadavrul fetei? 

— Nu, şi nici nu m-aştept să-l găsim. Candy clătină din nou 
din cap. Am căutat fiindcă era o şansă să fi fost şi ea ucisă, deşi 
locotenentul crede că a întins-o de la locul crimei mai înainte de- 
a fi fost curăţat amicul tău. 

— Poate că l-a omorât ea. 

Candy îşi strânse buzele. 

— Dalta a fost înfiptă cu o mare forţă. Mă îndoiesc ca o 
femeie să fi fost în stare. 

— Femeile nu sunt chiar aşa de delicate. Dacă dalta era 
destul de ascuţită, iar ea destul de furioasă, nu era aşa de greu. 

Candy aruncă ţigara pe fereastră. 

— Nu-ţi paria salariul pe asta. 

Maşina trase la bordură şi se opri în faţa intrării politiei. 

Ne-am dat jos, am urcat treptele, am trecut prin două 
rânduri de uşi batante şi am apucat-o pe un coridor pavat, 
mirosind cum miros de obicei toate localurile polițienești. 

— Vezi ce faci - zise Candy. Te previn mai mult de dragul 
meu decât de-al tău. Căpitanul se înfurie uşor şi vai de noi toţi 
când îl apucă pandaliile. 

Se opri înaintea unei uşi, bătu şi aşteptă. O voce 
melodioasă ca o sirenă de fabrică răcni: 

— Ce pofteşti? 

Candy îmi zâmbi slab şi dădu din umeri. Apăsă pe clanţă, 
deschise uşa şi intrarăm într-un birou mic şi jalnic, îmbăcsit cu 
fum de ţigară de foi. 

— Lew Brandon, domnule căpitan. 

În dosul unui birou nenorocit şedea o namilă. Un tip destul 
de bătrân, dar încă într-o excelentă condiţie fizică şi fără să fie 
prea gras. Părul cărunt, rărit, era lins pe fruntea joasă. Avea o 
faţă masivă, pergamentoasă şi brutală. Îşi odihnea două mâini 
uriaşe şi păroase pe birou şi-mi aruncă o privire feroce în timpul 
cât Candy închise uşa de parc-ar fi fost din coji de ou. Se mişcă 
tăcut prin spatele meu şi se sprijini de zid. 

— Brandon? zise Katchen şi întinse mâna ca să strivească 
violent ţigara de foi. Hm, copoiul! Mda, copoiul. Se frecă la faţă 


în timp ce continua să mă privească furios. Crezi c-o să lăsăm 
nişte ploşniţe ca tine să bată străzile noastre? Se aplecă înainte 
şi-şi ridică ochii mici: Când o-ntinzi din oraş, copoiule? 

— Nu ştiu - i-am răspuns calm. Poate peste-o săptămână. 

— Ei, nu! Şi ce dracu ai să faci toată săptămână în oraş, 
copoiule? 

— Am să mă uit la tot ce e interesant, am să mă duc la 
ştrand, am să agăţ o fată şi-am să mă relaxez, în genere. 

Nu se aştepta la răspunsul meu şi dădu enervat din umeri. 

— Zău? Sper că n-ai de gând să-ţi vâri botul în afacerea 
asta criminală! 

— Am să urmăresc cu interes ancheta locotenentului 
Rankin, - i-am spus. Sunt convins că se poate lipsi perfect de 
ajutorul meu. 

Katchen se lăsă pe spate şi scaunul trosni. 

— Foarte deştept din partea ta, copoiule. Mă devoră din 
priviri vreo douăzeci de secunde, apoi urmă: Nu-mi plac 
ploşniţele pe aici. Dacă găsesc vreuna, o strivesc. 

— Îmi închipui, domnule căpitan. 

— Zău? Să nu crezi, copoiule, că mă duci. Dacă te 
amesteci în cazul ăsta, ai să te-ntrebi de unde ţi se trage. Ridică 
glasul până la răcnet şi urlă la mine: Ai priceput? 

— Da, domnule căpitan. 

Îmi aruncă un rânjet larg, dezgolindu-şi dinţii. 

— Nu prea eşti o ploşniţă curajoasă, nu-i aşa, copoiule? 
Foarte bine, să nu zici că nu ţi-am spus. Nu-ţi vâri nasul unde nu 
trebuie, nu te apropia de mine, şi s-ar putea să scapi cu zile. 
Dac-ai să mai pui piciorul vreodată în biroul ăsta, n-ai să uiţi în 
viaţa ta ce-o să păţeşti. [ine minte! Cum ai călcat pe-alături, te- 
aduc aici. Ştim noi cum să îmblânzim ploşniţele, copoiule. 

Ochii lui mici sclipeau. 

— Foarte bine, acum te-am avertizat şi nu uita că n-am să 
ţi-o mai repet. Un pas greşit, şi te şi aduc aici, copoiule, iar dacă 
ai s-ajungi din nou aici, avem noi grijă de pielea ta înainte de-a 
te zvârli în celulă. Se uită la Candy, rânjind: ia d-aici ploşniţa 
asta fricoasă şi dă-i drumul. Mi se-ntoarce stomacul de scârbă, 
doar când o privesc. 

Candy se dezlipi de zid şi deschise uşa biroului. Katchen 
ridică un deget uriaş şi-l îndreptă spre mine. 

— Să nu-ți vâri botul în afacerea asta, că... 


Am făcut un pas spre uşă, m-am oprit şi am spus: 

— Pot să te întreb ceva, domnule căpitan? 

Îşi umezi cu limba buzele groase şi aspre. 

— Ce anume? 

— Ţi-a telefonat Lee Creedy şi ţi-a cerut să vorbeşti cu 
mine? 

îngustă pleoapele şi mâinile uriaşe i se strânseră pumn. 

— Ce vrei să spui? 

— Domnul Creedy l-a angajat pe Sheppey pentru o 
anchetă... În vreme ce făcea cercetări, Sheppey a fost ucis. 
Domnul Creedy ţine neapărat ca acest amănunt să nu iasă la 
iveală. Îşi închipuie c-o să fie chemat ca martor şi va trebui să 
declare curţii de judecată de ce l-a angajat pe Sheppey. Aşa c-a 
avut o mică discuţie cu mine. A adus un gangster pe nume Hertz 
şi-a încercat să mă sperie cu el. M-am întrebat dacă nu cumva 
domnul Creedy şi-a pierdut încrederea în gangster şi-a apelat la 
dumneata ca să întăreşti ameninţarea şi să te încredinţezi că m- 
am speriat. 

L-am auzit pe Candy cum îşi trase brusc răsuflarea. 
Katchen se învineţi la faţă. Se ridică foarte încet. În picioare, 
părea mai înalt decât în realitate. Un fel de coşmar cu Boris 
Karloff!. Se depărta de birou şi înainta încet spre mine. Am 
aşteptat nemişcat, cu ochii la el. 

— Ai deci niţică viaţă în tine, copoiule - şi cuvintele părură 
că-i ies printre dinţii încleştaţi. Uite asta ca un acont. 

Palma lui deschisă se ridică şi explodă pe obrazul meu. 
Am văzut-o venind şi-am evitat oarecum lovitura, micşorându-i 
din forţă, dar a fost destul de puternică pentru a-mi face capul 
să răsune şi a mă trimite, împleticindu-mă, la pământ. Aşteptă 
să revin în picioare, apoi îşi vâri în mine mutra întunecată şi 
congestionată. 

— Hai, copoiule - şopti el cu o voce scăzută şi furioasă - 
dă în mine! 

Aveam mare chef să-l pocnesc în bărbie. Deseori, un tip 
de calibrul lui nu rezistă la o directă în falcă, dar îmi dădeam 
seama că asta urmărea. Ştiam c-ajungea doar să-l ameninţ şi 


1 Actor celebru, interpretul principal al multor filme americane de groază. (n. 
t.) 


mă şi trezeam întins într-o celulă, cu trei sau patru din oamenii 
lui cei mai solizi drept tovărăşie. 

Nu m-am clintit. Obrazul unde mă lovise mă ardea rău. 

Ne-am măsurat lung o vreme, apoi se întoarse şi răcni la 
Candy: 

— la de-aici golanul ăsta până nu-l omor! 

Candy mă înşfacă de braţ, mă smuci afară din odaie şi 
închise uşa în urmă. Îmi dădu apoi drumul, mă trase îndărăt, iar 
pe chipul lui îmbujorat şi bătut de vânt se citea furia şi teama. 

— Ti-am spus sau nu, dobitocule? zise el. Acum l-au 
apucat pandaliile. leşi dracului de-aici! 

Mi-am pipăit faţa. 

— Aş vrea să întâlnesc maimuța asta pe-o alee întunecată. 
Salut, sergentule. Eu măcar nu trebuie să lucrez pentru el 

Am apucat-o pe coridor, am trecut prin cele două uşi 
batante şi-am ajuns în stradă. Era plăcut să vezi că soarele este 
tot strălucitor şi că bărbaţii şi femeile care se întorceau de la 
plajă semănau încă a fiinţe omeneşti şi se comportau ca atare. 


CAPITOLUL PATRU 


I 


ârciuma lui Sam, situată într-o mahala a oraşului St. 

Raphael, era o hardughie de lemn, construită deasupra 

mării pe piloni de oțel. Avea teren de parcare şi, deşi era 
doar şase fără cinci, se aflau vreo treizeci de maşini parcate, dar 
nici un Cadillac sau Clipper. 

Paznicul de la parcare, un tip gras, în vârstă, îmi zâmbi 
vesel când îmi spuse că parcarea e pe gratis. 

Am luat-o pe jos de-a lungul unui ponton strâmt şi-am 
intrat în barul care se întindea pe toată lungimea unui perete. 
Exista şi un bufet-expres, cu douăsprezece frigărui electrice în 
care se rumeneau de zor în clipa aceea doisprezece pui graşi. 

De tejgheaua barului se sprijineau vreo opt-nouă bărbaţi, 
bând bere şi servindu-se cu murături dintr-un castron. 

Dincolo de uşile duble deschise din fundul încăperii se 
vedea o verandă cu grilaj, apărată de soarele amurgului printr-o 
prelată verde. Era plină cu mese, iar consumatorii se 
strânseseră mai toţi acolo. Cum speram să discut serios cu 
Fulton, m-am hotărât să rămân înăuntru şi să evit gloata. M-am 
apropiat de uşi şi m-am uitat la clienţi ca să văd dacă Tim 
sosise, apoi, cum nu-l zării, am ales o masă înăuntru, într-un 
colţ, lângă o fereastră mare deschisă, şi m-am aşezat la ea. 

Un chelner se apropie, şterse masa şi mă salută. l-am 
cerut să-mi aducă o sticlă de whisky Black Label, nişte gheată şi 
două pahare. 

Câteva minute după ora şase, îşi făcu apariţia şi Tim 
Fulton. Purta o pereche de pantaloni mototoliţi, din flanel 
cenuşiu, şi o cămaşă albastră, deschisă la gât. Tinea haina pe 
umăr. Se uită de jur împrejur, mă văzu şi zâmbi. Apoi se 
apropie, cu ochii la sticla de whisky. 


— Salut, amice! zise el. Ai şi pornit lupta? N-ai putut să 
mai aştepţi? 

— N-am deschis încă sticla - i-am răspuns. la loc. Cum te 
simţi ca om liber? 

Îşi umflă obrajii. 

— Nu poţi să-ţi dai seama ce-i aia până nu treci prin ce-am 
trecut eu. Ar trebui să mă caut la un doctor de nervi fiindc-am 
stat la Creedy atâta timp. Lovi sticla cu unghia. Ai intenţia s-o 
deschizi sau ne mulţumim doar s-o admirâăm? 

l-am turnat o porţie de băutură, i-am lăsat să cadă un cub 
de gheaţă în pahar, apoi mi-am pus şi mie. Am ciocnit paharele 
cum îşi ating boxerii mănuşile şi-am toastat. Apoi am băut. 

După întrevederea cu Creedy şi apoi cea cu Katchen, 
whisky-ul la gheaţă îmi făcu evident bine. 

Am aprins ţigări, ne-am lăsat mai adânc în fotoliile de 
răchită şi-am zâmbit. 

— Foarte frumos aici, nu? zise Fulton. Cel mai mult îmi 
place să stau într-un local unde se aude marea şi să beau un 
whisky bun. Nu cred că-ţi poţi dori ceva mai plăcut. Mda, uneori, 
o femeie poate înlocui aproape orice, dar când vrei să te 
destinzi n-ai nevoie de ele. Am să-ţi spun de ce: femeile 
vorbesc, iar whisky-ul nu. Ai avut o idee grozavă, amice. 

l-am răspuns că sunt plin de idei grozave. 

— Mai am o idee grozavă - am continuat. După câteva 
pahare, n-ar strica să încercăm puiul care se rumeneşte colo. 

— Mda. Aici se fac cele mai bune fripturi de pasăre de pe 
tot litoralul - zise Fulton. Ascultă-mă pe mine. Foarte bine, n-ai 
decât să te duci la restaurantul Alfredo, la Carlton sau la Blue 
Room, sau, dacă apuci să intri, chiar la Musketeer Club. Şi ei 
servesc pui. Ţi-l aduc cinci chelneri, cu furculiţe de argint şi 
orhidee. Când ai să vezi nota de plată, n-o să-ţi vină să crezi. 
Aici îţi zvârle mâncarea în faţă, dar, amice, e pe cinste! Şi mai e 
şi ieftină. Işi goli paharul, îl puse pe masă şi suspină. Vin aici de 
două ori pe săptămână. Uneori cu amica. Alteori singur. M- 
apucă râsul când văd toţi fraierii cu bani care bat localurile de 
lux şi plătesc de cinci ori mai mult ca mine, fără să mănânce în 
schimb aşa de bine. Şpilul e că nici unul nu îndrăzneşte să intre 
aici, fiindcă prietenii lor cu bani şi-ar putea închipui că fac 
economii, iar în oraşul ăsta a face economii e un păcat de 
moarte. 


l-am mai turnat o porţie şi-am pus gheaţă într-a mea, ca 
să-i las impresia că ţin pasul cu el. 

— Dar, căci există întotdeauna un dar - zise el clătinând 
din cap - şi localul ăsta a început să decadă. Acum un an 
veneau aici băieţi de viaţă cu puicuţele lor, oameni cumsecade, 
simpatici şi care se simțeau ca la ei acasă. Acum însă l-au 
descoperit gangsterii. Şi ei ţin să-şi umple burta ca şi mine, aşa 
că s-au instalat. Avem un cazinou pe un vapor ancorat în golf. 
Asta îi atrage, cum atrage carnea stricată muştele. Sam e 
necăjit. Am discutat cu el săptămână trecută. Mi-a spus că cei 
de pe urma cărora câştigase se răresc, iar în locul lor vin 
gangsterii. N-are ce face. Luna trecută a avut loc aici o 
încăierare şi s-a scos şi-un cuţit. Sam i-a potolit repede, dar 
poveştile de genul ăsta sperie şi îndepărtează clienţii. Crede că 
dacă mai izbucneşte o nouă încăierare cu cuţitele, o să devină şi 
el un alt proprietar de restaurant pentru gangsteri. 

l-am răspuns că-mi pare rău şi m-am uitat la grupul celor 
de la bar. Erau solizi şi îmbrăcaţi ţipător, cu privirea dură şi 
atentă a celor cărora nu le pasa cum câştigă banii, atâta vreme 
cât îi câştigă. 

— Agenţi de curse - zise Fulton urmărindu-mi privirea. 
Sunt cumsecade cât timp nu se îmbată. Băieţii care provoacă 
scandaluri nu apar decât după ce se lasă noaptea. Işi aprinse o 
altă ţigară şi împinse pachetul spre mine. Ei, cum te-ai înţeles cu 
bătrânul? E simpatic, nu? 

— Mda. Cu camera aia lungă a lui şi privirea-i 
cercetătoare. Mi-ar fi silă să lucrez pentru el. 

— Chiar aşa, amice! Am găsit acum o slujbă faină, ca şofer 
la o cucoană bătrână; o duc la târguieli, îi ţin coşul şi, în general, 
îi fac viaţa mai uşoară. E o băbuţă grozav de amabilă şi, după 
Creedy, cred că prezenţa ei o să-mi vindece ulcerul. 

— Apropo de cucoanele bătrâne - i-am spus - cine-i Hertz 
ăsta? 

— Vrei să-mi strici seara? se strâmbă Fulton. Asta vrei? 
Cum de-ai ajuns la el? 

— Era cu Creedy când am intrat. Mi-a făcut impresia că-i 
un tip dat dracului. Cine e? De ce se înhăita Creedy cu un tip de 
teapa ăstuia? 

— II scapă de cei nedoriți - zise Fulton. Creedy îl mai 
foloseşte, uneori şi ca agent de apărare. 


— De ce are Creedy nevoie de agent de apărare? 

Fulton ridică din umeri. _ 

—  Ticăloşii ăştia plini de bani au idei exagerate. Işi 
închipuie c-o să-i împuşte sau o să-i înjunghie cineva. Dacă-ţi 
angajezi un agent de apărare, oamenii cred că eşti o figură 
importantă. E doar o reclamă, ca panourile de la parcare. Işi dă 
o importanţă grozavă. Dar să nu-ţi faci o imagine greşită asupra 
lui Creedy. E nemilos. Poate că n-arată, dar e la fel de nemilos şi 
de primejdios ca oricare dintre gangsterii cu revolver şi cuțite 
care vin pe-aici. Conduce de fapt întreg oraşul. A lui a fost ideea 
să deschidă un cazinou pe vaporul din golf. Şi-a închipuit c-o să 
atragă astfel turiştii, şi a reuşit, într-adevăr. Nu-i pasă că o dată 
cu cazinoul a umplut oraşul de bandiți. In orice caz, vaporul e pe 
jumătate proprietatea lui şi încasează deci jumătate din venituri. 

— Hertz ăsta e chiar atât de dur pe cât pare? 

Fulton dădu din cap. 

— Poţi fi sigur. Creedy n-are nevoie de şarlatani. Când 
angajează un tip dur, atunci ăla trebuie să fie neapărat dur. Ca 
Hertz, care e însă şi mai rău. Mie mi-e frică de el. Cred că-i cam 
ţicnit. 

Dacă ce spunea Fulton era adevărat, nu mi se părea că-i 
mare deosebire între Katchen şi Hertz. 

— Ai citit despre tipul care a fost asasinat azi-dimineaţă la 
Bay Beach? 

— Am văzut ceva în ediţia de seară. De ce mă întrebi? 

— Era asociatul meu. Am bănuiala că l-a vizitat pe Creedy 
în ultimele zile şi sunt curios să ştiu dacă l-ai zărit. 

Fulton se arătă interesat. 

— A venit să-l vadă pe bătrân? Poate că l-am zărit. Am fost 
la poartă mai toată săptămână. Cum arăta? 

| l-am descris pe Sheppey în amănunt. Avea păr roşu 
aprins şi eram aproape sigur că dacă Fulton îl văzuse, nu-l 
uitase, şi nu m-am înşelat. 

— Fireşte - zise el. Mi-l amintesc. Un tip voinic, cu păr 
roşu. Ai dreptate. Logan i-a dat drumul înăuntru. Eram la barieră 
şi n-am auzit cum îl cheamă. 

— Eşti dispus să juri că l-ai văzut? E important. S-ar putea 
să fii obligat s-o faci în faţa tribunalului. 

Fulton îşi goli paharul, apoi rosti: 


— Bineînţeles că sunt gata să jur. A venit martea trecută: 
un tip voinic, cu păr roşu, tăiat scurt, îmbrăcat într-un costum 
cenuşiu de flanel, la volanul unui Buick decapotabil. 

Era de ajuns. Maşina constituia dovada. Avusesem deci 
dreptate. Jack se dusese să-l vadă pe Creedy. Trebuia acum să 
descopăr motivul vizitei şi asta n-avea să fie uşor. 

— Zici c-a fost asasinat? întrebă Fulton, privindu-mă cu 
curiozitate. 

— Da. Poliţia crede că s-a încurcat cu amanta vreunui 
gangster, iar ăla l-a aranjat. S-ar putea: era nebun după femei. 

— Nu mai spune! A trebuit să raportezi la poliţie? 

— Da, m-am dus la ei. Căpitanul Katchen e o figură, nu? 
Belsen! a pierdut un mare comandant în persoana lui. 

— Ai dreptate. Vine deseori să-l vadă pe Creedy. Cam de 
patru ori pe an. Cred că vine pentru mită. Ai fi surprins să afli 
câte cluburi de noapte şi bordeluri de lux rămân deschise numai 
fiindcă Katchen evită să le supravegheze. 

— Ce legătură au cluburile de noapte şi bordelurile cu 
Creedy? 

— i-am spus că e patronul aproape al întregului oraş. 
Poate că nu strânge personal venituri de la ticăloşii care le 
conduc, dar indirect încasează chiriile, iar Katchen are partea 
lui. 

— E căsătorit, nu? 

— Cine, Creedy? Din câte ştiu, a fost căsătorit de patru ori, 
deşi ar putea să fi fost de mai multe ori. Actuala lui nevastă e 
Bridgette Blând, fostă vedetă de cinema. Ai văzut-o vreodată? 

— Mi se pare că o dată. Dacă mai ţin bine minte, arăta 
formidabil. 

— Şi mai arată încă, dar nici nu se compară cu fiică-sa 
vitregă. Asta-i o splendoare, cea mai superbă fată pe care am 
văzut-o în viaţa mea, şi, crede-mă, am văzut destule. 

— Locuieşte acasă? 

— Nu locuieşte momentan - zise Fulton şi clătină din cap. 
Dar stă uneori, deşi cealaltă n-o poate suferi. De câte ori 
bătrânul dă o petrecere, Margot - asta-i fiica - e obiectul întregii 
admiraţii, iar ailaltă rămâne cu buzele umflate. Nu-i place. Se 
certau mereu, aşa că Margot şi-a făcut bagajele şi-a întins-o. Are 
un apartament pe Franklyn Boulevard. Din câte-am auzit, 


1 Lagăr hitlerist de concentrare şi exterminare (n. t.) 


bătrânul îi simte lipsa. Şi eu i-o simt. Bridgette m-a scos din 
sărite. Seamănă leit cu Creedy. Niciodată mulţumită, se plânge 
veşnic, stă trează toată noaptea şi doarme toată ziua. 

Aflam unele amănunte. Aveam întreaga seară la dispoziţie 
şi n-avea sens să mă grăbesc. Am mutat discuţia asupra 
viitorului campionat mondial de box şi l-am lăsat pe Fulton să-şi 
descarce sufletul explicându-mi de ce nu putea să piardă 
campionatul. De la asta am trecut la jocurile cu mingea, iar în 
cele din urmă la eternul subiect: femeile. 

Se făcuse nouă seara când am terminat sticla de whisky. 
Soarele asfinţise, întinzând pe cer o pată imensă şi roşie, şi se 
întunecase. 

l-am făcut semn chelnerului, care s-a apropiat. 

— Adu-ne două porţii de pui, cu garnitură - am spus. 

A dat din cap şi s-a îndepărtat. 

Şi eu şi Fulton ne cam ameţisem, dar era o ameţeală 
plăcută, căci după primele pahare băute pe nerăsuflate, am 
lăsat-o mai moale, fiindcă aşa trebuie băut whisky-ul bun. 

M-am uitat pe fereastra deschisă la luminile din St. 
Raphael City. Din locul unde şedeam, părea o localitate 
splendidă. 

— Doamna Creedy se înţelege bine cu soţul ei? 

— Nimeni nu se poate înţelege cu el - răspunse Fulton şi 
dădu din umeri. Oricum, e prea ocupat, să câştige bani, ca să-şi 
mai piardă vremea cu femeile. Nevastă-sa îşi caută distracţiile în 
altă parte. 

— Are pe cineva anume? 

— Păi, favoritul actual e o namilă, o matahală cu păr 
cârlionţat, care-şi zice Jacques Thrisby. Un canadian de origine 
franceză. 

Mi-am dat seama că un individ se apropiase de masa 
noastră. O clipă am crezut că-i chelnerul cu mâncarea. Mă uitam 
pe fereastră, îl ascultam pe Fulton cum vorbeşte, şi reflexele îmi 
deveniseră mai lente. În afară de asta, whisky-ul mă cam 
ameţise. 

L-am auzit pe Fulton că-şi trage brusc respiraţia, ca un om 
foarte speriat care se înăbuşă, şi m-am uitat repede de jur 
împrejur. 

Hertz stătea lipit de masă şi mă privea. În spatele lui, în 
semicerc, barându-ne drumul ca să nu scăpăm, se aflau patru 


tipi înalţi, solizi, bruneţi şi duri, iar expresia din ochii mici şi 
sălbatici ai lui Hertz mi-a dat un fior de groază pe şira spinării. 


II 


gomotul din încăperea uriaşă se stinse brusc. Capetele se 
întoarseră şi ochii se uitară spre noi. 
Mă găseam într-o poziţie proastă. Scaunul meu era doar la vreo 
treizeci de centimetri de zid. Masa se afla între mine şi Hertz, şi 
nici măcar nu era o masă mare. Fulton avea o poziţie mai bună. 
Stătea în dreapta mea, fără zid în spate. 

În mintea consumatorilor nu mai încăpea evident nici o 
îndoială c-avea să urmeze un scandal. Câţiva şi începuseră să se 
îndrepte spre ieşire, reţinându-şi panica. 

Hertz spuse cu o voce răguşită: 

— Mă fii minte? Nu-mi plac spionii şi nici golanii. 

Cu coadă ochiului, am văzut un negru uriaş, purtând un 
şorţ alb şi o cămaşă cu mâneci scurte, ieşind repede din dosul 
barului. Avea gabaritul lui Joe Louis, iar faţa lui uriaşă şi plină de 
urme de buşituri mijise un zâmbet de scuze. Traversă încăperea, 
îi ocoli pe cei patru tipi şi apăru ca din senin alături de Hertz. 

M-am apucat de marginea mesei şi m-am pregătit de 
bătaie. Negrul i se adresă politicos lui Hertz: 

— Nu vrem încăierare aici, şefule. Dacă tu şi prietenii tăi 
aveţi de discutat afaceri, o faceţi afară. A 

Hertz întoarse capul şi se uită la negru. În ochi îi jucau 
scântei mici roşii, dându-i un aer aproape dement. Am văzut că-i 
cade uşor umărul drept, apoi pumnul îi ţâşni şi lovi faţa negrului. 
Lovitura a răsunat ca o bufnitură de tobă. Negrul se împletici pe 
spate, apoi căzu pe mâini şi-n genunchi. 

Totul s-a petrecut în cea mai mare viteză. M-am lăsat cu 
toată greutatea pe masă şi-am împins-o violent în Hertz, care se 
dezechilibrase uşor în urma directei pe care o trăsese. Colţul 
mesei i se înfipse în şold şi-l zvârli în spate, făcându-l să se 
lovească violent de doi dintre tipii care-l însoțeau. 

Dispuneam acum de puţin spaţiu să mă mişc, aşa c-am 
sărit în picioare şi-am înşfăcat scaunul. L-am ridicat la înălţimea 


umărului şi l-am învârtit ca pe o seceră, curăţind şi mai mult 
locul, pentru a putea acţiona. 

Fulton era şi el în picioare, cu scaunul deasupra capului. 
Trăsni cu el căpăţâna celui mai apropiat dintre gangsteri, 
lăsându-l lat. 

Două matahale, angajate ca să evacueze clienţii nedoriți, 
dintre care unul era negru, intrară în goană printr-o uşă laterală, 
înarmaţi cu ciomege. Cei trei gangsteri, tovarăşii lui Hertz, se 
răspândiră, apoi atacară matahalele. Rămăsesem doar eu şi cu 
Fulton pentru a-l înfrunta pe Hertz. l-am trântit scaunul în cap, 
dar spătarul se rupse. M-am trezit în mână cu o bucată de lemn 
subţire, al cărei efect era comparabil cu al unei scobitori, când 
era vorba de un animal ca Hertz. Hertz se clătină, apoi mă atacă 
răcnind, ridicând fulgerător mâna dreaptă. Dacă m-aş fi tras 
înapoi, m-ar fi ajuns, aşa c-am ţâşnit înainte şi i-am tras un 
pumn drept în mutră. Era o directă grozavă, dărâmătoare, care 
îi răsturnă capul pe spate. M-am depărtat de el şi m-am repezit 
într-unul din bătăuşi, care mă lovi cu dosul palmei, trimiţându- 
mă ameţit peste Hertz, pe cale de a mă ataca din nou. Am reuşit 
să-l apuc de încheietură cu amândouă mâinile. M-am întors pe 
jumătate, i-am smucit braţul peste umăr, m-am aplecat şi-am 
tras cu toată forţa. Zbură peste capul meu cu viteza unei 
rachete şi ateriza pe duşumea cu o buşitură care zgudui 
întreaga clădire. M-am întors fulgerător, uitându-mă după 
Fulton. Se sprijinea de zid şi ţinea la faţă o batistă, iar genunchii 
îi cedau. M-am dus la el, l-am înşfăcat de braţ şi-am urlat: 

— Hai afară! 

Unul din bătăuşii lui Hertz mă ajunse. M-am aplecat, 
ferindu-mă de drugul de fier gata să mă lovească în cap, l-am 
pocnit cu dreapta în coaste, apoi i-am tras una peste picioare, 
făcându-l să se clatine. N-am aşteptat să văd cum cade. L-am 
apucat pe Fulton şi l-am târât prin toată odaia până la uşă. Nici 
afară nu mă simţeam în siguranţă. In faţa noastră se afla 
pontonul lung, strâmt şi puternic luminat, străjuit pe ambele 
părţi de mare, iar la capătul îndepărtat - marele teren de 
parcare, luminat de asemenea orbitor. 

Fulton era rău rănit şi părea gata să leşine dintr-o clipă 
într-alta. Hertz şi acoliţii lui aveau să iasă şi să vină după noi. 

— Întinde-o, strigă Fulton gâtuit. Nu pot să merg mai 
departe. Pleacă înainte de-a pune laba pe tine. 


L-am apucat de braţ şi l-am zvârlit pe umăr, apoi, aproape 
sprijinindu-l, l-am târât în grabă de-a lungul pontonului spre 
terenul de parcare. 

Răpăitul rapid al paşilor în urmă îmi spunea că n-aveam s- 
ajung departe. l-am dat drumul lui Fulton şi m-am întors. Hertz 
înainta pe ponton. 

— Fugi! i-am spus lui Fulton. Am eu grijă de maimuța asta. 

L-am îmbrâncit brusc şi el se îndepărtă clătinându-se, în 
timp ce Hertz se repezea la mine. Se mişca cu iuţeala şi 
agerimea unui boxer de profesie. M-am tras repede înapoi şi m- 
am lăsat într-o parte, astfel ca lumina de deasupra noastră să-i 
cadă în ochi. l-am privit atent pumnii. Părea înnebunit de furie. 
Era un avantaj. Un om turbat nu-i câtuşi de puţin la fel de 
primejdios ca unul rămas calm într-o bătaie. Sări ca un taur 
furios, şi atunci i-am trimis o directă în faţă, dându-i capul pe 
spate. M-am ferit de o dreaptă care m-ar fi decapitat dacă m-ar 
fi nimerit, apoi l-am pocnit cu muchia palmei la baza cefei. Îmi 
trase o stângă de-am simţit că parcă m-ar fi pocnit c-un ciocan 
de spart pietre. M-am retras repede în clipa când mă atacă din 
nou, m-am ferit de-o lovitură ucigătoare pornită din glezne, am 
sărit înapoi şi mi-am aruncat rapid ochii pe ponton. Fulton 
dispăruse. Am hotărât că venise vremea s-o întind şi eu. 

N-ar fi trebuit să-mi iau ochii de la Hertz. Deşi îşi anunţa 
de la distanţă directele, avea iuţeala unui boxer de categoria 
muscă. Mă surprinse cu o lovitură în bărbie. Am văzut pumnul 
doar cu o fracțiune de secundă înainte de-a mă nimeri, dar 
fiindcă tocmai schiţasem gestul de a mă feri, am mai atenuat-o. 
Lovitura fu destul de puternică pentru a mă dărâma în genunchi, 
dar nu destul ca să mă ameţească. Când năvăli, m-am lăsat să 
cad înainte, l-am apucat de şoldurile solide, l-am ridicat şi l-am 
împins în sus. Zbură peste capul meu şi alunecă pe scândurile 
pontonului drept pe faţă. 

M-am ridicat şi-am rupt-o la fugă înainte să se scoale. 
Când m-am repezit spre terenul de parcare, am auzit o voce: 

— Hei, Brandon! Vino încoa'! 

Am virat şi l-am văzut pe Fulton făcându-mi semn cu 
mâna de pe bancheta din faţă a maşinii mele: Am auzit paşii 
grei ai lui Hertz zguduind pontonul în urma mea. Motorul 
zumzăi. M-am vârât la volan, am ambreiat şi-am apăsat pe 
accelerator. 


Hertz ajunsese la douăzeci de metri, iar mutra lui buşită 
deveni o mască a furiei în momentul când maşina porni 
fulgerător. Am trecut prin spaţiul liber din gardul terenului de 
parcat aproape ras şi-am intrat ca o vijelie pe bulevard. 
Conducând în mare viteză, am ocolit şi-am mers direct până în 
vârful pantei, acolo am frânat, am luat-o pe alt drum, apoi am 
încetinit. 

— Eşti rănit rău? l-am întrebat pe Fulton privindu-l. 

— O să-mi treacă - răspunse. 

— Unde-i spitalul cel mai apropiat? Te duc acolo. 

— A treia stradă pe stânga de la capul străzii ăsteia, apoi 
drept înainte vreo şapte sute de metri. 

Am mărit viteza. În cinci minute trăgeam la intrarea de 
urgenţă a spitalului. 

— Pot să mă descurc singur acum. Se dădu jos din maşină. 
Am fost un fraier c-am trâăncănit. Ar fi trebuit să mă feresc de 
tine. 

— Îmi pare rău. N-am vrut să te vâr în încurcătura asta. 
Poţi să-l dai în judecată pe Hertz. Ai o mulţime de martori. 

— Mare scofală. N-o să reuşesc niciodată, şi-am să intru în 
încurcături şi mai urâte. Îmi fac bagajele şi plec din oraş. M-am 
săturat de el. 

Se îndepărtă păşind nesigur. 

L-am urmărit cum dispare pe uşă, apoi am întors şi-am 
pornit în viteză direct la hotel. 

Doar când am ajuns în camera liniştită şi mi-am spălat 
vânătăile, mi-am adus aminte că n-am luat masa de seară şi că 
mi-e foame. Am telefonat să mi se trimită nişte sandvişuri cu 
friptură caldă de curcan pe pâine de secară şi o sticlă de bere la 
gheaţă. În timp ce aşteptam să mi se aducă sandvişurile, m-am 
întins pe pat şi-am trecut în revistă întâmplările zilei. 

Ştiam că mă vârâsem într-un viespar şi mă întrebam cât o 
să supraviețuiesc dac-am să continui astfel. Mai devreme sau 
mai târziu aveam să mă ciocnesc din nou de Hertz, iar data 
următoare nu se ştie dacă mai scăpăm doar cu gâtul învineţit şi 
cu o umflătură mică sub ochiul drept. M-am gândit la Tim Fulton 
şi m-am strâmbat. 

Chiar dacă reuşeam să-l evit pe Hertz, rămânea Katchen. 
Dacă îi intra în cap cea mai mică bănuială că-mi continuam 


cercetările, avea să mă aranjeze sub o învinuire oarecare şi să 
mă aresteze. Nu-mi făceam nici o iluzie c-ar putea fi plăcut. 

Dacă voiam să avansez în siguranţă cu ancheta, se părea 
că era bine să-mi găsesc o protecţie din partea cuiva, deşi nu 
prea vedeam cum am să reuşesc. Există oare cineva mai 
influent în oraş decât Creedy, şi în stare să-l convingă pe 
Katchen să mă lase în pace? Puțin probabil, dar dacă exista şi-l 
puteam atrage de partea mea, însemna să soluţionez problema. 

Am renunţat la aceste gânduri şi-am reflectat la cele 
descoperite. Ştiam acum că Jack fusese angajat de Creedy. Banii 
lui Creedy finanţau unele din bandele de gangsteri din oraş. Era 
căsătorit, iar nevasta lui se încurcase cu un anume Jacques 
Thrisby. Creedy avea şi o fiică, pe Margot, la care ţinea. Fata 
locuia într-un apartament pe Franklyn Boulevard. Am luat cartea 
de telefon, am răsfoit-o şi-am descoperit că apartamentul se 
găsea într-un bloc numit Franklyn Arms. În timp ce lăsam cartea 
din mână, se auzi o bătaie în uşă şi un chelner îmi aduse 
sandvişurile şi berea. Se uită lung la ochiul meu umflat, dar nu 
făcu nici un comentariu - un gest frumos din partea lui. Nu eram 
într-o dispoziţie ca să stau de vorbă cu un chelner. 

După ce plecă, m-am dat jos din pat, m-am aşezat în 
singurul fotoliu din cameră, am mâncat sandvişurile şi-am băut 
berea. 

Cineva scosese lucrurile lui Jack din odaia de alături şi le 
aşezase cu grijă grămadă în colţul camerei mele. La vederea lor 
mi-am amintit că trebuia să-i scriu soţiei lui. Mi-am terminat 
masa, am aprins o ţigară, am luat o foaie de hârtie cu numele 
hotelului şi i-am scris. A durat până la zece şi jumătate ca să 
închei satisfăcător scrisoarea. l-am oferit o sumă rezonabilă 
drept compensație pentru pierderea soţului. Dar am scris 
dinadins o cifră mai mică, fiindcă ştiam c-o să se tânguiască 
mult şi feroce ca să mai scoată ceva. Nu mă agrease niciodată şi 
ştiam c-avea să fie nemulțumită indiferent câţi bani îi dădeam. 

Am lipit plicul şi l-am lăsat pe masa de scris, ca să-l pun a 
doua zi la poştă. M-am aşezat pe scaun şi am descuiat valiza lui 
Jack. l-am răscolit lucrurile, ca să fiu sigur că nu rămâne nimic 
înăuntru care s-o necăjească pe nevastă-sa când aveam să i le 
trimit. Şi bine am făcut, deoarece am dat peste fotografii şi 
scrisori ce dovedeau c-o înşelase de mai bine de un an. Le-am 
rupt şi le-am aruncat în coşul de hârtii. 


M-am uitat şi prin restul de lucruri şi-am găsit ascuns sub 
căptuşeala valizei un plic de chibrituri: unul din acelea pe care 
restaurantele şi cluburile de noapte le oferă drept reclamă. Dar 
plicul acesta era ceva special: îmbrăcat în moar roşu-închis, 
avea scris în faţă, de-a curmezişul, cu litere de bronz, The 
Musketeer Club şi un număr de telefon. 

Am sucit plicul între degete şi mi-am amintit că Greaves, 
detectivul hotelului, îmi spusese că Musketeer Club era cel mai 
exclusiv local de noapte din oraş, ca şi cel mai scump. Cum 
făcuse Jack rost de plic? Se dusese la club? Îl cunoşteam şi-mi 
dădeam seama că n-ar fi călcat într-un astfel de local de lux 
decât din motive de afaceri. Era mult prea grijuliu cu banii ca să 
invite o fată la un club atât de scump. 

Cu plicul încă în mână, m-am sculat, am reflectat o clipă, 
apoi am ieşit din încăpere şi-am coborât cu liftul până în hol. 

Am întrebat la biroul de primire dacă Greaves era pe- 
acolo. 

— E chiar în biroul lui - îmi răspunse funcţionarul, zgâindu- 
se la ochiul meu umflat. Jos pe scări, apoi la dreapta. Aţi avut un 
accident, domnule Brandon? 

— A, ochiul? Nu. Am comandat să mi se trimită nişte 
sandvişuri şi chelnerul m-a pocnit cu ele. Nu-ţi face griji. M-am 
obişnuit c-un astfel se serviciu. 

L-am lăsat cu gura căscată şi cu cea de-a doua bărbie 
tremurând şi-am coborât scările la biroul lui Greaves. 

Semăna mai mult cu un dulap decât cu o cameră. L-am 
găsit aşezat la o masă mică, întinzând o pasienţă. Când m-am 
oprit în prag, a ridicat privirea. 

— Cuiva nu i-a plăcut faţa ta? mă întrebă el fără prea mult 
interes. 

— Mda - am răspuns şi m-am aplecat înainte dând drumul 
plicului de chibrituri pe masă. 

II privi, se încruntă, apoi ridică ochii spre mine, cu 
sprâncenele arcuite. 

— De unde-l ai? 

— L-am găsit în valiza lui Sheppey. 

— Sunt gata să pun rămăşag pe un dolar că n-a intrat 
niciodată acolo. Nu era de rangul lui, şi n-avea nici banii, nici 
influenţa, ca să treacă de paznici. 

— Nici o şansă? 


— Nici una la zece milioane. 

— Poate că l-a dus cineva. E posibil? 

— Poate - zise Greaves şi dădu din cap. Un membru poate 
s-aducă pe cine vrea, dar dacă celorlalţi snobi nu le place mutra 
noului venit, membrului i se poate retrage carnetul. Aşa e pe- 
acolo. 

— Nu-i exclus să fi găsit plicul pe undeva. 

Greaves înălţă sceptic din umeri. 

— E primul plic pe care-l văd. Tipii şi tipesele care se duc 
la Musketeer Club nu şi-ar păta degetele imaculate atingând un 
astfel de obiect. Se tem să nu la vreun microb. Cred că cineva l- 
a invitat pe Sheppey acolo, şi-a luat plicul cu el ca să 
dovedească altora c-a fost la club. Merită să te lauzi cu-aşa 
ceva, dacă eşti genul fanfaron. 

— Ştii cumva de unde pot face rost de o listă a membrilor? 

Zâmbi acru, se sculă, ocoli masa şi se îndreptă spre un 
dulap. 

Răscoli prin el câteva clipe, apoi îmi înmână o cărticică 
legată în moar roşu decolorat şi gravată cu aceleaşi litere de 
bronz ca şi plicul. 

— Am găsit-o într-una din camerele de la Ritz-Plaza şi m- 
am gândit c-ar putea să-mi fie de folos într-o bună zi. E de-acum 
doi ani. 

— Am să ţi-o dau înapoi - i-am spus, apoi am luat plicul de 
pe masă şi l-am vârât în buzunar împreună cu cartea de 
membri. Mulţumesc. 

— Cine te-a pocnit? 

— Nu-i cineva pe care ai ţine să-l cunoşti - i-am răspuns şi- 
am ieşit urcând spre hol. 

Am găsit un fotoliu depărtat de babele şi de bătrânii de 
acolo şi-am citit numele din cărticică. A trebuit să parcurg vreo 
cinci sute. Patru sute nouăzeci şi şapte nu mi-au spus nimic; alte 
trei, din contră: doamna Bridgette Creedy, domnul Jacques 
Thrisby şi domnişoara Margot Creedy. 

Am închis cărticica şi-am bătut-o uşor de palmă. 

Am stat câteva minute şi m-am gândit. Apoi, din senin, mi- 
a venit o idee. Am reflectat la ea şi-am ajuns după o clipă la 
convingerea că poate nu era strălucită, dar nu era nici de 
lepădat, aşa că m-am sculat. M-am îndreptat spre portar şi l-am 
întrebat unde se află Franklyn Avenue. Mi-a răspuns că a doua 


stradă la dreapta, apoi prima la stânga după semaforul de 
circulaţie. l-am mulţumit şi-am coborât treptele spre locul unde- 
mi lăsasem Buick-ul. 


CAPITOLUL CINCI 


I 


B locul Franklyn Arms se dovedi a fi una din clădirile acelea 


cu apartamente pretențioase şi de mare clasă, rezervate 

celor dintr-o categorie socială cu un venit de peste o sută 
de mii de dolari. 

La o apreciere, blocul nu avea mai mult de treizeci de 
apartamente. Era o clădire cu trei etaje ce poza, cu aerul demn 
al unei ducese bătrâne, pe un hectar de pajişte întreținută atent, 
cu peluze, fântână, o reproducere a Bă/atului cu delfin de 
Donatello luminată de reflectoare pentru a sublinia bunul gust al 
arhitectului, iar în jur, ronduri cu flori de centaurea argintii şi 
petunii albastre cum este cerul. 

Am cotit strecurând Buick-ul într-un loc liber dintre o 
maşină Silver Wraith şi un Rolls-Royce Silver Dawn, m-am dat 
jos, am trecut pe lângă un Continental Bentley, o limuzină 
Cadillac 1962 şi un Packard Clipper. Toate hardughiile astea de 
maşini făceau destui bani ca să trăiesc fericit zece ani. 

Am pătruns prin nişe şi turnante într-un hol lambrisat cu 
stejar, împodobit cu garoafe ce creşteau în cutii cromate, puse 
lângă ziduri, şi cu o mică fântână în care vreo şase peşti roşii 
bine hrăniţi şi mulţumiţi de sine înotau în apa luminată. 

În colţul din fund se afla biroul de recepţie, în dosul căruia 
stătea un tip înalt şi blond, într-un costum de seară imaculat şi 
cu o expresie plictisită şi dispreţuitoare pe mutra lui arătoasă şi 
efeminată. 

M-am apropiat şi i-am zâmbit prietenos. A fost probabil o 
greşeală, căci s-a tras înapoi de parcă i-aş fi atârnat sub nasul 
aristocratic un peşte putrezit. 

— Domnişoara Creedy, vă rog - i-am spus. 

Işi pipăi cravata imaculată şi mă măsură cu ochii săi 
căprui. Ştia, desigur, până la ultimul cent cât costa costumul 


meu, cravata, cămaşa şi pălăria. Aprecierea nu păru să-l 
impresioneze. 

— Domnişoara Creedy vă aşteaptă? 

— Nu. Te rog să-i telefonezi şi să-i spui că tocmai am 
discutat cu tatăl ei şi i-aş fi recunoscător dacă mi-ar acorda 
câteva minute. Mă numesc Lew Brandon. 

Răpăi cu unghiile splendid manichiurate pe suprafaţa 
biroului lustruit, în timp ce reflecta. După expresia încordată a 
ochilor, mi-am dat seama că procesul gândirii nu se desfăşoară 
la el niciodată firesc. 

— N-ar strica să-i scrii mai întâi - zise el în sfârşit. Ridică o 
mână şi se uită la un ceas Omega de aur masiv. E cam târziu 
pentru o vizită. 

— Ascultă, şefule - i-am spus pe un ton devenit brusc 
brutal - oi fi tu frumos, dar să nu-ţi închipui c-o să-mi faci o 
plăcere veşnică!. Mulţumeşte-te s-o chemi la telefon pe 
domnişoara Creedy şi las-o să la singură hotărârile. 

Mă fixă o clipă cu o privire surprinsă şi alarmată, apoi intră 
într-o cămăruţă din dosul biroului şi închise uşa. 

Am scos o ţigară din pachet şi mi-am lipit-o de buza 
inferioară. M-am întrebat dacă nu telefona la poliţie. Nu mi-ar fi 
picat foarte bine dacă vreun poliţai ambițios m-ar fi târât la post 
sub învinuirea că deranjez elita din St. Raphael City. După 
câteva minute însă ieşi de parcă ar fi înghiţit o albină. Imi arătă 
un lift automat, vizavi de biroul lui, şi-mi spuse scurt: 

— Etajul doi. Apartamentul şapte. 

Apoi, dându-şi peste cap buclele blonde, îmi întoarse 
spatele. 

Am ajuns la apartamentul şapte după ce-am străbătut un 
coridor lung, lambrisat cu lemn de stejar. M-am oprit în faţa uşii 
şi-am auzit cântând la radio ceva de Mozart. Am apăsat pe 
sonerie şi după câteva clipe o femeie mai în vârstă, cu o 
înfăţişare plăcută, îmbrăcată într-o rochie de mătase neagră şi 
cu un şorţ alb cu franjuri, deschise uşa. 

— Domnul Brandon? 

— Da. 


1 Parodiere a unui citat celebru din poemul „Endiniyon” de John Keats: Un 
lucru frumos e o bucurie veşnică, (n. t.) 


l-am înmânat pălăria în timp ce intram într-un hol mic, 
mobilat cu o masă ovală pe care se afla un vas de argint cu 
orhidee. 

Subreta deschise o uşă, spuse: „Domnul Brandon”, apoi se 
dădu la o parte ca să pot păşi înăuntru. 

Am pătruns într-un salon mare, decorat în alb şi roz. 
Pereţii, draperiile şi fotoliile erau în roz. Covorul şi domnişoara 
Creedy erau în alb. 

Stătea lângă un aparat mare de radio şi mă privea - era 
subţirică, destul de înaltă, cu păr blond-cenuşiu, fin ca spuma de 
mătase. Era senzaţional de frumoasă, pe linia clasică, iar ochii ei 
aveau culoarea şi aparent consistenţa acelor gigantice pansele 
mov-negre care se văd uneori la expoziţiile de flori elegante. 
Avea sânii sus, picioarele lungi, cu şolduri mlădioase şi 
greutatea perfect potrivită. Purta o rochie de seară albă, cu un 
decolteu foarte adânc, iar la gât un colier de diamante pe care îl 
primise probabil la aniversarea a douăzeci şi unu de ani şi care 
micşorase considerabil contul de la bancă al bătrânului Creedy. 
Purta mănuşi lungi până la cot, la o încheietură un ceas-brăţară 
de platină cu briliante, iar la degetul mic, peste mânuşă, un 
rubin plat şi lung, fixat într-o montură subţire de aur. 

Părea ceea ce era: din cap până în picioare, fiica unui 
multimilionar. Am înţeles perfect de ce-i venea greu doamnei 
Creedy să concureze cu ea. Trebuie să fi jucat de fericire când 
tânăra fată îşi făcuse bagajele şi plecase de acasă. 

— lertaţi-mă, vă rog pentru această vizită atât de târzie, 
domnişoară Creedy - i-am spus. Nu v-aş deranja dacă la mijloc 
n-ar fi o afacere urgentă. 

Îmi zâmbi vag. Nici amabil, nici ostil. Zâmbetul unei gazde 
faţă de un străin intrat în casa ei, expresie a unor maniere 
perfecte. Nici mai mult, nici mai puţin. 

— Afacerea are vreo legătură cu tatăl meu? 

— Nu chiar. Poate mai pe departe, dar, ca să fiu cinstit, nu 
cred că m-aţi fi primit dacă n-aş fi pomenit numele tatălui 
dumneavoastră. 

l-am surâs ca un băieţandru, dar nu i-a făcut nici o 
impresie. Se uita direct la mine, iar ochii ei negri aveau o 
insistenţă descumpănitoare. 

— Conduc Agenţia de detectivi Star - am continuat. Sper 
că sunteţi dispusă să mă ajutaţi. 


Se încordă puţin şi se încruntă. Deşi luase un aer sever, 
reuşea încă să fie frumoasă. 

— Înseamnă deci că sunteţi detectiv particular? 

— Exact. Anchetez un caz şi mă puteţi ajuta, domnişoară 
Creedy. 

Am simţit că începe să ia o atitudine rece. 

— Să vă ajut? Nu-mi dau seama exact ce doriţi. De ce v-aş 
ajuta? 

Vocea îi devenise rece ca gheaţa. 

— Nu există nici un motiv, afară de acela că unora le place 
să dea din când în când câte o mână de ajutor. Am încercat din 
nou să-i zâmbesc copilăreşte, dar fără rezultat. Această anchetă 
ar putea să vă intereseze, dacă îmi îngăduiţi să vă spun despre 
ce e vorba. 

Ezită, apoi îmi făcu semn spre un fotoliu. 

— Foarte bine atunci - zise ea. N-ar strica să staţi jos. Am 
aşteptat să ia prima loc pe canapeaua din faţa mea, apoi m-am 
lăsat în fotoliul pe care mi-l arătase. 

— Acum cinci zile, domnişoară Creedy - am început - 
asociatul meu, Jack Sheppey, a sosit aici de la biroul nostru din 
San Francisco cu o însărcinare primită telefonic. Cel care l-a 
chemat nu şi-a dat numele fetei de la centrala noastră 
telefonică. Nu eram acolo pe atunci. Sheppey a plecat fără să 
spună cine i-a telefonat, dar a lăsat scris numele tatălui 
dumneavoastră pe sugativă. 

În timp ce vorbeam, am urmărit-o şi-am observat că-i 
reţineam atenţia. Începuse să fie mai amabilă. 

— Sheppey mi-a telegrafiat la New York, cerându-mi să vin 
aici. Am sosit azi-dimineaţă. M-am dus la hotelul unde trăsese, 
dar am descoperit că plecase. Puțin mai târziu, m-a luat poliţia 
să-l identific. Fusese asasinat într-o cabină la Bay Beach. 

Deschise ochii mari. 

— A, da, fireşte. Am citit despre asta în ziarul de seară. 
Nu-mi dau bine seama... este vorba de asociatul dumitale? 

— Da. 

— Spuneţi c-a scris numele tatălui meu pe sugativă? mă 
întrebă ea şi se încruntă la mine. De ce să-l fi scris? 

— Habar n-am, afară de cazul că tatăl dumneavoastră l-ar 
fi chemat. 


Îşi mută privirea şi începu să-şi răsucească inelul cu rubin 
pe deget. Mi s-a părut că devenise dintr-o dată neliniştită. 

— Tata n-ar face aşa ceva. Dacă ar fi avut nevoie de un 
detectiv particular, l-ar fi pus pe secretarul său să se ocupe. 

— Poate că era vorba de o chestiune extrem de 
confidențială. 

Continuă să se uite în altă parte. 

— Nu-mi dau seama deloc ce legătură pot avea toate 
astea cu mine - zise ea. Trebuie să plec în câteva minute... 

— L-am văzut pe tatăl dumneavoastră azi după-amiază - i- 
am răspuns şi-am văzut că se încordează. L-am întrebat dacă l-a 
angajat pe Sheppey şi mi-a spus că nu. A fost foarte energic. L-a 
chemat pe un anume Hertz, care arată ca un fost boxer, şi i-a 
cerut să se uite bine la mine. Cu alte cuvinte, dacă nu-mi 
vedeam de treabă, Hertz urma să mă descurajeze. 

Roşi uşor. 

— Incă nu-mi dau seama în ce mă priveşte afacerea asta. 
Aşa că dacă vreţi să mă iertaţi. 

Se ridică în picioare. 

— Incerc să aflu ce-a făcut Sheppey, domnişoară Creedy - 
am spus şi m-am ridicat şi eu. Se pare că s-a dus la Musketeer 
Club şi vreau să descopăr cu cine s-a dus. Sunteţi membră a 
clubului. M-am întrebat dacă nu cumva vreţi să mă luaţi cu 
dumneavoastră la club, ca să pun câteva întrebări. 

Se uită la mine de-ai fi zis că-i cerusem să mă ia în Lună. 

— E absolut cu neputinţă - spuse ea şi părea că vorbeşte 
serios. Chiar dacă v-aş lua la club, dar n-am câtuşi de puţin 
această intenţie, n-o să vi se permită să puneţi întrebări 
nimănui. 

— Aveţi dreptate, domnişoară Creedy. Din câte-am auzit 
despre local, pare foarte pretenţios, dar dacă aţi pune 
dumneavoastră întrebările, sunt convins c-aţi primi răspuns. 

Mă privi şi-şi muşcă buza inferioară. 

— Cu neputinţă. Îmi pare rău, domnule Brandon. Trebuie 
să vă rog să plecaţi acum. 

— Nu-i o cerere frivolă. Un om a fost asasinat. Am motive 
să cred că poliţia n-o să se omoare cu ancheta ca să descopere 
criminalul. Înţeleg că-i o afirmaţie foarte riscantă, dar am 
discutat cu căpitanul Katchen de la biroul de crime şi, mai mult 
sau mai puţin, mi-a dat de înţeles că, dacă nu-mi văd de treabă, 


o să-mi pară rău. Nu-mi fac nici o iluzie în privinţa asta. Nu-i nici 
o oră de când am participat la o bătaie, fiindcă am pus câteva 
întrebări. Cineva din oraşul ăsta ţine morţiş ca moartea lui 
Sheppey să fie muşamalizată. Sheppey a fost prietenul meu. Vă 
cer să m-ajutaţi. Nu vreau decât... 

Întinse mâna şi apăsă pe un buton din perete. 

— Lucrurile asta nu mă privesc - zise ea. Imi pare rău, dar 
nu vă pot ajuta. 

Uşa se deschise şi intră servitoarea. 

— Tessa, domnul Brandon pleacă. 

l-am zâmbit. 

— Dumneavoastră, cel puţin, nu m-aţi ameninţat precum 
Katchen şi nici n-aţi pus pe urmele mele un gangster, cum a 
făcut tatăl dumneavoastră. Vă rămân îndatorat pentru timpul pe 
care vi l-am răpit, domnişoară Creedy. 

Am ieşit în hol, mi-am luat pălăria, am deschis uşa şi-am 
pornit-o pe coridor. 

Fusese o încercare disperată şi nu reuşise, dar cel puţin 
nu-mi pierdusem vremea. Aveam impresia că Margot Creedy 
ştia destul de bine de ce-l angajase tatăl ei pe Sheppey. Dacă 
ştia, însemna că Sheppey fusese angajat pentru o chestiune 
familială. M-am hotărât să arunc o privire asupra noului amic al 
lui Bridgette Creedy, domnul Jacques Thrisby. Poate că Sheppey 
fusese angajat tocmai ca să afle cât de buni prieteni erau cei 
doi. Părea logic. Creedy avea să nege şi să devină brutal, dacă 
trebuia să declare în faţa tribunalului că recursese la un detectiv 
particular ca să-şi supravegheze soţia. Nici un bărbat n-ar fi 
făcut-o public. 

Era ora unsprezece şi zece. Cam devreme ca să mă întorc 
la hotel. M-am suit la loc în Buick şi-am rămas un timp ca să 
reflectez. Am apăsat pe accelerator şi-am pornit spre Bay 
Beach. 


II 


n timp ce mergeam de-a lungul promenadei, am văzut că încă 
[s făcea baie în mare. În lumina lunii imense şi albe, apa luase 
culoarea argintului vechi. 

Am ajuns la Bay Beach după ce-am condus cam zece minute. 
Această parte a plajei se afla departe de capătul monden, şi-am 
văzut că ştrandul era închis, iar şirul de cabine din umbra 
palmierilor stătea cufundat în întuneric. 

Am lăsat Buick-ul pe o stradă laterală, chiar în spatele 
ştrandului, şi-am pornit-o în jos spre plajă. Afară de câteva 
maşini, rătăcind fără scop pe drumul dinspre plajă şi fără 
absolut nici o grabă, această porţiune era liniştită şi pustie ca o 
sală de aşteptare a unei gări în dimineaţa de Crăciun. 

Poarta ştrandului fusese închisă şi încuiată. M-am uitat în 
dreapta şi-n stânga, încântat că nu-i nimeni să mă pândească, 
apoi m-am prins de creasta zidului şi mi-am făcut vânt peste el. 
Am căzut fără nici un zgomot pe nisipul moale. M-am deplasat 
repede, am intrat în umbra proteguitoare a palmierilor şi m-am 
oprit. 

N-aveam nici o idee precisă de ce venisem până acolo, 
atât doar că n-aveam nimic altceva mai bun de făcut şi că 
doream să revăd locul unde murise Sheppey. 

Am rămas în umbră şi m-am uitat la şirul de cabine. Exista 
posibilitatea ca Rankin să fi lăsat un poliţai de pază, şi ultimul 
lucru pe care-l doream în clipa aceea era să dau nas în nas cu 
reprezentanţii legii. Nu se auzea însă nici un zgomot, nu se 
zărea nici o mişcare pe această întindere pustie a plajei, afară 
de clipocitul mării şi, din când în când, zgomotul unei maşini 
trecând pe promenada de deasupra mea şi stingându-se apoi. 

Mulţumit că sunt singur, am înaintat de-a lungul șirului de 
cabine, până am ajuns la cea de-a doua de la capăt. Cea în care 
murise Sheppey. Am împins uşa, dar am descoperit că era 
încuiată. Am scos lanterna şi un şperaclu de oţel din buzunarul 
de la şold şi-am cercetat broasca. Apoi am vârât şperaclul între 

broască şi rama uşii, am apăsat tare şi-am împins. Uşa s-a dat 
de perete. 

M-am oprit în prag şi-am simţit căldura strânsă în 
cămăruţă lovindu-mă ca pala unui cuptor fierbinte. Am păşit în 
cabină, am aprins lanterna şi-am plimbat-o încet prin încăpere. 
Am văzut două scaune, o masă şi un divan. In colţul unde 
murise Sheppey, pe jos, se zărea o pată întunecată şi mare, 
care-mi strecura în suflet un sentiment rece de groază. 

În faţa mea se găseau două uşi, ce dădeau în cămăruţele 
pentru dezbrăcat. Una o folosise Sheppey. Cealaltă, fata care 
fusese cu el. 

Eram curios în privinţa ei. Fusese doar o momeală ca să-l 
atragă pe Sheppey acolo? Il ştiam destul de fraier, când era 
vorba de o femeie, ca să cadă într-o astfel de cursă. Moartea lui 
n-avea oare nimic de-a face cu Creedy? Se încurcase cu vreo 
fată, amanta unui gangster, care îi prinsese împreună? Dacă 
gangsterul dăduse buzna peste ei, înţelegeam atunci de ce fata 
îşi lăsase hainele în cabină. În timp ce acesta-l omora pe 
Sheppey, ea probabil că ieşise şi fugise. Dar de ce nu chemase 
în ajutor? Să nu fi vrut oare să cheme pe cineva care să-l 
împiedice pe gangster să-l omoare pe Sheppey? Sau poate totul 
se petrecuse atât de repede, încât Sheppey murise mai înainte 
ca ea să poată ieşi, şi atunci, văzându-l mort, se mulţumise doar 
să fugă? 

Mi-am împins pălăria pe ceafă şi mi-am şters fruntea cu 
palma. 

Am intrat în cabină şi-am închis uşa. N-aveam chef ca 
vreun înotător sau altcineva dintr-o barcă să zărească lumina 
prin uşa deschisă. M-am apropiat de prima uşă care dădea în 
odăiţa pentru dezbrăcat, am deschis-o şi am aruncat o privire 
înăuntru. Era o cămăruţă cât un dulap, cu o bancă, patru cuiere 
şi o oglinjoară. Am luminat de jur împrejur şi m-am întrebat dacă 
Sheppey se dezbrăcase aici. Nu mă aşteptam să găsesc ceva. 
Poliţia o cercetase şi era mult prea mică să le fi scăpat ceva. N- 
am găsit nici un indiciu. 

Am ieşit şi mi-am spus că pierd timpul. Nu era nimic 
pentru mine aici: nici măcar atmosfera. Poate că n-ar fi trebuit 
să-mi bat capul să mă uit şi în cealaltă cămăruţă, dar deodată 
am avut sentimentul că nu eram singur în cabina întunecată. 


Am rămas neclintit, am tras cu urechea, dar n-am auzit decât 
bătăile inimii mele. Am stins uşor lanterna şi bezna m-a înecat. 

Apoi, o vreme n-am mai auzit nimic, şi tocmai când mă 
gândeam că imaginaţia îmi joacă feste, am surprins un zgomot 
ce părea că vine din apropiere. Zgomotul unui suspin stins, 
zgomotul făcut de cineva când lasă să-i iasă încet aerul prin 
gura deschisă. 

Era un zgomot atât de stins, încât dacă n-aş fi ascultat cu 
atenţie şi n-ar mai fi răsunat încă o dată în timpul acelui scurt 
moment, nu l-aş fi auzit. 

Am simţit cum mi se ridică părul pe ceafă. Doream să fi 
luat cu mine o armă. M-am dat înapoi doi paşi, până am ajuns la 
uşa cămăruţei pentru schimbat hainele. Am înălţat lanterna şi- 
am apăsat pe buton. Raza albă de lumină descrise un cerc 
neclar pe scândurile duşumelei. Am plimbat-o pe jur împrejur, 
dar n-am zărit nimic, şi-am tras din nou cu urechea. Afară, pe 
şosea, o maşină trecu duduind şi fâşâind, ca atunci când cineva 
se grăbeşte. 

Am mutat raza pe uşa celei de-a doua camere de 
schimbat hainele, m-am aplecat înainte, am răsucit uşor clanţa 
şi-am împins uşa. Am ridicat lanterna. Stătea pe jos, cu faţa la 
mine, îmbrăcată într-un costum de baie albastru deschis, din 
două bucăţi, iar pielea ei bronzată lucea de transpiraţie. Ochii 
priveau fix în gol. Pe umărul stâng se întindea o şuviţă lungă de 
sânge uscat. 

Era o fată brunetă, drăguță, cu păr negru, mătăsos. Avea 
poate douăzeci şi patru, douăzeci şi cinci de ani şi un trup de 
model. Era mult prea tânără ca să moară. 

Se uita orb la lumina lanternei. Am rămas împietrit, 
scăldat într-o năduşeală rece, cu inima zvâcnind şi cu gura 
uscată. 

Apoi, încet de tot fata începu să alunece într-o parte. 

Nu reuşeam să mă mişc. Am stat neclintit, cu ochii ţintă la 
ea. Doar când s-a întins jos, într-o tăcere fantomatică, am 
înaintat ca s-o prind. Era însă mult prea târziu. 

S E pe o parte, iar părul negru îi acoperea faţa. M-am 


uitat la ea şi-am văzut pe duşumea o daltă de spart 

gheaţa, cu un mâner alb de material plastic. Mi-a amintit 
că fata murise la fel ca Sheppey, deşi de data asta mâna 
criminalului îşi pierduse din îndemânare, căci Sheppey murise 
instantaneu. 

M-am aplecat asupra ei, în timp ce transpiraţia îmi curgea 
pe faţă şi îmi picura de pe bărbie. Evident, spasmul care o 
scuturase în clipa când s-a întins pe jos mi-a indicat cu 
exactitate momentul morţii. N-a mai fost nevoie să-i pipăi o 
arteră sau să-i ridic pleoapele ca să-mi dau seamă că nu-i mai 
puteam fi de nici un ajutor. 

Am ţinut lanterna îndreptată direct spre ea. Nu-i puteam 
ghici prin nimic identitatea. Nu purta decât un costum de baie. 
Faptul că arăta bine, că părul îi fusese de curând spălat şi 
coafat, că avea unghiile manichiurate şi lăcuite cu roşu închis şi 
că acel costum de baie era de calitate nu însemnau nimic. Ar fi 
putut fi bogată sau, la fel de bine, săracă. Ar fi putut fi model 
sau, la fel de bine, una din miile de muncitoare din St. Raphael. 
Ar fi putut fi orice. 

Aveam o singură certitudine: era fata care îl căutase pe 
Jack Sheppey la hotel. Cea despre care Greaves fusese atât de 
sigur că-i blondă. Mi-am amintit de afirmaţia lui că fata purta fie 
perucă, fie că îşi vopsise părul, şi-am apropiat lanterna să-mi 
satisfac curiozitatea dacă Greaves se înşelase sau nu - şi-am 
avut o satisfacţie: nu purta nici perucă şi nici nu-şi vopsise părul. 
Nu încăpea nici o îndoială, şi asta dovedea cât de rău se poate 
înşela un detectiv de hotel cu experienţă. 

Am mutat raza de lumină pe braţele ei. În fascicolul 
strălucitor, puful de pe piele părea blond. judecând după felul 
cum se bronzase, fusese luni de zile o adoratoare a soarelui. 
Puful de pe braţe se decolorase, desigur. 


Mi-am îndreptat spinarea. Mi-am scos batista din buzunar 
şi m-am şters pe faţă. Zăpuşeala din cămăruţă devenise 
îngrozitoare. Mi-am dat seama că transpiraţia îmi pătrunsese 
prin haine şi-am păşit în camera mai mare. Doar atunci am 
observat o altă uşă, care, evident, dădea în cabina de alături. 
Avea zăvor, dar nu fusese închis. 

Am avut un şoc. Am înţeles că asasinul trebuie să fi intrat 
şi ieşit pe această uşă. Nu era exclus să se mai afle încă în 
cabina de alături, aşteptându-mă să plec, şi mai mult ca oricând 
am dorit să fi luat cu mine o armă. 

Am traversat încet camera, am stins lanterna şi mi-am lipit 
urechea de tăblia uşii. Am ascultat îndelung, dar n-am auzit 
nimic. Am bâjbâit după clanţă, am prins-o bine şi-am apăsat 
încet. S-a deschis cât permitea lăcaşul broaştei; am mai apăsat 
niţel, dar n-a cedat. 

Cineva intrase în cabina de alături prin această uşă, dar o 
zăvorâse în urmă. Mai era încă acolo? 

M-am dat înapoi, simțind cum mi se usucă gura. Nu-şi 
luase probabil cu el o alta daltă de spart gheaţa, dar nu era 
exclus să aibă un revolver. 

Am auzit un sunet care m-a încremenit şi mi-a biciuit 
nervii. Din depărtare răzbătea urletul unei sirene de poliţie. Un 
sunet care se amplifica, şi anunţa că o maşină de-a poliţiei se 
apropia vertiginos pe promenadă. 

Nu mi-am făcut nici o iluzie că băieţii din maşină sunau 
sirena doar ca să se distreze. Aveau treabă şi destinaţia cea mai 
indicată erau cabinele. 

Am aprins lanterna, mi-am scos batista şi-am şters 
clanţele şi urmele de prin cămăruţă. Deşi am lucrat în grabă, am 
făcut o treabă bună. Ştiam cât era de important să nu las vreo 
amprentă care să mi-l pună pe urme pe Katchen. Cum am 
terminat, m-am repezit la uşă, am deschis-o şi-am aruncat iute 
o privire în dreapta şi în stânga. Plaja era încă pustie, dar în 
afară de umbrele aruncate de un grup de palmieri, ca 
ascunzătoare se dovedea goală ca dosul palmei. 

Urletul sirenei răsuna mai tare şi se apropia rapid. Dacă 
mă întorceam pe unde venisem, aveam să mă izbesc cu 
siguranţă de poliţai. Nu exista nici o speranţă să mă pot 
ascunde printre palmieri. Aveau să mă descopere de cum 
veneau pe plajă. Nu-mi rămânea decât plaja deschisă. 


Când trebuie, ştiu să fug. Pe vremuri câştigasem mai 
multe cupe impresionante, alergând pe o jumătate de milă. Nu 
cu viteza unui campion olimpic, dar pe-aproape. 

N-am mai ezitat. Am pornit-o peste plajă, poate nu în cea 
mai bună formă, dar nici departe de ea. 

Am auzit sirena urlând şi înaintând pe promenadă. Nu m- 
am uitat înapoi. Trebuia să las între mine şi politai vreo mie de 
metri sau aşa ceva, căci altminteri ar fi început să tragă după 
mine. Nu mi-am făcut iluzii că n-au să mă vadă. Proiectat pe 
nisipul alb, în lumina lunii, constituiam o ţintă pe kilometri 
întregi. 

Făcusem vreo cinci sute de metri când am auzit sirena 
oprindu-se. Era timpul să accelerez, dar alergatul prin nisipul 
acela moale, în care paşii se înfundau, se dovedea mai greu 
decât mă aşteptasem. Incepusem să gâfâi şi mă dureau 
picioarele. Am executat un sprint final, dar nu prea grozav. 

În clipa aceea am văzut că plaja cobora brusc în pantă 
spre mare, formând un fel de creastă ascuţită, ca o dună lungă. 

În câteva secunde, poliţaii aveau să iasă din maşini, să 
păşească pe plajă, şi atunci începea distracţia. Dacă reuşeam să 
ajung la nivelul de mai jos al plajei mai înainte să mă zărească 
ei, dispăream din vedere. 

M-am răsucit şi-am gonit spre vârful dunei, alergând cum 
nu mai alergasem în viaţa mea. Ajuns în vârf, m-am aruncat cu 
capul în jos pe pantă şi m-am rostogolit până aproape de malul 
mării într-un nor de nisip uscat. 

Nu răsunase nici un strigăt care să trădeze că fusesem 
văzut. O clipă am rămas nemişcat, trăgând din greu aer în piept. 
Apoi m-am ridicat, m-am încovoiat şi m-am căţărat în vârf, ca să 
mă uit pe deasupra crestei. 

Am privit înspre cabine. Un poliţai stătea în lumina lunii, 
cu spatele la mine. Uşa de la cabina cu fata moartă era deschisă 
şi, în timp ce pândeam, un alt poliţai ieşi dinăuntru. Se alătură 
celuilalt, discutară câteva clipe, apoi cel care aşteptase afară o 
rupse la fugă spre promenadă. 

Era doar o chestiune de minute până când întreaga plajă 
avea să furnice de oamenii legii. Nu trebuia să mi se spună ce 
mă aştepta dacă mă găseau acolo. Căpitanul Katchen ştia ce să 
facă cu un cadou ca mine. Imi şi spusese la ce să mă aştept. 
Chiar dacă nu mă trimitea la camera de gazare, aş fi rămas în 


mâinile lui săptămâni întregi, şi ăsta era un lucru pe care 
doream să-l evit, dacă se putea. 

Am rămas sub marginea dunei şi am luat-o din nou la 
fugă. Am reuşit să las în urmă cu peste un kilometru şi jumătate 
şirul de cabine, şi aproape că-mi dădusem sufletul de oboseală, 
dar ajunsesem destul de departe ca s-o apuc spre oraş fără să 
mai existe riscul de a fi văzut. 

Am traversat plaja, încercând să-mi controlez răsuflarea 
opintită. Câteva trepte m-au dus pe promenadă. Pe marginea 
şoselei, aşezate sub palmieri, stăteau câteva cupluri de 
îndrăgostiţi. Prea ocupați de propriile lor treburi, nu m-au 
observat. Am traversat drumul şi-am început să merg înapoi, 
spre locul unde parcasem maşina. 

Mi-au trebuit aproape zece minute ca să revin în faţa 
intrării pe plajă. Între timp se strânsese o mare mulţime, care 
bloca şoseaua, zgâindu-se aşa cum au obiceiul. Am văzut trei 
maşini de-ale poliţiei parcate lângă trotuar. 

Nu era decât începutul. Două crime în aceeaşi zi şi în 
acelaşi loc constituiau o senzaţie ce avea să atragă desigur o 
gloată întreagă în clipa când vestea se va răspândi. 

Pe când stăteam şi priveam, au sosit vâjâind alte patru 
maşini de-ale poliţiei. L-am văzut pe locotenentul Rankin 
coborând dintr-una şi grăbindu-se să traverseze promenada şi 
să se îndrepte spre şirul de cabine. 

Am simţit că pot lăsa totul pe seama lui, aşa că m-am dus 
la maşina mea şi-am pornit înapoi pe strada lăturalnică, 
conducând cu o viteză legală până am ajuns la Hotelul Adelphi. 
După ce-am lăsat maşina pe terenul de parcare al hotelului, am 
scos o cârpă de praf din buzunarul interior al automobilului şi- 
am şters toate firele culese de pe plajă. Apoi am intrat în hotel. 
De-abia trecuse de miezul nopţii. 

Funcţionarul de noapte, un om bătrân cu aerul vioi al unui 
preot jovial, mi-a zâmbit când mi-a înmânat cheia. Mi-a spus că 
era o noapte frumoasă şi m-a întrebat dacă remarcasem efectul 
lunii pe mare. Încerca doar să fie amabil, dar eu, unul, n-aveam 
chef de aşa ceva. Am bombănit, mi-am luat cheia şi m-am 
îndreptat spre lift. 

În timp ce-l aşteptam să coboare, am auzit sunând 
telefonul de pe biroul lui. Funcţionarul răspunse, şi tocmai când 
liftul apăru şi eram pe cale să mă sui în el, mă strigă: 


— Domnule Brandon, vă cheamă cineva la telefon. Vorbiţi 
din camera dumneavoastră sau din cabina de vizavi? 

l-am spus c-am să vorbesc din cabină. M-am întrebat mirat 
cine mi-o fi telefonând, dar am intrat în cabină, am închis uşa şi- 
am ridicat receptorul din furcă. 

— Alo, da? 

— Domnul Brandon? 

Era o voce de femeie, clară, cunoscută, dar vorbind în 
şoaptă. 

— Da. 

— Aici Margot Creedy. 

Mi-am împins pălăria pe ceafă şi mi-am umflat obrajii. 
Primul gând care mi-a dat prin minte a fost de unde aflase unde 
locuiam. 

— Mă bucur, că-mi telefonati, domnişoară Creedy. 

— Vorbesc de la Musketeer Club. M-am uitat prin cartea 
de membri. Numele domnului Sheppey nu apare acolo. 

Eram surprins, dar nu destul de surprins ca să-i spun: 

— Fireşte, s-ar fi putut folosi de un alt nume. 

— M-am gândit şi la asta. Portarul mi-a declarat că nici un 
bărbat cu păr roşu n-a călcat la club de luni de zile. Are un 
excelent spirit de observaţie. Dacă domnul Sheppey ar fi venit la 
club, şi-ar fi amintit cu siguranţă de el. 

Am încercat să-mi aduc aminte dacă ziarele pomeniseră în 
reportajele lor de faptul că Jack avea părul roşu. Am ajuns la 
concluzia că pomeniseră. 

— Se pare, deci, că nu s-a dus acolo. 

— Ce vă face că credeţi c-a fost? 

— Am găsit în valiza lui un plic de chibrituri de la club. 

— Se poate, desigur, să i le fi dat cineva. 

— Da. Vă mulţumesc foarte mult că m-aţi ajutat, 
domnişoară Creedy. Vă sunt, într-adevăr... 

Clinchetul uşor al telefonului îmi dădu de înţeles că 
întrerupsese legătura. Am rămas o vreme cu privirea aţintită 
prin geamul cabinei, întrebându-mă de ce se răzgândise şi mă 
ajuta, apoi am pus la loc receptorul, am deschis uşa şi m-am 
îndreptat spre lift. 

Aşadar, Jack nu se dusese la Musketeer Club. Nu vedeam 
nici un motiv să mă îndoiesc de spusele ei. Şi Greaves îmi 
mărturisise că nu i se părea probabil. Verificasem lucrurile lui 


Sheppey şi ştiam că n-adusese nici un costum de seară cu el. N- 
ar fi trecut de portar fără să poarte haine de seară şi trebuia să 
cred ce povestise Greaves despre caracterul foarte exclusivist al 
clubului. Atunci de unde provenea plicul cu chibrituri? De ce-l 
păstrase Jack? N-avea obiceiuri de cleptoman. Nu păstra decât 
ce-i era de folos. 

Am ieşit din lift şi-am apucat-o pe coridor, am descuiat uşa 
de la cameră şi-am intrat înăuntru. Am închis-o şi-am încuiat-o, 
apoi m-am dus la geamantanul lui Jack. Am scos plicul de 
chibrituri din valiză, m-am aşezat într-un fotoliu şi-am examinat 
mai atent plicul. Conţinea douăzeci şi cinci de chibrituri pe care 
le rupeai din plic. Fiecare băț purta numele clubului Musketeer. 
Partea dinăuntru a plicului conţinea o reclamă a unuia din 
magazinele acelea cu vase decorative de ceramică, care răsar 
ca ciupercile pretutindeni unde sunt turişti. 

lată cum suna reclama: 


Nu pierdeţi ocazia să vizitaţi 

Școala de Ceramică a lui Marcus Hahn, 
o comoară de modele originale 

The Château 

Arrow Point 

St. Raphael City 


M-am întrebat de ce o reclamă atât de evident adresată 
comerţului cu turişti se afla pe un plic de chibrituri al unui club 
exclusivist, care n-ar fi admis ca un turist, sub orice înfăţişare, 
să păşească pe uşile lui pretenţioase. M-am întrebat dacă nu 
descoperisem ceva, sau era doar o întâmplare. 

Am rupt unul dintre chibrituri. L-am cercetat şi-am găsit 
tipărit pe dos un cifru: C451136. Am aplecat şi celelalte 
chibrituri şi-am văzut că şi ele erau numerotate, iar numerele 
urmau în ordine până la C451160. 

Am vârât băţul rupt la loc în plic, am stat câteva minute 
gândindu-mă de ce erau chibriturile astfel numerotate, apoi, 
cum n-am ajuns la nici o concluzie, am pus plicul în portvizit. 

Se făcuse unu fără douăzeci. Avusesem o zi grea. Nu mi se 
părea că-mi rămânea altceva de făcut decât să aştept să vină 
dimineaţa. Cu puţin noroc ziarele aveau să-mi spună cine era 
fata în costum de baie. Până atunci, nu strica să mă culc. 


În clipa când m-am sculat în picioare, cineva bătu la uşă. 
Loviturile aparţineau unor degete cărora nu le venea greu să-ţi 
înfunde dinţii pe gât; degete care nu erau ale vreunui membru 
din personalul hotelului; degete pe care te aşteptai să le găseşti 
la mâna legii. 

Am rămas nemişcat, reflectând rapid. Mă recunoscuseră 
când am părăsit plaja? Lăsasem vreo amprentă în cabină? 
Loviturile buşiră din nou în uşă, iar un glas mârâi: 

— Deschide! Deschide odată! Ştim că eşti înăuntru! 

Mi-am scos portvizitul din buzunar, am luat plicul şi l-am 
vârât sub marginea mochetei, apoi am pus portvizitul la loc, m- 
am apropiat de uşă, am întors cheia şi-am deschis. 

În prag se afla Candy, mestecând gumă, iar privirea lui 
întunecată mă fixa cu duşmănie. În spatele lui, doi poliţai 
voinici, în civil: aveau feţe impenetrabile şi ochii la pândă. 

— Hai - zise Candy cu o voce plată şi plictisită. Căpitanul 
Katchen vrea să te vadă. 

— De ce? l-am întrebat fără să mă clintesc. 

— O să-ţi spună chiar el. Vii de bună voie sau folosesc 
forţa? 

Am ezitat, apoi, văzând că şansele nu-mi sunt favorabile, 
mi-am luat pălăria de pe pat şi i-am spus c-am să vin de bună 
voie. 


CAPITOLUL ŞASE 


I 


PF ravezo de noapte se holbă din răsputeri la mine când 


mă văzu ieşind din lift înconjurat de Candy şi de cele două 

matahale. Era pentru a doua oară că poliţia mă lua de la 
hotel şi-mi trecu prin minte că dacă supravieţuiam acestei 
excursii, direcţia hotelului avea să-mi ceară probabil să plec. 

Nu eram însă deloc sigur c-aveam să supraviețuiesc 
acestei excursii. Îmi amintii de cele ce-mi spusese Katchen la 
ultima noastră întâlnire şi mă bătu gândul trist că nu jucase 
teatru. 

Am traversat holul şi-am coborât treptele până la maşina 
poliţiei, care aştepta. Cei doi poliţişti în civil s-au aşezat în faţă, 
iar eu şi Candy ne-am suit în spate. 

Maşina ţâşni cu iuţeala ei obişnuită şi cu obişnuitul urlet 
de sirenă, pornind de la trotuar atât de repede, încât aproape 
că-mi dislocă gâtul. 

Candy stătea ca o stâncă lângă mine, o stâncă încinsă la 
soare. l-am simţit arşiţa trupului şi, deşi în întunericul din 
maşină nu-i vedeam prea bine figura, i-am auzit mişcările 
continui ale fălcilor în timp ce mesteca. 

— Se poate fuma? am întrebat mai mult ca să mă aflu în 
vorbă. 

— Mai bine nu - răspunse Candy sec şi rece. Mi s-a spus 
să te duc cu forţa. 

— Ce l-a apucat pe căpitan? 

— Dacă tu nu ştii, de unde vrei să ştiu eu? spuse Candy, şi 
cu asta conversaţia se încheie. 

Priveam pe fereastra maşinii. N-aş putea spune că eram 
prea fericit. Exista posibilitatea ca să mă fi zărit cineva pe plaja 
şi să fi dat telefonic descrierea mea. Mi-au trecut prin minte 


imaginile viitoarelor interogatorii. Dacă Katchen avea să 
conducă interogatoriul, ştiam că mă aşteaptă vremuri grele. 

Nimeni n-a mai scos o vorbă până în clipa când maşina a 
tras la trotuar, în faţa clădirii poliţiei, apoi Candy a moşmondit în 
buzunarul de la şold şi-a scos o pereche de cătuşe. 

— Trebuie să-ţi pun „scutecele” - zise el, şi mi se păru că 
recunosc în vocea lui o notă de scuză. Căpitanului îi place ca 
totul să fie conform legii. 

— Mă arestezi? îl întrebai, oferindu-i încheieturile. 
Muşcătura rece a cătuşelor de oţel mi-a sporit sentimentul de 
tristeţe. 

— Nu hotărăsc eu - răspunse Candy, ieşind din maşină. 
Căpitanul vrea să-ţi vorbească - asta-i tot. 

Am străbătut împreună trotuarul şi-am urcat treptele până 
am ajuns la camera de gardă, lăsându-i în maşină pe cei doi 
poliţişti în civil. Sergentul de la birou, un tip voinic şi cu o faţă 
grasă, mă privi; apoi se uită la Candy, care scutură din cap şi îşi 
continuă drumul trecând printr-o uşă. Urcarăm câteva trepte, o 
luarăm pe un coridor, până ajunserăm la o altă uşă, din capăt. 
Mergeam lipit de el. 

Se opri înaintea uşii, bătu o data, apăsă pe clanţă şi 
deschise uşa larg. Îşi puse mâna pe braţul meu şi mă împinse 
într-o cameră mare, cu un birou, şase scaune drepte, mai multe 
fişiere, căpitanul Katchen, locotenentul Rankin şi un bărbat 
subţirel, de vreo patruzeci de ani, cu păr gălbui, ochelari fără 
rame şi cu figura pânditoare a unei nevăstuici. 

— A sosit Brandon, domnule căpitan - zise Candy, apoi se 
dădu îndărăt şi îmi lăsă mie întreaga scenă. 

Am făcut câţiva paşi înainte şi m-am oprit. 

Katchen se afla lângă fereastră, iar faţa lui masivă şi 
întunecată se congestionase. Mă privi cum priveşte un tigru în 
cuşcă un miel gras care e plimbat prin faţa lui. 

Rankin stătea pe unul din scaunele tari, cu pălăria pe ochi 
şi cu o ţigară aprinsă între degete. N-a întors capul ca să se uite 
la mine. 

Bărbatul cu păr gălbui ca paiul mă măsură cu curiozitate şi 
cu aerul detaşat al unui bacteriolog confruntat cu un microb 
necunoscut, care putea să nu fie un dezastru pentru omenire. 


— De ce poartă omul acesta cătuşele domnule căpitan? 
întrebă el cu un glas moale şi cu un accent de membru al lui Ivy 
League. 

Katchen păru deodată că întâmpină greutăţi la respiraţie. 

— Dacă nu vă place felul cum operez arestările, discutaţi 
mai bine cu şeful poliţiei - răspunse el cu o voce atât de aspră, 
încât ar fi curăţat rugina de pe orice morman de fier vechi. 

— E arestat? întrebă bărbatul cu păr gălbui, pe un ton 
foarte politicos. 

Cu toate că avea chipul unei nevăstuici şi accentul celor 
de la Ivy League, devenea cu repeziciune preferatul meu în 
trioul atât de ciudat asortat dinaintea mea. 

Katchen îşi aplecă privirea furibundă spre Candy. 

— Scoate-i blestematele alea de cătuşe - zise el cu un glas 
înfundat de furie. 

Candy se apropie de mine, vâri o cheie în broască, o 
întoarse şi cătuşele îi căzură în mână. Cu spatele la Katchen, îşi 
permise să-mi facă încet şi premeditat cu ochiul. Se depărta, în 
timp ce eu jucam farsa complicată a frecării încheieturilor 
mâinilor şi a aerului jignit. 

— Stai jos, domnule Brandon - spuse omul cu păr gălbui. 
Eu sunt Curme Holding de la biroul procurorului. Am auzit că 
domnul căpitan vrea să te vadă şi mi-am zis că n-ar strica să te 
văd şi eu. 

M-am simţit mai puţin deprimat. 

— Îmi pare bine că vă cunosc, domnule Holding. Am 
nevoie de apărare. Domnul căpitan a mai discutat o dată cu 
mine astăzi. Aşa că sunt mai mult decât încântat să vă văd. 

Holding îşi scoase ochelarii, îi cerceta, apoi îi puse la loc. 

— Domnul căpitan Katchen n-ar călca pentru nimic în lume 
regulamentul - rosti el, fără să aibă aerul că vorbeşte serios. 

— Poate că domnul căpitan are simţul umorului - am zis şi 
am zâmbit. Eu l-am luat în serios, dar poate că aveţi dreptate. 
Ajunge să te uiţi la bunătatea adânc întipărită pe chipul lui, ca 
să-ţi dai seama că e un mare glumeţ. 

Katchen bombăni ceva din fundul gâtlejului şi înainta de la 
fereastră spre mine. Arăta ca o gorilă deranjată la ora mesei. 

— Îi puneţi dumneavoastră întrebări, sau mă ocup eu de 
asta? zise Holding cu un glas brusc dur. 


Katchen se opri din mers. Ochii lui cu scânteieri roşii se 
mutară de la mine la Holding, care îl fixa cu expresia plictisită a 
celui care priveşte un film de gangsteri extrem de brutal şi-l 
consideră cam artificios. 

— Acum, că v-aţi amestecat în această treabă, puteţi să-l 
anchetați dumneavoastră! se răsti Katchen, scuipând fiecare 
cuvânt. Eu am să discut cu şeful poliţiei. Prea mulţi de la biroul 
dumneavoastră îşi bagă coada aici. E timpul să se ia unele 
măsuri. 

Trecu pe lângă mine, ieşi pe uşă şi o trânti în urmă. 
Camera se zgudui niţel din cauza loviturii. 

— De mine aveţi nevoie, domnule Holding? întrebă Candy. 

— Poţi să pleci, sergent. 

Am auzit uşa deschizându-se, dar nu m-am întors să-l văd 
plecând. Uşa se închise încet în urma lui, în contrast cu ieşirea 
violentă a lui Katchen. 

— Ei acum, domnule Brandon, vrei să iei loc? zise Holding 
şi-mi arătă un scaun dinaintea biroului. 

Se sculă şi se instala la birou. 

Când m-am aşezat, am întâlnit privirea fixă şi absentă a 
lui Rankin. Nu-mi spunea nimic. Nu era nici prietenoasă, nici 
duşmănoasă. 

Holding luă un creion de pe sugativă şi-l puse în cutia de 
creioane de pe birou, apoi mă privi concentrat din dosul 
paravanului format de ochelarii lui sclipitori. 

— Căpitanul Katchen se retrage din serviciu la sfârşitul 
lunii - zise el. Locotenentul Rankin îi va lua locul. 

— Felicitările mele - am zis. 

Rankin se foi şi îşi pipăi cravata. Nu spuse nimic. 

— Locotenentul Rankin e însărcinat cu întreaga anchetă - 
continuă Holding. Mă refer, fireşte, la ambele crime comise la 
Bay Beach. 

Am înţeles ce cursă îmi întindea. Dacă aveam de gând să 
neg c-aş fi fost în cabină când a murit fata, acum era momentul 
să simulez surprinderea şi să întreb ce altă crimă a mai fost 
comisă. Dar am luat un avans rapid faţă de această manevră. 
Din câte bănuiam, descoperiseră vreo amprentă de-a mea în 
cabină sau mă văzuse cineva şi se oferise să mă identifice, sau 
poate recunoscuseră Buick-ul parcat la locul crimei. Am hotărât 
să risc şi să spun adevărul. 


— Acum, când am aflat că locotenentul Rankin e cel care 
conduce ancheta, sunt gata să fac o declaraţie. Aş fi făcut-o şi 
cu o oră în urmă, dar amenințările căpitanului Katchen m-au silit 
s-o amân. M-a prevenit să nu mă amestec în această afacere, şi 
totuşi m-am amestecat. Când am descoperit fata am înţeles că 
Katchen putea să treacă crima asta pe seama mea. 

Holding păru că se destinde niţel. 

— Aşadar, dumneata ai fost acela care a fost zărit intrând 
în cabină? 

— Nu ştiu nimic în privinţa asta, dar am intrat într-adevăr 
în cabină şi-am găsit fata pe moarte. 

— A mai spus ceva? 

— Nu. A murit la câteva secunde după ce-am găsit-o. 

— Ce-ar fi s-o luăm de la bun început? întrebă Rankin. 
Întinse mâna, apucă un caiet de notițe de pe birou şi-l deschise. 
De ce te-ai dus acolo? 

— Fără nici un motiv anume, afară de faptul că, neavând 
altceva mai bun de făcut, am vrut să mai cercetez o dată locul. 
Ştiu că sună neverosimil, dar asociatul meu a fost ucis acolo, şi 
azi-dimineaţă când m-am dus la faţa locului, oamenii 
dumneavoastră furnicau pe toată plaja. N-am dorit decât să mai 
arunc o privire. 

Nu păru foarte entuziasmat de explicaţie, dar nu insistă. 

— La ce oră ai sosit acolo? 

l-am spus, apoi i-am relatat cu exactitate, toate cele 
petrecute. l-am spus cum am auzit sirena poliţiei şi cum mi-am 
dat seama că, dacă mă prind acolo, Katchen avea să tragă 
concluzia că eu aş fi asasinat-o. Am continuat, descriindu-i cum 
am fugit şi la ce oră m-am înapoiat la hotel. 

Rankin se uită la Holding, apoi, deodată, faţa lui dură, 
contractată şi boţită se deschise într-un zâmbet, şi păru într- 
adevăr uman. 

— Nu pot să zic că te condamn - răspunse el. Cred că şi 
eu aş fi făcut la fel. Deşi nu e genul de atitudine pe care ţi-aş 
recomanda s-o adopţi şi altă dată. 

l-am spus că n-am s-o mai fac. 

— Îţi dai seama ce noroc ai avut? zise-el. Ai fi putut fi 
arestat drept criminal. Doctorul a declarat însă că a fost 
înjunghiată cu cel puţin două ore mai înainte să intri în cabină. 


Atâta timp i-a trebuit ca să moară. A apreciat după sângele 
scurs pe ea şi pe jos. 

— Cum au aflat oamenii dumneavoastră că era acolo? 

— Un tip te-a zărit când ai intrat în cabină. Zice că se uita 
la locul crimei. Te-a recunoscut şi-a anunţat poliţia. 

— Ce ne-am face fără colaborarea marelui public 
american? am spus. Fireşte, nu-i nici un indiciu in privinţa 
criminalului, nu-i aşa? 

Rankin clătină din cap. Atunci am pus o întrebare foarte 
importantă: 

— Aveţi vreo idee cine e fata? 

Rankin îşi stinse ţigara, se lăsă pe spate şi schimbă o 
privire cu Holding. Acesta dădu nepăsător din umeri. 

— E cât se poate de limpede că e cea care l-a vizitat pe 
Sheppey la hotel azi-dimineaţă. Ce-o fi făcut de la ora 
unsprezece azi-dimineaţă şi până la ora morţii, nu pot pricepe. 
Era încă în costumul de baie pe care-l purta când l-a părăsit pe 
Sheppey. 

— Aţi reuşit s-o identificaţi? 

— O fată numită Thelma Cousins a fost dată lipsă de 
proprietăreasa ei. A declarat că fata nu s-a mai întors de când a 
plecat la lucru, azi-dimineaţă. Am dus-o să se uite la cadavru. 
Spune că e Thelma Cousins. Mai facem o verificare. Cel pentru 
care lucrează e în drum spre noi. 

— Cine e? 

Rankin îmi dădu informaţia, care mă lovi ca un trăsnet: 

— ÎI cheamă Marcus Hahn - zise el. E un escroc care 
conduce o şcoală de ceramică, denumită de el Şcoala de 
ceramică de la Arrow Point. Fata lucra în sala de expoziţie. 

rebuia să mă hotărăsc dacă să le spun sau nu despre plicul 

cu chibrituri găsit în bagajele lui Sheppey şi de legătura 

ciudată dintre plic şi această şcoală de ceramică. Mi-am zis 
însă că poate nu venise încă vremea mărturisirilor complete. 
Trebuia mai întâi să mă încredinţez că Rankin avea de gând să-l 
descopere într-adevăr pe asasinul lui Sheppey. Deşi preluase 
ancheta, nu însemna că are mână liberă. Putea fi încă blocat de 
ordinele lui Katchen sau ale lui Creedy. N-aveam de gând să-i 
servesc nimic pe tavă până nu mă încredinţam că se va ocupa 
serios de anchetă. 

— Vrem să aflăm ce urmăreau Sheppey şi această fată - 
zise Rankin. Pun prinsoare că fata avea un prieten care i-a 
curăţat pe amândoi. 

M-am uitat peste birou la Holding. Avea o figură 
inexpresivă şi începuse să se joace cu suportul de creioane. 

— N-ar fi greu de aflat dacă avea un prieten - am spus. 

— Poate ştie ceva Hahn - zise Rankin şi se uită la ceasul 
de la mână. S-ar putea să sosească în orice clipă. li aruncă o 
privire lui Holding. De acord? 

— Desigur - răspunse Holding. 

Am făcut gestul să mă scol, dar Holding ridică mâna. 

— Aş vrea să mai verific o dată declaraţia dumitale, 
domnule Brandon. Dumneata poţi pleca, locotenente. 

Rankin se sculă, mă salută cu capul şi ieşi. 

Se aşternu o pauză lungă după ce acesta închise uşa, apoi 
Holding scoase o pipă din buzunar şi începu s-o umple. Am luat 
gestul lui ca un semn de amabilitate, aşa că mi-am scos şi eu 
pachetul de Lucky Strike din buzunar şi mi-am aprins o ţigară. 

— Ai avut o discuţie cu căpitanul Katchen azi-dimineaţă? 
mă întrebă Holding fără să mă privească. 

— Să-i zicem discuţie. A fost cam unilaterală, dar am 
reuşit până la urmă să ies basma curată. M-am ales cu o palmă 
drept recompensă, dar nu mă plâng. 


— S-a pomenit ceva despre Lee Creedy - zise Holding, 
măsurându-mă. 

— S-a pomenit ceva despre Lee Creedy - am răspuns, 
măsurându-l la rândul meu. 

Ochii lui mici şi duri mă cercetară. 

— l-ai pomenit lui Katchen de numele lui? 

— Da. 

— Ai impresia că Creedy l-a angajat pe Sheppey pentru o 
anchetă? 

— Da. 

Îşi aprinse pipa, se încruntă, se foi pe scaun şi pufăi. 

— N-ai nici o dovadă? 

— Sheppey a scris numele lui Creedy pe sugativă în timp 
ce vorbea la telefon. Ştiu că cel cu care vorbea i-a cerut să vină 
aici. Sheppey avea obiceiul să scrie pe sugativă. Nu pricep de 
ce-ar fi scris numele lui Creedy, dacă nu Creedy era cel care l-a 
angajat. 

— Afară de cazul că era cineva care dorea ca Sheppey să 
efectueze o treabă legată de Creedy. Vreau să spun ca clientul 
lui Sheppey ar fi putut să-i ceară informaţii despre Creedy. Te-ai 
gândit la asta? 

— Da, dar nu se prea potriveşte. 

l-am spus apoi cum am telefonat la locuinţa lui Creedy şi i- 
am solicitat o întâlnire, cum am fost primit înaintea a şase 
oameni de afaceri, cum am fost ameninţat şi cum, împreună cu 
Fulton, am fost atacați de către Hertz. 

Holding ascultă totul pufăind din pipă cu o figură 
nemişcată. 

— Am impresia că Creedy l-a angajat pe Sheppey, iar 
acum, când Sheppey a fost asasinat, Creedy dă îndărăt, ca să 
muşamalizeze faptul că el l-a angajat - am tras concluzia. 

Holding se gândi o clipă, apoi spuse: 

— După câte înţeleg, ţii foarte mult să fie lămurită 
asasinarea lui Sheppey, nu-i aşa?! 

M-am uitat lung la el. 

— Evident. 

— Când am auzit c-ai venit aici şi c-ai discutat cu Katchen 
- zise Holding - am telefonat la biroul procurorului din San 
Francisco şi-am cules unele informaţii despre dumneata. Se 
pare că agenţia dumitale s-a dovedit foarte dispusă să 


coopereze în trecut şi că vă bucuraţi de o apreciere excelentă la 
Frisco. Ai lucrat de asemenea la biroul procurorului de acolo mai 
mulţi ani şi ai făcut o treabă pe cinste. 

— Sunt sigur că nu v-a spus aşa ceva procurorul - am 
răspuns zâmbind. 

Holding îşi îngădui un surâs vag. N-a contribuit însă prea 
mult ca să-i schimbe expresia de nevăstuică. 

— Am vorbit cu omologul meu, ajutorul procurorului. Mi-a 
spus că ai renumele de a fi grozav de nedisciplinat, dar că dacă 
ţi se dă mână liberă eşti foarte capabil ca anchetator. 

— V-a spus asta fiindcă mi-e încă dator zece dolari - am 
răspuns, întrebându-mă unde vrea să ajungă. 

— Ti-ar plăcea să încerci să soluţionezi asasinarea lui 
Sheppey? 

— Mă ocup oricum de ea, cu sau fără interdicţie. 

Holding dădu din cap. 

— N-ai s-ajungi însă departe, fără o oarecare protecţie. 

— Ştiu. Protecţia îmi cam lipseşte. 

— Se poate aranja. Îşi frecă bărbia subţire. Până la un 
anumit punct însă. N-o garantez total. 

— Dacă mă scăpaţi de Katchen, am eu grijă de Hertz. 

— Katchen poate fi potolit. Cu Hertz însă e mai greu de 
tratat. N-aş vrea să-l subestimezi. 

— Nici n-am s-o fac. 

Holding se gândi din nou, apoi spuse: 

— Ei bine, cred că aşa stau lucrurile, domnule Brandon. E 
târziu. E timpul să mă culc. 

Am clătinat sceptic din cap. 

— De ce-mi daţi mână liberă? Ce castane scot din foc 
pentru dumneavoastră? 

Am observat că mărul lui Adam i se urcă şi coboară; dar 
faţa îi rămase neclintită. 

— Nu se pune astfel problema - răspunse el atent. Mi se 
pare că, întrucât asociatul dumitale a fost asasinat şi te ocupi cu 
astfel de treburi, ai dori să conduci o anchetă separată. 

— Va trebui să găsiţi un răspuns mai bun, dacă vreţi să 
intru în joc - am spus, devenind uşor sarcastic. 

Continuă să se joace cu suportul de creioane, apoi, 
luându-şi un răgaz ca să găsească cuvintele potrivite, zise: 


— Nu sunt complet convins că e o treabă pentru poliţie. Ar 
putea fi, fireşte. Dacă fata era în legătură cu un gangster, iar el 
a descoperit că Sheppey se încurcase cu ea şi i-a ucis pe 
amândoi, atunci s-ar putea ocupa poliţia de asta. Dar dacă are 
implicaţii mai adânci şi îl priveşte şi pe Creedy, n-o să facem 
mare brânză. 

— Şi asta v-ar nelinişti? 

Mă privi pătrunzător. 

— Foarte bine. Am să pun cărţile pe masă. O să-ţi fie greu 
să înţelegi situaţia adevărată, dacă nu-ţi spun cum stau 
lucrurile. 

— Să punem toate cărţile la vedere. Chiar şi cea pe care o 
ascundeţi în mânecă. 

Nu luă în seamă ironia mea. 

— In câteva săptămâni, administraţia locală îşi sfârşeşte 
mandatul - zise el, alegându-şi cuvintele de parc-ar fi fost fragile 
ca nişte coji de ouă. Fireşte, opoziţia caută un prilej să se 
debaraseze de dominaţia lui Creedy asupra oraşului. Dacă 
Creedy e încurcat oarecum în asasinarea lui Sheppey, aceasta 
ar putea da opoziţiei prilejul pe care-l caută. Administraţia 
momentană nu se bucură de prea mare popularitate, e însă 
extrem de puternică. In clipa de faţă se află pe muchie de cuţit. 
Orice scandal care ar putea fi adus pe prima pagină a ziarelor 
opoziţiei ne-ar fi de folos. 

—  Inţeleg, aşadar, domnule Holding, că sunteţi un 
membru al opoziţiei? 

— Cred în dreptate şi libertate —zise el scoţându-şi pipa 
din gura care seamănă cu o cursă de şoareci şi privind-o mirat 
de parcă nu s-ar fi aşteptat s-o mai găsească aprinsă. 

— Sunteţi demn de toată lauda, domnule Holding. Dacă 
opoziţia ajunge la putere, dumneavoastră veţi fi probabil noul 
procuror? 

La aceste cuvinte, mărul lui Adam făcu un salt; Holding mă 
privi peste ochelari, îşi frecă lobul urechii drepte şi ezită între a 
părea indignat sau nu, apoi se destinse şi îmi zâmbi larg şi 
copilăreşte, un zâmbet la fel de fals ca şi genele fetelor din 
corpul de balet de la teatrul de varietăţi. 

— Presupun c-am să fiu, dar, fireşte, asta n-are nici o 
legătură cu cazul, absolut nici una. 

— Cine îl paşte pe Creedy? 


— N-aş spune că-i vorba de-aşa ceva. E o luptă directă 
între administraţia Creedy şi judecătorul Harrison, care are de 
gând să ceară o reformă, cu ocazia alegerilor. 

— lar oraşului ăsta nu-i strică să se transforme niţel. 

— Sigur că nu. 

— Şi ce legătură are Rankin cu asta? 

— Rankin nu poate face prea multe dacă afacerea de care 
te ocupi evoluează în aşa fel încât să prejudicieze administraţiei 
actuale. Şeful poliţiei nu vrea să încurajeze o anchetă care l-ar 
putea necăji pe Creedy. El şi Creedy sunt prieteni la cataramă. 

— Şi, fireşte, Rankin speră să devină căpitan şi nu vrea să 
se compromită. Cum Holding nu-mi răspunse, am continuat: Aşa 
că doar eu îmi risc pielea, nu? 

— Judecătorul Harrison are o mare influenţă. Dispunem de 
un ziar de larg tiraj. Va trebui să fii atent, desigur, dar dacă faci 
o anchetă corectă, nimeni n-are să se amestece. 

— Afară de Creedy şi de Hertz. 

Holding îşi scutură pipa. 

— Mi se pare c-ai zis că te poţi ocupa singur de Hertz. 

— Da, aşa cred, dar n-am spus că metodele mele vor fi 
foarte corecte. 

— Asta-i un lucru despre care poate-i mai bine să nu ştiu 
nimic. 

M-am gândit o clipă, apoi am spus: 

— Foarte bine, am să văd ce-i de făcut. Situaţia, după 
mine, e următoarea: eu am să anchetez; am să vă prezint ce-am 
descoperit, iar dumneavoastră o să-l convingeţi pe şeful poliţiei 
să aresteze pe cine trebuie. De acord? 

Holding începu din nou să se joace cu suportul de 
creioane. Se părea că se linişteşte tot vânturându-l de colo-colo. 

— Nu chiar. Cred că planul cel mai bun ar fi să întreprinzi 
ancheta şi să comunici faptele redactorului-şef al ziarului 
Courier din St. Raphael. E un om foarte curajos, gata să publice 
orice, cu condiţia să lovească în administraţie. Când articolul se 
va publica, şeful poliţiei va trebui să intervină. 

— lar dumneavoastră şi cu Rankin nu vă amestecați - am 
intervenit eu zâmbind. Aşa că, dacă nu iese ceva cum trebuie, 
rămâneţi pe loc, în siguranţă şi mulţumiţi. 

Nu i-a plăcut. 

— Până ce administraţia... - începu el, dar l-am întrerupt. 


— Perfect, să lăsăm asta. M-am ridicat. Am să mă ocup de 
caz. Nu fiindcă vreau să scot castanele dumneavoastră din foc 
cu mâna mea şi nici fiindcă aş dori ca judecătorul Harrison să 
proclame o campanie de reformă. N-o fac decât fiindcă asociatul 
meu a fost ucis, şi o astfel de întâmplare prejudiciază afacerilor 
mele. 

Dădu din cap, în semn c-a priceput. 

— Te înţeleg. 

— Deşi a fost asociatul meu şi am motive de ordin 
sentimental în privinţa descoperirii asasinului - am continuat - 
nu pot să trăiesc veşnic din aer. Dacă gruparea dumneavoastră 
politică iese în alegeri datorită revelaţiilor anchetei mele, mă 
aştept să fiu plătit pentru cheltuielile făcute. 

Mă privi de parc-ar fi muşcat brusc dintr-o gutuie. 

— S-ar putea aranja, dar mai întâi trebuie să ne asigurăm 
că afacerea are legătură cu Creedy. 

— E de la sine înţeles. Între timp, pe mine mă ajută 
cineva? 

— Rankin ştie de cele aranjate cu dumneata. Dac-ai să iei 
legătura cu el, acasă, din când în când, are să-ţi comunice ce-a 
mai aflat. Îl găseşti în cartea de telefon. 

— Cum se numeşte redactorul de care aţi pomenit? Cel 
fără frică? 

— Ralph Troy. Te poţi bizui pe el. Dă-i fapte şi are să le 
publice. 

— Mai întâi trebuie să le descopăr. L-am privit. Ei bine, am 
să văd ce pot scoate la iveală. Deocamdată, vă salut. 

Îmi oferi o mână moale. 

— Noroc, şi fii prudent. 

Nimeni n-ar fi putut afirma că expresia lui Holding părea o 
rază de soare. Ştiam c-aveam nevoie de noroc şi, hotărât, 
trebuia să fiu prudent. 

n timp ce plecam, m-am întrebat dacă nu era prea târziu să 
E şi eu cum arată Marcus Hahn. Muream de curiozitate să-i 
arunc o privire fără ca el să mă vadă. 

L-am întrebat pe sergentul de la birou unde se află morga, 
explicându-i c-aş fi dorit să vorbesc cu locotenentul Rankin, 
dacă mai era încă acolo. Sergentul mi-a spus s-o iau pe coridor 
până la uşa din dos, apoi la stânga, şi-am să văd drept în faţă 
lumina de la morgă. 

l-am urmat indicaţiile. 

Intrarea la morgă se afla de-a curmezişul curţii. Deasupra 
uşii, o lampă albastră răspândea o lumină fantomatică. Două din 
ferestrele clădirii joase erau luminate şi, mişcându-mă furiş, am 
traversat curtea întunecată şi m-am uitat pe una din ele. 

Rankin stătea în picioare lângă o masă pe care se găsea 
cadavrul Thelmei Cousins, acoperită până la gât de un cearşaf. 
În faţa lui era un tip nu prea voinic, cu o claie de păr gălbui şi o 
barbă asortată. Purta o cămaşă de cowboy în pătrate albastre şi 
galbene, pantaloni negri, lipiţi de şolduri şi largi la călcâie. In 
picioare avea cizme mexicane cu tocuri înalte, încrustate cu 
podoabe ciudate de argint. 

Un tip chipeş, dacă acceptai părul lung şi barba. Avea nas 
frumos modelat, ochi inteligenţi, fixaţi adânc în orbite, şi o 
frunte mare şi boltită. 

În timp ce-l asculta pe Rankin, lovea mereu marginea 
cizmei, cu o cravaşă subţire de călărie. Poate că dac-ar fi avut 
un cal cu el, ar fi arătat impresionant. Fără cal însă, semăna cu 
unul din excentricii obişnuiţi din California. 

Rankin părea că susţine mai ales el conversaţia. Hahn se 
mulțumea să dea aprobator din cap şi să articuleze uneori câte 
un cuvânt. Îmi dădeam seama după expresia lui Rankin că nu 
realiza nimic. În cele din urmă trase cearşaful peste chipul fetei, 
drept semnal că discuţia se încheiase, iar Hahn traversă 
încăperea spre uşă. 

Am păşit iute înapoi în umbră. 

Hahn ieşi, parcurse curtea cu paşi mari, bătându-şi cizma 
cu cravaşa. Dispăru prin uşa care dădea în stradă. 

M-am apropiat de intrarea morgii, am împins uşa şi-am 
intrat. Rankin se pregătea să stingă lumina Când mă zări, şi pe 
chipul lui aspru şi concentrat se întipări uimirea. 

— Ce vrei? 

— Ăsta era Hahn? 

— Mda. Un tip foarte ciudat, dar se pricepe la vazele lui de 
ceramică. Trebuie să câştige o groază de bani din afacerea asta 
pentru fraieri. Rankin îşi înăbuşi un căscat. Ştii ce mi-a spus? N-o 
să crezi. Atinse braţul fetei moarte. Fata nu numai că era 
religioasă, dar nici nu se încurca vreodată cu bărbaţi. N-avea 
nici măcar un prieten, afară doar dacă-l consideri pe popă ca 
amorez. Nu umbla decât cu el, şi atunci ca să facă colecte 
pentru săraci. Doctorul spune că-i virgină. Am să vorbesc mâine 
cu preotul, dar sunt sigur că-l putem crede pe Hahn. 

— Şi totuşi s-a încurcat cu Sheppey. 

— Era aşa de formidabil? se strâmbă Rankin. Era în stare 
s-o facă pe-o astfel de fată să-i cadă-n braţe? 

— N-aş zice că nu era în stare. Avea tehnica lui aparte, dar 
mie nu-mi place chestia asta. Nu se omora după fetele bigote. 
Poate că relaţiile dintre ei erau corecte. Se poate ca ea să-l fi 
ajutat, să-i fi dat informaţii. 

— S-ar fi dus împreună să înoate, împărțind aceeaşi 
cabină, dacă se rezumau doar la atât? 

— Nu ştiu - am răspuns şi-am dat din umeri. 

— Ei bine, cel puţin se pare că nu trebuie să căutăm un 
amorez, nu? Se îndreptă spre comutator şi-l întoarse. Ai să 
acţionezi în înţelegere cu Holding? 

Vocea îi răzbătu din penumbră. Lumina de la lampa 
albastră de afară arunca o baltă argintie pe duşumeaua morgii. 

— Aşa i-am spus. M-a sfătuit să te vizitez acasă dacă am 
nevoie de vreo informaţie. 

— Nu ţi-a spus să-l vizitezi şi pe el acasă, nu? 

— Nu. 

Rankin se apropie de mine. i 

— Nici nu vrea s-o faci. Nu riscă niciodată. Işi lăsă mâna 
pe braţul meu. Trebuie să fii atent cu el. Nu eşti primul lui fraier. 
E în biroul procurorului de patru ani şi nici acolo n-ar fi ajuns şi 


n-ar fi rămas dacă n-ar fi primit mare ajutor. Are un talent 
desăvârşit să-i facă pe alţii să muncească pentru el. E singurul 
şmecher întâlnit în viaţa mea care lucrează cu succes pentru 
actuala administraţie şi candidează pentru opoziţie, fără să se 
compromită. Aşa că fii atent cu el. 

leşi din morgă, cu mâinile adânc înfipte în buzunarele 
jachetei, cu umerii ghemuiţi şi cu capul plecat. 

Am rămas vreme îndelungată nemişcat, apreciind această 
informaţie. Chiar dacă nu mi-ar fi spus, tot nu m-aş fi încrezut în 
domnul Holding. Nu degeaba avea o mutră de nevăstuică. 

Am părăsit morga, am închis uşa şi-am luat-o repede pe 
coridor, până am ajuns în stradă. Se făcuse două fără douăzeci 
şi cinci. Eram foarte obosit şi m-am înfundat cu plăcere în 
bancheta capitonată a maşinii. 

Am sosit la hotel când ceasul bătea ora două. Funcţionarul 
de noapte mă privi plin de reproş în timp ce traversam holul. 
Eram prea obosit să mai mă necăjesc din pricina lui. M-am suit 
în lift, am urcat la etajul doi şi-am înaintat opintit prin coridor 
până la odaia mea. Am descuiat uşa şi-am aprins lumina. Am 
scos o înjurătură în surdină. 

Odaia suferise acelaşi tratament ca şi cea a lui Sheppey. 
Sertarele comodei atârnau în afară, salteaua şi pernele erau 
spintecate. Obiectele din geamantane fuseseră aruncate şi 
risipite pe jos. Până şi cele ale lui Sheppey erau azvărlite 
pretutindeni. 

M-am dus repede la locul unde ascunsesem plicul cu 
chibrituri. Am vârât degetele sub marginea covorului şi-am 
zâmbit. Plicul cu chibrituri era încă acolo. 

L-am tras afară, m-am lăsat pe tocuri şi l-am deschis. 
Chibritul rupt pe care-l prinsesem între celelalte căzu, şi-am fost 
silit să răscolesc fulgii de la perne ca să-l găsesc. 

Mi-am spus că dacă cineva căutase acest plic, atunci 
plecase fără el. Dar deodată am încetat să mai fiu încântat, şi 
anume în clipa când am întors chibritul. Pe dosul lui nu se mai 
afla nici un cifru! O verificare rapidă îmi arătă că nici pe dosul 
celorlalte nu se mai afla nimic. 

M-am ridicat. 

Cineva luase plicul de chibrituri al lui Sheppey şi lăsase un 
altul, sperând probabil că n-am observat cifrurile de pe dosul 
celor originale. 


M-am scufundat în patul sfâşiat, prea obosit ca măcar să- 
mi mai pese. 


CAPITOLUL ŞAPTE 


I 


Am dormit până la unsprezece şi un sfert a doua zi dimineaţa. 
Când am telefonat jos la poartă ca să-i spun funcţionarului de 
serviciu că nu mai puteam folosi camera în care locuiam şi din 
ce motive anume, el chemă imediat poliţia, şi-am primit o nouă 
vizită a lui Candy. 

Nu i-am pomenit de plicul cu chibrituri. L-am lăsat să vadă 
singur ce s-a întâmplat, şi când m-a întrebat dacă-mi lipseşte 
ceva, i-am răspuns că după câte îmi dădeam seama nu lipsea 
nimic. 

M-am mutat apoi în altă cameră, rămânând ca el şi 
oamenii lui să caute urme. Eram absolut sigur că n-au să 
găsească nimic. 

De cum m-am suit în pat, am adormit imediat. Soarele 
fierbinte, pătrunzând prin crăpăturile de la jaluzele şi 
încingându-mă, mă trezi în cele din urmă. 

Am telefonat jos la poartă după cafea şi pâine prăjită, am 
intrat în camera de baie, am făcut un duş, m-am bărbierit şi m- 
am aşezat pe pat, aşteptând cafeaua. 

Aveam multe la care trebuia să reflectez. Erau câteva 
urme vagi în această anchetă, ce trebuiau cercetate. Exista oare 
vreo legătură între Musketeer Club şi Şcoala de Ceramică a lui 
Hahn? Această legătură era obiectul anchetei lui Sheppey? Avea 
vreun amestec Marcus Hahn în afacere? Oare Creedy îl angajase 
pe Sheppey ca să-i spioneze soţia, iar Sheppey dăduse din 
întâmplare peste cu totul altceva? Ce căuta în cabina de la plajă 
împreună cu o fată ca Thelma Cousins? 

Cafeaua sosi mai înainte ca s-apuc să dau un răspuns la 
vreuna din aceste întrebări. În timp ce-o beam, sună telefonul. 
Era Rankin. 

— Am auzit c-ai avut vizitatori noaptea trecută! 


— Da. 

— Bănuieşti cumva cine erau? 

M-am uitat la tavan în vreme ce-i răspundeam: 

— l-aş fi spus lui Candy dac-aş fi ştiut. Au cotrobăit mai 
întâi prin lucrurile lui Sheppey, iar acum mi-au aplicat şi mie 
acelaşi tratament. 

— Ai grijă să nu te pomeneşti c-o daltă de spart gheaţa. 

— Mda. 

— M-am gândit să iau legătura cu dumneata. Candy n-a 
descoperit nimic. Ai vreo idee? 

— Nu, momentan. Tocmai îmi storceam creierii acum. 
Dacă descopăr ceva, am să-ţi spun. 

Se aşternu o pauză, apoi Rankin continuă: 

— Am vorbit cu preotul. Hahn n-a minţit. Fata era exact 
aşa cum a spus el. Nu se înhăita cu bărbaţi, iar preotul zice că 
nu s-ar fi încurcat niciodată cu un bărbat necunoscut. E absolut 
convins de treaba asta. 

— Dar s-a încurcat cu Sheppey. 

— Mda. Ei, acum am treabă. Incerc să aflu ceva despre 
dalta aia de spart gheaţa. 

— Tocmai aveam de gând să te întreb. Are vreo 
amprentă? 

— Nu. Astfel de dălţi se pot cumpăra la orice fierărie. Am 
trimis câţiva poliţişti să cerceteze. Dacă aflu ceva, am să-ți 
spun. 

l-am mulţumit. Cel puţin de la el primeam mai mult ajutor 
decât m-aş fi aşteptat. Mi-a amintit că trebuia să particip la 
ancheta postmortem a lui Sheppey, care se ţinea târziu după- 
amiază, apoi a închis telefonul. 

Am terminat de băut cafeaua şi i-am telefonat Ellei la 
birou. Am întrebat-o cum a primit soţia lui Sheppey ştirea. Mi-a 
spus c-a avut un moment penibil cu ea, dar că-şi închipuie că 
între timp şi-a revenit. 

— O să primească azi-dimineaţă scrisoarea mea. Ţine casa 
de bani încuiată, Ella. Pun prinsoare c-are să vină în curând pe- 
acolo, să mai ceară nişte bani. Spune-i c-am să-i trimit un cec 
diseară. 

Ella mi-a răspuns c-are s-o facă. 


Câteva minute am discutat afaceri. Se prezentaseră la 
birou două cazuri. Amândouă păreau bănoase şi interesante, dar 
nici măcar nu mă atrăgeau. 

— Vezi dacă n-ar vrea să le rezolve Corkhill, şi să împărţim 
banii pe jumătate. Rămân aici până rezolv acest caz. Poţi să 
conduci biroul singură? 

— Fireşte. 

Ştiam c-are să reuşească. Era foarte rapidă în decizii şi 
inteligentă, aşa cum nu sperasem să am pe cineva care să 
lucreze pentru mine. 

Am mai discutat niţel, apoi i-am spus c-am s-o chem din 
nou peste câteva zile, şi-am închis. 

Între timp, odaia devenise insuportabil de încinsă. Mă 
simţeam prost dispus şi m-am hotărât să mă duc pe plajă, să 
înot, iar apoi, sub inspiraţia soarelui, să pun un plan la cale. 

M-am îmbrăcat, mi-am scos din valiză chiloţii de baie, i-am 
vârât în buzunar şi-am coborât cu liftul la parter. Brewer, 
funcţionarul cel gras, îmi primi cheia. 

— Domnule Brandon —- spuse el cam încurcat - mă tem 
că... 

— Ştiu, nu-i nevoie să-mi spui. Au dat clienţii năvală şi- 
aveţi nevoie de camera mea. l-am surâs. Nu eşti de vină. Foarte 
bine, am să caut în altă parte. Lăsaţi-mă până la noapte. 

— Îmi pare rău, dar am primit o groază de plângeri. Părea 
că regretă sincer. Poliţia a venit de patru ori în douăzeci şi patru 
de ore, de când sunteţi aici. 

— Da. Ştiu. Îmi închipui cum te simţi. Mă mut la noapte. 

— Foarte gentil din partea dumneavoastră, domnule 
Brandon. 

M-am suit în Buick şi-am plecat cu el la plajă. Trecuse de 
prânz şi plaja se umplea de lume. Am reuşit să găsesc un loc 
unde să-mi parchez maşina, apoi m-am îndreptat spre ştrand. 

Fuseseră scoase umbrelele. Băieți şi fete se jucau. Unii îşi 
aruncau o minge, alţii înotau, iar alţii începuseră turneul de 
cocktailuri dinaintea mesei de prânz, în vreme ce alţii stăteau la 
soare şi se bronzau. 

Mi-am pus chiloţii de baie, am păşit peste trupuri 
musculoase şi bronzate, mi-am croit drum printre blonde, 
brunete şi roşcate, îmbrăcate extrem de sumar, şi-am ajuns la 
malul mării. Am înotat vreo patru sute de metri în mare viteză. 


Simţeam nevoia să fac antrenament. Apoi m-am întors într-un 
ritm mai lent. Soarele ardea, iar pe plajă era şi mai puţin loc ca 
înainte. 

Am ieşit din mare şi m-am oprit să mă uit împrejur, 
încercând să găsesc un loc unde să nu mă înghiontească 
nimeni, dar n-a fost uşor. Apoi am văzut o fată, sub o umbrelă 
albastru cu alb, că-mi face semn. Purta un costum de baie alb şi 
avea o pereche de ochelari de soare uriaşi. l-am recunoscut 
părul blond, mătăsos, ca şi silueta, mai înainte de a-i vedea faţa. 

Margot Creedy mă invita la ea. 

M-am strecurat printre trupuri pân-am ajuns alături. Mă 
privi cu o expresie uşor prudentă pe chipul ei încântător, apoi 
îmi zâmbi vag, la fel ca atunci când ne întâlnisem prima oară. 

— Domnul Brandon, nu? spuse ea gâfâind uşor. Sigur, 
domnul Brandon? A 

— Dacă nu-i el, înseamnă că mi-a furat cineva pielea. In 
dosul ochelarilor ăia uriaşi, absolut uriaşi, o fi domnişoara 
Creedy? 

Râse şi îşi scoase ochelarii. Vă asigur: fata era splendidă. 
Chiar şi în afară siluetei, care în acel costum de baie era 
senzaţională, nu avea nici un cusur. 

— Nu vreţi să staţi jos? Sau aveţi treabă! 

M-am lăsat să cad pe nisipul fierbinte, chiar lângă ea. l-am 
răspuns că n-aveam nici o treabă şi-am continuat: 

— Vă mulţumesc pentru ajutorul de aseară. Nu mă 
aşteptam s-o faceţi pentru mine. _ 

— S-a întâmplat pur şi simplu să fiu la club. Işi strânse 
genunchii cu mâinile şi se uită peste ei la mare. In afară de asta, 
eram curioasă. E ceva ciudat şi morbid într-o afacere criminală, 
nu? 

Îşi puse din nou ochelarii. Mi-a părut rău, căci îi ascundeau 
jumătate din faţă. 

— Am fost ferm convinsă, când m-aţi întrebat dacă 
prietenul dumneavoastră a fost la club, că n-a călcat acolo. N-a 
trebuit decât să verific ca să văd că aveam dreptate. E foarte 
greu astăzi pentru cineva care nu e membru să pătrundă la 
club. 

— Aţi citit ziarele de azi-dimineaţă? am întrebat-o, 
întinzându-mă pe nisip. 


Dacă-mi întorceam capul, aveam o perspectivă plăcută 
asupra ei. 

— Vorbiţi de cea de-a doua crimă? Ştiţi cumva cine era 
fata? Era cea pe care a întâlnit-o prietenul dumneavoastră, cea 
cu care s-a dus la cabina de pe plajă? 

— Chiar ea. _ 

— Toată lumea discută despre ea. intinse mâna după 
geanta încăpătoare de plajă şi începu să scormonească 
înăuntru, aşa cum fac de obicei femeile. E foarte misterios, nu? 

— Da. Probabil că explicaţia e foarte simplă. 

Arşiţa începuse să mă cam supere, aşa că m-am lăsat pe 
burtă şi m-am vârât mai mult în umbra aruncată de umbrela ei 
de plajă. Aşezat astfel, o puteam privi direct în faţă. Era un lucru 
pe care l-aş fi făcut bucuros la orice oră din zi sau din noapte. 
Era într-adevăr superbă. Probabil cea mai superbă fată pe care o 
văzusem vreodată. 

— Se poate, oare, să se fi sinucis? 

— Nu-i exclus, dar mi se pare foarte neverosimil. De ce să 
se înjunghie cu o daltă de spart gheaţa? Sunt mijloace mai 
uşoare. 

— Păi, să presupunem că l-a ucis pe prietenul dumnea- 
voastră! Poate c-au cuprins-o remuşcările. Ziarele spun că era o 
fire foarte religioasă. S-ar putea să fi simţit că asta-i singura cale 
de-a ispăşi, murind la fel ca el. 

Am tresărit. 

— Pentru numele lui Dumnezeu! Aţi avut această 
impresie? 

— De fapt, nu. Am discutat cu câţiva. Un tip a spus asta, şi 
mi-am zis că s-ar putea să aibă dreptate. 

— Dac-aş fi în locul dumneavoastră, nu mi-aş bate capul 
să aflu cum a murit - i-am spus. E treaba poliţiei. Fata lucra la 
şcoala aceea de la Arrow Point. Se numeşte Şcoala de Ceramică. 
Aţi fost acolo vreodată? 

— Da, fireşte. Merg deseori. Sunt nebună după unele din 
modelele pe care le creează Hahn. E într-adevăr minunat. 
Săptămâna trecută am cumpărat statuia unui băieţel, făcută de 
el. Încântătoare! 

— Aţi văzut-o vreodată pe fată acolo? 

— N-o ţin minte. Lucrează o groază de fete acolo. 


— Din ce-am auzit eu, se pare că şcoala nu-i decât un 
magazin de aiureli pentru turişti. 

— Da, într-un fel, presupun că e, dar Hahn are o cameră în 
dos unde ţine ultimele şi cele mai bune lucrări. Numai clienţii lui 
foarte deosebiți pătrund acolo. 

— Aşa că-i merge de minune? 

—Fireşte, şi merită. De fapt e un mare artist. 

Am urmărit-o şi-am observat că vorbea serios. Faţa i se 
luminase de entuziasm. 

— Într-o bună zi trebuie să mă duc şi eu acolo, să arunc o 
privire. Nu vreţi să veniţi cu mine, domnişoară Creedy? Mi-ar 
plăcea să mă pot uita la cele mai valoroase lucrări ale lui. 
Desigur, nu sunt un cumpărător, dar vasele de ceramică de 
calitate mă interesează. 

Urmă o pauză. Nu eram sigur dacă ezita sau se gândea la 
cine ştie ce. 

— Da - zise ea. Data viitoare când am să mă duc, am să 
vă anunţ. Locuiţi, la hotelul Adelphi? 

— Să nu uit. De unde aţi ştiut la ce hotel stau, când mi-aţi 
telefonat aseară? 

Râse. 

Avea într-adevăr dinţi frumoşi. De mărime potrivită, egali 
şi albi cum e interiorul cojii de portocală. Şi, spre deosebire de 
alte fete, când râdea, gura ei nu se transforma într-o gaură. 
Râsul ei mă înfiora. Fata asta mă captiva. Nu mai simţisem aşa 
ceva de la prima mea întâlnire serioasă, acum vreo 
cincisprezece ani. 

— L-am întrebat pe domnul Hammerschult. L-aţi întâlnit, 
desigur. Ştie absolut totul. Nu l-am întrebat niciodată ceva la 
care să nu aibă răspuns. 

— Asta mă cam nedumerise. Mă întrebam de unde aţi 
ştiut. Dar să mă întorc la hotelul Adelphi. N-am să mai stau 
acolo. Mi-au cerut să plec. Poliţia a intrat şi-a ieşit de-atâtea ori 
din camera mea, încât direcţiunea îşi închipuie că cineva are să 
creadă că au loc raiduri permanente. Va trebui să găsesc un alt 
hotel până la noapte. 

— Nu va fi uşor. Suntem în plin sezon. 

— Ei, o să caut! 

Ideea nu mă prea încânta. De obicei, Jack se ocupa cu 
camerele. Avea un talent înnăscut să dibuie hotelul cu camere 


libere. Eu, unul, telefonam la zece şi mi se răspundea că n-au 
nici o cameră. El alegea unul, şi ne mutam pe loc. 

— Nu cunoaşteţi oare vreun hotel mai mic, care să nu fie 
prea scump? am întrebat-o, dar apoi, amintindu-mi cu cine stau 
de vorbă, am râs. Nu, bănuiesc că nu cunoaşteţi. Lucrurile 
ieftine nu prea vă interesează, nu? 

— Cât de mult aveţi intenţia să rămâneţi? 

— Până se lămureşte afacerea. S-ar putea lămuri într-o 
săptămână, s-ar putea să ţină o lună. Nu ştiu. 

— Vă puteţi descurcă singur? 

— Evident. Doar nu vă închipuiţi că am servitori acasă, nu- 
i aşa? Aveţi cumva vreo idee? 

— S-ar putea să nu fie ce doriţi. Am un mic bungalow la 
Arrow Bay. L-am închiriat pentru doi ani. Nu mă mai duc de loc 
acolo. Chiria e plătită pe încă un an. Puteţi să staţi acolo, dacă 
vreţi. 

M-am uitat lung la ea. 

— Nu glumiţi? 

— Dacă vreţi, puteţi să-l luaţi. E mobilat şi aveţi tot ce vă 
trebuie. N-am mai fost să mă uit la el de-o lună, dar ultima oară 
era în perfectă regulă. Nu trebuie să plătiţi decât lumina. Restul 
e aranjat. 

— E foarte amabil din partea dumneavoastră, domnişoară 
Creedy. Eram complet uluit. Am să mă mut imediat. 

— Dacă n-aveţi altceva mai bun de făcut, putem să 
mergem împreună astă-seară, după cină. Am o întâlnire la 
masă, dar după ora zece sunt liberă. Am să cer să se dea 
drumul la apă şi la lumină până atunci, şi-am să iau cheia cu 
mine. 

— Sincer... mă simt jenat, domnişoară Creedy. Astfel de 
servicii unui necunoscut! Să vedeţi, nu vreau să vă deranjez... 

— Nu-i nici un deranj. 

Aş fi vrut să-i zăresc ochii în dosul acelor ochelari uriaşi. 
Îmi venise chef deodată să le văd expresia, ceva în vocea ei îmi 
spunea că pierd un amănunt, fiindcă nu-i văd ochii. 

Se uită la ceas. 

— Trebuie să plec. lau masa la prânz cu tata. Nu-i place să 
fie făcut să aştepte. 

— E mai bine să nu-i spuneţi că mi-aţi pus o locuinţă la 
dispoziţie - i-am zis şi m-am ridicat. Am urmărit-o cum îşi trage 


peste costumul de baie o rochie cu mâneci scurte. Am impresia 
că nu prea sunt în grațiile lui. Ar fi în stare să mă descurajeze. 

— Nu-i spun niciodată nimic tatii. Ne întâlnim atunci la 
intrarea de la Musketeer Club, la ora zece. Mergem apoi la 
bungalow. 

— Am să vă aştept acolo. 

— Atunci, la revedere. 

Zâmbi din nou vag, în felul acela care mă încânta. 
Traversă plaja, iar eu am rămas cu privirea pironită asupra ei. 
Îmi închipuiam că trecusem de mult, de mult de tot, de epoca 
aceea când mă cucerea o fată, dar urmărind felul cum se mişca, 
legănarea  şoldurilor şi poziţia capului, am rămas adânc 
impresionat. 


II 


upă ce-am luat un dejun rapid, m-am întors la hotel şi mi- 

am făcut bagajele. L-am chemat pe Joe, băiatul de 

serviciu, şi i-am cerut să aranjeze ca lucrurile lui Sheppey 
să fie trimise soţiei. Pe urmă i-am scris acesteia o scrisoare 
scurtă şi am adăugat un cec de două sute de dolari, subliniind 
faptul că această sumă va fi reţinută din cea finală. 

Intre timp, venise vremea să plec la ancheta postmortem. 
Am dispus să mi se ducă lucrurile la Buick şi-am plătit nota de la 
hotel. Brewer îşi ceru din nou scuze că aveau nevoie de camera 
mea, dar i-am răspuns că găsisem alta şi nu trebuia să-şi facă 
griji din pricina mea. 

M-am dus la biroul lui Greaves şi l-am găsit lustruindu-şi 
pantofii cu o cârpă de praf. 

— Vii la postmortem? l-am întrebat. 

— Mi s-a cerut. Zvârli cârpa la loc în sertarul biroului, îşi 
potrivi cravata şi întinse mâna după pălărie. Mă iei cu maşina 
dumitale sau merg cu autobuzul? 

— Bineînţeles că te iau cu mine. 

In drum spre tribunal, l-am întrebat dacă a fost să vadă 
cadavrul Thelmei Cousins. 

— Nu mi s-a cerut - zise el. Rankin n-are timp de pierdut 
cu mine. A văzut-o Brewer, să nu mori de râs? N-ar fi în stare s-o 
recunoască nici pe maică-sa dacă i-ar arăta-o întinsă la morgă. 
Nu că fata ar fi uşor de identificat. Cu pălăria aia şi cu ochelarii 
de soare pe care îi purta, putea fi orice femeie cu perucă 
neagră. 

Nu i-am spus că se înşelase în privinţa perucii. Nu era 
genul de om căruia să-i spui că se poate înşela. 

Doar nouă persoane participau la anchetă. Cinci dintre ele 
erau evident oameni care îşi pierd vremea şi pe care îi vezi 
întotdeauna la anchete mortuare, dar ceilalţi patru îmi atraseră 
atenţia. 


Una era o fată cu ochelari fără rame şi cu un chip dur şi 
impasibil, cum au secretarele foarte pricepute. Era îmbrăcată 
elegant, într-o rochie de linou cenușiu, cu guler şi manşete albe. 
Stătea în fundul sălii şi stenografia repede întreaga anchetă. 
Apoi mai era un tânăr într-un costum gri-deschis, cam larg pe el. 
Claia lui de păr blond fusese frizată cu fierul. Ochelarii de soare 
îi mascau complet ochii. Stătea într-o parte a sălii şi privea de 
jur împrejur, de parcă ar fi fost un intelectual distins. Din când în 
când căsca atât de formidabil, încât am crezut c-o să-şi disloce 
fălcile. Ceilalţi doi care mi-au atras privirea erau un cuplu de 
bărbaţi lucioşi şi cu părul lins, bine hrăniţi, imaculat îmbrăcaţi, 
aşezaţi în faţa judecătorului. Am observat că i-a salutat când a 
intrat şi, din nou, la urmă când a plecat. 

Judecătorul părea foarte plictisit de întreaga afacere. 
Trecu repede peste depoziţia mea, ascultă cu o expresie 
absentă declaraţiile bâlbâite ale lui Brewer, nu-l chemă pe 
Greaves şi i-o reteză scurt de tot îngrijitorului de la cabine. Doar 
când se ridică Rankin şi spuse că poliţia cercetează încă şi că ar 
dori să se amâne cu o săptămână concluziile asupra morții, 
judecătorul dădu semne că devine oarecum uman. Zise grăbit 
că acordă o amânare, apoi dispăru de la vedere printr-o uşă din 
dosul scaunului său. 

După ce mi-am făcut declaraţia, m-am întors la locul meu 
de lângă Greaves. L-am întrebat dacă ştia cine erau cei doi tipi 
lucioşi. 

— Sunt de la biroul lui Hesketh - îmi spuse el. Cel mai 
mare şi mai abil avocat de pe întreaga coastă a Pacificului. 

— Se ocupă şi cu afacerile lui Creedy? 

— Nici n-ar exista altă firmă mai importantă care să se 
ocupe. 

— Ştii cumva cine e blondul ăla ridicol, cu creionul la nas? 

Greaves clătină din cap. 

— Dar fata din fund? 

— Nu. 

Îndată după plecarea judecătorului, gentlemanul blond se 
strecură discret, ca apa care se scurge pe o ţeava de canal. 

Cei doi bărbaţi lucioşi se duseră la Rankin şi discutară cu 
el câteva minute înainte de-a pleca. În timp ce-i urmăream, fata 
în cenuşiu dispăru fără să-mi dau seama. 


Greaves spuse c-are să ia autobuzul spre hotel. Adăugă că 
spera să rămân în legătură cu el. Am dat mâna şi-a plecat. 

Cei doi bărbaţi lucioşi plecară şi ei, astfel încât nu mai 
ramaserăm în sală decât Rankin şi cu mine. M-am apropiat de 
el. 

— Ceva nou? l-am întrebat. 

— Nimic. Părea cam neliniştit. Nu încă. Nu pot să aflu încă 
nimic despre dalta aia de spart gheaţa. Îşi scoase o ţigara şi 
începu să se joace cu ea. Răscolim acum trecutul fetei. Poate că 
era o fată misterioasă. 

— Zău? Nu crezi c-ar trebui să căutaţi în trecutul lui 
Creedy? Ar merita poate. Cei doi tipi. Il reprezentau pe el? 

— N-au venit decât ca să-şi piardă vremea. Se ocupă de 
un caz şi-au venit niţel mai devreme. 

Am râs. 

— Aşa ti-au spus? Sper că nu te laşi dus, nu? 

— Ei bine, nu pot să stau aici şi să discut cu dumneata. 
Am treabă - mi-o reteză el. 

— L-ai văzut pe blondul ăla în haine cenușii? Ştii cumva 
cine e? 

— Lucrează la Şcoala de ceramică - zise Rankin, întorcând 
privirea de la mine. 

— Interesant. Şi ce face acolo? 

— Poate că l-a trimis Hahn - răspunse el vag. Trebuie să 
mă car. 

— Dacă ai nevoie de mine, stau la Arrow Point. Mi-am 
găsit un mic bungalow acolo. 

Mă măsură curios. 

— Nu-i decât un singur bungalow la Arrow Point. Am 
crezut că-i închiriat de Margot Creedy. 

— Exact. L-am subiînchiriat de la ea. 

Se uită din nou lung la mine, dădu să spună ceva, se 
răzgândi, mă salută cu o mişcare a capului şi plecă. 

l-am lăsat timp să iasă din clădire, apoi m-am dus şi eu la 
Buick. Se făcuse patru şi jumătate. Am întrebat un poliţist care 
lenevea la marginea trotuarului unde se află birourile ziarului 
Courier. Mi-a dat indicaţii de parcă mi-ar fi făcut o favoare. 

Am sosit la redacţia ziarului Courier aproape de cinci fără 
un sfert. l-am spus fetei de la biroul de primire că doream să 
vorbesc cu Ralph Troy. l-am înmânat cartea mea de vizită şi, 


după ce-am aşteptat cinci minute, mă conduse pe un coridor 
până la o încăpere mică, unde, în spatele unui birou încărcat, 
stătea un bărbat cu o pipă în gură. Era un om voinic, cu părul 
încărunţit, cu bărbia pătrată şi cu ochi cenuşiu-deschis. Intinse 
peste vraiştea de pe birou o mână uriaşă şi puternică şi mi-o 
strânse pe-a mea. 

— la loc, domnule Brandon. Am auzit despre dumneata. A 
telefonat Holding şi mi-a spus că s-ar putea să vii pe-aici pentru 
o scurtă discuţie. 

M-am aşezat. 

— Nu prea am multe de discutat acum domnule Troy, dar 
am vrut să mă prezint. Poate că în curând voi avea ceva pentru 
dumneavoastră. Am înţeles că dacă vă dau unele date, le 
tipăriţi. 

Zâmbi larg, dezgolindu-şi dinţii puternici şi albi. 

— Nu trebuie să vă faceţi griji în această privinţă - zise el. 
Am intenţia să public adevărul şi numai adevărul, şi ăsta e 
singurul motiv pentru care mă mai ocup cu ziaristica. Mă bucur 
c-aţi venit. Vreau să vă dau informaţii precise despre oraş. Aţi 
auzit părerea lui Holding, acum e rândul meu. Se lăsă comod în 
fotoliu, pufai fum spre tavan, apoi continuă: într-o lună se ţin 
alegeri pentru noua administraţie. Vechea bandă, care a deţinut 
puterea timp de cinci ani, sau va reuşi să fie realeasă, sau se va 
duce de râpă. Vorbesc serios când spun că se vor duce de râpă. 
Singura cale ca aceşti băieţi să supravieţuiască e ca să rămână 
cu ghearele în bani. Dacă le iei banii, s-au curăţat. St. Raphael 
City e unul din oraşele în care se învârt cele mai formidabile 
afaceri de pe întreaga coastă a Pacificului. Chiar dacă n-ar 
exista bande, şi încă s-ar câştiga bani. Foieşte de bogătaşi. 
Există tot ce vrei aici. Nu mai găseşti altă staţiune, cu excepţia 
lui Miami, care să ofere atât de multe milionarilor, doritori să se 
relaxeze. Oraşul e în mâna gangsterilor. Cu toate că Creedy are 
în proprietatea lui mai mult de jumătate din oraş, chiar dac-ar 
vrea, n-ar putea să gonească gangsterii. Aşa se face că nu-i 
pasă în nici un fel, atâta vreme cât îşi încasează veniturile. Nu-i 
un om rău, domnule Brandon. Să nu vă intre în cap această 
idee. Nu zic că nu e lacom. Vrea ceva pentru banii lui. Dacă 
gangsterii ridică valoarea acţiunilor lor, cum se şi întâmplă, el nu 
se opune. Atâta timp cât cazinoul, tripoul de pe vas, diferitele 
cluburi de noapte, cele cinci cinematografe, teatrul şi opera, pe 


care pe toate le-a finanţat, rentează, nu-şi bate capul că 
gangsterii, şantajiştii, escrocii, traficanţii de stupefiante şi 
proxeneţii îi ciupesc din venituri; îi lasă în pace, iar ei sunt 
destul de deştepţi ca s-o ştie. Oraşul pute de viciu şi de 
corupţie. Nu cred că există vreun funcţionar al administraţiei 
care să nu primească o mită de undeva. 

— Şi judecătorul Harrison intenţionează să pună toate 
lucrurile astea la punct? 

Troy înălţă din umerii lui masivi. 

— Asta a promis, dacă va fi ales, dar n-o s-o facă, fireşte. 
Nu spun că n-are să aibă loc un simulacru de epurări; va avea 
loc. Mai mulţi intermediari neînsemnaţi ai viciului au să fie 
zvârliţi la zdup. O să se pomenească de sentimente patriotice, o 
să se discute formidabil, apoi, peste o lună sau aşa ceva, marii 
mahări o să-şi potolească muşchii şi totul o să fie ca la-nceput. 
Judecătorul are să descopere că suma depusă de el la bancă a 
crescut în mod misterios. Cineva are să-i dăruiască un Cadillac. 
O să-şi dea seama că-i mult mai uşor să laşi lucrurile să meargă 
fără să te amesteci. In locul lui Creedy va veni Harrison - 
altminteri, totul va rămâne la fel. Sistemul contează, nu 
oamenii. Un om e cinstit un timp, dar dacă sunt bani destui, 
poate fi cumpărat. Nu spun că oricine poate fi cumpărat, dar 
sunt absolut convins că Harrison e unul din ei. 

— Aveam impresia că Creedy e patronul gangsterilor. 
Dacă nu e el, atunci cine e? 

Troy pufai de câteva ori, înainte de-a răspunde. 

— Cel care foloseşte banii lui Creedy şi conduce într- 
adevăr oraşul e Cordez, proprietarul lui Musketeer Club. El e 
omul. El e cel care ar rămâne, chiar dacă Creedy dispare, iar 
Harrison preia puterea. Nimeni nu ştie prea multe despre el, 
decât că e un gangster abil, venit din America de Sud peste 
noapte, şi, aparent, cu un talent de a câştiga din orice afacere. 
Dacă Creedy reprezintă marele afacerist, Cordez e marele 
gangster. Dar nu te lăsa amăgit: Creedy e un om blând în 
comparaţie cu Cordez. Dacă cineva ar putea să-i tragă lui 
Cordez preşul de sub picioare, oraşul ar scăpa de gangsteri, 
numai că nimeni nu îndrăzneşte s-o facă. 

— Să spunem lucrurilor pe şleau - i-am răspuns. 
Musketeer Club nu-i singura proprietate a lui Cordez? 

Troy zâmbi ameninţător şi clătină din cap. 


— Fireşte că nu. Se foloseşte de banii lui Creedy ca să 
câştige şi el bani. Uite, Cazinoul, de pildă; Creedy a finanţat 
clădirea şi încasează veniturile de la ea, dar Cordez obţine şi el 
douăzeci şi cinci la sută, pentru protecţie. Creedy a finanţat 
tripoul de pe vas. S-a gândit că va atrage turiştii. Îi atrage, dar 
Cordez e şi el acolo, ca să mai ridice alţi douăzeci şi cinci la 
sută. Dacă nu i-ar primi, ar exploda o bombă pe vas. Cei care 
conduc vasul şi cazinoul, ca şi ceilalţi învărtiţi cu bani, ştiu asta, 
aşa că plătesc. 

Am rămas nemişcat o vreme, reflectând la cele auzite. Se 
întâmpla exact ca la New York, Los Angeles, San Francisco şi 
pretutindeni. În treizeci şi şase de ore se părea că parcursesem 
un drum lung, de la moartea bruscă a lui Sheppey, într-o cabină 
mică şi închisă, până la cele aflate acum. Descoperise oare ceva 
care îl compromitea pe Cordez? Sheppey fusese un om priceput, 
cu fler pentru astfel de lucruri. M-am gândit la dalta de spart 
gheaţa, ascuţită ca o lamă: o armă de gangster. 

— Am vrut să-ţi fac o idee - zise Troy. Aşa stau lucrurile. Şi 
mai e ceva: ai grijă de Holding ăsta. Te poţi încrede în el ca într- 
un şarpe cu ochelari: nici mai mult, nici mai puţin. Cât timp îi 
faci jocul, are să-ţi fie prieten, dar un singur pas în altă direcţie, 
şi-ai să te miri ce te-a găsit. Aşa că păzeşte-te. 

l-am spus că o să am grijă, apoi am continuat povestindu-i 
despre legătura posibilă între Sheppey şi Creedy. l-am oferit 
toate datele şi i-am pomenit şi despre misteriosul plic cu 
chibrituri. 

— Sunt sigur că Creedy l-a angajat pe Sheppey să facă 
pentru el o anchetă, cum ar fi supravegherea soţiei sale, sau 
ceva asemănător, iar Sheppey a dat peste o afacere importantă, 
care nu avea nimic de-a face cu Creedy - i-am spus. Poate că 
mă înşel, dar nu-mi închipui ca un om ca Creedy să ordone 
asasinarea cuiva. 

Troy clătină din cap. 

— Ai dreptate. N-ar face-o. Poate comanda ca un tip să fie 
bătut bine, dacă îi stă în cale, dar uciderea lui, exclus. Se lăsă 
pe spate. O întreagă poveste, nu? Dar nu-i încă nimic care să 
poată fi tipărit. Cu unele mici cercetări, am putea să dăm peste 
un lucru cu adevărat senzaţional. Se uită la ceasul de la mână. 
Am treabă acum, domnule Brandon. Trebuie să plec. Am să-ți 
spun ce-o să fac. Am să predau cazul pe mâna tânărului Hepple. 


E unul din cei mai buni colaboratori ai mei. Te poţi folosi de el 
când ai nevoie şi în ce condiţii doreşti. Are un mare talent de a 
descoperi informaţii. Nu ezita să-l pui la muncă grea, îi place. Ar 
putea să cerceteze în trecutul lui Hahn, pentru început. M-am 
gândit întotdeauna că-i ceva suspect în privinţa lui. 

— Am să-i telefonez mâine şi-o să stăm de vorbă - i-am 
răspuns. Aţi spus că se numeşte Hepple? 

— Exact: Frank Hepple. 

— Am să-i telefonez. M-am sculat. Ştiţi cumva pe cineva 
care să fie membru al Clubului Musketeer? 

— Eu? Troy râse. Nici o şansă. 

— Aş vrea să mă duc pe-acolo şi să arunc o privire 
înăuntru. 

— Nici o speranţă. Nu-ţi face iluzii. Nimeni nu pătrunde în 
club dacă nu-i membru, sau nu e adus de un membru. 

— Foarte bine. Am să ţin legătura cu dumneavoastră. 
Dacă am niţel noroc, am să vă dau ştiri în câteva zile. 

— Dacă-i ceva în legătură cu Creedy, trebuie să fie date 
sigure, nimic altceva nu merge - zise Troy şi se plecă peste 
birou, cu privirea aţintită asupra mea. Nu-mi dă mâna să mă 
judec cu el la tribunal pentru calomnie. Ar fi în stare să mă 
scoată din ziaristică. 

— Ce-am să vă spun despre Creedy vor fi date serioase - 
i-am răspuns. 

Am dat mâna şi-am plecat. Cel puţin acum ştiam că mă 
pot bizui pe cineva. Era un gând foarte plăcut. 


CAPITOLUL OPT 


I 


D e la un polițist care dirija circulația am aflat că Musketeer 


Club se găsea la ultimul etaj al hotelului Ritz-Plaza, şi-am 
rămas surprins. Îmi închipuisem că clubul era o clădire 
impunătoare, aşezată pe terenul ei particular. 

— Vrei să spui că-i doar o serie de camere în vârful unui 
hotel? am întrebat. Am crezut că-i Taj Mahal-ul acestui oraş. 

Polițistul îşi scoase şapca, se şterse pe frunte şi se uită 
chiorâş la mine. 

— Ce fel de Taj? spuse el. Îţi baţi joc de mine, şefule? 

— Am fost sigur că-i o clădire aparte, un fel de palat. 

— Ce să-ţi fac dac-aşa ţi-ai închipuit. E tocmai sus de tot, 
la etajul douăzeci şi cinci, cu o grădină pe acoperiş. Dar de ce te 
necăjeşti? Nici dumneata şi nici eu n-o s-ajungem vreodată 
acolo. 

l-am mulţumit şi m-am întors la Buick. M-am aşezat la 
volan şi-am reflectat câteva clipe. Apoi mi-am amintit că 
Greaves îmi spusese că odinioară fusese detectivul hotelului 
Ritz-Plaza. M-am gândit că s-ar putea să-mi dea vreo idee de 
cum aş putea pătrunde în club. Am tras la cel mai apropiat 
drugstore şi i-am telefonat. 

— AŞ avea nevoie de un mic ajutor, dac-ai găsi timp 
pentru mine - i-am spus, auzindu-i pe fir respiraţia greoaie. Ce- 
ar fi să ne vedem undeva? Fac cinste c-o bere. 

Am zis să ne întâlnim într-o jumătate de oră la barul lui Al, 
pe Strada 3. 

M-am dus pe Strada 3, am lăsat maşina la parcare, am 
găsit barul lui Al şi-am intrat. Era unul din localurile acelea 
intime, cu nişe; am ales una din capăt, lângă perete, cu faţa la 
intrare, şi am luat loc. Am comandat o bere şi l-am întrebat pe 


barman dacă n-are cumva ziarul de seară, ca s-arunc o privire 
prin el. 

Imi aduse berea şi ziarul. Cuprindea o dare de seamă 
asupra anchetei postmortem şi o fotografie de-a lui Rankin, 
semănând niţel cu Sherlock Holmes după ce şi-a făcut o injecție 
cu morfină în braţ. Pe pagina de la urmă se afla o fotografie a 
Thelmei Cousins. Nota de dedesubt afirma că poliţia îşi continua 
cercetările în privinţa celui de-al doilea asasinat misterios de la 
Bay Beach. 

În timp ce mă uitam la fotografii, intră Greaves, care îşi 
întinse trupul mătăhălos pe bancheta dinaintea mea. 

După ce i-am comandat o bere, i-am spus că intenţionam 
să intru cu forţa la Musketeer Club şi l-am întrebat dacă n-ar 
putea să-mi dea vreo idee cum să procedez. 

Mă privi de parc-aş fi fost nebun. 

— Ai tot atâtea şanse ca şi când ai încerca să intri cu forţa 
la Casa Albă - zise el. 

— Nu sunt convins. Am auzit că-i la ultimul etaj al hotelului 
Ritz-Plaza. Cum ai lucrat în acel hotel, ar trebui să cunoşti 
locurile. 

Greaves înghiţi jumătate din paharul cu bere, îl puse jos şi 
îşi şterse buzele cu dosul mâinii. 

— N-o să-ți fie de nici un folos. Clubul ocupă în întregime 
ultimul etaj şi are două lifturi particulare. Intri în hotel şi treci 
prin hol, luând-o la-stânga, pe un coridor. La capătul coridorului 
se află un grilaj păzit de doi tipi unşi cu toate alifiile. Trebuie să 
fie astfel, căci altminteri nu-i ţin angajaţi nici cinci minute. Nu 
deschid grilajul decât dacă te recunosc. Asta-i tot. Dacă te 
recunosc, deschid şi trebuie să semnezi într-un registru. Apoi te 
iau într-unul din lifturi. Nu ştiu ce se întâmplă mai departe, 
fiindcă n-am fost niciodată sus. Cum n-au să te recunoască, n-au 
să-ţi deschidă. Aşa că renunţă. Iți pierzi timpul de pomană. 

— Au şi un restaurant sus? 

— Fireşte. Se zice că-i cel mai ales restaurant din tot 
ţinutul. Nu ştiu. N-am luat masa acolo. De ce mă întrebi? 

— Să nu-mi spui că transportă carnea şi lăzile cu peşte 
prin holul hotelului. Pur şi simplu n-am să cred. 

Îşi frecă nasul gros de paharul cu bere. 

— Cine-a zis aşa ceva? Folosesc intrarea de serviciu a 
hotelului. E pe din dos, pe o alee. De fapt, hotelul are bucătăriile 


la etajul zece, fiindcă acolo e restaurantul. Nu ştiu ce sistem 
foloseşte clubul pentru a-şi sui mărfurile, dar le-am văzut urcând 
împreună cu cei ce le aduceau. 

— Speram c-ai să spui asta - am zis râzând. Dacă duc un 
pachet sus, s-ar putea să am o şansă să arunc o privire. Nu 
cumva cunoşti pe vreunul din angajaţi care ar putea fi convins 
să mă ajute? l-aş oferi cincizeci de dolari la nevoie. 

Greaves se gândi timp îndelungat, apoi îşi termină berea 
înainte de a-mi răspunde: 

— Rişti formidabil, dar există un tip pe care îl cunosc şi 

care era angajat acolo: un anume Harry Bennauer. Nu ştiu dacă 
mai lucrează încă. Era cel de-al patrulea barman, sau aşa ceva. 
Intotdeauna în pană de bani; joacă la curse. N-am întâlnit încă 
pe unul care să parieze ca el. Nu m-ar surprinde dacă s-ar oferi 
să te ajute fără prea mare osteneală. 
i — Vrei să iei legătura cu el? Vezi dacă mai e pe-acolo. 
Intreabă-l dacă vrea să câştige uşor cincizeci de dolari. Dacă se 
arată interesat, spune-i c-am să fiu la liftul de serviciu la ora 
şapte fix. 

Greaves se gândi la propunerea făcută. Îmi dădeam 
seama că nu era prea entuziasmat. 

— Rişti. Bennauer ar fi în stare să te vândă. S-ar putea să 
te pomeneşti sus cu unii care te aşteaptă. Din câte am auzit, 
sunt nişte bătăuşi de forţă. Ar putea să te cotonogească rău. 

— Treaba mea. Hai, încearcă. 

Greaves dădu indiferent din umerii lui masivi, se sculă şi 
se îndreptă spre şirul de cabine telefonice. În timp ce se afla 
întruna din ele, am mai comandat un rând de bere. 

A discutat vreo cinci minute, apoi s-a întors şi-a luat loc. 

— L-am găsit - zise el. Chiar acum, mi-a spus, e într-o 
asemenea pană de bani, încât şi-ar vinde şi nevasta pentru 
cincizeci de dolari. Se va ţine de angajament. Rămâne să 
hotărăşti singur. N-am nici un fel de încredere în el. E în stare să 
se ducă la direcţiune şi să te denunțe pentru cincizeci de dolari. 

— Ei şi? De omorât nu mă pot omori. Nu pot decât să mă 
arunce afară cu forţa. In orice caz, nu mă las uşor bătut. l-ai 
spus de ora şapte? 

— Are să te aştepte lângă lift - zise Greaves şi dădu 
indiferent din umeri. Are să te trădeze, probabil. N-ai s-ajungi 


mai departe de uşile liftului. Cum o să pună mâna pe bani, e 
aproape sigur c-are să-ţi spună la revedere. 

— N-are să-i primească mai înainte de-a vedea ce doresc. 
M-am uitat la ceas. Era şase şi douăzeci. Mai erau patruzeci de 
minute până la ora şapte. Nu poţi să-mi dai vreo idee ce să iau 
cu mine sus, în cazul când ar ieşi vreo încurcătură? 

Îşi stoarse creierii privitor la această problemă. După ce se 
gândi o vreme, spuse: 

— Stai pe-aici. Să văd ce pot face. 

Îşi termină berea, apoi ieşi din nişă şi părăsi barul. 

L-am aşteptat sorbindu-mi berea, uitându-mă la ziar şi 
întrebându-mă în ce m-am vârât. 

Se întoarse peste o jumătate de oră. Ducea la subsuoară 
un pachet în hârtie cafenie, şi când se aşeză alături îşi întinse 
mâna lată cu palma în sus. 

— Îmi datorezi douăzeci de dolari. 

Am scos portvizitul, i-am dat patru bancnote de câte cinci 
dolari şi l-am întrebat: 

— Cu ce mă aleg pentru ei? 

Puse pachetul pe masă. 

— Un tip pe care-l cunosc se ocupă cu comerţul de coniac. 
Vrea să ofere băutura asta clubului. N-are nici o şansă, dar el 
nu-şi dă seama. L-am păcălit că vrei să iei o mostră ca s-o arăţi 
conducerii clubului. Uite-o. Bătu pachetul cu mâna. Dar pentru 
numele lui Dumnezeu, să n-o bei! O să-ţi facă nişte ulcere cât 
cartofii dacă încerci. Pipăi în buzunarul de la vestă şi lăsă pe 
masă o carte de vizită. E cartea lui de vizită profesională. 
Rămâne să te hotărăşti s-o iei. 

Am luat cartea de vizită şi-am băgat-o în portvizit. 

— Exact de asta aveam nevoie. lţi mulţumesc. Trebuie să 
plec. 

— Masa de carne zdrobită pe care am s-o găsesc lângă 
hotelul Ritz-Plaza, cu creierii talmeş-balmeş tu ai să fii - zise 
Greaves serios. Eşti asigurat? 

— Nu-ţi face griji în privinţa mea - i-am spus şi-am ridicat 
pachetul. Am fost în multe situaţii mai rele în viaţă. 

— N-ai fost în nici una mai rea, amice - zise Greaves plin 
de compătimire. Să nu te amăgeşti c-ai fost. 


II 


|. intrarea de serviciu a hotelului se afla un ins în vârstă, 
gras. Când m-a zărit mi-a aruncat o privire acră. 

— Liftul ăsta duce la Musketeer Club? l-am întrebat ajungând 
lângă el. 

— Poate - răspunse el. De ce-ntrebi? 

l-am vârât sub nas cartea de vizită şi l-am lăsat s-o 
examineze. 

— Am întâlnire cu chelnerul specialist în vinuri. O afacere 
pe picior mare, amice. Pui stavilă roţilor comerţului. 

Îmi rânji, apoi arătă cu degetul mare spre lift. 

— Uite liftul. Mergi până sus de tot. 

Se întoarse la visele lui din timpul zilei. Nu puteau fi prea 
interesante, dar probabil că-l amuzau. 

M-am suit în lift, am apăsat pe butonul marcat „Musketeer 
Club şi m-am sprijinit de perete, în vreme ce acesta mă înălța în 
stratosfera. A durat destul. Era un lift pentru mărfuri, nu se 
grăbea de loc. 

În timp ce urcam, am vârât mâna înăuntru în haină şi-am 
pipăit mânerul pistolului calibrul 38, pe care îl fixasem acolo 
înainte de-a pleca de la hotel. Oţelul rece m-a liniştit, dar nu 
cine ştie cât. 

După ce mi s-a părut c-a trecut o veşnicie, liftul se opri şi 
uşile se traseră în lături. Ceasul de mână îmi indica ora şapte 
fix. 


În faţa mea se afla un hol mic, plin cu lăzi de lemn, iar în 
aşteptarea mea, Harry Bennauer, cu o ţigară atârnându-i între 
buze - individul de care îmi pomenise Greaves. Era o matahală, 
îmbrăcat cu o haină albă şi pantaloni negri. Un vânător de 
capete din Borneo s-ar fi mânadrit cu mutra lui în colecţia sa de- 
acasă. Ochii cufundaţi în fundul capului, buzele subţiri şi nările 
palpitânde atrăgeau atenţia, fără a fi însă frumoase. 

Am ieşit din lift şi i-am zâmbit. 

— Dă biştarii, şefule - zise - şi grăbeşte-te. 


Am scos cinci bancnote de cinci dolari şi i le-am oferit. 
Faţa i se contractă. 

— Ce-i asta? Greaves a zis cincizeci. 

— Greaves mi-a mai spus că nu merită să am încredere în 
tine, amice. Jumătate acum, jumătate mai târziu. Vreau să arunc 
o privire prin local. Când am să plec, primeşti şi restul. 

— Dacă treci de uşa asta, ai să dai de dracu - zise el, 
băgând repede banii în buzunarul de la şold. 

— Tu eşti cel care o să mă scutească de necazuri - i-am 
replicat. De ce-ţi închipui că-ţi dau cincizeci de dolari? Mai e 
cineva pe aici? 

— Momentan nu, dar au să sosească în vreo zece minute. 
Patronul e la el în birou. 

— Cordez? 

Dădu din cap. 

— Chelnerul cu vinurile n-a venit? 

— E la el în birou. 

— Perfect, ia-o înainte şi-am să te urmez. Dacă dăm de 
încurcături, spui că am venit să tratez afaceri cu chelnerul cu 
vinurile. Am adus cu mine o mostră. 

Bennauer ezită. Îmi dădeam seama că nu-i plăcea 
combinaţia, dar tânjea după ceilalţi douăzeci şi cinci de dolari. 
Bănuiam că lăcomia avea să-şi spună ultimul cuvânt, şi nu m- 
am înşelat. 

A intrat pe-o uşă. l-am dat un avans de câteva secunde, 
apoi l-am urmat. Am apucat-o pe un coridor, spre o altă uşă, şi 
am ajuns într-un vast salon de servit cocteiluri, într-adevăr 
impunător. Avea cel mai bine echipat bar din câte am văzut 
vreodată. Puteau să ia loc aproape trei sute de persoane. Barul, 
în formă de S, şerpuia pe toată lungimea a doi pereţi. 
Duşumeaua era din sticlă neagră. Jumătate din încăpere n-avea 
acoperiş şi puteam vedea stelele deasupra mea. Era şi o terasă 
cu vedere asupra mării şi a promenadei lungi de cincisprezece 
kilometri. În hârdaie uriaşe creşteau bananieri şi palmieri. Flori 
agăţătoare acopereau plafonul cu o profunzime de muguri roşii, 
roz şi portocalii. 

M-am apropiat de Bennauer, oprit lângă unul din hârdaiele 
cu palmieri. 


— Birourile sunt în direcţia aia - vorbi el şi arătă spre o uşă 
din dosul barului. Restaurantul e în partea asta. Ce mai vrei să 
vezi? 

— AŞ vrea să iau cu mine o amintire - i-am răspuns. Adu- 
mi câteva din plicurile alea cu chibrituri pe care le daţi clienţilor 
şi clientelor. 

Se uită la mine de parc-aş fi fost nebun, dar se apropie de 
bar, trecu în spatele lui şi scoase un pumn de plicuri cu 
chibrituri. 

— De-astea vorbeşti? 

M-am dus lângă el. Am luat trei, le-am deschis şi-am 
controlat dosul chibriturilor. Nu aveau nici un cifru tipărit pe ele. 

— Asta-i tot ce-aveţi? 

— Ce vrei să spui? Sunt sau nu plicuri cu chibrituri? De ele 
ai întrebat, nu? 

— Mai există şi un alt fel, cele pe care le dă patronul? 

— Ascultă, şefule, las-o moartă! Faţa începuse să-i 
lucească de transpiraţie. Imi pierd slujba dacă eşti găsit aici. la- 
ţi blestematele astea de chibrituri şi întinde-o! 

— E vreo şansă să mă uit prin vreunul din birouri? Îţi mai 
dau cincizeci de dolari dacă se poate. 

Mi-am dat seama că-şi pierdea repede firea. 

— Eşti sărit! Hai, întinde-o iute de-aici! 

Atunci, uşa din dosul barului, cea care Bennauer îmi 
spusese că dă spre birouri, se deschise şi un bărbat gras, într-o 
haină albă, cu o insignă, reprezentând un ciorchine de struguri 
frumos brodat, semn că e chelnerul cu vinurile, intră în bar. Era 
tip de sud-american, cu păr des şi uns din abundență cu 
briantină, şi cu-o mustață ca a lui Charlie Chant. Ochii lui mici şi 
negri trecură de la Bennauer la mine, iar muşchii de pe figură, 
sub stratul de grăsime, se contractară. 

Bennauer nu-şi pierdu cu totul capul. Spuse: 

— lată-l pe domnul Gomez. N-ai dreptul să intri aici, fără 
să ţi se fixeze o întâlnire. Se întoarse spre Gomez. Tipul ăsta 
vrea să vorbească cu dumneavoastră. 

l-am zâmbit servil borţosului sud-american. 

— Puteţi să-mi sacrificați, câteva minute, domnule 
Gomez? Sunt O'Connor de la Compania de vinuri California. 


1 Detectiv erou al romanului lui Earl Van der Bigger (n. t.) 


În vreme ce Gomez se îndrepta spre mine, am scos cartea 
de vizită profesională şi-am lăsat-o pe bar. O ridică cu degetele 
lui grase şi o cercetă. Faţa îi rămase neclintită ca o gaură într-un 
zid. Îi miroseam pomăda cu care îşi năclăise părul. Nu era un 
miros prea plăcut. 

Citi cartea de vizită, apoi o întoarse pe colţ şi începu să 
bată cu ea în tejghea, în timp ce mă măsura din priviri. 

— N-am nici o legătură cu firma voastră - zise el. 

— Vrem să îndreptăm o greşeală făcută în acest sens, 
domnule Gomez. Avem mai multe specialităţi care ar putea să 
vă intereseze. Am adus cu mine o sticlă dintr-un coniac cu totul 
special, ca să încercaţi. 

Ochii lui negri se mutară asupra lui Bennauer. 

— Cum de-a intrat aici? întrebă el. 

Bennauer îşi revenise între timp. Dădu indiferent din 
umeri. 

— Eram aici când a intrat şi-a cerut să vorbească cu 
dumneavoastră. 

— Am urcat cu liftul de serviciu. Tipul de la uşa de jos mi-a 
spus să urc. Am făcut rău? 

— Nu primesc nici un comis voiajor fără să-i fixez înainte o 
întâlnire. 

— Îmi pare rău, domnule Gomez. Poate că-mi fixaţi o 
întâlnire pentru mâine. Am pus pachetul pe tejghea. Dacă vă 
uitaţi la băutură între timp, am putea să discutăm mâine afaceri. 

— O să discutăm afaceri chiar acum - rosti o voce în 
spatele meu. 

Atât Gomez cât şi Bennauer încremeniră ca nişte statui de 
marmură. Da, recunosc, îmi sărise şi mie inima. M-am uitat 
peste umăr. Un bărbat brunet, într-un costum de seară 
ireproşabil, cu o camelie albă la butonieră, se afla la vreo şapte 
metri în spatele meu. Avea o faţă de vultur, îngustă, cu un nas 
mare şi ascuţit, cu gură subţire şi ochi negri neastâmpăraţi. Era 
înalt şi subţirel. Tipul de sud-american după care se înnebunesc 
femeile şi pe care bărbaţii îl urmăresc neliniştiţi când ele 
înnebunesc. 

Eram absolut convins că-i Cordez. Ceilalţi doi nu s-ar fi 
purtat astfel, dacă nu s-ar fi aflat în prezenţa unui grangure ca 
el. 


Bărbatul cel înalt se apropie de bar, întinzând o mână 
cafenie şi subţire după cartea de vizită pe care o ţinea Gomez. 
Acesta i-o înmână. Se uită lung la ea, apoi, fără nici o schimbare 
pe chip, o împături în două şi-o azvârli în dosul barului. 

— Asta... - zise el şi arătă cu mâna spre pachetul în hârtie 
cafenie de pe tejghea. 

Gomez se grăbi să scoată sticla dinăuntru şi s-o pună pe 
bar în aşa fel încât Cordez să poată citi eticheta. Acesta o citi, 
apoi întoarse spre mine o privire visătoare. 

— Am refuzat-o acum o lună - zise el. Nu ştii ce înseamnă 
„nu”? 

— Păi, iertați-mă - am răspuns. Sunt nou-venit în această 
regiune. N-am ştiut că v-a mai arătat-o cineva înainte. 

— Acum ai aflat. leşi afară din club şi să nu mai calci pe 
aici! 

— Fireşte, îmi pare rău. M-am prefăcut că sunt foarte 
încurcat. Poate că dacă las sticla... e un coniac foarte bun. Vă 
putem oferi o cantitate în condiţii extrem de convenabile. 

— leşi! 

M-am îndepărtat de bar, m-am întors şi-am pornit pe vasta 
întindere de sticlă neagră. N-am apucat să fac însă nici şase 
paşi, când am observat că-şi făcuseră apariţia trei inşi în haine 
de seară. Stăteau în semicerc şi îmi blocau ieşirea. 

Pe doi nu-i mai văzusem niciodată. Erau tipuri de sud- 
americani masivi şi mătăhăloşi. Aveau figuri dure şi inexpresive. 
Cel de-al treilea însă, stând între ei cu un rânjet dispreţuitor pe 
faţa turtită, mă făcu să simt că mi se înmoaie genunchii. Era 
Hertz. 


III 


Ci: timp, Hertz şi cu mine ne-am privit. Îţi scoase limba şi 


îşi umezi buzele groase, ca un şarpe care îşi flutură limba 

înainte de-a muşca. 

— Hello, spionule - zise el încet. Mă mai ţii minte? 

ÎI ţineam perfect minte. 

Nu-mi făcusem socoteala să fiu dat afară de Hertz. Mă 
pregătisem să fiu maltratat niţel şi aruncat pe pavajul tare şi 
rece, dar amestecul lui Hertz nu intrase în calculele mele. 

Am reflectat rapid. M-am deplasat într-o parte, ca să-l văd 
în acelaşi timp pe Cordez şi să-l pot supraveghea şi pe Hertz. 

Cordez întrebă cu o voce plată şi plictisită: 

— Ce înseamnă asta? 

— Numele spionului, e Brandon - răspunse Hertz. E 
detectiv particular. E asociatul ticălosului ăluia de Sheppey. 

Cordez se uită lung la mine, cu o privire complet 
inexpresivă, apoi înălţă din umeri, trecu dincolo de bar şi se 
îndreptă spre uşa care dădea în biroul lui. Se opri în prag şi îl 
privi pe Hertz. 

— Dă-l afară de-aici. 

— Fireşte - zise Hertz şi zâmbi. Faceţi puţin loc, băieţi, 
vreau ca mititelul ăsta să fie numai al meu. 

Inlătură cu un gest cele două matahale, apoi, continuând 
să zâmbească şi cu ochii lui făcuţi mici sclipind, păşi pe 
pardoseala de sticlă spre mine. 

Erau cinci împotriva mea, chiar şase dacă şi Cordez 
catadicsea să ia parte, ceea ce mi se părea cu totul 
disproporționat. Am rectificat disproporţia vârând mâna în 
buzunar şi scoțând pistolul calibrul 38. 

— Calmaţi-vă - am rostit şi-am plimbat arma în semicerc, 
luând în raza ei pe Hertz, pe cei doi bătăuşi, pe Gomez, 
Bennauer şi pe Cordez. Să nu pornim o încăierare aici, căci s-ar 
putea întâmpla ceva neplăcut. 


Hertz se opri brusc, de parcă s-ar fi lovit de un zid. Se uită 
la pistol ca şi cum ar fi fost ultimul lucru pe care s-ar fi aşteptat 
să-l vadă. Cordez se opri şi el, cu mâna pe clanţă şi cu ochii la 
mine. Cei doi tipi musculoşi rămaseră nemişcaţi. Erau 
profesionişti şi înţeleseră imediat că aveam să trag, dacă eram 
vârât la înghesuială. 

Cordez se înapoie la bar şi se sprijini de el. 

— Ţi-am spus să ieşi, nu? Ei bine, ieşi! 

— la maimuța asta din drumul meu, şi-am să plec - am 
spus, dând din cap spre Hertz. Atunci, luminile se stinseră. 

Poate c-a fost opera lui Gomez, care-a umblat la tabloul de 
comandă. N-am să ştiu niciodată. Am auzit un zgomot de paşi 
iuți şi-am apăsat pe trăgaci. O izbucnire portocalie ieşi din ţeava 
armei, iar glonţul sparse o oglindă undeva în faţa mea. Apoi un 
tăvălug de trupuri se rostogoli peste mine, răsturnându-mă. 
Mâini bâjbâiră după gâtul meu, după braţele mele, după 
încheietura mâinilor. Apăsam tocmai din nou pe trăgaci în clipa 
când arma mi-a fost smulsă din mână. Un pumn mai greu ca un 
drug mă pocni în tâmplă. Un bocanc mă izbi în coaste, în timp 
ce un gangster se prăbuşea peste mine. Am lovit la întâmplare. 
Pumnul a întâlnit o faţă şi se auzi un geamăt. Ceva trecu vâjâind 
pe deasupra mea şi căzu cu un sunet înfundat pe pardoseala de 
sticlă. Mâinile mă găsiră. M-am zbătut, am dat cu piciorul şi-am 
blestemat în minte, apoi un pumn mă pocni în falcă şi cu asta 
totul se termină. 

Luminile se reaprinseră. 

Zăceam pe spate, cu privirea aţintită asupra celor doi 
gangsteri şi asupra lui Hertz. Unul din gangsteri avea în mână 
pistolul meu, pe care îl ţinea lipit de şold. Bărbia mă durea şi 
simţeam că-mi plesneşte capul. Cordez se alătură bandei 
încântate. Chipul lui subţire era tot indiferent, inexpresiv. 

M-am ridicat în capul oaselor, ţinându-mă cu mâna de 
bărbia care mă durea. 

— Luaţi-l şi azvârliţi-l de-aici - zise Cordez. Aveţi grijă să 
nu mai revină. 

Se-ntoarse şi plecă. Atunci am observat că purta pantofi 
cu tocuri foarte înalte. Un alt caraghios care voia să se arate mai 
grozav decât era în realitate. 


Nici Hertz şi nici ceilalţi doi gangsteri nu se clintiră până 
când Cordez nu dispăru prin uşa din spatele barului. Gomez şi 
Bennauer nu se mai zăreau. 

Hertz întinse mâna după pistolul meu, şi gangsterul care îl 
avea i-l dădu. L-am urmărit pe Hertz cum lasă arma să-i alunece 
printre degete, până când o apucă de ţeava. Tot timpul se uita 
fix la mine, cu un zâmbet fără sens pe chipul lui bestial. 

Efectul loviturii primite se mai risipise. Mişcarea făcută 
pentru a apuca pistolul de ţeava m-a prevestit că se pregătea să 
mă lovească cu el peste faţă. Intenţiona să mă buşească cu 
patul armei. Un expert în lovituri cu pistolul ştie cum să-l 
folosească. Loveşte pretutindeni, mai puţin în părţile vitale. 
Pistolul în mâna unui gangster atât de feroce ca Hertz putea să 
provoace mari ravagii, fără a fi însă fatale. 

Am lucrat cinci ani ca anchetator special al procurorului 
din San Francisco. Dacă vă închipuiţi că există vreun loc mai 
îngrozitor de brutal ca docurile din San Francisco, spuneţi-mi şi 
n-am să calc pe acolo. Cinci ani mi-am frecat coatele cu 
gangsteri de teapa lui Hertz. 

Cât timp nu ajungea în spatele meu, nu mă temeam de el. 
Dar l-am lăsat să creadă acest lucru. Pe când învârtea arma în 
mână, m-am tras la o parte, cu groaza întipărită pe chip. 

— Daţi-mi drumul de aici - am gemut. N-am să vă mai fac 
nici o neplăcere. Lăsaţi-mă pur şi simplu să plec. 

Zâmbetul lui Hertz se lărgi. 

— Ai să pleci, şefule - zise el cu glasul lui moale şi grobian. 
Ai să pleci, dar cum vreau eu. A 

Îmi îngădui să mă retrag şi mai mult de lângă el. Îmi 
îngădui chiar să mă ridic în picioare. Apoi se apropie ţopăind, cu 
mutra-i desfigurată luminată de-o bucurie diabolică şi învârtind 
spre capul meu patul revolverului. 

Am cronometrat corect. Exact când ar fi trebuit să mă 
pocnească, m-am ferit. Revolverul trecu ca fulgerul pe lângă 
faţa mea, iar braţul lui mă izbi în umăr, ajungând astfel unul 
lângă altul. L-am înşfăcat de reverele hainei, mi-am îndoit 
genunchii, m-am sprijinit de el şi-am împins. Zbură peste capul 
meu cu graţia unui acrobat, căzând pe gură şi pe nas, pe 
pardoseala de sticlă, cu o buşitură care zgudui sticlele de pe 
rafturile din dosul barului, şi se întinse pe jos, lovind din plin cu 
capul marginea barului. 


M-am repezit la unul dintre gangsteri cum se repede un 
taur la matador. Se dădu la o parte, cu ochii ieşiţi din orbite. Dar 
nu pe el îl vânam. Nu fusese decât o fentă. Clientul meu era 
amicul lui. Stătea în apropiere, complet nepregătit. Pumnul meu 
îl lovi în marginea bărbiei. A fost o directă frumoasă, dată cu 
toată greutatea, care l-a săltat de pe picioare, trimiţându-l să 
alunece pe pardoseala de sticlă, până când se opri cu capul 
buşit de perete. Contactul dintre capul lui şi zid produse un 
sunet atât de moale şi de încântător, încât ştiui în clipa aia că e 
scos din acţiune pentru o vreme. 

Rămânea celălalt gangster. 

Năvăli spre mine ca un elefant turbat. Mi-a părut bine să 
remarc expresia de frică de pe chipul lui. l-am evitat dreapta şi 
l-am pocnit în coaste, răsturnându-l pe spate. Apoi l-am apucat 
de glezne şi l-am smucit în sus. Pocnetul ţestei lui pe pardoseală 
mă făcu chiar pe mine să tresar. Trupul se convulsiona o dată 
spasmodic, apoi înţepeni. 

M-am oprit şi m-am uitat la Hertz. Era încă leşinat, 
ghemuit lângă bar. M-am apropiat, mi-am luat arma din mâna 
moale, am vârât-o în toc, apoi, apucându-l de urechi, i-am 
ridicat capul şi l-am lovit zdravăn de pardoseală. Se zvârcoli o 
clipă ca un păstrăv pe uscat, apoi se destinse. 

M-am dat câţiva paşi înapoi ca să observ dezastrul. Totul 
se petrecuse în mai puţin de optzeci de secunde. Eram foarte 
mulţumit de mine. De vreo patru-cinci ani nu mai participasem 
la o astfel de bătaie. Îmi dovedea, cel puţin, că nu-mi pierdusem 
îndemânarea. 

Aveam acum două alternative: ori să plec repede, ori să 
rămân la faţa locului, să mă pitesc, în speranţa că voi culege 
unele informaţii de valoare. 

Până în acea clipă nu descoperisem nimic demn de a fi 
riscat să-mi frâng gâtul. M-am hotărât să rămân, fiindcă se 
putea să nu mai am niciodată ocazia de a pătrunde cu forţa în 
club. Dar unde să mă ascund? 

Am alergat de-a lungul pardoselii de sticlă până am ieşit 
pe terasă. La dreapta se vedea un şir de ferestre luminate. Afară 
de cazul când simţul meu topografic se dereglase, trebuiau să 
fie ferestrele de la birourile clubului. Am zărit o cornişă largă 
formând un fel de brâu pe dedesubt. M-am uitat în sus. 
Acoperişul cobora uşor în beznă. In vârf am descoperit un mic 


acoperiş plat. Mi-am zis că dacă ajung acolo, am să scap o 
vreme de neplăceri, iar când clubul va începe să funcţioneze din 
plin, aveam o şansă să explorez, fără să atrag atenţia. 

L-am auzit pe unul din gangsteri gemând slab şi mi-am dat 
seama că n-aveam mult timp la dispoziţie. M-am urcat pe 
balustrada terasei, am apucat marginea subţire ce înconjura 
acoperişul, apoi m-am săltat. Nu mă sperie înălțimile, dar în 
timp ce mă bălăbăneam în vid, m-am gândit la lunga, lunga 
cădere până jos. 

Mi-am suit piciorul pe acoperiş, mi-am făcut vânt sus şi m- 
am întins acolo. Am rămas nemişcat mai multă vreme, încleştat 
de ţigle şi spunându-mi că dacă mai fac o singură mişcare şi 
încep să alunec, n-am să mă pot opri. 

Am făcut totuşi acea mişcare: m-am ridicat în mâini şi în 
genunchi, apoi, cu prudenţă, în picioare. Pantofii mei cu tălpi de 
crep îmi îngăduiau să păşesc sigur. M-am aplecat în faţă, am 
urcat pe ţigle până la acoperişul plat şi-am luat loc. 

Nu exista nici o lucarnă. Dacă cineva venea după mine, 
trebuia să urmeze acelaşi drum, şi faptul că eram înarmat făcea 
ca locul unde mă adăposteam provizoriu să nu poată fi luat cu 
asalt. 

Aveam o perspectivă măreaţă asupra întregului St. 
Raphael City şi am stat s-o admir. 

Pe la ora opt, am auzit brusc în club semne de viaţă. Mult 
sub mine, imense limuzine Cadillac, Packard şi Rolls Royce 
trăgeau la intrarea hotelului. O orchestră excelentă de muzică 
de dans începu să cânte. Pe terasă se aprinseră luminile. Am 
considerat că nu-i nici o primejdie să aprind o ţigară. M-am 
hotărât să aştept o oră şi să văd apoi ce-i de văzut. 

Pe la ora nouă, înghesuiala era în toi. Auzeam zumzetul 
vocilor şi râsetele acoperind muzica melodioasă a orchestrei. 
Venise clipa, aşa că m-am sculat. 

Coborârea pe acoperişul în pantă era mult mai periculoasă 
decât urcarea. Un pas greşit, şi-aveam să plonjez peste cornişă 
până jos, pe caldarâm, de la vreo sută de metri. M-am mişcat 
centimetru cu centimetru, ghemuit pe vine, fixând bine tocurile 
pe ţigle şi pipăind cu mâinile. Am ajuns la margine, m-am 
apucat de brâul de piatră, mi-am trecut piciorul peste margine, 
m-am răsucit şi mi-am dat drumul să atârn în gol. 


Departe, la dreapta, vedeam terasa luminată strălucitor, 
cu mese, cu bărbaţi şi femei elegant îmbrăcate şi armatele de 
chelneri foind în jurul lor. Mă aflam în umbră, şi doar dacă 
cineva ar fi venit până la capătul terasei, aş fi putut fi văzut. 

Am atins cu picioarele cornişa largă de sub ferestrele 
birourilor. Mi-am dat drumul. O mişcare primejdioasă, şi în clipa 
când am aterizat aproape că mi-am pierdut echilibrul, gata să 
mă rostogolesc pe spate. Dar zvârlind capul înainte, am reuşit la 
timp să-mi recapăt echilibrul. Mi-am prins degetele de brâul de 
piatră şi m-am ţinut bine până mi-am reluat respiraţia. Restul a 
fost o călătorie destul de simplă. N-am avut decât să merg pe 
marginea cornişei şi să mă uit pe ferestre în timp ce înaintam. 

Primele două camere prin dreptul cărora am trecut erau 
goale. Mobilate ca nişte birouri, cu mese de lucru, maşini de 
scris şi fişiere. Totul de mare lux. Cea de-a treia fereastră era 
mult mai largă. M-am oprit alături de ea şi m-am uitat înăuntru. 

In faţa unui birou mare, acoperit cu o placă de cristal, 
stătea Cordez, într-un fotoliu cu spătar înalt. Fuma o ţigară 
cafenie înfiptă într-un ţigaret lung şi verifica cifre într-un 
registru. 

Camera era mare şi tapetată în cenuşiu şi albastru foarte 
deschis. Toate mobilele de birou erau din oţel cromat. Lângă 
perete se aflau trei fişiere mari, de asemenea din oţel. Alături de 
Cordez se găsea un seif uriaş. 

Am rămas exact în afara razei de lumină care ieşea pe 
fereastra deschisă şi m-am aplecat înainte ca să trag cu ochiul 
în cameră. 

Cordez lucra repede. Stiloul lui de aur urca de-a lungul 
coloanelor de cifre, verificându-le cu degajarea expertă a unui 
contabil. 

Am rămas şi l-am urmărit aproape zece minute, apoi mi- 
am zis că încep să-mi pierd timpul. Dar chiar atunci cineva bătu 
la uşă. Cordez ridică privirea, spuse: „Intră” şi îşi văzu mai 
departe de verificare. Uşa se deschise, şi un bărbat gras şi alb la 
faţă, îmbrăcat într-un costum de seară perfect croit, intră în 
cameră. La butonieră avea o garoafă roşie, iar la manşete îi 
sclipeau diamante. Inchise uşa de parcă era din ceva foarte 
casabil şi rămase pe loc aşteptând, cu ochii la Cordez. 

Când Cordez termină de verificat o coloană, notă jos 
totalul, apoi înălţă privirea. Avea o expresie rece şi ostilă. 


— Ascultă, Donaghue - zise el - dacă nu mai ai bani de 
loc, ieşi. Am luat de la tine mai tot ce se putea lua. 

Bărbatul îşi pipăi cravata perfect prinsă. In ochi îi lucea o 
ură posomorâtă. 

— Am bani - zise el - şi să nu fii obraznic cu mine. Trase 
un rulou de bancnote din buzunarul de la şold şi-l aruncă pe 
birou. Ai aici o mie. Am să iau două de data asta. 

Apoi deschise un sertar al biroului şi băgă ruloul înăuntru. 

Cordez scoase ruloul de bancnote, le netezi şi le numără. 
Se ridică şi se îndreptă spre seif. Se aşeză complet în faţa lui, 
mascând astfel cu trupul său combinaţia cifrului atât pentru 
Donaghue, cât şi pentru mine, învârti rozeta şi trase uşa. Vârî 
mâna înăuntru, scoase ceva, închise uşa seifului şi se întoarse la 
birou. Aruncă peste placa de cristal două plicuri de chibrituri 
până în faţa lui Donaghue. 

Donaghue le înşfacă, le deschise, le cercetă cu atenţie, 
apoi le strecură în buzunarul de la vestă. leşi fără să spună o 
vorbă, iar Cordez se întoarse la birou. Rămase mult timp cu 
privirea aţintită la peretele dinaintea lui, apoi îşi luă stiloul de 
aur şi reîncepu verificarea. 

Am stat nemişcat, pândind. 

În vreo patruzeci de minute, au mai intrat două persoane: 
o femeie bătrână şi grasă şi un tânăr care părea încă student. 
Fiecare a lăsat cinci sute de dolari pentru un plic cu chibrituri. 
De fiecare dată, Cordez se purta cu ei de parcă le făcea o 
favoare. 

Se făcuse zece fără zece şi mi-am amintit de întâlnirea cu 
Margot Creedy. M-am aplecat înainte şi m-am uitat în jos. Trei 
metri mai jos şi mai la stânga am zărit balconul uneia din 
camerele hotelului. De la fereastră nu răzbea nici o lumină. Am 
hotărât că-i calea cea mai sigură şi mai uşoară ca să plec. 

Am trecut ghemuit de fereastra lui Cordez şi-am sosit 
exact deasupra balconului. Apoi m-am aşezat pe cornişă, m-am 
întors, am apucat brâul de piatră, am atârnat în aer şi mi-am dat 
drumul. 

A fost uşor de forţat uşa cu geamuri duble şi, în câteva 
minute, am intrat în dormitor. Am bâjbâit până la uşă, am 
deschis-o şi m-am uitat prudent pe un coridor larg şi pustiu. Am 
apucat-o pe coridor în căutarea unui lift. N-a fost greu de loc 


CAPITOLUL NOUĂ 


I 


a zece şi cinci, am văzut-o pe Margot Creedy ieşind prin 

uşile batante şi oprindu-se sub cupola strălucitor luminată. 

Purta o rochie verde ca smaraldul, făcută din paiete, cu un 
decolteu adânc, care i se potrivea ca o a doua piele. La gât avea 
un colier de smaralde enorme. Strălucea în timp ce stătea acolo 
şi îţi tăia răsuflarea prin frumuseţea ei. 

Eram perfect conştient de aerul jalnic al Buick-ului în clipa 
când am tras la trotuar, în faţa intrării hotelului. Am oprit, m-am 
strecurat de pe banchetă şi-am ieşit. 

— Hello! am spus. Vreau să vă fac un compliment 
personal şi să vă spun că arătaţi minunat. Asta-i doar formal. 
Părerea mea adevărată e prea intimă ca să fie exprimată în 
cuvinte. 

Imi zâmbi vag. Ochii i se aprinseră şi începură să 
sclipească. 

— Am îmbrăcat rochia asta special pentru dumneata - zise 
ea. Mă bucur că-ţi place. 

— AŞ spune chiar că e formidabilă. Aveţi maşina aici? 

— Nu. Am să-ţi arăt bungalow-ul, după care poate vei voi 
să mă conduci înapoi, nu? 

— Fireşte c-am să vă conduc. 

l-am ţinut portiera deschisă şi ea s-a suit în maşină. Am 
întrezărit gleznele-i fine când am închis uşa. Am ocolit maşina, 
m-am urcat şi eu şi-am pornit pe şosea. 

— Poţi s-o iei la dreapta şi să mergi drept până la capătul 
promenadei - îmi spuse ea. 

Pe promenadă treceau agale o groază de maşini. Nu se 
putea înainta cu mai mult de treizeci de kilometri pe oră, şi 
atunci doar în izbucniri scurte. 


Luna se înălţase, noaptea era caldă, iar marea şi palmierii 
alcătuiau un decor splendid. Nu mă grăbeam. 

— Din câte am auzit, acest Musketeer Club e un local 
formidabil - am zis. Mergeţi des acolo? 

— E singurul loc care nu e ticsit de turişti. Da, merg destul 
de des. Tata are în proprietate jumătate din el şi nu trebuie să 
plătesc consumaţiile. Nu m-aş duce aşa de des, dac-ar trebui s-o 
fac. 

— Nu aveţi decât să amanetaţi unul din aceste smaralde şi 
vă puteţi instala acolo definitiv. 

— Se întâmplă să nu-mi aparţină - spuse ea şi râse. Tata 
mă lasă să le port, dar sunt ale lui. Când vreau să le schimb, i le 
duc înapoi şi îmi împrumută altceva. Eu, una, n-am nimic. Nici 
măcar rochia asta nu pot pretinde că-mi aparţine, de fapt. 

— Dar cu bungalow-ul pe care l-aţi închiriat ce e? am 
întrebat-o, trăgând cu coada ochiului la ea. 

— Nu eu am plătit chiria. Tot tata a făcut-o. 

— O să-i placă noul chiriaş. Mai bine să renunţ la această 
idee şi să nu mă mut acolo. 

— N-are să ştie. Crede că-l locuiesc tot eu. 

— O să aibă o surpriză, dacă vine să bea o ceaşcă de ceai, 
nu? 

— Nu vine niciodată pentru nimic. 

— Bine, dacă sunteţi atât de sigură. Sunteţi deci o fată de 
bogătaş cu adevărat săracă? 

Înălţa din umerii ei splendizi. 

— Tatii îi place să controleze totul. Eu n-am niciodată 
vreun ban. Îi trimit lui notele, iar el le achită. 

— Pe-ale mele nu le achită nimeni. 

— Dar nici nu-ţi spune nimeni că n-ar fi trebuit să cumperi 
una sau alta, sau că te poţi lipsi de ele, nu? 

— Dacă o să continuaţi astfel, o să înceapă să-mi pară rău 
de dumneavoastră, şi n-aţi vrea, nu? 

— Nu văd de ce nu - zise ea şi râse din nou. Îmi place să 
fiu compătimită. Nimeni nu mă compătimeşte. 

— Ascultaţi cu atenţie: o să auziţi cum îmi zvâcneşte inima 
pentru dumneavoastră. 

Ajunsesem acum la partea mai liniştită a promenadei şi 
am putut să accelerez. Am băgat motorul în viteza a treia şi am 
atins şaizeci de kilometri la oră. 


— Nu mă crezi, nu-i aşa? întrebă ea. Uneori sunt absolut 
disperată din cauza banilor. 

— Şi eu. Ascultaţi, nu trebuie să disperaţi niciodată din 
cauza banilor. In orice caz, nu o fată ca dumneavoastră. Aţi 
putea să câştigaţi o avere ca model. V-aţi gândit la asta? 

— Tata nu mi-ar da voie. E foarte grijuliu în privinţa 
demnităţii numelui său. Nimeni nu m-ar angaja, dacă el s-ar 
opune. 

— Glumiţi. Nu e neapărat nevoie să locuiţi aici. New York- 
ul v-ar adora. 

— Crezi? la-o la stânga de aici, pe drumul ăla. 

Farurile luminară un drum aspru şi nisipos, care părea că 
duce direct în mare. Am virat de pe promenada largă şi-am 
încetinit. Am pătruns în beznă pe drumul nisipos. Farurile 
deschideau o potecă albă în faţa noastră. 

— Nu vorbeam ca să mă aflu în treabă. Ştiu că e uşor să 
vorbeşti - am zis. Nu puteţi duce o viaţă ca a altora. 
Deocamdată aţi reuşit să vă descurcaţi. O să reuşiţi şi mai 
departe. 

— Da, aşa cred şi eu. 

— Asta e niţel în afara drumurilor bătute, nu? am spus în 
timp ce maşina înainta hurducându-se pe drumul plin de gloduri. 

Palmierii de pe ambele părţi ascundeau luna, iar în jurul 
farurilor se întindea bezna. 

Deschise poşeta, scoase o ţigară şi o aprinse. 

— De aceea am ales bungalow-ul de aici. Dacă locuieşti în 
oraşul ăsta de-atâta vreme câtă locuiesc eu, puţină izolare e 
binevenită. Nu-ţi place să fii singur? 

Gândindu-mă la o posibilă vizită a lui Hertz şi a 
gangsterilor lui, am răspuns fără nici o ezitare: 

— În limitele rezonabile. 

După ce-am mai parcurs vreo patru sute de metri în 
tăcere, farurile luminară un bungalow scund, situat la douăzeci 
de metri de mare. 

— Am ajuns. 

Oprii. 

— Ai o lanternă? întrebă ea. O s-avem nevoie de ea până 
găsesc întrerupătorul. 

Am scos din buzunarul maşinii o lanternă mare. Ne-am dat 
amândoi jos şi-am înaintat pe cărare până la uşa bungalow-ului. 


Luna strălucea şi se zărea mai bine de un kilometru de 
plajă pustie, de palmieri şi de mare. In depărtare se vedeau 
luminile unei case clădite pe un deal stâncos, aproape de mare. 

— Ce-i acolo? am întrebat-o în timp ce Margot îşi 
deschidea poşeta şi moşmondea după cheia de la intrare. 

— E Arrow Point. 

— Luminile acelea sunt de la şcoala lui Hahn? 

— Da. 

Găsi cheia, o vâri în broască şi o întoarse. 

Uşa se deschise. Bâjbâi, apoi aprinse o lampă dintr-un 
salon imens şi luxos mobilat, cu un mic bar într-un colţ 
îndepărtat, cu o combină radio şi televizor, cu multe fotolii 
confortabile, cu un prici capitonat, larg de un metru, fixat de-a 
lungul unui perete întreg, şi cu un mozaic alb şi albastru pe jos. 

— E formidabil - am spus, păşind înăuntru şi oprindu-mă în 
mijlocul imensei încăperi, pentru a arunca o privire. Sunteţi 
sigură că ţineţi să stau aici? 

Se apropie de una din uşile cu geamuri duble şi o 
deschise. Apăsă pe un buton şi se aprinse lumina pe o terasă 
lungă de zece metri, care oferea o vedere magnifică asupra 
mării şi a luminilor îndepărtate de la St. Raphael. 

— ţi place? 

Se întoarse şi rămase în uşă, zâmbindu-mi din nou vag şi 
cuceritor. Doar privind-o, şi sângele începea să-mi gonească 
prin vene ca un automobil pe şosea. 

— E nemaipomenit. 

Mă uitam la bar. Pe rafturi se afla un întreg asortiment de 
sticle. Mi se părea că puteai găsi orice băutură doreai. 

— Sticlele alea sunt tot proprietatea tatălui 
dumneavoastră sau vă aparţin? 

— Sunt ale lui. Le-am luat de acasă. Câte patru odată. 
Zâmbi. Are nenumărate. Nu văd de ce nu m-aş servi şi eu câte 
odată! 

Trecu în dosul barului, deschise uşa unui frigider şi scoase 
o sticlă de şampanie. 

— Să sărbătorim evenimentul - zise ea. Uite, deschide-o. 
Eu aduc paharele. 

leşi din sufragerie. Am rupt sârma din jurul dopului, şi 
când se întoarse cu cele două pahare de şampanie, am tras uşor 
dopul afară. Am turnat şampania şi-am ciocnit. 


— Ce sărbătorim? am întrebat. 

— Întâlnirea noastră - răspunse ea, cu ochii scânteietori 
aţintiţi asupra mea. Eşti primul bărbat căruia nu-i pasă dacă 
sunt săracă sau bogată. 

— Staţi o clipă... Ce vă face să credeţi asta? 

Bău şampania şi flutură paharul gol. 

— Îmi dau seama. Du-te acum şi te uită la noua dumitale 
casă şi spune-mi dacă îţi place. 

Am pus paharul jos. 

— De unde să încep? 

— Dormitorul e pe acolo, la stânga. 

Ne-am privit lung. Expresia din privirea ei putea să 
însemne orice. 

M-am dus să mă uit la dormitor şi-am descoperit că 
respiram cam greu. Mi-am zis că-mi dădeam frâu liber 
imaginaţiei, dar sentimentul că nu venise doar să-mi arate 
bungalow-ul persista. 

Era un dormitor simpatic: un pat dublu, dulapuri în perete 
şi o pardoseală de mozaic. Dulapurile erau pline cu hainele ei. 
Camera era decorată în verde pal şi gălbui. 

Camera de baie se afla la prima uşă pe dreapta şi părea 
construită pentru un film regizat de Cecil B. de Miile, având o 
cadă scufundată şi un cabinet de duş în albastru deschis şi 
negru. 

M-am întors în salon. Margot stătea complet întinsă pe 
priciul de la fereastră, cu capul sprijinit pe două perne. Privea 
întinderea mării luminată de lună. 

— Îţi place? mă întrebă ea fără să se uite la mine. 

— Da. Sunteţi hotărâtă să mă lăsaţi să locuiesc aici? 

— De ce nu? Eu nu locuiesc aici acum. 

— Dar încă aveţi aici hainele. 

— N-am nevoie de nici una imediat M-am cam plictisit de 
ele. Mai târziu o să le folosesc din nou. Imi place să le las să se 
mai odihnească. E destul loc şi pentru hainele dumitale. 

M-am aşezat într-un fotoliu lângă ea. Aflându-mă singur cu 
ea în bungalow, mă simţeam cuprins de o puternică emoție. 
Întoarse capul, mă privi, apoi spuse: 

— Cum merg cercetările asupra crimei? 


— Nu prea merg, dar nici nu pot pretinde să mă 
concentrez asupra unei anchete, când mi se întâmplă aşa ceva, 
nu? 

— Ce ţi se întâmplă? 

— Asta... bungalow-ul. Şi, fireşte, dumneavoastră... 

— Sunt oare atât de ameţitoare? 

— Aţi putea fi. Sunteţi. 

Se uită la mine. 

— Dar şi tu eşti. 

Se lăsă o pauză lungă, apoi îşi dădu jos picioarele de pe 
prici. 

— Mă duc să înot. Vii? 

— Desigur. M-am sculat. Mă duc să-mi aduc sacoşa. E în 
maşină. 

Am părăsit-o, am ieşit în beznă, mi-am scos sacoşa din 
maşină şi m-am întors. 

Am dus sacoşa în dormitor, unde am găsit-o stând 
înaintea oglinzii înaltă cât ea. Îşi scosese rochia şi se afla într-un 
neglije alb. Se privea în oglindă, ridicându-şi cu mâna părul de 
pe umeri. 

— Nu-i nevoie să faci asta - am spus punând jos valiza. 
Am să te ajut eu. 

Se întoarse încet. În ochii ei se citea o invitaţie pe care o 
mai văzusem uneori şi la alte femei. 

— Mă găseşti frumoasă? 

— Mai mult decât frumoasă. 

Am simţit că nu mai rezist. Am făcut o slabă încercare de 
a pune stavilă situaţiei pe cale de-a se crea, pentru ca să nu 
regret a doua zi dimineaţă, spunând: 

— Cred că ar fi mai bine să renunţăm la baie şi să te duc 
acasă... Am simţit brusc că mi se taie respiraţia. S-ar putea să 
regretăm... 

Margot clătină din cap. 

— Nu spune aşa ceva. Nu regret nimic din ce fac. Păşi 
încet spre mine, cu privirea aţintită asupra mea. 


II 


— Di-mi o ţigară - zise Margot prin întuneric. 

Am întins mâna după pachetul de pe noptieră, am 
scuturat una afară, i-am dat-o, apoi am aprins bricheta. La 
flacăra minusculă, i-am văzut părul auriu întins pe pernă. Avea 
pe chip o expresie destinsă, calmă şi mă privi zâmbind când 
ochii ni se întâlniră deasupra flăcării. 

Am stins bricheta şi nu i-am mai văzut decât linia vagă a 
nasului, în timp ce trăgea din ţigară, făcând să-i scânteieze 
capătul. 

— Mă întreb ce părere ai despre mine - zise ea din 
întuneric. Nu vreau să-mi cer scuze. Nu sunt atât de degajată şi 
de liberă în purtări, dar uneori mi se întâmplă, şi atunci e 
imperios. Din clipa când te-am văzut, am avut un sentiment 
cum n-am mai încercat de luni, şi iată rezultatul. Nu mă aştept 
să mă crezi, dar e adevărat. Unul din acele impulsuri demente, 
incontrolabile, şi sunt neruşinat de fericită. Intinse mâna şi mi-o 
apucă pe-a mea. Vreau să-fi spun că eşti mai simpatic decât mi- 
am închipuit, şi un amant mai satisfăcător decât am visat. 

Eram cam încurcat şi surprins de felul brusc cum se 
petrecuseră lucrurile. Cuvintele ei îmi făceau plăcere, dar, în 
acelaşi timp, îmi dădeam seama că mă îndrăgostisem prea uşor 
de ea. Credeam că trecusem de momentul când mă 
îndrăgosteam din senin. Faptul că nu trecusem mă cam jena. 

M-am ridicat într-un cot, m-am aplecat asupra ei şi-am 
sărutat-o. 

— Şi tu ai fost minunată - i-am spus, plimbându-mi buzele 
pe faţa ei - şi eşti minunată. 

Îşi trecu degetele prin părul meu: 

— Atâta timp cât vom fi amândoi mulţumiţi unul de 
celălalt. 

Apoi se trase de lângă mine, se dădu jos din pat şi ieşi din 
cameră. 


Am apucat halatul, l-am îmbrăcat şi-am urmat-o. Am găsit- 
o în picioare lângă uşa cu geamuri deschisă, care dădea pe plaja 
argintie şi spre mare. Era splendidă în lumina lunii, ca o statuie 
creată de un maestru. 

— Şi acum ce facem? am întrebat-o, venind alături de ea. 
Ce părere ai? 

— Hai să înotăm - spuse ea şi mă apucă de mână. Pe 
urmă trebuie să plec. Cât e ceasul? 

Am întovărăşit-o pe terasă, ca să pot vedea la lumina lunii 
cât e ceasul. 

— E trecut de două. 

— O baie scurtă şi apoi trebuie neapărat să plec. 

O rupse la fugă înaintea mea spre mare, şi eu am urmat-o 
zvârlind de pe mine halatul. Am înotat vreo două sute de metri, 
apoi ne-am întors şi-am apucat-o spre mal. Apa era caldă, iar de 
jur împrejur domnea o tăcere deplină, ca şi când am fi fost 
ultimii doi oameni rămaşi pe pământ. 

Am străbătut nisipul spre bungalow ţinându-ne de mână. 

Când am ajuns la trepte, Margot se opri brusc, se întoarse 
şi îşi înălţă faţa. Mi-am lăsat mâinile să-mi alunece pe spinarea 
ei lungă şi suplă, peste şoldurile unduioase şi am tras-o spre 
mine. Am rămas aşa o vreme, apoi mă împinse. 

— A fost frumos, Lew - zise ea. Am să mai vin. Vrei? 

— Ce întrebare!? Cum îţi închipui că n-aş vrea? 

— Mă duc să mă îmbrac. Te-ar plictisi dacă m-ai duce 
acasă? 

— Aş fi preferat să rămâi toată noaptea. De ce nu stai? 

— Nu pot - spuse ea şi clătină din cap. Să nu crezi că n-aş 
vrea, dar am o servitoare pe care o plăteşte tata. Dacă lipsesc 
toată noaptea, tata are să afle. 

— Mi se pare că tatăl tău te supraveghează prea mult. Nu- 
i nimic. Hai să intrăm. 

În câteva minute s-a îmbrăcat. În timp ce se pieptăna în 
faţa toaletei, am stat pe pat, aşteptând-o. 

— Cred c-ar trebui să-ţi plătesc chirie pentru locuinţa asta 
- am spus. Aş putea să ofer treizeci de dolari pe săptămână, şi- 
am să-ţi dau un avans. 

Clătină din cap şi râse. 

— E foarte drăguţ din partea ta, dar nu vreau nici un 
avans. Am alţi bani pe care să-i cheltuiesc. Nu. Mă bucur că stai 


aici, şi n-am să primesc bani pentru asta. Se ridică, îşi netezi 
rochia strălucitoare peste şolduri, se uită în oglindă şi se 
întoarse: Acum trebuie să plecăm. 

— Foarte bine, dar eşti atât de convinsă? 

Se apropie de mine şi îmi atinse faţa cu vârful degetelor. 

— Da, sunt convinsă. 

Am trecut prin cameră, am stins luminile, apoi am încuiat 
uşa de la intrare şi-am dat drumul cheii în buzunar. Ne-am 
îndreptat spre maşină. 

In timp ce conduceam pe drumul cu gloduri, mă asaltau o 
mulţime de întrebări. Mi se părea că-i un prilej fericit să pun 
câteva dintre ele. Eram sigur că se afla într-o dispoziţie bună şi 
exista o întrebare la care ţineam morţiş să am un răspuns. 

— Cunoşti vreun motiv pentru care tatăl tău ar fi putut să 
angajeze un detectiv particular? am întrebat-o ca din 
întâmplare. 

Stătea lăsată mult pe spate, cu capul sprijinit de banchetă. 
Se încorda niţel şi întoarse capul spre mine. 

— Acum, când ţi-ai făcut fanteziile cu mine, speri c-am să 
fiu ascultătoare. 

— Nu, nu eşti obligată să răspunzi. Nu-ţi fac un cap de 
acuzare dacă n-ai s-o faci. 

O vreme îndelungată tăcu, apoi spuse: 

— Nu ştiu, dar aş putea bănui. Dacă l-a angajat pe 
asociatul tău, atunci a făcut-o fiindcă a vrut să-şi supravegheze 
soţia. 

— Are vreun motiv ca s-o supravegheze? 

— Cred că are toate motivele. Mă surprinde că n-a făcut-o 
mai de mult. Nevastă-sa are întotdeauna în preajma ei un 
gigolo. Momentan îl are pe oribilul ăsta de Thrisby. Poate că tata 
s-a săturat. Aş vrea să divorţeze. Atunci m-aş putea întoarce 
acasă. 

— Ai vrea să te întorci? 

— Nimănui nu-i place să fie dat afară de la el din casă. 
Bridgette şi cu mine nu putem locui la un loc. 

— Ce-i reproşezi lui Thrisby? 

— Totul. E specialist în distrugerea căminelor. Un tip oribil. 

Am abandonat discuţia câteva clipe şi, în timp ce intram 
de pe drumul de lângă plajă pe promenadă, am spus: 


— Tatăl tău nu l-ar fi angajat pe Sheppey să te 
supravegheze pe tine, nu? 

Scutură scrumul ţigării pe fereastra maşinii. 

— Nu trebuie să plătească un detectiv pentru asta. 
Servitoarea mea efectuează întregul serviciu de spionaj. Una din 
condiţiile ca să primesc acel apartament a fost ca servitoarea să 
stea cu mine. Nu, în afară de cazul că e vorba de ceva ce nu 
cunosc, cred că poţi fi aproape sigur că l-a angajat ca s-o 
supravegheze pe Bridgette. 

— Da, aşa cred şi eu. 

Am condus în tăcere vreo doi kilometri, apoi m-a întrebat: 

— Intenţionezi s-o supraveghezi pe Bridgette? 

— Nu. Nu prea are sens. Nu-mi închipui că are vreo 
legătură cu moartea lui Sheppey. Cred că, în vreme ce-o 
supraveghea, a descoperit ceva care n-avea nici o legătură cu 
ea. Era ceva important, iar el a fost destul de deştept ca să-şi 
dea seama, aşa c-a fost ucis. E un oraş de gangsteri. Uită-te la 
Musketeer Club. Sheppey ar fi putut descoperi, de pildă, că 
acolo se petrece ceva. Deşi e frecventat doar de aristocrații 
banului, e condus de un gangster. 

— Vorbeşti într-adevăr serios? 

— Bănuiesc. Poate că mă-nşel, dar până mai descopăr şi 
altele, rămân la această idee. 

— Dacă Sheppey ar fi găsit dovezi care i-ar fi asigurat tatii 
divorţul, Bridgette ar rămâne fără nici un sfanţ. lar dacă tata 
reuşeşte să divorţeze de ea, Bridgette rămâne pe drumuri, şi nu 
i-ar plăcea. 

— Vrei să sugerezi cumva că ea l-a omorât? 

— Fireşte că nu, dar Thrisby ar fi în stare. L-am văzut. Tu, 
nu. E complet lipsit de scrupule, şi dacă şi-ar fi închipuit că n-o 
să mai poată scoate nici un ban de la Bridgette din cauza unor 
lucruri descoperite de Sheppey, l-ar fi putut ucide. 

Nu mă gândisem la această posibilitate. 

— Am să văd eu ce-i şi cu el. Unde-l găsesc? 

— Are o mică locuinţă pe Crest. E în afara oraşului. Se 
numeşte White Château. Nu e un castel, evident. E doar un 
alcov, mic, oribil şi pretenţios. 

Amărăciunea din vocea ei mă făcu s-o privesc brusc. 

— Bridgette nu-i singura femeie pe care o primeşte acolo - 
continuă Margot. Orice femeie cu bani e binevenită. 


— Cel puţin nu e singurul - am răspuns. Toată coasta, 
furnică de ei. 

— Aşa e. Arătă cu degetul. O iei acum pe prima la 
dreapta... O să te ducă direct la Franklyn Arms. 

În clipa când am cotit de pe promenadă, am văzut în faţă 
luminile blocului. Am mers până la intrare şi am tras înaintea 
uşilor batante. 

— Şi acum, noapte bună - zise ea şi mâna ei o atinse pea 
mea. Am să-ţi telefonez. Ai grijă cu acel Thrisby. 

— Nu te nelinişti în privinţa mea - am răspuns. Ştiu cum 
să-l iau. Am s-aştept veşti de la tine. 

Mă pregăteam să ies din maşină, dar ea îmi spuse: 

— Nu, nu ieşi. Probabil că servitoarea mă pândeşte de la 
fereastră. Noapte bună Lew. 

Se aplecă spre mine; i-am simţit buzele pe obraz. Apoi 
deschise uşa maşinii, se strecură afară, păşi repede pe sub 
intrarea luminată şi dispăru prin uşile batante. 

Am pornit maşina. Când am ajuns pe promenadă, am tras 
lângă trotuar ca să-mi aprind o ţigară, apoi, dând din nou 
drumul la motor, am pornit încet îndărăt spre bungalow. 

Pe drum am reflectat. Mi-am mutat gândurile de la Margot 
şi mi le-am concentrat asupra lui Cordez. Pentru un motiv sau 
altul, plicul de chibrituri găsit în valiza lui Sheppey se părea că 
face cinci sute de dolari. Cordez dăduse patru asemenea plicuri 
la trei persoane diferite, şi de fiecare dată i se plătise acea 
sumă. Se putea afirma cu siguranţă că Sheppey fie că găsise 
plicul cu chibrituri, fie că-l luase de la cineva. Acel cineva 
răscolise atât prin camera lui Sheppey, cât şi printr-a mea, la 
hotel. Nu reuşise să găsească plicul în camera lui Sheppey, dar îl 
găsise într-a mea şi îi înlocuise cu altul; probabil în speranţa că 
n-am observat cifrele de pe dosul chibriturilor. Aşadar, se putea 
presupune că cifrele însemnau ceva. Putea de asemenea să 
însemne că acest plic misterios fusese motivul morţii lui 
Sheppey. 

Am simţit că înaintam în direcţia cea bună, dar trebuia 
încă să strâng multe informaţii până să ajung să nu mai fie doar 
presupuneri. 

Am ajuns la bungalow la trei fără un sfert. Eram foarte 
obosit. Am descuiat uşa de la intrare, am aprins lumina şi am 
intrat în sufragerie. Mă pregăteam să beau un păhărel de whisky 


la bar, când am zărit pe una din măsuţe ceva care mă făcu să 
mă opresc. 

Era poşeta de seară a lui Margot. Un obiect frumos, din 
antilopă neagră, în formă de scoică. Am ridicat-o, am desfăcut 
alene încuietoarea şi-am deschis poşeta: înăuntru se afla o 
pudrieră din aur masiv. Într-un buzunărel de mătase se găsea o 
batistă. Am dat batista la o parte şi-am văzut sub ea un plic de 
chibrituri îmbrăcat în moar roşu. M-am uitat lung la el, apoi l-am 
scos, am lăsat jos poşeta şi-am sucit între degete plicul. L-am 
deschis. Nu mai cuprindea decât treisprezece chibrituri. 
Celelalte fuseseră rupte. Am aplecat chibriturile şi-am văzut pe 
dosul lor o serie de numere. Numerotarea mergea de la 
C451148 la C451160. 

Am ştiut atunci că era plicul de chibrituri pe care-l găsisem 
în valiza lui Sheppey, cel pe care-l ascunsesem sub covor în 
camera mea de la hotel. Cel care fusese furat. 

În timp ce mă uitam atent la el, prinse să sune telefonul, 
scoțând un zgomot strident, violent în tăcerea bungalow-ului. 
Am vârât plicul în buzunar, m-am apropiat de telefon şi-am 
ridicat receptorul. 

— Hello, da - am răspuns, ştiind aproape sigur cine mă 
cheamă. 

— Tu eşti, Lew? 

Era Margot: Vorbea puţin gâtuit. 

— Hello. Să nu-mi spui. Ştiu. Ai pierdut ceva! 

— Poşeta. Ai găsit-o tu? 

— E chiar aici, pe-o măsuţă. 

— O, ce bine! N-am ştiut dacă am uitat-o la club sau în 
maşina ta. Uit întotdeauna lucruri pe unde mă duc. Am s-o iau 
mâine dimineaţă, afară de cazul că treci tu şi mi-o laşi. Poţi? 

— E-n regulă. Am să trec să ţi-o las mâine în cursul 
dimineţii. 

— Îţi mulţumesc, scumpule. Se aşternu o pauză, apoi 
spuse: Lew... 

— Sunt încă la aparat. 

— Mă gândesc la tine. 

Am vârât mâna în buzunar şi-am pipăit plicul de chibrituri. 

— Şi eu mă gândesc la tine. 

— Noapte bună, Lew. 

— Noapte bună, frumoaso. 


Am aşteptat să închidă, înainte să aşez aparatul în furcă. 


III 


doua zi dimineaţa m-am trezit pe la zece. Câteva minute 

am rămas întins în imensul pat dublu, cu privirea aţintită 

la desenele pe care soarele le făcea pe tavan. Apoi mi-am 
plimbat degetele prin păr, am căscat, am aruncat de pe mine 
cearşaful şi m-am dat jos din pat. Un duş lung şi rece mă trezi 
complet. Îmbrăcat doar în pijama, am intrat în bucătărie şi mi- 
am făcut o cafea. Când a fost gata, am dus-o şi-am băut-o pe 
terasă. 

Din locul unde şedeam se vedea clădirea care adăpostea 
Şcoala de Ceramică, cocoţată pe o peninsulă stâncoasă. O 
clădire joasă şi neregulată, cu un acoperiş de ţiglă albastră şi cu 
ziduri albe. 

Am hotărât ca, de îndată ce mă îmbrac, să merg acolo, să 
m-amestec printre turişti şi să văd ce-i de văzut. 

După ce mi-am băut cafeaua, m-am întors în dormitor, am 
pus pe mine nişte chiloţi de baie şi-am coborât la mare. Am 
petrecut o jumătate de oră dovedindu-mi că eram încă voinic şi 
atletic, cum îmi făcea plăcere să cred. După ce-am înotat vreo 
trei sute de metri, am descoperit însă că mă lasă respiraţia, aşa 
că m-am întors şi m-am îndreptat spre mal cu mişcări lungi şi cu 
o viteză mai mică. 

M-am înapoiat la bungalow, m-am uscat, am îmbrăcat 
nişte pantaloni subţiri de vară, o cămaşă cu guler desfăcut, apoi 
am încuiat bungalow-ul, m-am urcat în Buick şi am pornit spre 
Arrow Point. Când am sosit acolo, se făcuse unsprezece şi 
douăzeci. Dacă aveau să fie turişti, acum era clipa când îşi 
începeau vizita. 

A trebuit să mă întorc pe promenadă, şi după ce-am mai 
mers cinci minute, am dat de un drum lateral cu un panou pe 
care scria: Pe aici spre Școala de Ceramică: Comoara Modelelor 
Originale. 

În timp ce coteam pe drumul acela, am văzut în oglinda 
retrovizoare un autobuz albastru şi alb, încărcat de curioşi cu 


obişnuitele mutre roşii, cu pălării îngrozitoare şi scoțând 
cunoscutele strigăte de fericire exagerată. 

Am tras la trotuar şi-am lăsat fraierii să mi-o la înainte. Au 
trecut de mine într-un nor de praf şi cu strigăte care m-au 
precedat tot lungul drum până la nişte porţi duble, ce dădeau 
spre clădirea cu acoperiş din ţiglă albastră. 

Pe terenul de parcare se aflau şase maşini în clipa când 
am oprit. Un bărbat în vârstă, cu o haină albă pe al cărei 
buzunar erau brodaţi doi peşti înotând într-o mare roşu-închis, 
se apropie şi-mi dădu un tichet de parcare. 

— Un dolar - zise el cu un rânjet apologetic, ca şi cum ar fi 
ştiut că-i un jaf, dar n-avea ce face. 

— Sunt sigur că organizatorii detestă pe cei care au 
destulă forţă să vină aici pe jos - i-am spus şi i-am dat dolarul. 

Mi-a răspuns că nimeni nu vine aici pe jos. 

Încercam să mai pierd timpul discutând cu el. Aşteptam ca 
gloata din autobuz să se adune. Intenţionam să intru o dată cu 
ei. 

Până când am traversat terenul de parcare, turiştii s-au 
dat jos cu toţii şi s-au îndreptat spre intrarea clădirii. M-am ţinut 
scai de ei. 

Ghidul, o stârpitură agitată şi necăjită, cumpără bilete la 
uşă şi îşi conduse turma printr-o poartă de fier forjat într-o sală 
imensă. Am mai plătit un dolar şi am primit un bilet de la un tip 
cu privire dură, îmbrăcat într-o haină albă cu acelaşi simbol al 
peştilor brodat pe buzunar. Mi-a spus că dacă voi cumpăra ceva, 
mi se va restitui o parte din costul biletului. 

— Dacă iese pajura câştigi tu, dacă iese capul pierd eu - i- 
am răspuns. 

Dădu indiferent din umeri. 

— Dac-aţi şti câţi caraghioşi picau aici din senin, fără să 
cumpere nimic, mai înainte de a se cere să se plătească la 
intrare, o să fiţi surprins. 

l-am dat dreptate. 

Am trecut prin poarta de fier forjat şi am ajuns tocmai la 
vreme ca să mă alipesc ultimului rătăcit, în clipa când îşi urmă 
grupul într-o încăpere mare, tixită cu vaze de toate formele, 
mărimile, culorile şi modelele. Efectul general era cu desăvârşire 
oribil. 


încăperea era lungă de vreo cincisprezece metri şi largă 
de vreo şapte. Pe fiecare parte se aflau tejghele joase, cu alte 
exemplare de vaze. Fete îmbrăcate în haine albe, cu simbolul 
peştilor brodat pe buzunare, stăteau în dosul acestor tejghele. 
Urmăreau, cu ochi plictisiţi, intrarea gloatei. M-am pomenit 
gândindu-mă că Thelma Cousins stătuse şi ea probabil în dosul 
unei astfel de tejghele şi se uitase probabil la o gloată similară 
de turişti cu acelaşi aer plictisit, doar cu câteva zile în urmă. 

În marea încăpere se găseau aproximativ douăzeci de 
fete, îmbrăcate la fel, de toate înălțimile şi formele, gata să 
vândă ceva în clipa când cineva se oprea sau era destul de 
imprudent să atingă oribilele specimene expuse. 

La capătul cel mai îndepărtat al încăperii se deschidea o 
arcadă, peste care cădea o draperie vişinie. O blondă cu chipul 
dur stătea alături pe un scaun, picior peste picior şi cu mâinile 
împreunate în poală. Părea că stă astfel de mult timp. 

M-am ţinut în coada turiştilor, oprindu-mă o dată cu ei, 
înaintând lent tot cu ei. Am fost surprins de cantitatea de 
obiecte cumpărate. Preţurile erau mari, iar lucrurile nişte 
porcării. 

Am fixat mai tot timpul draperia din arcadă. Aveam 
impresia că în dosul ei se duc adevăratele afaceri. O femeie 
grasă şi bătrână, cu degetele-i ofilite încărcate de inele cu 
diamante şi ducând în braţe un pechinez miorlăit, ieşi deodată 
din dosul draperiei. O salută cu o mişcare a capului pe blonda cu 
expresia dură, care îi răspunse cu o privire lungă şi indiferentă. 
Bătrâna o apucă prin aripa centrală a încăperii şi ieşi. Am văzut- 
o printr-una din marile ferestre cum se îndrepta spre un 
Cadillac, unde o aştepta un şofer. 

Am prins privirea uneia din fetele din dosul tejghelelor 
lungi: o fetiţă drăgălaşă, cu un nas cârn şi un aer obraznic. 

— N-a veţi altceva mai acătării decât aiurelile astea? am 
întrebat-o. Caut un cadou pentru o nuntă. 

— Nu-i nimic aici care să vă placă? se miră ea, încercând 
să pară surprinsă. 

— Uită-te şi dumneata. E ceva aici care ţi-ar plăcea să-l 
duci cuiva ca dar de nuntă? 

Îşi aruncă ochii prin încăpere, apoi se strâmbă. 

— S-ar putea să aveţi dreptate. Vreţi să aşteptaţi o clipă? 


Părăsi tejgheaua şi se apropie de blonda cu expresie dură, 
căreia prinse a-i vorbi. Blonda mă măsură. Nu păru însă 
impresionată. Nu aveam nici inele cu diamante, nici pechinez. 
Eram doar un alt fraier în concediu. 

Fata cu care vorbisem reveni lângă mine. 

— Domnişoara Maddox o să se ocupe de dumneavoastră - 
zise ea şi mi-o arătă pe blonda cu mutră dură. 

În timp ce mă apropiam de ea, blonda se ridică. Avea una 
din siluetele acelea cu şolduri late şi piept plin, cum se văd în 
reclamele de lenjerie de nailon, dar rar în realitate. 

— Ce căutaţi? întrebă ea cu un glas plictisit, plimbându-şi 
ochii peste mine, fără să fie încântată de ce zăreşte. 

— Caut un dar de nuntă - am spus. Cred că nu consideraţi 
porcăriile astea drept o comoară de modele originale, nu? 

Înălţă sprâncenele trase cu creionul. 

— Mai avem şi alte modelele, dar sunt niţel mai scumpe. 

— A, da? Ei bine, nu te însori decât din când în când. Să le 
văd. 

Trase draperia. 

— Vă rog să intraţi. 

Am trecut prin arcadă într-o cameră ceva mai mică. 
înăuntru se aflau expuse vreo şaizeci de mostre ale artei 
domnului Hahn. Fiecare avea un soclu şi erau prezentate în cele 
mai avantajoase condiţii. O privire rapidă mă informă că astea 
trebuie să fi fost lucrările după care se înnebunea Margot. 
Semănau cu cele din camera alăturată cum seamănă un cristal 
cu un diamant. 

Domnişoara Maddox îşi agită degetele lungi spre 
exponate. 

— Poate ceva de genul ăsta? 

— Ceva şi mai reuşit - am spus, uitându-mă de jur 
împrejur. Mai era o draperie ce acoperea o altă arcadă la 
capătul îndepărtat al încăperii, păzită de o roşcată. Pot să mă uit 
puţin? 

Domnişoara Maddox se îndepărtă câţiva paşi de mine şi îşi 
sprijini şoldurile elegante de una din tejghele. Ochii ei plictisiţi 
îmi spuneau că n-am păcălit-o nici o singură clipă. 

Exponatele din această încăpere erau de o certă valoare. 
Statuia în bronz a unei fete goale, înaltă de vreo douăzeci şi 
cinci de centimetri, acoperindu-şi sânii cu mâinile, mă fermeca. 


Simţeam cum se degajă viaţa din ea. N-aş fi fost surprins dac-ar 
fi sărit deodată de pe piedestalul pe care stătea şi-ar fi fugit din 
cameră. 

— E superbă - i-am spus domnişoarei Maddox. Cât costă? 

— Două mii de dolari - rosti ea pe tonul nepăsător al unui 
vânzător de maşini care îţi comunică preţul unui Rolls Royce. 

— Aşa de mult? E cam scumpă pentru mine. 

Un rânjet slab apăru şi dispăru în aceeaşi secundă, şi 
blonda se depărta alţi câţiva paşi de mine. 

Perdeaua arcadei prin care intrasem se dădu în lături şi un 
bărbat gras şi alb la faţă se strecură înăuntru. Purta pantaloni 
albi de flanel, o haină de vară eleganţă, cu armoarii complicate 
brodate pe buzunar, iar între degetele albe şi grase ţinea o 
țigară de foi lungă de cincisprezece centimetri. 

L-am recunoscut pe loc. Era cel pe care Cordez îl numise 
Donaghue. Bărbatul care îi înmânase o mie de dolari pentru 
două plicuri cu chibrituri cu o seară mai înainte, când mă 
uitasem prin fereastra lui Cordez. 


CAPITOLUL ZECE 


I 


-am deplasat prin cameră şi m-am oprit în faţa modelului 

unui matador cu capa întinsă şi cu sabia în mână. Am 

mers încet în jurul lui şi l-am urmărit cu coada ochiului 
pe Donaghue, care împietri la vederea mea. 

Era nervos ca o găină speriată. Făcu doi paşi repezi spre 
arcada prin care intrase, se răzgândi, înainta precipitat, se opri 
din nou ca să se uite la mine, apoi se mişcă trei paşi într-o parte. 
Îmi dădeam seama că nu se hotăra dacă să dea bir cu fugiţii sau 
să rămână. 

— Modelul ăsta e mai puţin scump? am întrebat-o pe 
domnişoara Maddox. 

— Costă trei mii cinci sute de dolari - răspunse ea, fără să 
se mai sinchisească să se uite la mine. 

Donaghue porni prin încăpere spre roşcată, care îl urmări 
cu o expresie imobilă cum înaintează. 

M-am îndreptat spre un grup de copii, mai frumos încă 
decât matadorul. 

Donaghue se opri lângă roşcată, moşmondi în buzunar, 
scoase ceva dinăuntru şi-i arătă. Am zărit un obiect mic şi roşu 
în mâna lui. Nu trebuia să fiu detectiv ca să ghicesc că era un 
plic cu chibrituri de la Musketeer Club. Roşcata trase draperia şi 
Donaghue dispăru prin arcadă. Am întrezărit, mai înainte ca 
draperia să cadă la loc, un coridor. 

Am început să mă mişc prin cameră, căutând un obiect 
mic şi mai modest ca preţ, dar aşa ceva nu exista. Am simţit că 
blonda şi roşcata mă urmăreau. M-am oprit în cele din urmă 
înaintea urmi caniş, executat cu aceeaşi măiestrie ca şi 
celelalte. Am ajuns astfel lângă uşa cu draperie unde stătea 
roşcata. Nu m-am grăbit să plec şi-am examinat canişul. 


Cam după vreo cinci minute, domnişoara Maddox spuse 
cu o voce aspră: 

— Asta costă o mie şapte sute de dolari. 

— Aşa de ieftin? am spus zâmbindu-i. Parcă-i viu, nu? 
Trebuie să reflectez. O mie şapte sute de dolari: e aproape pe 
gratis, nu? 

Işi strânse buzele şi se uită lung la mine, cu o privire de-a 
dreptul ostilă. 

Draperia se trase şi Donaghue se strecură afară. Mă privi 
surprins, cu ochii holbaţi, apoi se furişă prin cameră şi ieşi prin 
cealaltă arcadă. 

Ajunsesem la concluzia că nu mai puteam să dau târcoale, 
ca un gangster care se uită de jur împrejur într-un bar. M-am 
gândit să văd mai bine ce-mi oferă plicul de chibrituri găsit în 
poşeta lui Margot. Speram că n-o să mă vâre în încurcături. 

l-am aruncat o privire roşcatei şi-am surprins-o că mă 
priveşte lung. l-am zâmbit larg şi-am înaintat spre ea. Mă urmări 
bănuitoare cum înaintez. Mi-am vârât degetele în buzunarul 
pantalonilor şi-am scos discret la iveală plicul de chibrituri. Îşi 
strânse buzele şi se uită la domnişoara Maddox cu un aer 
exasperat, în vreme ce trăgea draperia la o parte. 

— Mulţumesc - i-am spus. Am vrut doar să mă încredinţez 
că nu mă pândeşte nimeni. 

Privirea ei lungă şi îngheţată mă informă că spusesem o 
prostie, dar cum ţinea încă draperia trasă, n-am voit să repar 
sau să amplific gafa. Am trecut prin arcadă şi-am pătruns într-un 
coridor luminat de becuri fără abajur şi decorat în vişiniu şi 
albastru. 

Am înaintat prudent pe coridor. Atunci, ceva din mine care 
funcţionează întotdeauna când mă îndrept spre încurcături 
începu să mă avertizeze, sunând în mintea mea un clopoțel de 
alarmă. Aş fi vrut să fi adus cu mine un revolver. 

La capătul coridorului, în faţa mea, se află o uşă. Avea în 
ea un panou care era închis, un raft şi o sonerie. Pe raft se 
găsea una din lucrările mai puţin importante ale lui Marcus 
Hahn: un vas mare de faianţă, roz şi verde. 

M-am mişcat tăcut pe tălpile mele de crep, până am ajuns 
la uşă, şi m-am uitat în vas. În fundul lui se aflau vreo 
douăsprezece beţe de chibrituri roşii. Erau tovarăşele celor din 
plicul meu. Fiecare avea pe el tipărit un rând de cifre. Fiecare 


fusese rupt dintr-un plic de chibrituri şi ars la cap. Chibriturile 
fuseseră aprinse, dar stinse aproape imediat. 

Mi-am dat seama că făcusem probabil o descoperire 
importantă, dacă înţelegeam şi ce sens are. M-am uitat peste 
umăr. Draperia din capătul coridorului stătea nemişcată. Nici 
roşcata şi nici domnişoara Maddox nu trăgeau cu ochiul. 

M-am hotărât să nu-mi risc norocul mai departe. Eram 
tentat să sun la uşă, ca să văd ce se întâmplă, dar cum 
momentan nu eram echipat să înfrunt neplăceri, m-am 
răzgândit. Descoperisem cel puţin că exista o legătură serioasă 
între Musketeer Club şi aşa numita Casă de Comori a lui Marcus 
Hahn. Erau unii care-i plăteau bani grei lui Cordez pentru un plic 
de chibrituri, ca apoi să vină aici şi să rupă pe rând câte un băț. 
De ce? 

M-am întors şi-am luat-o tiptil pe coridor. Am tras draperia 
şi-am ieşit, încercând să arăt la fel de agitat şi cu un aer la fel de 
vinovat ca Donaghue. Roşcata îşi lustruia unghiile. Nu se 
deranja să ridice privirea când am trecut pe lângă ea. 

Am păşit în cealaltă cameră. Grupul de turişti tocmai îşi 
terminase cumpărăturile. Erau conduşi spre ieşire, cei mai mulţi 
ducând pachete frumos ambalate. M-am ţinut de ei şi, de îndată 
ce-am trecut de gardul de fier, i-am depăşit şi m-am îndreptat 
spre locul unde lăsasem Buick-ul. 

Am părăsit Şcoala de Ceramică şi-am gonit pe promenadă 
spre Franklyn Arms. Am scos din buzunarul maşinii poşeta lui 
Margot, am pus înăuntru plicul cu chibrituri, apoi m-am dat jos 
din automobil şi-am intrat în holul blocului. l-am cerut 
funcţionarului de la birou să mă anunţe lui Margot şi să-i spună 
că vreau s-o văd. l-a telefonat, şi ea mi-a comunicat că mă va 
întâlni în cinci minute la bar. Funcţionarul îmi arătă unde era 
barul; am intrat şi-am luat loc la o masă din colţ. _ 

Trecură zece minute bune până să apară Margot. Intre 
timp se făcuse douăsprezece şi un sfert. Barul era destul de plin, 
dar în apropierea mea nu se afla. nimeni. 

Margot se îndrepta spre mine. Purta o haina scurtă de 
plajă peste costumul de baie, iar în picioare avea sandale. Işi 
legase părul la spate cu o panglică roşie şi ducea în mână o 
sacoşă mare de plajă. 

Majoritatea bărbaţilor se întoarseră şi se zgâiră la ea. 
Merita: m-am zgâit şi eu. 


Când ajunse lângă masă, m-am ridicat şi-am tras un scaun 
pentru ea. 

— Nu pot să stau mai mult de zece minute, Lew - zise ea 
şi-mi zâmbi. Am o întâlnire în celălalt capăt al oraşului, unde 
sunt invitată să iau masa. 

Am întrebat-o ce doreşte să bea şi-a răspuns că un gin 
gimlet. Mi-am comandat şi mie unul. 

— Aş vrea să-ţi spun că arăţi minunat - i-am zis de îndată 
ce chelnerul s-a îndepărtat. Cred însă c-ai obosit tot auzind asta. 

— Depinde de cine mi-o spune - zise ea şi râse. Mi-ai adus 
poşeta? 

O aşezasem pe un scaun de alături, aşa că am luat-o şi am 
pus-o pe masă. 

— Am să pretind mai târziu răsplata pentru ea - am zis. 

Ochii îi scânteiau. _ 

— lar eu am s-o plătesc cu plăcere. iți mulţumesc, Lew. 
Sunt grozav de neglijentă cu lucrurile. 

Luă poşeta şi vru s-o vâre în sacoşa de plajă. 

— O clipă! N-ar strica să controlezi dacă nu-ţi lipseşte 
ceva. 

Se uită curioasă la mine. 

— Ce să lipsească? 

Ochii ei mov-închis erau lipsiţi de orice şiretenie, şi asta 
mi-a plăcut. 

— Margot, ai în poşetă un plic cu chibrituri care mă 
interesează. 

— Există aşa ceva? Păru surprinsă. Un plic de chibrituri? Și 
de ce te interesează? Deschise poşeta, dădu batista la o parte şi 
scoase plicul de chibrituri. De ăsta vorbeşti? 

— Da. De unde-l ai? 

— Habar n-am. Nici n-am ştiut că-i acolo. De ce, Lew? De 
ce te interesează aşa de tare? 

— Am motive să cred că-i plicul pe care l-am găsit în 
bagajele lui Sheppey. Mai târziu, cineva mi-a răscolit prin 
cameră, l-a găsit şi l-a înlocuit cu altul. lar acum iată-l în poşeta 
ta. 

— Eşti sigur că-i acelaşi plic de chibrituri? Am văzut zeci la 
fel, la club. 


— Uită-te la el. Pe dosul fiecărui băț de chibrit ai să găseşti 
un rând de numere. Sunt aceleaşi numere ca pe plicul de 
chibrituri al lui Sheppey. 

Deschise plicul, îndoi chibriturile şi se încruntă la vederea 
numerelor. 

— Ciudat, nu? Poate că toate beţele din toate plicurile de 
chibrituri au aceste numere. 

— Nu le au. Am controlat. De unde ai plicul cu chibrituri? 

— Trebuie să-l fi luat aseară de la club. Am cinat acolo. Se 
gândi o clipă şi se încruntă. Da, aşa e. Ţin minte că uitasem să- 
mi aduc bricheta. Nu folosesc niciodată chibrituri decât dacă uit 
bricheta. Trebuie să-l fi luat de pe tava de la garderobă. 

— Nu-i adevărat - am spus eu, clătinând din cap. Acesta e 
un plic special, Margot. Cineva a comis o crimă pentru el. Nu 
putea fi pe nici o tavă. 

Incepu să parcă alarmată. 

— Nu ştiu, atunci. Afară de cazul că i-am cerut cuiva un 
foc şi mi-a dat plicul. 

— Nu-mi pot închipui aşa ceva. Cu cine ai luat masa? 

— Am fost cu un grup. Cinci persoane, în afară de mine. 
Bridgette şi Thrisby, un anume Donaghue, Harry Lucas, cu care 
joc uneori tenis, şi o prietenă de-a mea, Doris Little. 

— Oricare dintre ei ar fi putut să lase din distracţie plicul 
pe masă, iar tu să-l iei? 

— Aşa bănuiesc. Nu-mi amintesc să-l fi luat, dar, fireşte, e 
unul din gesturile pe care le înfăptuieşti inconştient. 

— Nu-mi place de loc. Acest plic face o groază de bani. 
Nu-mi închipui că cineva l-a lăsat pe masă ca să-l iei tu. 

— Poate c-a avut impresia că-i un plic obişnuit. Chelnerii le 
pun pe toate mesele. 

— Se poate. Foarte bine. Am nevoie de plic, Margot. 
Trebuie să-l arăt locotenentului Rankin. 

Făcu ochii mari. 

— Dar, Lew, daca ai să i-l arăţi, înseamnă să mă amesteci 
şi pe mine. Nu vreau să am de-a face cu poliţia, dragul meu. 
Tata s-ar înfuria. 

— Trebuie să-i spun lui Rankin. O să vrea să ştie de unde-l 
am. Nu trebuie să te alarmezi. E prea speriat de tatăl tău, ca să 
te amestece. 


— Dragul meu, dar dac-o face? Nu trebuie să-i spui. Nu 
înţelegi? O să vrea să ştie cum de-ai găsit plicul în poşeta mea. 
Doar n-ai de gând să-i spui ce s-a petrecut noaptea trecută, 
pentru numele lui Dumnezeu! 

Am reflectat o clipă. 

— Foarte bine. Am să mă ocup doar eu. Am să mă duc să 
vorbesc cu Thrisby, înainte de a-l vedea pe Rankin. Poate aflu 
ceva despre chibrit de la Thrisby. 

Îmi înmână plicul cu chibrituri. 

— Te rog, nu mă amesteca, Lew. Dacă ziarele au să afle 
că sunt amestecată în asta... 

l-am mângâiat mâna. 

— Linişteşte-te. N-am să te pomenesc. Până când te văd 
din nou, gândeşte-te bine şi încearcă să-ţi aminteşti de unde-l 
ai. Dacă ai să-ţi aminteşti, ai să-mi telefonezi, Margot? E 
important. 

— Fireşte. Se uită la ceasul de la mână. Trebuie să fug. Am 
şi întârziat. Se sculă. Te duci acum să-l vezi pe Thrisby? 

— Aşa cred. E ora cea mai potrivită ca să-l găsesc acasă. 

— Ştii cum s-ajungi la el? O iei pe Franklyn Boulevard, 
mergi până în vârful pantei, apoi o iei la dreapta pe drumul de 
munte. E la vreo opt kilometri sus. Ai să vezi un panou cu 
inscripţia: The Crest. Îmi zâmbi vag. Pe curând, Lew. 

— Desigur. 

Am urmărit-o cum traversează în grabă barul, şi nu numai 
eu aveam privirea pironită asupra ei. Picioarele ei lungi şi 
bronzate constituiau obiectul privirilor fiecărui bărbat de la bar. 

Am pocnit din degete după chelner şi, după inevitabila 
aşteptare, acesta se apropie şi-mi dădu nota de plată. Am plătit, 
am aşteptat să-mi iau restul, apoi m-am ridicat şi-am ieşit în 
lumina soarelui, unde se găsea Buick-ul. 

Am apucat-o pe Franklyn Boulevard fără nici o grabă, 
profitând de soarele fierbinte, răsucind în minte amănuntele şi 
micile informații adunate. Deocamdată, problema era în 
dezvoltare. Ca atunci când începi să asamblezi cuburi colorate. 
Momentan nu se vedea nici o imagine, dar aveam sigur mai 
multe cuburi potrivite şi eram convins că în curând aveau să 
formeze o imagine destul de clară. 

În vârful pantei largului bulevard am luat-o la dreapta şi- 
am dat imediat de un drum de munte foarte abrupt. Un 


kilometru jumătate mai încolo am zărit un semn care indica 
încurajator în sus, cu specificarea: The Crest. 

Pe la jumătatea drumului, care urca mereu tot mai abrupt, 
am tras la un adăpost în mărginea şoselei, ca să privesc 
panorama. 

Departe sub mine se vedea St. Raphael City. La dreapta 
se afla marele Cazinou, kilometri de nisip sclipitor, palmierii, 
hoteluri de lux şi oamenii care roiau pe plajă. Am zărit şi 
proprietatea lui Creedy, cu petele neclare de roşu, galben şi alb 
ale rondurilor de flori, iar pe alee un Rolls care înainta rapid spre 
bariera unde stăteau de pază două siluete ca nişte furnici. 

Mi-am întors privirea la drumul şerpuitor de sub mine, 
drumul pe care venisem de când părăsisem Franklyn Boulevard. 
În căldura de amiază, drumul alb era pustiu. Se părea că sunt 
singurul ce-l foloseşte şi-am avut un sentiment de izolare, 
singur, acolo sus, privind acest oraş bogat şi condus de 
gangsteri. 

Am înălţat indiferent din umeri, am pornit motorul, am 
ieşit în drum şi mi-am continuat călătoria pe şoseaua 
şerpuitoare. 


II 


e White Château se afla la capătul unui drum lateral, care 
se desprindea drept din şoseaua de munte şi cobora trei 
sute de metri până la un drum asfaltat, lat doar cât să 

întorci o maşină. Sus, în locul unde începe drumul, se găsea un 
panou proaspăt vopsit, anunțând că te aflai pe un drum 
particular şi că parcarea era interzisă. 

Pe drumul asfaltat staţiona un Cadillac decapotabil. O 
limuzină luxoasă, albastru-deschis, cu tapiţerie de nailon 
albastru-închis şi cu crom lucitor. Am parcat alături Buick-ul, m- 
am dat jos şi m-am uitat spre casă. Era protejată de tufişuri în 
plină floare şi palmieri. Nu i se vedea decât acoperişul înclinat, 
din ţigle verzi. 

Am mers până la poarta de lemn pe care era scris numele 
casei. Am împins-o şi-am luat-o pe o cărare mărginită pe 
amândouă părţile de un gard viu, tăiat cu grijă, până am ajuns 
la o peluză ce înconjura casa. 

Era un fel de chalet mic, cu obloane verzi, ziduri albe, o 
terasă lată, cutii cu begonii la geamuri şi o viţă agăţătoare 
lucioasă, plină de flori roşii şi albe, în formă de clopot, cum nu 
mai văzusem niciodată, ce împodobeau intrarea principală. 

Uşile şi geamurile ce dădeau pe terasă erau deschise. O 
pisică siameză zăcea la soare pe balustradă. lnălţă capul, şi 
ochii ei albaştri priviră fix şi fără interes în direcţia mea, apoi îşi 
lăsă din nou capul pe piatra fierbinte şi se cufundă într-o 
Walhalla de vise. 

Am traversat pajiştea până în dreptul terasei. Uşa de la 
intrare se afla la stânga. O uşă verde, frumoasă, cu balamale de 
crom şi un clopoțel. 

În timp ce mă îndreptam spre ea, vocea unui bărbat, 
răzbătând prin ferestrele deschise, spuse: 

— Foarte bine, dacă nu vrei să bei ceva, am să beau 
singur. 

M-am oprit. 


— Pentru numele lui Dumnezeu, nu începe să bei din nou, 
Jacques! zise o femeie. Vreau să discut cu tine. i 

— Exact pentru acest motiv, draga mea, vreau să beau. Iți 
închipui că pot să stau aici şi să te ascult, fără să beau? Fii, te 
rog, înţelegătoare. 

— Eşti cam porc, Jacques. 

Intonaţia femeii era foarte neplăcută. M-am apropiat încet 
de terasa încinsă, și m-am oprit înaintea uşii cu geamuri. 

— N-ai decât să mă numeşti aşa, dar bănuiesc că nu asta 
te deranjează, draga mea - zise omul, în glumă. Cred că până 
acum te-ai obişnuit cu porcii. 

Fâsâitul unui sifon mă informă că bărbatul îşi pregătea o 
băutură. M-am tras câţiva centimetri mai aproape şi-am putut 
astfel să arunc o privire prin încăpere. 

Din locul unde mă aflam, se părea că e o cameră foarte 
mare. Pe jos se întindea o mochetă albastru-deschis, iar 
mobilierul era de stejar. Se vedeau mai multe fotolii şi două 
sofale imense. 

Într-unul din fotolii stătea o femeie de vreo treizeci şi şase, 
treizeci şi şapte de ani. Avea un păr mătăsos, vopsit într-o 
culoare roz caldă, fiind frumoasă cum sunt frumoase vedetele 
de cinema, fără vreo trăsătură pe chip care s-o individualizeze. 
Purta un costum de baie extrem de decoltat, care lăsa să se 
vadă o mare suprafaţă de piele bronzată, pe cale de a se ofili 
niţel şi de a-şi pierde supleţea tinereţii. Era destul de 
atrăgătoare, dar nu avea un trup care să mă facă să-l privesc de 
două ori. Poate că acum zece ani aş fi făcut-o, dar nu astăzi. 

În picioare purta sandale romane, iar unghiile de la 
picioare erau lăcuite în argintiu. La urechi îi atârnau cercei de 
coral alb, iar gâtul bronzat îi era strâns de un colier cu mai 
multe rânduri, tot coral alb. 

N-a fost nevoie să ghicesc cine e. Mi-am dat seama 
imediat. Nu putea să fie decât Bridgette Creedy, fosta actriţă de 
cinema, soţia lui Lee Creedy. 

Jacques Thrisby apăru în raza mea vizuală. Era exact aşa 
cum mi-l închipuisem. O namilă foarte arătoasă, violent bronzat, 
cu păr negru cârlionţat, cu o mustață subţire şi o faţă agreabilă. 
Purta o vestă albă, pantaloni scurţi roşu-închis şi sandale. Ţinea 
în mâna dreaptă un pahar mare cu whisky şi sifon, iar între 
buzele pline şi senzuale îi atârna o ţigară. 


—  Unde-ai fost aseară, Jacques? întrebă Bridgette, 
privindu-l cu faţa ostilă şi contractată. 

— Draga mea, de câte ori o să mă mai întrebi? Ti-am spus. 
Am fost aici şi-am urmărit meciurile de box la televizor. 

— Te-am aşteptat două ore la club. 

— Ştiu. Ai repetat-o de cel puţin cinci ori. Ţi-am spus că-mi 
pare râu. Vrei să-mi pun cenuşă în cap? Intâlnirea noastră nu 
era sigură. Pur şi simplu, am uitat. 

— Întâlnirea era cât se poate de sigură, Jacques. Ţi-am 
telefonat şi-ai spus c-ai să vii. 

Bău din pahar, apoi îl puse pe o măsuţă. 

— Da, ai dreptate. Ai telefonat, într-adevăr, şi totuşi am 
uitat. Îmi pare încă o dată rău. Căscă şi duse mâna la gură. 
Trebuie să discutăm iar despre asta? 

— Nu te-ai uitat la nici un meci, Jacques. Ti-am telefonat şi 
n-a răspuns nimeni. 

— Nu răspund întotdeauna la telefon, Bridgette dragă. E 
prea la-ndemâna oricărei persoane agasante care ţine să mă 
plictisească. Am auzit soneria, dar n-am răspuns. 

Nările lui Bridgette se dilatară. 

— Atunci, eu sunt o persoană agasantă? 

Thrisby zâmbi. 

— Nu trebuie să tragi concluzii pripite. Ştii la fel de bine ca 
şi mine cât de uşor îi e unei persoane agasante să te cheme la 
telefon şi să te plictisească cu discuţii interminabile. 

— Nu-i un răspuns la întrebarea mea. 

O studie, zâmbind tot inexpresiv. 

— Acum chiar că mă agasezi, draga mea - rosti el în cele 
din urmă. Ţi-am spus ce s-a întâmplat aseară. M-am uitat la box. 
Am auzit telefonul sunând, dar nu i-am dat nici o atenţie, şi când 
s-au terminat meciurile, m-am culcat. Pur şi simplu am uitat de 
întâlnirea noastră şi îmi pare foarte, foarte, foarte rău! 

Bridgette se sculă deodată de pe fotoliu. Ochii îi ardeau de 
furie. 

— Minţi! N-ai fost acasă! Am venit aici şi-am găsit casa în 
întuneric, iar în garaj nici urmă de maşină. Cum îndrăzneşti să 
mă minţi? Ce-ai făcut aseară? 

Zâmbetul lui fix dispăru şi faţa i se încruntă. Nu mai era 
simpaticul om de lume. Pojghiţa lucioasă de politeţe căzu, 


dezvelind omul dur şi lipsit de scrupule care se ascundea sub 
ea. 

— Aşadar, ai fost aici? La ce gesturi ieftine ai să te mai 
cobori, draga mea? Mai întâi, ai angajat un detectiv particular ca 
să mă urmărească, apoi când e asasinat, te ocupi singură de 
spionarea mea. Hai s-o scurtăm, vrei? M-am săturat până peste 
cap, dacă pot să spun aşa, de toate astea. 

Bridgette îşi lăsă mâinile cu unghiile acelea lăcuite cu 
argintiu pe genunchii goi şi îi strânse. Degetele ei lungi şi subţiri 
păreau nişte gheare. 

— Cine-i femeia? 

Thrisby îşi goli paharul şi îşi stinse ţigara. 

— Cred că ajunge pentru astăzi - zise el. Am treabă, chiar 
dacă tu nu ai. Aşa că să încheiem, vrei? 

— Era Margot? Ura din glasul ei suna urât. Ai reluat 
legăturile cu ea? 

— Doar pentru că arată mai bine ca tine şi e cu cel puţin 
zece ani mai tânără, nu înseamnă că reprezintă ceva pentru 
mine. Între noi fie vorba, cred că femeile din familia Creedy sunt 
o pacoste pentru toţi. Zâmbi şi mai larg. Dacă mă sileşti să spun 
adevărul să ştii că sunteţi amândouă nişte exaltate sexuale, 
prea posesive şi complet agasante. Ei, te superi rău de tot dac- 
am să te rog s-o-ntinzi acum, scumpo? Am o întâlnire la dejun. 

— Margot a fost, nu? E încă îndrăgostită de tine, nu? S-a 
hotărât să te despartă de mine! zise Bridgette cu o voce 
tremurătoare. 

— Ascultă, să nu-mi faci o scenă - răspunse Thrisby şi ieşi 
din raza mea vizuală. Am auzit cum era destupată o sticlă. Vrei 
să pleci acum, Bridgette? 

— Nu plec până nu aflu cine era femeia cu care ai fost 
aseară! 

— Foarte bine, dacă ţii să afli, era o blondă, micuță, foarte 
simpatică, tânără şi proaspătă, găsită pe promenadă, şi care s-a 
întâmplat să fie singură. Ar fi trebuit să ştii, Bridgette, că nu pot 
rezista absolut de loc femeilor singuratice. Apăru din nou la 
vedere, cu un alt pahar de whisky în mână, pojghiţa de poleială 
revenită. Aşa că, din bunătate sufletească, a trebuit s-o 
consolez, şi-am fost agreabil surprins de entuziasmul cu care a 
reacţionat. 


— Porc neruşinat! rosti Bridgette cu o voce aspră. Faţa i se 
schimonosise brusc, iar ochii ei scânteietori păreau să fi căzut în 
fundul orbitelor. Minţi! A fost Margot! 

— Bine, dacă tu nu vrei să pleci, atunci plec eu - zise 
Thrisby şi zâmbi. Să mi se-spună vreodată că-mi dau afară din 
casă fostele amante. Fă-te comodă, scumpo. Nu-mi bea prea 
mult din alcool. Sper să nu te mai găsesc aici când am să mă 
întorc. 

— Deci am terminat definitiv, nu? întrebă ea. 

— Draga mea, iată o concluzie inteligentă. Ţi-o repet într- 
una de zece minute, şi iată că acum o aud şi de la tine. Da, 
Bridgette, s-a terminat definitiv. Ne-am amuzat grozav amândoi, 
dar acum e mai bine să ne vedem fiecare de drumurile noastre. 

Bridgette se lăsă pe spate în fotoliu. Expresia de pe chipul 
ei nu era plăcută la vedere. Părea să fi îmbătrânit în ultimele 
minute; faptul că era atât de dezbrăcată constituia acum un 
motiv de jenă. 

— Foarte bine, dacă urmează să ne despărţim definitiv, 
Jacques, ar trebui să-ţi plăteşti datoriile - zise ea cu o voce rece 
şi plată. N-ai uitat că-mi datorezi nişte bani, nu? Treisprezece 
mii de dolari, ca să fiu exactă. 

Zâmbetul lui se lăţi. 

— Aşa de mult? Îşi ridică paharul, privi în el cu 
sprâncenele înălțate şi sorbi din whisky. Presupun că ai notat 
totul, până la ultimul cent, într-un carnet legat în piele, nu? 

— Da. Am ţinut socoteala. Am nevoie de bani. 

— Mie îmi spui? Bătrânul tău soţ nu e prea generos, nu? 
Mă tem că va trebui să aştepţi. N-am treisprezece mii de dolari. 
Nici vorbă de aşa ceva. M-a costat destul ca să te scot în lume şi 
să te distrez. Am să ţi-i dau când am să pot, dar să nu uiţi trista 
realitate că vei avea foarte, foarte mult de aşteptat. 

— Îi vreau imediat - zise ea inexpresiv. 

— Regret imens. Ei bine, acum trebuie să plec. Să te 
conduc la maşina ta? 

— Am zis că vreau banii imediat - spuse ea ridicând 
vocea. 

— Fireşte, fireşte, dacă insişti, atunci va trebui să mă dai 
în judecată. Zâmbi iar larg. Sunt convins că soţul tău are să-ți 
dea sfaturi excelente cum să procedezi. Fireşte, are să divorţeze 
probabil de tine când o să audă că mi-ai dat atâţia bani. La urmă 


urmelor, e un om de lume, şi o să priceapă că o persoană ca 
mine n-a primit bani de la tine fără să nu fi oferit, ceva în 
schimb. Dar nu contează, eşti probabil la fel de sătulă de el, 
scumpa mea, cum sunt eu sătul de tine. 

Bridgette îl studie îndelung. O anumită expresie din 
privirea ei pe mine m-ar fi neliniştit, dar lui se părea că nu-i 
pasă. 

— Nu cred că meriţi să trăieşti - zise ea în cele din urmă. 
Trebuie să fi fost nebună când m-am încurcat cu tine. 

— Eu n-aş fi atât de sever în aprecieri - replică el. Erai o 
femeie nesatisfăcută, iar eu te-am satisfăcut. E un lucru pe care 
trebuia să te aştepţi că ai să-l achiţi. Ne-am amuzat, dar a venit 
vremea să ne despărţim. Fii inteligentă, Bridgette. Să nu ne 
despărţim cu cuvinte urâte. Mai sunt foarte mulţi tipi ca mine, la 
fel de înalţi şi de voinici. N-o să-ţi fie greu să găseşti un altul cu 
care să mă înlocuieşti. Gândeşte-te ce amuzant o să fie când îţi 
vei dresa noul amant, aşa cum ai încercat să mă dresezi şi pe 
mine. Nu te-am urmat eu chiar cum ai dorit tu, nu? Dar nu 
contează, ai să găseşti un altul care are s-o facă. In câteva 
săptămâni, ai să mă uiţi cu totul. 

Bridgette se uită lung la el, apoi se aplecă într-o parte şi 
scoase la iveală o sacoşă mare de plajă, asemănătoare celei pe 
care o ducea Margot. O deschise şi începu să moşmondească 
înăuntru, amintindu-mi de felul cum făcuse şi Margot în sacoşa 
ei. Thrisby o urmări cu sprâncenele ridicate, zâmbind în 
continuare. Bridgette înălţă privirea, cu mâna încă în sacoşă, şi 
spuse: 

— Vorbeşti într-adevăr serios, Jacques? S-a terminat într- 
adevăr? 

Thrisby îşi plimbă degetele prin păr cu o mişcare enervată. 

— Da - spuse el pe un ton deodată aspru. De câte ori 
trebuie să-ţi spun? 

— Nu ne mai întâlnim niciodată? zise ea cu ochii arzând, 
aţintiţi asupra lui. 

— Foarte, bine, dacă ţii să fiu brutal, o să fiu - zise el şi se 
aplecă înainte cu o uitătură feroce. Cară-te dracului de-aici! Mi-e 
silă să te văd! Hai, întinde-o, sau te-arunc afară! 

Bridgette îi zâmbi: o strâmbătură rigidă şi înfricoşătoare. 
Apoi spuse: 


— Am să te ucid, Jacques. Dacă n-ai să fii al meu, n-ai să 
fii nici al alteia. 

Scoase din sacoşă un revolver calibrul 38 şi îl îndreptă 
spre el. 


CAPITOLUL UNSPREZECE 


I 


e terasă se făcu deodată o mare linişte şi soarele începu să 

ardă. Undeva în depărtare am auzit talazurile spărgându- 

se de țărm: un zgomot stins, care părea puternic în 
tăcerea din jur. 

In salonul larg se aşternuse de asemenea tăcerea. L-am 
privit pe Thrisby, rămas neclintit, cu ochii aţintiţi speriaţi la 
pistol şi cu zâmbetul dispărându-i de pe figură. 

Bridgette se sculă încet în picioare. Cu arma în mână, 
părea şi mai caraghioasă în costumul acela sumar de baie. Sub 
bronz, tenul luase culoarea marmurei, iar pielea parcă se boţise. 
Degetele cu unghiile lăcuite argintiu se strângeau în jurul 
trăgaciului. 

— Da, Jacques - spuse ea încet - am să te omor. Am 
suferit destul de pe urma ta. A venit vremea să-ţi iei şi tu partea 
din chinurile pe care mi le-ai pricinuit. 

— Nu fi dementă - răspunse Thrisby, rostind fiecare 
cuvânt încet şi cu răsuflarea tăiată. Lasă jos arma. N-o să-ţi 
folosească la nimic. O să fii arestată de poliţie. Toată lumea ştie 
că sunt amantul tău. Ai să fii prima persoană la care au să se 
gândească. 

— Crezi că-mi pasă? Crezi c-am intenţia să continui să 
trăiesc după ce te-am omorât, Jacques? O, nu! După ce te 
împuşc, mă împuşc şi eu. Aşa m-am hotărât. Nu mi-e frică să 
mor, cum ţi-e ţie. 

Thrisby îşi umezi buzele. 

— Lasă arma jos, Bridgette, şi hai să discutăm. Poate c-am 
fost cam pripit. Am putea să ne reluăm legăturile. Am glumit 
când ţi-am spus... 

— Scârbă infectă şi laşă! replică ea dispreţuitoare. Eram 
sigură c-ai să vorbeşti aşa de îndată ce vei fi prins la 


înghesuială. E prea târziu acum. Mi-e tot aşa de milă de tine 
cum ţi-a fost şi ţie de mine. 

Thrisby începu să se tragă înapoi foarte încet, cu ochii 
holbaţi şi cu faţa năpădită de transpiraţie. La fel de încet, păşind 
mărunt după el prin imensul salon, înainta şi ea. 

Am trecut uşurel prin glasvand. Thrisby, cu faţa la ea, mă 
văzu imediat. Bridgette se afla cu spatele la mine. Thrisby îşi 
ridică mâinile şi se răsuci pe jumătate. Îmi dădeam seama că 
era îngrozit la gândul ca nu cumva s-o sperii şi s-o fac să-l 
împuşte. Am sărit înainte şi am lovit-o6 peste încheietură, silind- 
o să îndrepte armă spre duşumea. Revolverul se descarcă cu o 
bubuitură care făcu să zâăngăne geamurile, iar glonţul găuri 
mocheta. 

l-am smuls arma din mână în clipa când se răsuci, cu 
ochii-i verzi larg deschişi. Mă fixă îndelung, cu faţa ei trasă, 
bătrână şi speriată. Apoi se dădu într-o parte, trecu pe lângă 
mine, îşi înşfăca sacoşă de plajă şi fugi pe terasă. 

Thrisby se lăsă greoi pe sofa. Işi ascunse faţa în mâini. 

Am pus revolverul pe măsuţa de servit băuturi, mi-am 
scos batista şi mi-am şters faţa şi mâinile. Zgomotul unui motor 
care porneşte izbucni violent în tăcerea sufrageriei. 

O vreme n-am spus nimic. Am rămas cu ochii la Thrisby. 

— Nu cred că avea de gând să te ucidă, - am rostit blând. 
Nu intenţiona probabil decât să-ţi tragă un glonţ în picior; 

Cu un imens efort, reuşi să-şi revină şi se sculă abrupt, cu 
buzele tremurând şi cu ochii încă plini de bezna fricii. 

— Nevrozatele astea blestemate - zise el. De unde dracu a 
făcut rost de arma aia? 

— Deseori e singura cale prin care o femeie reuşeşte să se 
răzbune. Zilnic, în întreaga lume, bărbaţii sunt împuşcaţi de 
femei care nu găsesc alt mijloc de rezolvare a unor situaţii. Ar fi 
trebuit să te gândeşti la asta înainte de-a o abandona. 

Mă privi lung. 

— Cine eşti şi de unde ai apărut? întrebă el. 

Mi-am scos una din cărţile de vizită şi i-am întins-o. Aruncă 
o privire, fără s-o ia. Sunt convins că nu voia să văd cât de rău Îi 
tremurau mâinile. 

— La dracu! exclamă el după ce citi cartea de vizită. 
Agenţia Star... Asta-i agenţia la care lucra tipul ăla... 


Se opri deodată şi se depărta cu o expresie uimită şi 
alarmată. 

— Exact. Sheppey era asociatul meu. 

— Te-a angajat ea ca să mă urmăreşti? întrebă el fără să 
se uite la mine. 

— Nu. Am trecut cu totul întâmplător. Voiam să-ţi vorbesc. 

Scoase o batistă, îşi şterse faţa, apoi îşi duse paharul la 
bar. 

— Bei ceva? 

— Da, mulţumesc. 

Dădu pe gât băutura rămasă, apoi umplu două pahare cu 
un whisky foarte tare, le duse la o măsuţă, le puse jos şi se 
prăbuşi într-un fotoliu. Scoase o ţigară dintr-o cutie de abanos, o 
aprinse şi trase adânc fumul în piept. 

— M-a zgâlţâit o clipă. Ai văzut ce expresie avea? Voia să 
mă omoare - zise el. Ridică paharul şi luă o lungă înghiţitură. 
Dacă n-ai fi intrat la momentul oportun, atunci... 

Lăsă fraza neterminată şi rânji. 

— Nu ştiu. Probabil că nu dorea decât să te sperie - i-am 
spus, dar eram sigur că intenţionase să-l ucidă. Probabil că duci 
o viaţă foarte agitată. 

Zâmbi strâmb. 

— Mi-a servit o lecţie. Renunţ de acum înainte la femei 
mature şi nevrozate. Pe viitor am să mă ţin numai de tinere. 
Astea nu se despart atât de greu. Se aplecă şi se uită lung la 
revolverul calibru 38 aşezat pe măsuţa unde-l pusesem. De 
unde crezi c-a făcut rost de el? 

— Oricine poate face azi rost de o armă. Am apucat 
revolverul şi l-am vârât în buzunarul pantalonilor. E adevărat că 
l-a angajat pe Sheppey ca să te urmărească? 

Figura îi deveni brusc inexpresivă. 

— Ştiu eu? O cred capabilă să angajeze şi o armată de 
detectivi ca să mă urmărească. Mă considera proprietatea ei 
specială. 

— Una foarte costisitoare, dacă-i datorezi treisprezece mii 
de dolari. 

Dădu din umerii lui largi. 

— E nebună. N-am împrumutat niciodată o astfel de sumă 
de la ea. Nu zic că ultimele şase luni, cât am ieşit împreună, n- 


au costat-o ceva, dar am cheltuit banii cu ea, şi nu e exact 
acelaşi lucru ca atunci când i-aş fi dator, nu? 

— Ai zis că a angajat un detectiv particular ca să te 
urmărească. Pe Sheppey, nu? 

— Am spus eu aşa ceva? Crede-mă că nu ştiu cine era. 

— Dacă eşti neliniştit la gândul c-ai să ai de-a face cu 
poliţia, calmează-te. Anchetez pe cont propriu. Imi spui ce vreau 
să aflu şi n-am să divulg nimic poliţiei. 

Reflectă îndelung, apoi întrebă: 

— De fapt ce vrei să ştii? 

— Doamna Creedy l-a angajat pe Sheppey ca să te 
supravegheze? 

— N-am să mă trezesc c-un poliţist pe cap? întrebă el, 
ezitând. 

— Nu. 

— Foarte bine atunci. Da, l-a angajat. 

— De ce? 

— Fiindcă îşi închipuia că m-am încurcat cu fiica ei vitregă. 

— Şi nu-i adevărat? 

— Dumnezeule! Nu. M-am săturat de ea cu luni în urmă. 

Am băut puţin whisky şi mi-am aprins o ţigară. 

— Atunci cine era fata cu care te-ai încurcat? l-am întrebat 
cu ochii ţintă la el. 

Zâmbi. Îşi recăpătase tupeul şi se mai şi îmbătase puţin. 

— Nu vreau s-o trădez. O fată oarecare. 

— Şi Sheppey a descoperit-o? 

Thrisby dădu din cap. 

— Mda. Şi i-a spus lui Bridgette. Ea s-a dus atunci şi-a 
încercat să bage o spaimă de moarte în fată. 

— Şi-a reuşit? 

— Trebuie să fi reuşit. N-am mai văzut-o. 

— Ce s-a întâmplat apoi? 

— Am lăsat-o pe Bridgette să-mi atârne din nou un cârlig 
în nas şi să mă ducă de lesă. Apoi, acum câteva seri, am decis 
că m-am săturat de ea; restul îl cunoşti. 

Aveam impresia că nu-mi spunea decât jumătate din 
adevăr, sigur nu totul. 

— O chestiune importantă, Thrisby: fata pe care o 
supraveghea Sheppey era Thelma Cousins? 


Am observat că ochii îi tresar, ca şi cum cuvintele mele i- 
ar fi provocat o surpriză. 

— Ascultă, amice. Nu vreau să fiu amestecat în nici o 
anchetă a poliţiei. Ţi-am spus că era o fată oarecare. 

— Va trebui să-mi spui mai mult. Ai şi spus prea multe. Era 
Thelma Cousins? 

— Bine, ea era - răspunse el, nerăbdător. Eşti mulţumit? 

L-am privit lung, cuprins de un fel de agitaţie. Găsisem un 
fir conducător, în cele din urmă. 

— Din ce mi s-a spus, Thelma nu se încurca cu bărbaţi. 

Zâmbi. 

— Astea sunt prada cea mai uşoară. Când cad, cad de-a 
binelea. După câteva zile, îmi mânca din palmă. Aranjasem totul 
pentru o seară în stil mare când a apărut amicul tău Sheppey. 

— Unde ai întâlnit-o? 

— La magazinul ăla de vaze. Bridgette m-a dus acolo, şi- 
am remarcat-o imediat pe micuță. Am văzut că mă plăcea, şi 
când o fată mă place, nu vreau s-o dezamăgesc. 

începea să mă dezguste, şi numai cu un efort am reuşit să 
nu mă trădez. 

— Cum ai descoperit că Sheppey vă supraveghea? 

— Mi-a spus Thelma. Mi-a telefonat şi mi-a spus că 
detectivul s-a dus la ea acasă şi a prevenit-o să mă evite. Am 
bănuit că Bridgette mi-l vârâse, pe gât, aşa că i-am spus 
Thelmei că mai bine să renunţam. Ştiam că Bridgette avea să 
facă scandal, dacă nu renunţam la fata. 

— Parc-ai zis că s-a dus Bridgette s-o vadă? îşi aprinse o 
ţigară. 

— S-a dus la ea după ce-a fost acolo Sheppey. Cel puţin 
aşa mi-a spus. 

Până acum relatarea mi se păruse verosimilă, dar începu 
deodată să nu-mi mai placă. Era ceva în neregulă în povestirea 
lui. Nu-mi dădeam prea bine seama de punctul nevralgic, dar 
aveam senzaţia tot mai acută că nu mi se spune tot adevărul. 

— Cine i-a ucis, Thrisby? l-am întrebat uitându-mă fix la el. 

— N-am de unde să ştiu - spuse el cu ochii la mine. M-am 
mirat şi eu cum s-a dus în cabina aceea de pe plajă împreună cu 
Sheppey. Nu pot să cred decât că s-a încurcat cu el după ce-am 
abandonat-o. 


Mi-am spus că era totuşi cu putinţă. Sheppey ştia cum să 
captiveze femeile. Dacă fata asta îşi închipuise c-o să aibă prima 
ei legătură cu Thrisby, ca să fie apoi abandonată, se putea 
foarte bine să fi căzut în braţele lui Sheppey. 

— N-ai idee cine a omorât-o? 

Ezită, apoi zise: 

— M-am gândit şi eu. Mi se pare posibil ca asasinul să nu fi 
fost pe urmele lui Sheppey, ci pe-ale fetei. Sheppey o fi încercat 
să o apere, şi-a fost ucis în locul ei. Aşa s-ar explica de ce fata 
şi-a lăsat hainele acolo. A fost probabil atât de speriată, încât a 
fugit ca din puşcă. 

— De ce n-a anunţat poliţia? 

— Ce întrebare! Era o fată bigotă. Aşa scriu ziarele. Cum 
avea să explice ce făcea cu un bărbat într-o cabină destinată 
oamenilor însuraţi? Cred c-a fugit la dune şi s-a ascuns acolo. 
Asasinul, după ce l-a omorât pe Sheppey, s-a dus probabil după 
ea, a prins-o şi a luat-o undeva. Mai încolo a ucis-o şi i-a adus 
cadavrul înapoi. Aşa îmi închipui eu, dar s-ar putea să mă înşel. 

— Şi crezi că Bridgette i-a ucis pe Sheppey şi pe fată? 

Se încorda şi se încruntă. 

— N-am spus asta. N-o văd pe Bridgette înfigând în 
Sheppey o daltă de spart gheaţa. 

M-am gândit şi am ajuns şi eu la aceeaşi concluzie. 

— Dar ar fi putut să angajeze pe cineva s-o facă. Pe unul 
din gangsterii soţului. Pe Hertz, de pildă. 

Thrisby se strâmbă. 

— Gangsterul ăla! Da, l-ar fi putut angaja. Nu m-ar mira 
dacă l-ar pune şi pe urmele mele. Asta ar putea fi felul ei de a se 
răzbuna. Începu să pară alarmat. Poate c-ar fi bine să plec din 
oraş. S-ar putea să nu mai fiu în siguranţă dacă rămân aici. 

Atunci mi-a venit brusc o idee. Am scos din buzunar o 
ţigară, am vârât-o între buze, apoi am luat din buzunarul 
pantalonilor plicul cu chibrituri de la Musketeer Club. L-am ţinut 
între degete ca să-l vadă şi-am spus: 

— Ce ştii despre Hertz? 

Am aplecat unul din chibrituri, l-am rupt din plic şi l-am 
apropiat cu capul de acea parte a plicului pe care îl freci. Nu mi- 
am dezlipit ochii de la Thrisby. A reacţionat imediat. Făcu o 
mişcare parcă să mă împiedice să-l aprind, dar se stăpâni 


îndată. Se contractase brusc la chip şi îşi pironise privirea 
asupra plicului. 

Am frecat chibritul, şi după ce-am aprins ţigara am stins 
flacăra şi-am lăsat chibritul în scrumieră, având grijă să rămână 
cu cifrele în sus. Ochii îi coborâră la rândul de cifre şi îşi trase 
respiraţia violent. 

— Ce s-a întâmplat? am spus, strecurând plicul de 
chibrituri în buzunarul de la spate. 

Se stăpâni. 

— Nimic. N-am ştiut că eşti membru al Clubului 
Musketeer. 

— Nici nu sunt. Vorbeşti de plicul cu chibrituri? L-am luat 
la întâmplare. 

— Văd. Îşi scoase batista şi îşi şterse faţa. Ei bine, trebuie 
să plec. Am o întâlnire la masă. 

Se ridică. 

— Nu mi-ai răspuns la întrebare. Ce ştii despre Hertz? 

— Doar că-l foloseşte Creedy pentru afacerile neplăcute. 
Asta e tot ce ştiu despre el. iți mulţumesc pentru că m-ai salvat. 
Trebuie într-adevăr să plec. Nu te superi dacă nu te conduc? 
Sunt foarte grăbit. 

— E-n regulă. M-am sculat. Am să te mai văd. 

L-am salutat cu o mişcare a capului şi-am ieşit prin 
glasvand pe terasă. Pisica siameză înălţă capul şi se uită fix la 
mine. M-am oprit ca s-o mângâi pe burtă. Laba cu ghearele 
scoase se repezi la mâna mea, dar am reuşit să mi-o retrag la 
timp. 

— Fii calmă - i-am spus pisicii. Nu-i nevoie să fii şi tu 
nevrozată. 

Am traversat peluza, simțind că Thrisby mă urmăreşte din 
dosul perdelelor. 

Am condus încet înapoi la St. Raphael City, reflectând tot 
timpul. Se părea acum că exista o oarecare posibilitate să mă 
trezesc cu două anchete separate pe cap: asasinarea lui 
Sheppey şi misterul plicului cu chibrituri. Era posibil ca una să n- 
aibă nici o legătură cu cealaltă. 

Teoria lui Thrisby că Sheppey ar fi putut fi ucis din 
greşeală mi se părea verosimilă. După ce văzusem expresia 
necontrolată, criminală de pe chipul lui Bridgette Creedy, nu 
puteam să exclud posibilitatea că ea angajase pe cineva ca să 


omoare fata care i-l luase pe Thrisby. S-ar fi putut ca Sheppey 
să fi încercat s-o apere şi să fi fost ucis în locul ei. Am hotărât că 
venise vremea să am o discuţie cu Bridgette Creedy, dar mai 
înainte trebuia să mă hotărăsc ce poziţie aveam să adopt în faţa 
ei. 

Se făcuse unu şi jumătate şi mi-era foame. Am tras la un 
mic restaurant cu produse pescăreşti, m-am dat jos din maşină 
şi-am intrat înăuntru. 

Am comandat o masă copioasă şi am mâncat pe îndelete. 
Mâncarea se dovedi bună, chiar dacă nota de plată, când sosi, 
mă făcu să controlez de trei ori, dacă chelnerul nu adăugase 
cumva din greşeală şi data zilei. Se făcuse două şi jumătate 
când am apucat să plec de la restaurant. Am oprit maşina la un 
drugstore, m-am închis într-o cabină telefonică şi-am chemat 
reşedinţa familiei Creedy. 

A răspuns majordomul. Nu-i trecuse amigdalita, dar nici nu 
se agravase. Am cerut să mi-o dea pe doamna Creedy. 

— Vă dau legătura cu secretara dumneaei - spuse acesta 
şi, după câteva clinchete şi pocnete înfundate, o voce rece, 
aparţinând unei persoane capabile, mă anunţă că vorbesc cu 
secretara doamnei Creedy. 

— Vreau să-mi fixaţi o întâlnire ca să discut ceva cu 
doamna Creedy - am zis. Am cunoscut-o azi-dimineaţă. Am ceva 
care îi aparţine. Vreţi s-o întrebaţi când mă poate primi? 

— Cum vă numiţi, vă rog? 

— Numele nu contează. Spuneţi-i doar ce v-am comunicat. 

— Vreţi să aşteptaţi, vă rog? 

Urmă o aşteptare cam lungă. Privind prin geamul de sticlă 
al cabinei telefonice, am admirat o blondă, îmbrăcată într-un 
costum de baie foarte decoltat, care a intrat în drugstore, s-a 
suit pe un scaun înalt de la bar şi a comandat un cârnat cu 
ceapă. Eram fericit că nu sunt eu tipul care avea s-o scoată 
astă-seară în oraş. 

— Doamna Creedy vă poate primi la ora trei după-amiază, 
dacă vă convine - spuse vocea rece şi capabilă. 

Am zâmbit în receptor. 

— Am să fiu acolo - am spus şi-am închis. 

Am ieşit din drugstore, m-am urcat în Buick, am luat-o 
agale pe promenada plină de lume, tixită de maşini Cadillac şi 
Clipper, până când am zărit reşedinţa familiei Creedy. Am parcat 


între două automobile, mi-am aprins o ţigară şi am lăsat ca 
soarele ce intra prin fereastra deschisă a maşinii să-mi adauge 
încă un strat de bronz la cele vechi. 

La trei fără cinci am dat drumul la motor şi-am pornit pe 
drumul particular ce ducea la reşedinţa lui Creedy. 

Cei doi paznici se apropiară imediat de maşină când am 
tras la barieră. 

— Doamna Creedy - am spus unuia, dintre ei. 

Mă măsură din cap până-n picioare. Vedeam că mânecile 
suflecate ale cămăşii şi pantalonii mei de vară îl deranjau, dar 
se decise să se abţină de la vreun comentariu. Se duse spre 
barieră şi o ridică. Nu trebuia să consulte nici o listă, nici să dea 
vreun telefon în casă, absolut nimic. Doamna Creedy nu avea 
importanţă, dar dacă pomeneam de soţul ei, să fi văzut atunci 
cu ce neplăceri mă trezeam. 

Am condus pe aleea binecunoscută acum, trecând de 
grupurile de ronduri cu trandafiri şi de grădinarii chinezi, care 
tocmai isprăviseră un al treilea rond de begonii şi stăteau pe 
vine privindu-le fix, ca şi cum le-ar fi implorat să fie aşa de 
drăguţe să aibă continuu flori mari. 

Am parcat lângă un imens Rolls Royce, m-am dat jos din 
maşină, am suit treptele şi am traversat terasa spre uşa de la 
intrare. 

Majordomul deschise la două minute după ce-am sunat. 
Mă privi lung şi fix şi spuse: 

— Domnul Brandon? - dar nu ca un vechi prieten care-l 
salută pe altul. 

— Da. Am o întâlnire cu doamna Creedy. 

Mă conduse printr-un coridor, printr-o uşă, suirăm câteva 
trepte, apoi pe un alt coridor, după care deschise o uşă şi se 
dădu în lături. 

— Ar trebui să-ţi cumperi o motoretă Vespa - i-am spus în 
clipa când am intrat pe lângă el. Te-ar scuti să măi umbli atâta. 

Plecă discret, de parcă era pe rotile, fără să se uite înapoi 
şi cu o expresie neschimbată. Remarcile neserioase erau pentru 
el ca o picătură de ploaie într-un deşert. 

Am păşit într-o cameră mică, mobilată cu un birou şi cu 
fişiere. La birou stătea fata pe care o văzusem la ancheta 
postmortem. Purta aceeaşi rochie de linou cenuşiu, pusă în 


valoare de manşetele şi gulerul său alb, şi, fireşte, avea 
ochelarii aceia fără rame. 

— Domnul Brandon? 

— De unde ştii? 

— V-am recunoscut. 

— A, da. Am fost amândoi la ancheta postmortem. 

Roşi uşor şi păru drăguță şi puţin încurcată. 

— Vreţi să staţi jos? Doamna Creedy n-o să întârzie mult. 
M-am aşezat pe un scaun tare şi am încercat să arăt mai puţin 
ca un turist decât aveam aerul. Ajunsesem la concluzia c-ar fi 
trebuit să mă fi întors la bungalow şi să fi pus pe mine cel mai 
elegant costum pe care-l aveam; o cămaşă şi pantaloni de vară 
nu prea erau hainele potrivite pentru o astfel de locuinţă. 

Fata bătea de zor la o maşină de scris. Din când în când se 
uita la mine pe deasupra ochelarilor, să se asigure că vede într- 
adevăr un bărbat în cămaşă cu mânecile suflecate şi pantaloni 
de vară, sau cumva visează. 

La trei şi un sfert am hotărât să nu mă mai las dus. M-am 
sculat. 

— Mulţumesc pentru scaun - i-am spus cu un zâmbet larg 
şi amabil. A fost plăcut să respir acelaşi aer cu dumneata. A fost 
plăcut şi să urmăresc cât de repede baţi la maşină. Spune-i 
acum doamnei C. că, atunci când o să vrea să mă vadă ca să 
discutăm, o să mă găsească în bungalow-ul de la Arrow Point. 

Am pornit spre uşă. Mi-am închipuit că asta are s-o scoată 
din amorţire, şi nu m-am înşelat. 

— Domnule Brandon... 

M-am oprit şi m-am uitat la ea cu un aer curios şi politicos. 

— Da? 

— Cred că doamna Creedy are să vă poată primi acum. 
Daţi-mi voie să merg s-o întreb. 

Părea încurcată şi necăjită. În ciuda ochelarilor ei fără 
rame, era o fiinţă drăguță şi n-am voit s-o supăr. 

— Sigur. Du-te - am spus şi m-am uitat la ceas. Am să mai 
aştept două minute, aşa că grăbeşte-te. 

Traversă camera, deschise uşa, intră într-altă odaie şi 
închise uşa în urma ei. 

Fusese plecată de cincizeci şi cinci de secunde, după 
ceasul meu, când reapăru şi ţinu uşa deschisă. 

— Doamna Creedy vă pofteşte. 


Când am trecut pe lângă ea ca să intru în cameră, i-am 
făcut rapid cu ochiul. Poate că mi-am închipuit, dar am avut 
impresia că mi-a răspuns. 

Bridgette Creedy stătea lângă o fereastră largă, care 
dădea în grădina de trandafiri. Purta o bluză verde-deschis şi 
pantaloni galbeni. Pantalonii o prindeau, şi ea ştia acest lucru. 

Se întoarse încet, aşa cum le învaţă la Hollywood, şi-mi 
aruncă o privire prudentă şi rece. Era scena 234 dintr-un film 
sentimental regizat de Cecil B. de Mille, inclusiv camera 
împodobită, rondurile de trandafiri văzute prin fereastră şi 
actriţa uşor fanată care, pe vremuri, câştigase un număr de 
Oscar-uri şi era încă socotită destul de bună, dar pe cale de-a 
decădea. 

— Vrei să mă vezi? întrebă ea cu sprâncenele ridicate, în 
timp ce-mi observa mânecile suflecate şi pantalonii de vară. Nu- 
i vreo greşeală? 

M-am apropiat de un fotoliu şi m-am aşezat. Mă cam 
plictiseau femeile nevrozate. Mai avusesem de-a face cu unele 
şi înainte. Seamănă între ele. Într-un fel sunt demne de milă, 
într-alt fel mă calcă pe nervi. În după-amiaza asta nu aveam nici 
o simpatie pentru ele, şi asta o privea şi pe doamna Creedy. 

— Nu ţi-am spus să stai jos - zise ea ridicându-se şi 
aruncându-mi una din privirile tipic hollywoodiene, menite să 
mă îngheţe. 

— Ştiu că n-aţi spus, dar sunt obosit. Am trecut prin prea 
multe emoţii într-o singură zi, şi emoţiile mă obosesc 
întotdeauna. V-am adus înapoi arma. 

Am dat la iveală revolverul calibrul 38, i-am scos 
încărcătorul, am lăsat să-mi cadă gloanţele în palmă, am pus 
încărcătorul la loc şi i-am oferit arma. Ezită o clipă, apoi o luă. 

— Presupun că acum vrei bani - zise ea dispreţuitor. 

— Nu prea aveţi altceva de oferit, nu? i-am răspuns şi i-am 
zâmbit. 

Asta o înfurie de-a binelea, aşa cum şi voisem. Eram 
încântat că scosesem gloanţele din încărcător, fiindcă eram 
sigur că altminteri m-ar fi împuşcat. 

— Cum îndrăzneşti să-mi vorbeşti astfel?, zise ea aproape 
scuipându-mă. Dacă-ţi închipui că mă poţi şantaja... 


— Fireşte că vă pot şantaja, încetaţi să mai jucaţi teatru şi 
nu mai faceţi pe câştigătoarea unui Oscar din 1948. Staţi jos şi 
ascultaţi-mă. 

Se uită la mine de parcă nu-i venea să-şi creadă urechilor. 

— Soţul meu... începu ea, dar am întrerupt-o cu un gest. 

— Nu mă ameninţaţi cu soţul dumneavoastră. O fi el 
marele mahăr în oraşul ăsta, dar tot n-ar reuşi să împiedice să 
se tipărească asta în Courier. 

Lăsă arma pe o masă, apoi se deplasă spre un fotoliu aflat 
cât mai departe de mine şi luă loc. 

— Aş vrea să ştiu exact ce vrei să spui prin aceste cuvinte! 
zise ea cu o voce de oţel. 

— Ştiţi prea bine ce vreau să spun. Dacă n-aş fi picat ca 
din întâmplare azi-dimineaţă, Thrisby ar fi fost mort acum. O 
tentativă de crimă făcută de soţia lui Creedy ar constitui o ştire 
senzaţională pe prima pagină a tuturor ziarelor din regiune. 

— N-ar îndrăzni să publice aşa ceva! izbucni ea furioasă. 

— Să nu fiţi prea sigură. 

Îşi stăpâni furia şi mă studie îndelung. 

— Foarte bine. Cât vrei? 

— Nu sunt unul din amanţii dumneavoastră, doamnă 
Creedy, care să umble după bani. Am nevoie de nişte informaţii. 

Ochii i se îngustară. 

— Ce informaţii? 

— Am aflat că l-aţi angajat pe asociatul meu ca să-l 
supravegheze pe Thrisby. 

Se încorda şi îşi puse pe genunchi degetele cu unghiile 
acelea ca nişte gheare, lăcuite argintiu. 

— Dacă Jacques ţi-a spus aşa ceva, te-a minţit. N-am 
angajat pe nimeni. 

— El spune că da. 

— Minte şi a minţit întotdeauna - răspunse ea feroce. N- 
am angajat pe nimeni ca să-l supravegheze. 

— Atunci l-aţi angajat pe Sheppey ca să supravegheze pe 
altcineva? 

— Nu! 

— Ştiaţi că Thrisby se încurcase cu o fată numită Thelma 
Cousins? 

Gura i se strânse şi am văzut că ochii i se zbat. 

— Nu. 


— Aţi vizitat-o pe Thelma Cousins şi aţi prevenit-o să-l lase 
în pace pe Thrisby? 

— Nu. N-am auzit niciodată de femeia asta. 

— Nu mă puteţi convinge să vă cred. A fost găsită ieri 
asasinată. S-a scris în toate ziarele şi i s-a publicat şi fotografia. 

— Ţi-am spus că n-am văzut-o şi nici n-am auzit vreodată 
de ea - zise ea şi aproape că i-am auzit bătăile inimii în timp ce 
mă privea feroce. 

Am urmărit-o un răstimp, iar ea îmi întoarse privirea, cu 
ochii injectaţi de furie. Îmi dădeam seama că mă izbisem de un 
zid de rezistenţă prin care n-aveam cum să pătrund. Avea un 
tupeu formidabil şi trebuie să fi înţeles că nu deţineam altă 
dovadă în afara afirmațiilor lui Thrisby. 

— Aveţi vreo obiecţiune dacă îi spun locotenentului Rankin 
ce mi-a declarat Thrisby? Cum nu l-aţi angajat pe Sheppey, nu 
ştiţi nimic despre fată, n-aveţi de ce să vă temeţi dacă îi spun, 
nu? 

Clipi, şi o secundă am crezut că are să-şi piardă tupeul, 
dar se răsti: 

— Poţi să-i spui ce vrei, dar te previn că, dacă-mi creezi 
neplăceri, am să te dau în judecată de-ai să plăteşti toată viaţa, 
şi să nu-ţi închipui că nu pot s-o fac! Nu mai vreau să aud alte 
aiureli, aşa că te rog pleacă! 

Mi-am jucat ultimul act. Am scos plicul de chibrituri. 

— E al dumneavoastră, doamnă Creedy? 

O urmăream cu atenţie, dar nu avu nici un semn de 
surpriză sau de încordare, ca Thrisby. 

— Nu ştiu ce vrei să spui. 

— Cred că vă aparţine. ÎI voiţi îndărăt? 

Se uită la mine de parcă aş fi fost nebun. 

— Cred că mai bine ai pleca. 

Se sculă şi se duse să apese pe sonerie. Secretara apăru 
şi, în timp ce-mi deschidea uşa ca să ies, ochelarii ei fără ramă 
clipiră. 

— Ne vom întâlni probabil din nou, doamnă Creedy - am 
spus. 

Îmi întoarse spatele. 

Am intrat în cealaltă cameră; secretara închise uşa şi 
rămase cu privirea la mine. 

— Pare-se că n-am făcut mare scofală - am rostit. 


Traversă încăperea şi deschise o altă uşă. 

— Dacă vreţi să mergeţi pe coridor, Hilton o să vă arate 
ieşirea. 

— Îţi mulţumesc - am spus şi m-am oprit s-o privesc. De 
ce porţi ochelarii ăştia? am întrebat-o. 

Roşi şi se trase cu un pas îndărăt. 

— Păi, nu... eu... 

— l-aş arunca să fiu în locul dumitale. Ridică o barieră de 
sârmă ghimpată în jurul dumitale, şi e păcat. 

Am lăsat-o în urmă cu privirea mirată, am apucat-o pe 
coridor, am deschis uşa de la celălalt capăt şi l-am găsit pe 
Hilton, majordomul, aşezat pe un scaun tare, aşteptându-mă. Se 
sculă ca o barză bătrână din cuib. 

— Domnul Creedy doreşte să vă vadă, domnule Brandon - 
zise el. 

— Pe mine? am întrebat surprins. Eşti sigur? 

— Da, domnule Brandon. 

— Ţi-a spus ce vrea? 

— Nu, domnule Brandon. Mi-a cerut să vă rog să treceţi pe 
la dânsul când veţi fi terminat discuţia cu doamna Creedy. 

— Intru direct sau aştept cinci ore? 

— Am înţeles că domnul Creedy vă aşteaptă. 

— Asta-i altceva. Foarte bine, să intrăm. 

O luă înainte pe coridor, trecu prin patio, printr-un 
glasvand deschis, printr-un alt coridor, prin camera de 
aşteptare, prin alt coridor, prin micul hol, printr-o uşă îmbrăcată 
în pluş verde, până la o altă uşă masivă, din mahon solid, 
lustruit, cu mine ţinându-mă scai. Se opri înaintea uşii, bătu, 
întoarse clanţa şi deschise uşa. 

— Domnul Brandon, domnule - zise el şi se dădu în lături. 

Am început călătoria de douăzeci de metri spre biroul lui 
Creedy, care stătea aşezat în spatele lui, lustruindu-şi ochelarii. 
Avea un chip inexpresiv ca un zid de piatră, şi în afară de 
degetele care i se mişcau, trupul era la fel de lipsit de viaţă ca şi 
Marele Sfinx, şi aproape la fel de impresionant. 

Am ajuns la biroul lui şi i-am zâmbit nepăsător, ca să-i arăt 
că nu mă mai impresionează cu teatrul lui. Apoi, fără să mi se 
spună, m-am cuibărit în fotoliul din apropierea lui şi-am 
aşteptat. 


Termină satisfăcut cu lustruitul ochelarilor, îi cercetă şi îi 
puse pe nas. Mă privi lung prin ei, apoi şi-i ridică pe frunte. 

— Ce faci în casa mea, domnule Brandon? întrebă el 
blând. 

— O vizită de politeţe - i-am răspuns. 

— Pe cine-ai vizitat? 

— N-aş vrea să fiu obraznic, domnule Creedy, dar nu cred, 
într-adevăr, că vă priveşte. 

Işi strânse buzele. Bănuiesc că nimeni nu i se mai 
adresase astfel până atunci. 

— Ai vizitat-o pe soţia mea? 

—_Ar trebui s-o întrebaţi pe dânsa, dacă sunteţi atât de 
curios. Asta-i singurul motiv pentru care doreaţi să mă vedeţi? 
Dacă-i aşa, aş vrea să plec imediat. Trebuie să-mi câştig 
existenţa şi timpul presează. 

Mă studie câteva secunde, apoi luă un cuţit de tăiat hârtii, 
bine ascuţit, şi-l cercetă, cu sprâncenele ridicate, de parcă nu l- 
ar mai fi văzut niciodată. 

— Am întreprins unele cercetări în privinţa agenţiei 
dumitale - zise el fără să mă privească. Am aflat că sunteţi 
solvenţi, că faceţi afaceri destul de rentabile şi că bunurile 
agenţiei se ridică la trei mii de dolari. 

— Valorează mult mai mult - am răspuns zâmbindu-i. 
Atâta valorează pe hârtie. Personalitatea şi bunăvoința 
constituie baza unei întreprinderi ca a mea. Am bunăvoință şi 
îmi cultiv personalitatea. Trei mii de dolari nu e o apreciere prea 
justă. 

— Mă interesează să cumpăr o întreprindere rentabilă - 
zise Creedy, privindu-mă brusc. Ochii lui trecură prin mine ca 
două gloanţe printr-o bucată de sifon. Sunt gata să preiau 
agenţia dumitale. Să spunem zece mii de dolari, inclusiv 
bunăvoința şi toată personalitatea. 

— Şi ce se întâmplă cu mine, dacă vă vând agenţia? l-am 
întrebat. 

— Continui să lucrezi, sub supravegherea mea, fireşte. 

— Nu sunt uşor de supravegheat, domnule Creedy. Nu la o 
ofertă de zece mii de dolari. 

— S-ar putea să fiu dispus să ridic preţul de achiziţionare 
la cincisprezece mii de dolari - spuse el şi începu să facă găuri 
în sugativa albă, cu cuțitul de tăiat hârtie. 


— Bănuiesc că nu voi mai fi încurajat să continui ancheta 
asupra asasinării asociatului meu, nu-i aşa? 

Îşi strânse buzele şi îşi văzu mai departe de găuritul 
sugativei. 

— E treaba poliţiei, domnule Brandon. Nu eşti plătit ca să 
anchetezi moartea asociatului dumitale. Cred c-ar fi logic, dacă 
aş cumpăra agenţia, să aştept ca talentele dumitale să se 
îndrepte spre o acţiune profitabilă. 

— Mda. Mi-am frecat ceafa. Regret. Mulţumesc pentru 
ofertă. O apreciez, dar am să rezolv acest caz, fie că e sau nu 
rentabil. 

Lăsă cuțitul de tăiat hârtie, îşi uni vârfurile degetelor şi îşi 
sprijini bărbia de ele. Mă privi fix, cum priveşti un păianjen care 
ţi-a căzut în cada de baie. 

—  Intenţionez să cumpăr agenţia dumitale, domnule 
Brandon. Poate că fixezi dumneata preţul. 

— Conform teoriei că fiecare om are un preţ, cu condiţia 
ca preţul să fie destul de mare? 

— E un fapt recunoscut. Fiecare om are un preţ. Să nu ne 
pierdem vremea. Am multe de făcut astăzi. Care-i preţul 
dumitale? 

— Pentru agenţie, sau pentru ca să renunţ la anchetă? 

— Pentru agenţie. 

— E acelaşi lucru, nu? 

— Care-i preţul dumitale? 

— Nu vând - i-am răspuns şi m-am ridicat. Am să continui 
ancheta şi nimeni n-are să mă oprească. 

Se lăsă pe spătarul fotoliului şi începu să răpăie discret pe 
birou cu vârful degetelor. 

— Nu te grăbi în chestia asta - spuse el. Am făcut unele 
cercetări în privinţa asociatului dumitale. Mi s-a spus că era o 
persoană total incapabilă. Mi s-a spus că, dacă n-ai fi lucrat 
dumneata cu el, agenţia n-ar fi rezistat mult timp. Mi s-a spus că 
era un crai, dacă pot folosi acest cuvânt. Nu era nici măcar un 
detectiv priceput. Desigur că n-ai să ratezi o ocazie atât de 
excepţională, din cauza unui astfel de om. Am nevoie de agenţia 
dumitale, domnule Brandon. Îţi ofer cincizeci de mii de dolari. 

L-am privit fără să-mi vină să cred că auzisem bine. 

— Nu - i-am spus. Nu vând. 

— O sută de mii - spuse el cu faţa încordată. 


— Nu - i-am spus şi am simţit că mi se umezesc mâinile. 

— O sută cincizeci de mii de dolari! 

— Incetaţi! i-am strigat. Mi-am pus mâinile pe biroul lui, m- 
am aplecat înainte şi mi-am pironit privirea în ochii lui 
inexpresivi. Oferiţi prea puţin, domnule Creedy. O sută cincizeci 
de mii de dolari nu-i destul de mult ca să evitaţi să vă apară 
numele în cel mai mare scandal de pe coasta Pacificului. Un 
milion ar fi mai aproape, dar să nu mi-l oferiţi, fiindcă n-am să 
primesc. Am să continui cu această anchetă, şi nici 
dumneavoastră, şi nici banii de care dispuneţi n-au să mă 
oprească. Dacă sunteţi atât de nerăbdător să mă împiedicaţi să 
aflu adevărul, de ce nu-i daţi lacheului dumneavoastră Hertz 
câteva sute de dolari, ca să mă lichideze? Probabil c-ar face-o şi 
pentru mai puţin. Sheppey era asociatul meu. Nu-mi pasă de loc 
dacă era sau nu un bun asociat. În meseria mea, nimeni nu 
poate omori un detectiv, şi apoi să scape. Avem aceleaşi 
sentimente ca şi poliţia, când e ucis un poliţist. Vârâţi-vă asta în 
mintea dumneavoastră obsedată de bani, şi nu încercaţi să mă 
mai mituiţi! 

M-am întors şi-am pornit pe drumul lung spre ieşire. 
Tăcerea ce se aşternuse în urma mea era penibilă. 


CAPITOLUL DOISPREZECE 


I 


M -am întors cu maşina la bungalow, plin de gânduri. Am 


băgat automobilul în garaj, ca să nu rămână în soarele 

arzător, am descuiat uşa de la intrare şi-am pătruns în 
dormitor. M-am dezbrăcat la piele, am pus nişte chiloţi de baie, 
am luat un prosop şi-am coborât la mare. 

Am înotat timp de douăzeci de minute, apoi m-am întors 
la bungalow şi m-am aşezat pe verandă la umbră, cu picioarele 
pe grilaj, ca să studiez diversele aspecte descoperite. 

Aveam de ales care dintre Thrisby şi Bridgette Creedy 
minţea. Povestea spusă de Thrisby mi se părea acceptabilă, iar 
Bridgette avea toate motivele să mintă, deşi nu eram absolut 
sigur că minţise. 

Ceea ce trebuia să hotărăsc era dacă nu cumva 
asasinarea Thelmei Cousins era o diversiune menită să-mi abată 
atenţia de la altceva. Eram absolut convins că plicul de chibrituri 
nu reprezenta nimic pentru Bridgette, dar însemna foarte mult 
pentru Thrisby. 

M-am întrebat dacă merită să mă duc la el acasă, să 
aştept până pleacă şi să răscolesc prin casă. Aş fi putut da peste 
ceva care să-mi ofere dezlegarea misterului. M-am întrebat dacă 
avea vreun servitor care să locuiască acolo. M-am gândit c-ar fi 
o idee grozavă să mă duc pe-acolo chiar astă-seară. 

Tocmai îmi aprindeam o ţigară, când am auzit telefonul 
sunând. M-am sculat, m-am dus în sufragerie, am ridicat 
receptorul şi-am spus: 

— Hello. 

— Tu eşti, Lew? 

Era glasul lui Margot. 

— Nu mă aşteptam să te aud - i-am răspuns. Unde eşti? 

— La mine acasă. Am reflectat la plicul acela de chibrituri. 


M-am aşezat pe braţul unui fotoliu şi-am pus telefonul pe 
genunchi. 

— Sunt absolut sigură că-i aparţinea lui Jacques Thrisby - 
continuă ea. 

Nu i-am spus că şi eu mă gândisem tot aşa. 

— Ce te face să afirmi asta, Margot? 

— Ţin minte că stătea în faţa mea la masă. Ţin minte că și- 
a scos portţigaretul. Avea ataşat la el o brichetă, dar bricheta nu 
mergea. Şi-a scos din buzunar plicul de chibrituri, însă între timp 
a venit un chelner şi mi-a oferit foc. Thrisby a lăsat plicul de 
chibrituri şi portţigaretul pe masă, alături de el. Le-a lăsat acolo 
şi când a dansat cu Doris. Acum sunt absolut sigură că am luat 
plicul de chibrituri ca să-mi aprind o ţigară. E foarte posibil să-l fi 
vârât în poşetă, fără să-mi dau seama. Nu pot să afirm cu 
siguranţă că aşa s-a întâmplat, dar sunt convinsă că Jacques a 
lăsat plicul cu chibrituri pe masă. 

— Se potriveşte - i-am spus. Azi după-amiază când m-am 
dus la el, i-am arătat plicul. A reacţionat ca unul care s-a aşezat 
pe-o pioneză. 

— Ai discutat cu el, Lew? 

— Era Bridgette acolo. Am sosit la momentul dramatic 
când ea era pe punctul să-l împuşte. 

— Să-l împuşte? Vocea ei deveni stridentă. O, Lew, desigur 
că nu-i adevărat! 

— Poate că plănuise doar să-l sperie, dar eu am impresia 
că intenţiona să-l omoare de-a binelea. El tocmai îi comunicase 
în mod brutal că i s-a făcut lehamite de ea. 

— Trebuie să fie dementă! Şi ce-ai de gând să faci în 
privinţa asta, Lew? N-ai anunţat poliţia? 

— Nu. Mă îndoiesc că Thrisby ar recunoaşte că ea a 
încercat să-l omoare. Ar însemna doar să mă vâr în şi mai mari 
încurcături, şi nu-mi închipui că poliţia are să întocmească acte 
de dare a ei în judecată. Ştiai că are un revolver? 

— Nu. 

— Cred că ea l-a angajat pe Sheppey. Thrisby aşa a zis. 
Am vorbit cu ea azi după-amiază, dar susţine că Thrisby minte. 
El mi-a spus că se încurcase cu Thelma Cousins, fata asasinată. 
Bridgette a aflat şi l-a angajat pe Sheppey, ca să-i 
supravegheze. Aşa afirmă el, dar ea neagă. 

— Fantastic! O să afle şi poliţia? 


— S-ar putea. O să trebuiască să faci faţă, Margot. E o 
afacere criminală. 

— Crezi că Bridgette are cumva legătură cu moartea lui 
Sheppey? 

— Nu ştiu ce să cred momentan. 

— Ce-ai de gând? 

În vocea ei răzbătu o notă de nelinişte. 

— Am să verific din nou cazul lui Thrisby. Ştii cumva, Mar- 
got, dacă are vreun servitor acasă? 

— Da, un filipinez, dar nu doarme acolo. Vine de dimineaţă 
şi pleacă pe la opt seară. 

— Mă duc astă-seară să arunc o privire. 

— Ce te-aştepţi să găseşti, Lew? 

— Nu ştiu, dar e surprinzător câte poţi găsi dacă-ţi baţi 
capul să cauţi. Când te mai văd, Margot? 

— Vrei să mă vezi? 

— Nu pune întrebări fără rost. N-ai vrea să vii aici după 
zece şi jumătate? Aş putea să-ţi spun ce-am descoperit acasă la 
Thrisby. 

Ezită, apoi spuse: 

— Bine, poate c-am să reuşesc. 

Perspectiva de-a o vedea iar noaptea aceasta mă înfiora 
de plăcere. 

— Atunci, te aştept pe la zece şi jumătate. 

— S-a făcut. Fii prudent, Lew. Nu te apropia de casă decât 
dacă eşti sigur că-i plecat: Nu uita ce ţi-am spus: e primejdios de 
lipsit de scrupule. 

l-am răspuns că n-am să uit şi-a închis telefonul! 

Am stat o vreme şi m-am gândit, apoi am telefonat la 
Direcţia Poliţiei de la St. Raphael. Când am obţinut legătura, am 
întrebat dacă locotenentul Rankin e acolo. După un timp veni la 
aparat. 

— Ce vrei? bombăni el, când i-am spus cine era la telefon. 

— Ai dat de urma daltei de spart gheaţa? l-am întrebat. 

— Dar ce-ţi închipui, că sunt în stare să fac minuni? Dălţile 
astea le poţi cumpăra oriunde in oraş. Trebuie să fie sute 
pretutindeni. 

— Mi se pare că nu înaintezi cu ancheta. 

— Nu, dar e prea devreme. Nu-i o treabă uşor de rezolvat. 
Ai descoperit ceva? 


— Doar un amănunt care are să te necăjească. Încep să 
cred că nu Creedy l-a angajat pe Sheppey. Mi se pare că soţia 
lui. 

— Ce te face să crezi asta? 

— Din nişte fragmente de discuţie surprinse. Ştii cumva 
dacă are permis de port-armă? 

— Unde te vâri, Brandon? Vocea îi răguşise. Nu-ţi dai 
seama că te joci cu dinamita dacă te legi de familia Creedy? 

— Ştiu, dar dinamita nu mă sperie. Are sau nu permis de 
port-armă? E important, locotenente. 

Mi-a răspuns să aştept. După o lungă întârziere, se 
întoarse. 

— Are un permis pentru un revolver automat calibru 38, 
seria 4557993. Îl are de trei ani. 

Am notat pe o bucată de hârtie numărul. 

— Mulţumesc locotenente. Un ultim lucru. Ai aflat ceva de 
pe urma cercetărilor în viaţa lui Thelmei Cousins? 

— Nu, n-are nimic scandalos în trecut. Am cercetat, Hahn 
se pare că are dreptate. Nu ieşea cu bărbaţi. Mă uimeşte ce 
căuta cu Sheppey. 

— Ai ultima ei adresă, locotenente? 

— Avea o cameră la numărul 379, pe Maryland Road. 
Proprietăreasa se numeşte doamnă Beecham. N-ai să scoţi 
nimic de la ea. Candy a stat o oră acolo. N-avea nimic de spus. 

— Mulţumesc. Dacă aflu ceva nou, am să te chem. 

Am închis telefonul. Am intrat în dormitor, m-am îmbrăcat, 
am vârât pistolul calibrul 38 în tocul de la subsoară, am ieşit din 
bungalow, am încuiat uşa în urmă şi-am scos Buick-ul din garaj. 

Se făcuse cinci şi un sfert. La soare era încă foarte cald şi 
în timp ce mergeam pe promenadă am văzut plaja, pe toată 
întinderea ei, ochi de lume. Am tras lângă un poliţai care îşi 
odihnea picioarele pe marginea bordurii şi l-am întrebat unde e 
Maryland Road. Mi-a indicat direcţia. Drumul se afla la periferie 
şi mi-au trebuit douăzeci de minute, prin circulaţia intensă, ca 
să ajung acolo. 

Doamna Beecham avea un trup trecut şi gras, un surâs 
prietenos şi o înclinare spre trăncăneală. 

l-am spus că lucrez pentru ziarul Courier şi-am rugat-o să- 
mi dea unele informaţii despre Thelma Cousins. Mă invită într-o 
odaie plină de mobilă îmbrăcată în pluş, cu un canar într-o 


colivie, trei pisici şi o colecţie de fotografii care păreau vechi de 
cinzeci de ani. 

Când am luat loc, i-am spus că scriu un articol despre 
Thelma şi-am întrebat-o dacă nu-i cunoştea vreun prieten. Faţa 
grasă a doamnei Beecham se întunecă. 

— M-a întrebat şi poliţia. N-avea prieteni. l-am spus 
adeseori c-ar trebui să-şi găsească un tânăr simpatic, dar era 
aşa de bigotă... 

—Nu credeţi c-avea vreun prieten secret, doamnă 
Beecham? Ştiţi cum se întâmplă. Unele fete sunt timide şi nu 
recunosc că au o legătură. 

Doamna Beecham clătină energic din cap. 

— O cunosc pe Thelma de cinci ani. Dac-ar fi avut pe 
cineva, mi-ar fi spus. În afară de asta, ieşea foarte rar. Nu ieşea 
decât marţea şi vinerea, după ce-şi termina serviciul. Şi atunci 
se ducea la biserică să-l ajute pe părintele Matthews. 

— Ar fi putut să vă spună că se duce la biserică, dar să 
iasă în schimb cu un prieten. E cu putinţă, nu? 

— O, nu! exclamă doamna Beecham şi păru revoltată. 
Thelma nu era în stare de aşa ceva. N-ar fi făcut un asemenea 
lucru. 

— Primea vreodată pe cineva aici, doamnă Beecham? 

— Din când în când, câte o prietenă. Două fete de la 
Şcoala de ceramică şi o alta cu care lucra pentru biserică. 

— Nici un bărbat? 

— Niciodată. 

— A vizitat-o vreodată un bărbat aici? 

— Nu. N-aş fi încurajat-o. Nu-mi place ca tinerele fete să 
primească bărbaţi în camerele lor. În afară de asta, Thelma n-ar 
fi fost în stare de aşa ceva. 

Mi-am scos portvizitul şi i-am arătat o fotografie de-a lui 
Sheppey. 

— A vizitat-o vreodată acest bărbat pe domnişoara 
Cousins? 

Cercetă fotografia, apoi clătină din cap. 

— Nu l-am văzut niciodată. Nu venea nici un bărbat la ea. 

— Vreo blondă îmbrăcată elegant i-a făcut vizite? O 
femeie de vreo treizeci şi şase de ani... bogată? 

Incepu să arate uimită. 


— Nu. Doar cele trei prietene şi părintele Matthews, 
nimeni altul. 

Am avut impresia că Thrisby minţise când afirmase că 
Bridgette şi Sheppey se duseseră acasă la Thelma. 

— În ziua când a murit s-a întâmplat ceva neobişnuit? A 
venit cineva s-o vadă, a primit vreo scrisoare sau i-a telefonat 
cineva? 

— M-a întrebat şi polițistul. Nu s-a întâmplat nimic 
neobişnuit. Plecase, ca de obicei, la opt şi treizeci, ca să fie la 
Şcoală la ora nouă. Se întorcea întotdeauna să ia masa de 
prânz. Când nu s-a întors, ca de obicei, m-am neliniştit. Când nu 
s-a întors nici după orele de serviciu, i-am telefonat mai întâi 
părintelui Matthews, apoi poliţiei. 

Rankin avusese dreptate. Parcă săpai în beton. l-am 
mulţumit bătrânei, spunându-i că mi-a fost de mare ajutor, şi 
de-abia am reuşit să scap de ea. 

În timp ce mă înapoiam la Buick, m-am simţit cam trist. 
Mi-am dat seama că nu făcusem progresul sperat. Acum eram 
aproape sigur că Thrisby minţise. 


II 


e la ora nouă, am pornit spre White Château. Se întunecă 

în timp ce urcam pe drumul de munte şi, o dată cu 

asfinţitul, soarele şi marea deveniseră de un roşu- 
portocaliu. De la înălţimea drumului, vederea asupra lui St. 
Raphael City era măreaţă. 

Nu prea eram însă într-o dispoziţie ca să admir priveliştea. 
Aveam prea multe în cap şi nu mă puteam opri să mă gândesc 
că, într-o oră şi jumătate, Margot avea să fie alături de mine în 
izolarea bungalow-ului. 

Am condus repede, folosind farurile ca să avertizez 
maşinile venind din direcţia opusă. Mă aflam la bifurcarea care 
ducea la White Château, puţin după nouă şi jumătate. Am lăsat 
Buick-ul la marginea drumului şi am coborât până am dat de 
poarta de lemn. Am deschis-o şi am pornit încet pe cărare. Între 
timp, soarele apusese şi se făcuse deodată foarte întuneric. 

Adusesem cu mine o lanternă şi câteva instrumente 
pentru deschiderea unei ferestre sau a unui sertar încuiat. M-am 
oprit la marginea peluzei şi m-am uitat la casa cufundată în 
beznă. Am traversat pajiştea în linişte, apoi am ocolit toată casa. 
Nu se vedea nici o lumină, dar mai înainte de a încerca să 
pătrund prin efracţie, m-am apropiat de garajul dublu şi-am 
apăsat pe clanţa uneia din uşi. La atingerea mea, clanţa cedă și- 
am fost surprins să descopăr înăuntru un Packard Clipper. Am 
pipăit capota şi-am simţit că-i rece. Evident, maşina nu fusese 
folosită toată ziua. 

Mişcându-mă şi mai prudent, am străbătut din nou 
pajiştea şi-am urcat treptele terasei. M-am îndreptat spre uşa de 
la intrare şi-am sunat. 

Am aşteptat timp de trei minute. Nu se întâmplă nimic. 
Nimeni nu răspunse la sonerie. M-am îndreptat spre glasvand. 
Pisica siameză apăru deodată din beznă şi păşi pe lângă mine. 
M-am oprit în faţa uşilor duble cu geamuri, am apăsat pe clanţe, 
dar erau încuiate. Pisica profită de ocazie ca să mi se 


încolăcească de picior. M-am aplecat s-o mângâi pe cap, dar se 
îndreptă repede, sări pe balustrada terasei şi mă urmări de- 
acolo cu atenţie. 

Am scos din buzunar un şperaclu plat, l-am vârât între uşi 
şi-am apăsat insistent pe clanţă. Se auzi un clinchet brusc şi uşa 
se deschise. Am împins-o şi mai mult şi-am rămas cu urechea la 
pândă, dar nu se auzi nimic. Camera era cufundată în întuneric. 
Mi-am scos lanterna şi-am trimis un fascicol de lumină prin 
încăpere. 

Eram cam neliniştit din cauza Packard-ului aflat în garaj. 
Se putea ca Thrisby să nu fi părăsit casa, dar atunci de ce era 
întuneric peste tot? Mi-am spus că probabil îl luase cineva cu 
automobilul său, aceasta fiind explicaţia prezenţei Packard-ului 
în garaj. 

Am păşit în sufragerie, am traversat spre comutator şi l- 
am întors. În clipa aceea am avut un şoc. Într-un colţ, în 
diagonala camerei, se afla un birou. Toate sertarele erau 
deschise şi un morman de hârtii, scrisori, chitanţe vechi zăceau 
vraişte pe birou şi pe jos. În cealaltă parte a camerei se găsea 
un dulap cu nişte rafturi. Şi aceste rafturi atârnau în afara, iar pe 
duşumea se vedeau alte hârtii. 

Se părea că altcineva mi-o luase înainte, şi-am înjurat în 
surdină. 

Am traversat salonul până la uşă şi-am intrat într-un hol 
imens. În faţa mea, nişte scări duceau la etaj. Vizavi se mai 
aflau două uşi. Am deschis una din ele şi-am dat peste o 
sufragerie destul de încăpătoare. Şi aici, sertarele servantei 
erau trase, iar tacâmurile fuseseră aruncate grămadă pe jos. Am 
încercat şi cealaltă uşă şi-am nimerit într-o bucătărie luxos 
echipată, care nu fusese însă deranjată. 

M-am întors în hol şi-am rămas la picioarele scărilor, 
ţinând raza lanternei îndreptată în sus, pe scări, în timp ce 
trăgeam atent cu urechea. Undeva în casă ticăia repede o 
pendulă, altminteri însă domnea o tăcere apăsătoare. 

În acest timp mă întrebam ce căuta intrusul şi dacă găsise 
ceea ce căutase. Mă întrebam de asemenea cum va reacţiona 
Thrisby când se va întoarce şi va găsi toată dezordinea aceea. 
Eram curios să ştiu dacă va telefona la poliţie, sau dacă nu va 
lua nici o măsură. 


M-aş fi aflat într-o poziţie neplăcută dacă ar fi dat peste 
mine în casă şi, o clipă, am ezitat să mai urc scările. Eram 
absolut convins că orice m-ar fi putut interesa în acea casă 
fusese luat. 

În cele din urmă m-am hotărât totuşi să arunc o privire 
rapidă şi prin restul locuinţei, apoi să plec cât mai repede. Ara 
urcat scările câte două odată şi am ajuns la o platformă lată şi 
întunecoasă. A 

Atunci am avut un şoc care m-a zgâlţâit îngrozitor. In timp 
ce plimbam rază lanternei de jur împrejur, am zărit într-un colţ 
îndepărtat al platformei o siluetă ghemuită. Părea gata să se 
repeadă la mine. 

Mi-a sărit inima. Am făcut un salt înapoi şi lanterna îmi 
căzu din mână. Se rostogoli pe duşumea, apoi pe scări, 
trimiţându-şi raza pe perete, apoi pe tavan, apoi pe balustradă, 
până ajunse în holul de dedesubt, lăsându-mă într-o beznă 
completă. 

Am rămas înţepenit, răsuflând printre dinţi şi cu inima 
zvâcnindu-mi să-mi spargă pieptul, dar nu se întâmplă nimic. 
Pendula de la parter continua să ticăie repede, producând un 
zgomot uriaş în liniştea de mormânt a casei. 

Mi-am strecurat mâna în haină şi-am strâns degetele în 
jurul patului revolverului meu calibrul 38. L-am scos încet din toc 
şi-am tras cu degetul mare siguranţa. 

— Cine-i acolo? am strigat şi-am fost iritat să-mi aud glasul 
sunând ca al unei bătrâne domnişoare speriate care se 
pomeneşte cu un bărbat sub pat. 

Tăcerea continua să mă apese. Am tras cu urechea, 
complet nemişcat, cu privirea aţintită în bezna dinainte, unde 
văzusem silueta omului ghemuit. Se strecura oare spre mine? 
Aveam să mă trezesc cu degetele lui căutându-mi gâtul? Mi-am 
amintit brusc că Sheppey murise cu o daltă de spart gheaţa 
înfiptă în ceafă. Mă pândea oare asasinul lui Sheppey? Tinea în 
mână o daltă de spart gheaţa? 

Ceva se mişcă lângă picioarele mele. Am tresărit 
îngrozitor. 

Revolverul se descarcă cu o pocnitură care făcu să 
zăngăne uşile, iar eu sării înapoi, cu faţa năpădită de năduşeală. 
Am auzit un mâărâit înfundat şi-o tuşitură, şi mi-am dat seama că 


pisica era aceea care venise şi se frecase în beznă de piciorul 
meu. 

Am rămas nemişcat, cu spatele sprijinit de balustradă, în 
timp ce sudoarea curgea valuri de pe mine şi inima îmi zvâcnea. 

Mi-am vârât mâna în buzunar şi-am scos bricheta. 

— Stai pe loc! am strigat în întuneric. Dacă faci un pas, 
trag! 

Am împins înainte revolverul, am ridicat mâna stânga 
deasupra capului şi-am aprins bricheta. Mica flacără mi-a dat 
destulă lumină ca să văd că cel din colţ nu se mişcă. Stătea încă 
ghemuit acolo pe vine. Un omuleţ cu faţa cafenie şi încreţită, cu 
ochii piezişi şi cu o gură mare rânjită, care lasă să i se vadă 
dinţii. 

Se aşternu o tăcere care mă băgă în sperieţi. Nimeni nu 
putea să stea atât de nemişcat, decât dacă era mort. 

Lumina brichetei începu să se stingă. M-am dus în capul 
scărilor, apoi am coborât până unde căzuse lanterna, a cărei 
rază era îndreptată de-a lungul holului, spre uşa de la intrare. 
Am ridicat lanterna, m-am întors şi-am apucat-o din nou pe 
scări. Odată sus, am îndreptat lanterna spre silueta ghemuită. 

Mi-am zis că ar trebui să fi fost servitorul filipinez al lui 
Thrisby. Cineva îl împuşcase în piept şi el se ghemuise în colţ ca 
să moară. La picioarele lui se strânsese o băltoacă de sânge, iar 
pe haina neagră de limon se vedea o altă pată întunecată de 
sânge. 

M-am apropiat încet de el şi-am vârât arma la loc în toc. l- 
am pipăit obrazul cu vârful degetelor. Pielea rece şi muşchii tari 
ca nişte scânduri mi-au trădat că era mort de câteva ore. 

Am răsuflat adânc şi-am îndepărtat raza de lumină de la 
chipul mort. Două scântei mari şi vii se aprinseră în lumina 
lanternei când pisica se opri în capul scărilor, făcându-se ghem 
şi mieunând cum au obiceiul pisicile siameze când nu le place 
ceva. 

Am urmărit pisica ce înainta încet pe platformă, cu capul 
în jos, cu mişcări de pisică sălbatică şi cu coada târâş. Trecu pe 
lângă filipinez fără măcar să se oprească şi rămase înaintea unei 
uşi, cu faţa la mine. Se ridică pe labele din spate şi lovi clanţa cu 
laba din faţă. Lovi de trei ori, apoi miorlăi înfundat şi lovi din 
nou. 


Am înaintat încet, am ajuns la uşă, am întors clanţa şi-am 
împins uşa. Se deschise larg. Dinăuntru se revărsă bezna şi 
tăcerea. Pisica stătea în prag, cu urechile încordate, cu capul 
lăsat niţel pe o parte. Apoi păşi înăuntru. 

Am, rămas pe loc, cu inima zvâcnind şi cu gura uscată. Am 
îndreptat raza de lumină spre pisică. Raza prinse în cercul ei 
bine conturat pisica şi o urmări până la piciorul patului. Pisica 
sări în pat. 

Am mutat cercul de lumină şi-am tresărit violent. Thrisby 
zăcea întins de-a curmezişul pe pat. Era încă îmbrăcat în 
cămaşă de plajă, cu pantalonii scurţi roşii şi cu sandale. 

Pisica se apropie de el şi începu să-l miroasă cercetător pe 


faţă. La lumina lanternei, i-am văzut chipul îngrozit şi 
strâmbătura rigidă, mâinile încleştate şi sângele de pe 
cearşafuri. 


Nu se zărea nici o urmă de rană sau de sânge pe cămaşa 
albă, dar eram sigur că, dacă-l întorceam, aveam să găsesc 
rana. Cineva îl împuşcase în spate, în timp ce încerca să fugă. In 
clipa când murise, căzuse pe pat. 


III 


m plimbat raza lanternei până am descoperit comutatorul, 

şi-am aprins lampa. M-am reîntors la pat. La lumina 

lămpii, Thrisby părea mai mort decât la cea a lanternei. 

Pisica se mişcă lent în jurul lui, ghemuită, cu coada întinsă, 
cu urechile lipite de cap. Mă privi lung şi furios peste faţa 
mortului. 

M-am uitat prin odaie. O totală dezordine. Uşile dulapului 
din perete erau deschise. Hainele zăceau maldăr pe jos. 
Sertarele comodei atârnau în afară. Cămăşi, ciorapi, cravate, 
gulere şi eşarfe se revărsau din toate sertarele. 

M-am apropiat cu paşi ţepeni de pat. Pisica mă scuipă 
când m-am apropiat şi se ghemui cu ochii larg deschişi. Am 
întins mâna şi a pipăit-o pe-a lui Thrisby. La o apreciere vagă, 
murise de cinci sau şase ore. 

În clipa când m-am aplecat asupra lui, am lovit cu piciorul 
ceva aflat sub pat. Ceva tare. M-am lăsat în jos, am ridicat 
cearşaful şi-am scos la vedere un revolver automat calibru 38. 

Era arma pe care i-o înapoiasem lui Bridgette Creedy. 
Eram sigur, dar, ca să mă conving, am dus-o la una din lămpi şi 
m-am uitat la seria ei. Am găsit-o sub patul armei: 4557993. 

Am scos încărcătorul. Se trăsese de patru ori. Cel puţin 
două dintre gloanţe fuseseră fatale. 

Am rămas o clipă pe gânduri. Întregul aranjament părea 
pus la punct pentru a fi real. De ce să lase arma acolo, când 
poliţia avea s-o găsească? Bridgette ştia că poliţia deţinea seria 
armei. Am aruncat arma dintr-o mână într-alta, încruntat. Prea 
pus la punct, mi-am zis tot timpul. Apoi, dintr-un impuls brusc, 
am dat drumul revolverului în buzunar, am traversat odaia, am 
stins luminile şi-am coborât scările. 

Am intrat în salon. M-am apropiat de barul pe care se afla 
telefonul şi am făcut numărul de la reşedinţa lui Creedy. In timp 
ce aşteptam să se formeze legătura, m-am uitat la ceas. Era 
zece fără un sfert. 


Vocea lui Hilton răsună la telefon: 

— Reşedinţa domnului Creedy. 

— Dă-mi legătura cu doamna Creedy. 

— V-o dau pe secretara ei, dacă rămâneţi la telefon, 
domnule. 

Câteva clinchete, apoi glasul rece şi capabil, cunoscut, 
întrebă: 

— Cine e la aparat, vă rog? 

— Lew Brandon. E acasă doamna Creedy? 

— Da, dar nu cred c-o să vrea să vorbească cu 
dumneavoastră, domnule Brandon. 

— Trebuie neapărat să vorbească cu mine - i-am răspuns. 
Nu glumesc. Dă-mi legătura. 

— Nu pot. Vreţi să rămâneţi la telefon? Am s-o întreb dacă 
vrea să vorbească cu dumneavoastră. 

Înainte de-a o putea opri, plecă de la aparat. Am aşteptat, 
ţinând strâns la ureche receptorul cu o forţă inutilă. După o 
pauză lungă, secretara reveni la telefon. 

— Regret, domnule Brandon, dar doamna Creedy nu 
doreşte să vă vorbească. 

Mi-am îngăduit un zâmbet trist. 

— Poate că nu doreşte, dar n-are încotro. Spune-i că un 
vechi prieten de-al ei a murit. L-a împuşcat cineva în spate şi s- 
ar putea ca poliţia să fie pe drum pentru a-i pune unele 
întrebări. 

Am auzit un uşor suspin. 

— Ce-aţi spus? 

— Ascultă, dă-mi-o pe doamna Creedy. Nu-şi poate 
permite să nu vorbească cu mine. 

Urmă o altă pauză lungă, apoi un clinchet, şi Bridgette 
Creedy rosti: 

— Dacă mai am multe neplăceri cu dumneata, am să mă 
adresez soţului meu. 

— Perfect - i-am răspuns. O să-i placă. Dacă aşa credeţi, 
n-ar strica să discutaţi cu el chiar acum, fiindcă vă aşteaptă mari 
neplăceri, dar nu din cauza mea. In această clipă, Jacques 
Thrisby zace în pat cu un glonţ calibru 38 în el. E mort ca fişa 
dumneavoastră de impozite de anul trecut, iar automatul 
dumneavoastră calibrul 38 e chiar lângă el. 

Am auzit-o că-şi trage lung şi dureros respiraţia. 


— Minti! 

— Foarte bine, dacă vă închipuiţi că mint, aşteptaţi până 
va ajunge poliţia la dumneavoastră. Nici nu-mi pasă, de altfel. 
Îmi risc pielea telefonându-vă. Ar trebui să chem mai întâi 
poliţiştii. 

Se aşternu o lungă tăcere. Am ascultat bâzâitul liniei şi 
respiraţia rapidă şi speriată a femeii, apoi zise: 

— E într-adevăr mort? 

— E mort în toată regula. Ascultaţi, unde aţi fost între 
orele cinci şi şase astă-seară? 

— În camera mea. 

— V-a văzut cineva? 

— Nu. Am fost singură. 

— Nici secretara nu v-a văzut? 

— A fost plecată. 

— Ce-aţi făcut cu arma pe care v-am dat-o? 

— Am pus-o într-un sertar în dormitor. 

— Cine avea acces la ea? 

— Nu ştiu. Oricine. Am pus-o pur şi simplu acolo. 

— A venit cineva azi să vă vadă? 

— Nimeni. 

M-am uitat lung la perete, încruntat, apoi am rostit: 

— Nu ştiu de ce fac asta pentru dumneavoastră, dar în 
orice caz am luat arma. Ar putea s-o identifice datorită glonţului. 
Dacă vor reuşi, veţi avea neplăceri, dar există şansa să nu 
reuşească. Cred că cineva a montat în aşa fel asasinarea lui 
Thrisby, încât să cadă asupra dumneavoastră, dar s-ar putea să 
mă înşel. Fiţi prudentă şi rugaţi-vă la Dumnezeu. Aveţi o şansă 
să scăpaţi din asta, dar nu e grozavă. 

Mai înainte să-mi poată răspunde, am dat drumul 
receptorului în furcă. Apoi am stins luminile din salon, mi-am 
croit drum cu ajutorul lanternei până la uşile duble, le-am închis 
bine-n urmă, am luat-o repede pe potecă, trecând de poartă 
până la locul unde îmi lăsasem Buick-ul. 

Nici o maşină nu trecu pe lângă mine cât timp am coborât 
drumul de munte. Vedeam luminile strălucitoare din St. Raphael 
City de fiecare dată când coteam. Păreau amăgitor de frumoase. 

Se făcuse zece şi un sfert când am parcat lângă bungalow- 
ul liniştit în beznă. În timp ce mă dădeam jos din maşină, am 
văzut staționat sub palmieri un Cadillac decapotabil, cu farurile 


stinse. L-am privit o clipă, apoi am urcat treptele de la intrarea 
bungalow-ului, am scos cheile, apoi, reflectând din nou, am 
apăsat mai întâi pe clanţă. Uşa se deschise şi am păşit în holul 
întunecat. Am pipăit după comutator, dar am rămas trăgând cu 
urechea, cu mâna pe patul revolverului. 

O vreme îndelungată domni liniştea, apoi Margot vorbi din 
beznă: 

— Tu eşti, Lew? 

— Ce faci acolo în întuneric? am întrebat, venind lângă 
uşă. 

Lampa din hol răspândea destulă lumină ca să-i văd 
silueta. Stătea întinsă pe lungul priciului de sub fereastră, cu 
capul sprijinit de fereastra scăldată în razele lunii. 

— Am sosit mai devreme - spuse ea. Îmi place să stau la 
lumina lunii. Nu aprinde lampa, Lew. 

M-am îndepărtat de uşă şi am scos cele două arme. Le-am 
vârât în sertarul cuierului aflat chiar lângă intrarea principală, 
mi-am scos pălăria şi-am lăsat-o pe un scaun din hol. Apoi am 
păşit în salon, croindu-mi drum printre diferitele mobile până am 
ajuns lângă ea. 

Din câte o vedeam, nu avea pe ea decât un capot de 
mătase neagră. Prin închizătura capotului i se zăreau genunchii 
goi. Întinse mâna. 

— Vino şi stai jos, Lew. E atât de plăcut aici, nu-i aşa? Uită- 
te la mare şi la desenele făcute de razele lunii. 

M-am aşezat, dar nu i-am luat mâna. Aveam încă în faţa 
ochilor chipul mort al lui Thrisby. Spectacolul strica atmosfera 
de intimitate. Simţi imediat. 

— Ce s-a întâmplat, dragul meu? Ceva neplăcut? 

— Margot... M-am oprit, apoi am continuat: Ai fost cândva 
îndrăgostită de Thrisby, nu? 

Am simţit-o că devine rigidă. Mâna îi căzu deoparte. 

— Da - răspunse ea după o lungă ezitare. De mult. A fost 
unul din acele lucruri inexplicabile. Cred că m-a cucerit 
vitalitatea lui, ca şi colosala-i aroganță. Slavă Domnului că n-a 
ţinut mult. N-am să-mi iert niciodată c-am fost atât de 
caraghioasă. 

— Toţi regretăm unele lucruri - i-am spus, căutând în 
buzunar o ţigară. 


Am aprins-o. La lumina brichetei am văzut că-şi ridicase 
capul de pe pernă şi se uita la mine cu ochii larg deschişi. 

— S-a întâmplat ceva, nu? Ai fost acolo? | s-a întâmplat 
ceva lui Jacques? 

— Da. A murit. L-a împuşcat cineva. 

Se prăbuşi la loc pe pernă şi îşi acoperi faţa cu mâinile. 

— Mort? Scoase un geamăt slab şi reţinut. O, Lew! Ştiu că 
s-a purtat neruşinat cu mine, dar era totuşi... Stătea nemişcată, 
răsuflând repede, în timp ce eu mă uitam pe fereastră. Singura 
lumină dintre noi venea din vârful roşu al ţigării mele. În cele din 
urmă zise: E operă lui Bridgette, fireşte... 

— Nu ştiu a cui operă e. 

Se ridică brusc în capul oaselor. 

— Fireşte că-i a lui Bridgette! A încercat să-l împuşte şi azi 
după-amiază, nu? Dacă n-ai fi împiedicat-o, l-ar fi ucis. Doar tu 
mi-ai spus. l-ai dat arma înapoi? Işi dădu jos picioarele de pe 
prici. S-a dus acolo şi l-a omorât! De data-asta n-o să scape! 

— Ce-ai de gând să faci? 

— Am să-i spun totul tatii. El o să scoată adevărul de la ea. 

— Să presupunem că reuşeşte! Ce s-ar întâmpla atunci? 

Işi întoarse capul. Deşi nu-i vedeam chipul în beznă, îmi 
dădeam seama că se uita la mine. 

— Păi, are s-o izgonească! Are să divorţeze de ea! 

— Credeam că nu vrei să amesteci poliţia în treburile 
astea! i-am spus calm. 

Am zărit prin fereastră farurile luminoase ale unei maşini 
ce se apropia vertiginos de drumul aspru, şi ochii mi-au rămas la 
beculeţul roşu de pe capota ei. 

— Poate că n-ai să mai poţi evita amestecul poliţiei în 
treburile astea, Margot - am spus şi m-am ridicat. lat-o, a şi 
sosit. 


CAPITOLUL TREISPREZECE 


I 


| a lumina crudă a lunii, l-am zărit pe locotenentul Rankin, 


urmat de sergentul Candy, coborând din maşina poliţiei. 
Şoferul în uniformă rămase la volan. 

Am ieşit pe verandă pentru a-i întâmpina, în clipa când am 
văzut că se îndreptau spre trepte. M-am aşezat drept în faţa lui 
Rankin, aşa că trebuia să se oprească când mai avea doar două 
trepte de urcat. 

— Vreau să discut ceva cu tine - zise el. Să intrăm 
năuntru. 

— VUită-te în spate, locotenente - i-am şoptit încet, astfel 
încât să n-audă Candy. Poate te răzgândeşti. 

Întoarse capul şi zări Cadillac-ul decapotabil. Se uită şi mai 
la dreapta şi văzu Buick-ul, apoi se întoarse şi privi lung la mine. 

— Ce vrei să spui? 

— Fac prinsoare că ştii al cui e Cadillac-ul. N-ai fost încă 
avansat, locotenente. Dar dacă intri în casă, ai toate şansele să 
nu mai fii avansat niciodată. 

Îşi scoase pălăria, o privi, îşi plimbă nerăbdător degetele 
prin păr, îşi puse pălăria la loc pe cap şi se retrase cu trei paşi. 

— Vino - zise el - o să discutăm în maşină. Mergem la 
locuinţa lui Thrisby. 

— Mergi singur, locotenente. Eu, unul, am treabă. Nu sunt 
deloc atât de interesat de cazul lui Thrisby. Trebuie să mă 
îngrijesc de proprietara Cadillac-ului. 

— Vii de bună voie sau te iau cu forţă? spuse el, brusc 
violent. 

Candy înainta cu mâna vârâtă înăuntru în haină. 

— Foarte bine, dacă aşa stau lucrurile - am zis şi-am 
coborât treptele. Ce vrei, locotenente? 


A 


— Nu mă duce pe mine! se răsti violent Rankin. Chiar 
acum ai venit de la locuinţa lui Thrisby, nu? 

— Asta o să fie greu de dovedit - am spus şi m-am aşezat 
pe bancheta din spate a maşinii. 

Rankin se sui lângă mine şi Candy lângă şofer. 

— Dă-i drumul! strigă Rankin. 

Maşina porni. 

Am privit înapoi la Bungalow, întrebându-mă ce gândea 
Margot. N-am văzut nici un semn din partea ei. In câteva minute 
avea să se îmbrace şi-avea să fie departe. Regretam că mă 
dusesem la White Château. 

— Dă-mi pistolul! se răsti Rankin. 

— N-am nici un pistol la mine. 

Rankin îi ceru şoferului să oprească. Când maşina stopa, 
spuse: 

— Unde e? 

— În bungalow. 

— Hai înapoi - zise Rankin cu o notă de enervare în glas. 

Şoferul întoarse maşina şi conduse repede până ajunseră 
din nou la bungalow. 

— Du-te cu el! - îi spuse Rankin lui Candy. Vreau arma lui. 

M-am dat jos din maşină şi, însoţit de Candy, care se ţinea 
scai de mine, am urcat treptele, am împins uşa, am aprins 
lumina şi am traversat spre cuier. Am încercat să maschez cu 
trupul deschiderea sertarului, dar Candy mă împinse la o parte, 
trase sertarul şi scoase revolverul meu calibrul 38. 

— Ăsta e? întrebă el. 

— Da. 

Mă uitam în sertarul meu gol, simțind cum mă trece un 
fior pe şira spinării: arma lui Bridgette dispăruse! 

Candy scoase încărcătorul şi se uită pe ţeava. Apoi îl 
mirosi, bombăni şi dădu drumul revolverului în buzunar. 

— Al cui e Cadillac-ul de afară? 

— Întreabă-l mai bine pe locotenent. 

Mă privi, se strâmbă şi dădu din umeri. 

— Să mergem. 

— Ce înseamnă toate astea? am spus, întrebându-mă 
dacă Margot asculta. 

— Pe cine îţi închipui tu că păcăleşti? zise el dezgustat. Te- 
am văzut şi când ai intrat la Thrisby, te-am văzut şi când ai ieşit. 


— A, da? Şi de ce nu m-ai arestat, sergent? 

— Nu primisem până atunci ordin să te arestăm - zise 
Candy - dar acum avem. 

— Al cui ordin? 

— Al căpitanului. 

— Holding ştie? 

Candy mută guma de mestecat prin gură. 

— Poţi să-l dai uitării pe Holding. În oraşul ăsta, situaţia se 
schimbă de la ceas la ceas. Hai, nu vrem să-l facem pe căpitan 
să aştepte. 

Ne-am întors la maşină. Când am intrat înăuntru, Rankin 
zise: 

— L-ai găsit? 

— Mda - răspunse Candy şi i-l înmână. S-a tras recent cu 
el. 

— Pot să dau o explicaţie - am spus. Doar nu încercaţi să 
dovediţi că eu i-aş fi ucis pe cei doi, nu? 

— Nu încercăm nimic - zise Rankin cu o voce obosită şi 
plată. Gura! Mi s-a cerut să te aduc şi te aduc. 

— Ce s-a întâmplat cu Holding? 

— Ai să descoperi singur. Rankin se lăsă în colţul maşinii. 
Acum te rog să taci! 

Nu s-a mai rostit nici un cuvânt în tot timpul acestei rapide 
călătorii până la Crest. 

Stăteam şi cugetam. Şi deodată mi-am dat brusc seama 
că găsisem dezlegarea întregii afaceri. Nu eram absolut sigur, 
dar, deodată, cuburile care nu aveau nici un sens căpătară o 
semnificaţie. A fost una din acele intuiţii pe care le ai când te dai 
un pas înapoi, ca să priveşti toate cuburile, şi vezi pe 
neaşteptate o legătură care mai înainte nu însemna nimic 

N-am mai avut însă timp să mă entuziasmez de această 
descoperire, fiindcă sosisem la White Château. Ne-am dat jos 
din maşină. 

— Du-te îndărăt cu maşina la bungalow - îi spuse Rankin 
lui Candy. la-l şi pe Jackson cu tine. Faceţi o percheziţie. Aduceţi 
aici orice găsiţi pe acolo. Dă-i drumul. 

Candy păru surprins, dar se reîntoarse în maşină, iar 
şoferul se aşeză din nou la volan. 

— Crezi că ea o fi plecat între timp? mă întrebă Rankin în 
clipa când maşina poliţiei porni. 


— Da. Ce s-a întâmplat cu Holding? 

— Te-ai ars, Brandon. Creedy a ajuns la o înţelegere cu 
judecătorul Harrison. Holding sprijină acum iar administraţia. 
Momentan nu mai există nici o opoziţie. 

Asta îmi strică toate planurile. 

— Hai! zise Rankin. Nu trebuie să-l facem pe căpitan să 
aştepte. Să nu avem neplăceri. Ţi s-a spus să nu te amesteci, 
aşa că nu poţi să zici că n-ai fost prevenit. 

— Holding mi-a spus să-mi văd de anchetă. 

— Nu-ţi dai seama că-i un ticălos? răspunse Rankin 
nerăbdător. Hai! 

Am luat-o pe aleea care traversa pajiştea ducând la 
intrarea în casă. Toate luminile erau aprinse. Trei poliţişti în 
uniformă băteau de colo-colo terasa. 

Am trecut prin uşile cu geamuri şi am intrat în salon. Un 
grup de poliţişti însărcinaţi cu luarea amprentelor şi mai mulţi 
fotografi erau în plină acţiune. Nici unul nu se sinchisi să mă 
privească. 

Rankin îl întrebă pe unul din ei: 

— E aici căpitanul? 

— E sus, domnule locotenent - zise detectivul, privind cu 
atenţie la o amprentă descoperită pe marginea mesei de servit 
cocteiluri. 

Am păşit în hol. Doi oameni în haine albe coborau o targă 
pe care era întins un corp acoperit cu un cearşaf. După mărime, 
bănuiam că era trupul filipinezului. Ne-am dat la o parte şi i-am 
urmărit pe cei doi cum traversează cu paşi grei holul şi ies prin 
uşile cu geamuri. 

— Hai - zise Rankin. Mergi tu primul. 

Am urcat scările, iar la un semn al lui din cap am intrat în 
dormitorul lui Thrisby. 

Thrisby zăcea încă în pat. În picioare, privind pe fereastră, 
se vedea silueta enormă a căpitanului Katchen. Doi poliţişti în 
civil cercetau diversele sertare, din cameră. Nu se zărea nici o 
urmă a pisicii siameze. 

Am intrat în încăpere şi m-am oprit la picioarele patului. 
Nu m-am uitat la Thrisby. 

Rankin se sprijini de cadrul uşii, cu mâinile în buzunare şi 
cu ochii aţintiţi la spinarea lată a lui Katchen. 


Katchen nu se întoarse. Continuă să privească pe 
fereastră. Din gură îi ieşeau şuviţe de fum de ţigară de foi, 
împrăştiindu-se apoi prin odaie în nori mici şi cenușii, ce treceau 
prin apropierea mea. Miroseau urât şi tare. 

Timp de două minute lungi şi neplăcute nu se petrecu 
nimic, apoi Katchen bombăni: 

— l-ai luat revolverul? 

Rămase mai departe cu spatele la mine. Vechea tehnică 
de a zdruncina nervii, şi de a zdrobi rezistenţa. 

Când Rankin părăsi cadrul uşii, unul dintre ceilalţi detectivi 
se deplasă acolo şi-i lua locul. Era o indicație că se aşteptau să 
mă reped la uşă ca să fug pe scări. 

Rankin îi înmână lui Katchen revolverul meu. Acesta din 
urmă avea o labă atât de uriaşă, încât arma părea o jucărie în 
mâna lui. Katchen o luă, mirosi vârful ţevii, deschise arma, se 
uită la butoi, scoase încărcătorul şi verifică gloanţele. Işi ridică 
umerii masivi şi-i întinse arma lui Rankin. În momentul când 
acesta o luă, spuse: 

— l-ai pus cătuşele? 

Pe faţa lui Rankin, muşchii se încordară. 

— Nu, domnule căpitan. 

— De ce nu? 

Sarcasmul din glasul lui ar fi îngheţat sângele oricui. Nici 
pe-al meu nu-l încălzi. 

— N-am crezut că-i necesar. 

— Nu eşti plătit ca să crezi. Pune-i-le acum! 

Rankin scoase o pereche de cătuşe din buzunarul 
pantalonilor şi se apropie de mine. Avea o figură impenetrabilă. 
l-am întins încheieturile mâinilor şi el le fixă. 

— I le-am pus, domnule căpitan - zise el şi se îndepărtă de 
mine. 

Katchen se întoarse încet. Chipul lui brutal se înnegrise din 
pricina sângelui congestionat. Ochii lui mici erau la fel de 
neastâmpăraţi şi de sălbatici ca şi cei ai unui elefant turbat. 

— Aşadar, ţi-ai închipuit c-ai să scapi, copoiule - zise el, 
privindu-mă feroce. Ţi-ai închipuit că amicul tău Holding o să te 
scape de mine. Ei bine, am să-ţi arăt ce rău te-ai înşelat. In timp 
ce vorbea se apropia încet de mine şi vedeam scântei mici şi 
roşii jucându-i în ochi. De când aşteptam o altă şedinţă cu tine, 


copoiule - continuă el - dar să fiu al dracului dac-aş fi crezut c- 
am să am ocazia să-ţi pun în spinare o acuzaţie de dublă crimă. 

— Nu mi le poţi pune mie în spinare - i-am spus, 
pândindu-l. Sunt morţi de cinci sau şase ore, şi o ştii prea bine. 

Pentru un om de dimensiunile lui, era într-adevăr în stare 
să dea o directă. l-am văzut stânga venind spre capul meu şi am 
evitat-o exact la timp. Am simţit cum încheieturile lui de fier îmi 
zgârie urechea, dar mi-a fost cu neputinţă să-i blochez pumnul 
drept cu mâinile mele încătuşate. Mă izbi cu forţa copitei unui 
asin. 

M-am prăbuşit şi-am rămas cu genunchii ridicaţi, 
încercând să-mi recapăt respiraţia. Un minut întreg am făcut 
efortul să respir. Apoi l-am auzit pe Katchen răcnind: 

— Ridicaţi-l! 

Unul dintre detectivi mă apucă şi mă târî în picioare. M-am 
sprijinit de el, m-am îndoit, iar el mă împinse şi se dădu la o 
parte. 

Se aşternu o tăcere grea, în vreme ce căutasem să-mi 
revin. După un timp, am reuşit să mă îndrept. M-am pomenit cu 
Katchen în faţă, cu un zâmbet batjocoritor pe buze. 

— Ai să mergi la poliţie, copoiule - zise el, scuipând fiecare 
cuvânt —şi-ai să fii închis într-o celulă, dar vei avea companie. 
Am vreo trei-patru băieţi cărora le place să-i înmoaie pe cei 
încăpăţânaţi. După ce-au să termine cu tine, ai să fii încântat să 
recunoşti patru crime, nu numai două. 

Mi-am dat seama că dacă-i răspund ceva, are să mă 
lovească din nou. Nu voiam să mai primesc o altă directă. Am 
rămas pe loc, cu privirea la el. 

— Şi dacă nu pot să-ţi pun în spinare o acuzaţie de crimă, 
copoiule - continuă el - o să te arestăm pentru efracţie. Ai să 
încasezi trei luni, şi în fiecare zi din cele trei luni unul din băieţii 
mei are să te cotonogească. [i-am spus să nu-ţi vâri nasul în 
această afacere, acum are să-ţi pară rău că nu m-ai ascultat. Se 
întoarse către Rankin: Duceţi-l la poliţie şi faceţi-i actele de dare 
în judecată pentru asasinarea lui Thrisby şi a filipinezului. Asta o 
să fie deajuns, până mai cercetez dovezile. Reuşim, noi să-l 
scoatem vinovat. 

Cu o figură inexpresivă, Rankin se apropie şi mă apucă de 
braţ. 

— Hai - zise el. 


Katchen se îndreptă spre mine şi mă împinse în piept cu 
un deget cât o banană. 

— Am să te fac să doreşti să fi murit, ploşniţă - mârâi el şi 
îşi trase mâna pentru a mă plesni atât de violent peste faţă, 
încât mă trimise împleticindu-mă spre Rankin. Luaţi-l de-aici pe 
ticălosul ăsta, să nu-l mai văd - răcni el - şi zvârliţi-l într-o 
celulă! 

Rankin mă înşfăca de braţ şi mă împinse afară din cameră. 
Am coborât împreună scările, am ieşit pe terasă şi-am luat-o pe 
aleea unde erau parcate trei maşini de-ale poliţiei. Nici unul din 
noi nu rosti un cuvânt. In clipa când am ieşit pe poartă, maşina 
poliţiei care mă culesese de la bungalow înainta pe drum şi 
trase alături. Candy ieşi dinăuntru şi veni spre noi. 

— Ai descoperit ceva? întrebă Rankin. 

— Un revolver. S-a tras recent cu el. Din încărcător lipsesc 
patru gloanţe. E calibrul 38 - zise Candy şi scoase din buzunar 
arma lui Bridgette Creedy. 

— Unde l-ai găsit? întrebai eu. 

Se uită la mine. 

— Sub patul tău. Acolo unde l-ai pus. 

— Nu l-am pus eu acolo - i-am răspuns şi-am dat din cap. 
Nu bănuiesc c-o să mă credeţi. 

Rankin se încruntă la mine. 

— II duc la poliţie - îi spuse el lui Candy. Am să verific 
arma. Ai mai găsit ceva? 

— Nu. 

— la una din maşinile astea şi du-te acasă - zise Rankin. 
Căpitanul dispune aici de toţi oamenii de care are nevoie. 

— Perfect. Îl luaţi pe Brandon în maşina dumneavoastră? 

— Mda. 

Se uitară unul la celălalt. Mi s-a părut că geana stângă a 
lui Candy trase, dar se poate să mă fi înşelat. Se pierdu în 
întuneric. 

Rankin îmi făcu semn spre o maşină a poliţiei. 

— Suie-te la volan. 

— Repetă ce-ai spus! i-am zis mirat. 

— Tu conduci. 

— Cu cătuşe la mâini? 


Scoase cheia din buzunar şi-mi desfăcu cătuşele. M-am 
suit la volan şi-am dat drumul la motor. Rankin se strecură lângă 
mine, Îşi scoase pachetul de ţigări şi-şi aprinse una. 

— O ţii drept - zise el. 

In timp ce urcam pe drumul de munte, am spus: 

— Ai grijă ce faci cu arma aia, domnule locotenent. Am 
încetinit, m-am uitat la stânga şi la dreapta, apoi am apucat-o 
pe şosea. E a doamnei Creedy. 

— O să am grijă. 

— Ce înseamnă maniera asta de a mă lua? am întrebat. 
Trebuie să fie pentru prima oară în analele poliţiei când un 
prizonier se conduce singur la închisoare, cu un poliţist care 
fumează, alături. 

— Nu te duc la închisoare - zise Rankin. E ideea lui 
Katchen, care vrea să arate cât e de deştept. A ajuns să creadă 
că te-a speriat atât de rău, încât ai s-o întinzi din oraş şi n-ai să 
mai calci pe-aici. Mi se cere să-ţi ofer prilejul de-a scăpa. 

Am fost atât de surprins, încât n-am mai spus nimic 
următoarele două sute de metri, apoi am început să gândesc iar 
şi deodată am izbucnit în râs. 

— Să ştii că m-a speriat destul de rău - i-am răspuns - dar 
nu chiar într-atât încât să mă facă s-o întind din oraş. Ti s-a 
cerut să-mi spui asta? 

— Mi s-a cerut să mă uit în altă parte când ai să fugi - zise 
Rankin cu o voce plictisită. Mi-a trecut prin minte însă că poate 
n-ai să fugi. 

— Nici n-aş fi încercat. Nu risc să mă trezesc cu un glonţ în 
spate. E ideea lui Creedy, fireşte. După ce-a încercat să mă 
mituiască cu o sută cincizeci de mii de dolari, acum vrea să mă 
sperie. Mi-am supt obrajii. De unde ştii c-am fost la Thrisby 
acasă? 

— Creedy a pus pe unul din informatorii lui să 
supravegheze casa - zise Rankin. Informatorul i-a telefonat, i-a 
comunicat că te-a văzut intrând, iar Creedy i-a telefonat lui 
Katchen şi i-a cerut să te aresteze sub învinuirea de efracţie. l-a 
mai cerut să bage frica în tine, să te bată bine şi apoi să te 
gonească din oraş. Ne-ai scăpat ca prin urechile acului şi nu l- 
am mai găsit decât pe Thrisby. Katchen a hotărât atunci să te 
sperie cu o acuzaţie de crimă. 

— Nu-i pasă absolut de loc cine l-a ucis pe Thrisby? 


Rankin dădu nepăsător din umeri. 

— O să se ocupe-şi de asta la vremea cuvenită - spuse el 
indiferent. 

— Informatorul l-a văzut şi pe asasin? 

— Nu. Supraveghează casa doar noaptea. Scoase arma lui 
Bridgette din buzunar şi o răsuci în palmă. Asta-i arma care l-a 
omorât pe Thrisby? 

Da. 

— Bridgette l-a omorât? 

— Intreab-o mai bine pe ea. Eu aş spune că nu. 

— Nu poţi s-o întrebi astfel de lucruri pe soţia lui Creedy. 
De fapt nu poţi să-i pui nici un fel de întrebări soţiei lui Creedy, 
dacă vrei să-ţi păstrezi slujba în oraşul ăsta. 

— Nimeni n-ar trebui să dispună de o astfel de putere. 
Aşadar, Creedy a ajuns la o înţelegere cu judecătorul Harrison? 

— Mda. Nici nu era prea greu. Judecătorul n-are un sfant 
dar are în schimb o soţie extravagantă. Creedy l-a mituit, aşa că 
s-a decis să iasă din campania politică. Mâine are să anunţe în 
ziar. 

— Courier are să fie încântat. 

— N-au ce să facă. Poţi să mergi înapoi la bungalow. Pe 
urmă fă-ţi mai bine bagajele, i-aţi maşina şi cară-te. 

— Nu sunt gata să mă car - am spus în timp ce coboram 
drumul de munte şi intram pe Franklyn Boulevard. Am să plec 
doar când am să limpezesc misterul morţii lui Sheppey, nu mai 
înainte. 

— Mai bine cară-te astă-seară, Brandon. Katchen a dat 
ordin în privinţa ta. Dacă n-ai plecat din oraş în două ore, ai să 
dai de dracu. Băieţii lui Katchen sunt experţi în montarea 
accidentelor. S-ar putea să-ţi pierzi un picior într-unul din 
accidentele montate de ei. 

M-am uitat lung la el. 

— Glumeşti? 

— Niciodată n-am vorbit mai serios - zise el grav. Pleacă 
din St. Raphael în următoarele două ore, sau ai să ajungi la 
spital. Nu-ţi rămâne nimic altceva de făcut. Băieţii ăştia dau 
năvală iute peste tine. Avem treizeci de maşini ale poliţiei în 
oraş şi oricare din ele te poate aranja. Nu-ţi face iluzii. N-ai să 
poţi să le rezişti. Ai să te consideri fericit dac-ai să 
supravieţuieşti. Băieţii sunt maeştri în chestii de-astea. 


Am reflectat la spusele lui în timp ce ne hurducăiam pe 
drumul gloduros ce ducea la bungalow. În clipa când am oprit şi 
m-am dat jos din maşină, i-am spus: 

— Vrei să-mi dai arma, domnule locotenent? Ar putea să- 
mi folosească, pe când dumitale tot nu-ţi trebuie. 

— Te mai ocupi încă de Creedy? întrebă Rankin şi îşi 
întoarse capul ca să se uite la mine. 

— Mă ocup încă de asasinul lui Sheppey. Arma asta ar 
putea stabili o legătură. Am să ţi-o dau înapoi. 

Ezită, apoi înălţă din umeri. 

— Foarte bine. Mie tot nu-mi foloseşte. Katchen are s-o 
facă pierdută de îndată ce va afla că-i aparţine doamnei Creedy. 

— Îţi mulţumesc domnule locotenent. Ai fost un adevărat 
prieten. Îţi doresc să avansezi - şi i-am întins mâna. 

Mi-o strânse, îmi dădu revolverul, apoi se sui la volan. 

— Nu poţi să distrugi singur sistemul ăsta, Brandon - zise 
el serios, privindu-mă prin fereastra maşinii. Ticăloşii ăştia sunt 
prea puternici şi prea bine organizaţi ca să-i deranjeze un singur 
om, ca tine. O ştiu cât se poate de bine. Eu am renunţat să mai 
încerc. Întinde-o repede şi nu mai călca pe-aici. 

Mă salută cu o mişcare a capului, întoarse maşina şi se 
pierdu repede în beznă. 


II 


ând mă îndreptam spre bungalow, am văzut farurile unui 

automobil ce cobora iute drumul gloduros. Maşina lui 

Rankin se trase într-o parte, iar cealaltă trecu pe alături şi 
veni spre mine. 

Am băgat arma lui Bridgette în tocul de la umăr şi-am 
aşteptat. M-am simţit deodată obosit. Muşchii stomacului mă 
dureau de la directa lui Katchen şi nu voiam decât să dorm. 

Maşina trase lângă mine şi un tânăr înalt şi subţire se 
dădu jos din ea, apropiindu-se. Nu-l vedeam prea bine la lumina 
lunii, doar atât că părea destul de tânăr şi avea o pălărie moale 
împinsă pe ceafă. 

— Domnul Brandon? 

— Da. 

— Sunt Frank Hepple de la ziarul Courier. Domnul Troy mi- 
a spus să iau legătura cu dumneavoastră. E prea târziu ca să 
discutăm? 

Era prea târziu şi n-aveam chef de discuţie, dar Troy îmi 
spusese că băiatul era capabil, şi aveam nevoie de ajutor, aşa 
că i-am spus să intre. 

— De unde aţi ştiut că sunt aici? l-am întrebat în timp ce 
păşeam pe nisip spre bungalow. 

— l-am telefonat locotenentului Rankin azi după-amiază şi 
mi-a spus - zise Hepple. Am ceva pentru dumneavoastră. M-am 
gândit că-i mai bine să vin aici şi să vă dau imediat informaţia. 

Bungalow-ul era cufundat în tăcere şi respira o atmosferă 
de pustietate. Simţeam încă parfumul lui Margot plutind în aerul 
cald şi stătut. Am aprins lumina, apoi l-am condus în salon, 
aprinzând şi acolo lămpile în clipa când am intrat. 

Ceasul de pe consolă arăta unsprezece şi douăzeci. M-am 
gândit cam trist că dacă Rankin n-ar fi venit să mă târască cu el 
la locuinţa lui Thrisby, acum aş fi fost în braţele lui Margot. 


M-am îndreptat spre bar, am găsit o sticlă de whisky Vat 
69 plină şi-am turnat două porţii bune. Am dus paharele la o 
masă şi am luat loc. 

M-am uitat la Hepple, care stătea cu spatele la cămin şi 
mă urmărea. Avea vreo treizeci de ani, o faţă subţirică şi 
plăcută, ochi inteligenţi şi o bărbie proeminentă. Părea genul de 
om care, odată pornit la o treabă, se opreşte greu. 

— Serviţi-vă - i-am spus arătându-i paharul, apoi mi-am 
pus mâinile pe burta dureroasă şi-am încercat să mă destind. 

Se apropie, luă unul din pahare, trase o înghiţitură bună, 
apoi, în timp ce întindeam mâna după paharul meu, vorbi: 

— Domnul Troy mi-a spus să-l cercetez pe Hahn. Am săpat 
în trecutul lui şi-am dat peste o mină de aur. 

— Cum adică? 

— M-am dus la el şi l-am întrebat dacă vrea să-mi dea un 
interviu - zise Hepple. A profitat imediat de prilejul de a-şi face 
reclamă pe gratis. Nu vă faceţi iluzii în ce-l priveşte. L-am 
convins să-mi dea un model brut, în lut, şi m-a lăsat să plec cu 
modelul. Nu era decât un proiect, dar pe el rămăseseră nişte 
amprente foarte clare. Hepple îmi zâmbi, încântat de strategia 
lui. Azi-dimineaţă am dus modelul la Biroul Federal de 
Investigaţii, la cartierul general de la Los Angeles. Au verificat 
amprentele şi aşa a ieşit la iveală toată povestea. Ridică 
paharul, bău şi-l flutură entuziasmat. Numele adevărat al lui 
Hahn e Jack Bradshaw. A stat la închisoare doi ani pentru trafic 
de stupefiante, în 1941. Când a ieşit, a plecat în Mexic şi Biroul 
Federal de Investigaţii i-a pierdut urma. A reapărut patru ani mai 
târziu şi a fost prins când trecea graniţa cu două geamantane 
pline cu stupefiante. De data asta s-a ales cu opt ani. Cânda 
fost eliberat, Biroul Federal de Investigaţii l-a ţinut în evidenţă, 
dar acum se pare că s-a cuminţit şi s-a apucat de afaceri legale. 
Se ştie totul despre această Şcoală de Ceramică şi chiar au 
cercetat-o, dar se afirmă că nu-i nimic suspect acolo. Se aplecă 
înainte şi întinse un deget spre mine: Acum vine partea care are 
să vă intereseze. În timp ce-şi ispăşea ultima condamnare, Hahn 
s-a împrietenit cu un oarecare Juan Tuarmez, un alt traficant de 
stupefiante. Au ieşit împreună de la închisoare. Mi-a venit o idee 
în privinţa lui Tuarmez şi i-am rugat pe cei doi de la Biroul 
Federal de Investigaţii să-mi arate fotografia lui. Ghiceşti cine 
era? 


— Cordez? 

Hepple dădu afirmativ din cap. 

— Exact. Cordez de la Musketeer Club. Cum îţi place asta? 

— Biroul Federal de Investigaţii ştie că-i aici? 

— Da, fireşte, dar n-au ce să-i facă. Şi-a ispăşit 
condamnarea şi, la suprafaţă, se ocupă cu un club foarte 
rentabil. Poliţia vine din când în când şi mai aruncă câte o 
privire pe acolo, dar sunt mulţumiţi c-a renunţat la vechile lui 
practici. 

— Nu s-au întrebat de unde a avut bani ca să deschidă 
clubul? 

— Au anchetat şi asta. Cordez le-a declarat că a fost 
finanţat de un grup de oameni de afaceri. 

— lar Hahn? 

— Aceeaşi poveste. 

— Ştiţi cumva cine sunt oamenii de afaceri? 

— Creedy, evident. 

— Biroului Federal de Investigaţii nu i se pare ciudat că 
aceşti doi puşcăriaşi se ocupă de afaceri în acelaşi oraş? 

— l-au pus sub urmărire o vreme. Cordez nu se duce 
niciodată la şcoală, iar Hahn nu calcă la club. Nici nu s-au văzut 
de când s-au mutat la St. Raphael. 

M-am gândit o clipă, apoi am spus: 

— Am auzit că judecătorul Harrison a renunţat la politică. 

— Şarpele ăla bătrân! zise Hepple şi se strâmbă. L-a mituit 
Creedy. 

— Publicaţi asta? 

— Pentru nimic în lume! N-avem nici o dovadă, dar ştim c- 
aşa s-a întâmplat. O să treacă mult pân-o să apară cineva care 
să-l înlocuiască. Dar până atunci n-o să mai existe nici o 
opoziţie, iar banda de acum o să iasă din nou la alegeri. Se pare 
că ne aşteaptă o altă perioadă de administraţie coruptă. 

— Poate că da, poate că nu. Aţi auzit ceva despre crimele 
de la White Château? 

Hepple dădu din cap. 

— N-au nici o legătură cu Cordez şi Hahn, nu? întrebă 
Hepple. 

— Nu ştiu încă. Mă ocup de ele în clipa de faţă. Aveţi o 
casă de bani sigură la birou? 

— Bineînţeles. 


Faţa lui Hepple trăda surpriza. 

— Am ceva de care aş vrea să vă îngrijiţi - i-am spus şi am 
scos din toc arma lui Bridgette Creedy. Vreţi să puneţi asta în 
casa de bani şi s-o ţineţi acolo până v-o cer? 

— Desigur. 

Luă arma, se uită la ea, ridică ţeava la nas şi o mirosi. Apoi 
îmi aruncă o privire pătrunzătoare. 

— S-ar putea ca arma asta să fie cea care l-a ucis pe 
Thrisby? 

— Tot ce se poate. E un lucru pe care trebuie să-l aflu. Nu 
vreau să pierd arma şi cred că seiful dumneavoastră e locul cel 
mai indicat. 

— N-ar fi bine s-o înmânaţi poliţiei? 

Am clătinat din cap. 

— Nu. S-ar putea s-o piardă. 

Aruncă arma dintr-o mână într-alta şi mă întrebă: 

— Îl cunoaşteţi cumva pe proprietarul ei? 

— Am o idee, dar asta nu înseamnă că e persoana care l-a 
împuşcat pe Thrisby. 

Dădu drumul revolverului în buzunar. 

— Bine, e-n regulă! Sper că ştiţi ce-aveţi de făcut. 

— Nu vă faceţi griji în această privinţă. Dacă am noroc, 
până mâine am un reportaj pentru dumneavoastră. Arma s-ar 
putea să fie elementul crucial al reportajului. 

— Mai doriţi ceva de la mine? 

— Să fiţi la birou mâine toată ziua. S-ar putea să am mare 
nevoie de dumneavoastră şi trebuie să ştiu unde vă găsesc. 

Mă privi grav, cu o expresie îngrijorată. 

— Am impresia că ştiţi mai multe despre povestea asta 
decât lăsaţi să se înţeleagă. S-ar putea să fiţi într-o situaţie 
foarte delicată, domnule Brandon. N-ar fi mai bine dacă mi-aţi 
spune ce ştiţi, ca să lucrăm amândoi asupra cazului? 

l-am respins oferta. 

— Nu sunt încă gata. Am o mulţime de teorii, dar nici o 
dovadă. 

— Păi, daţi-mi teoriile. Ce se întâmplă dacă, înainte de-a fi 
gata să vorbiţi, intraţi în încurcături? Există multe căi prin care o 
persoană care anchetează poate avea încurcături în oraşul, 
ăsta. Ce se întâmplă dacă sunteţi ucis mai înainte de-a apuca să 
vorbiţi? N-o să ne-ajute cu nimic, nu? 


Am fost tentat să-i spun la ce mă gândeam, dar mi-am dat 
seama că nu eram încă gata. Dacă voiam să-i trag lui Creedy 
preşul de sub picioare, trebuia să fiu absolut sigur de fapte. 

— Am să vă telefonez mâine - i-am spus. Nu pot să fac 
mai mult acum. 

— Foarte bine, dar nu rămâneţi aici de unul singur toată 
noaptea. Sunteţi singur la mai bine de un kilometru de oricine şi 
de orice altă casă. Vi se poate întâmplă orice, şi nimeni n-o să 
ştie. Nu vreţi să veniţi la mine acasă astă-seară? Puteţi să 
dormiţi pe sofaua mea. 

Am clătinat din cap. 

— Nu vă faceţi griji din cauza mea. Sunt în siguranţă aici. 
N-o să mi se întâmple nimic până mâine. lar atunci, sper că va fi 
prea târziu ca să mi se mai întâmple ceva. 

Înălţă neputincios din umeri. A 

— Perfect. Dar mi se pare că riscaţi imens. Işi scoase 
portvizitul, luă dinăuntru o carte de vizită şi mi-o dădu. Aveţi aici 
numărul meu de telefon de acasă. Dacă aveţi nevoie de mine, 
am să fiu acasă până la ora opt dimineaţa, iar după aceasta 
sunt la birou. 

— Aveţi grijă de arma aceea! 

— Mă duc chiar acum la birou şi-o pun în casa de bani. La 
revedere. 

— Ne vedem mâine. 

— Şi fiţi prudent. 

— Bineînţeles. 

L-am urmărit cum coboară treptele şi se îndreaptă prin 
nisip spre maşina lui. Se întoarse şi-mi făcu un semn cu mâna, 
apoi plecă. 

Am rămas pe verandă cu ochii la farurile din spate, până 
când au dispărut. 


CAPITOLUL PAISPREZECE 


I 


una se înălţase deasupra palmierilor şi arunca umbre lungi 

şi negre. Marea era o oglindă de argint. Nu se auzeau decât 

zgomotele îndepărtate ale circulaţiei de pe promenadă şi 
mişcarea lentă a valurilor. 

De pe verandă, am privit la luminile din St. Raphael City. 
M-a cuprins un sentiment de completă izolare şi m-am întrebat 
dacă n-ar fi trebuit să fi plecat cu Hepple. Dacă cineva avea 
intenţia să mă omoare, acest bungalow singuratic era locul 
ideal. 

Mi-am pus mâinile pe grilajul verandei şi mi-am strâns 
umerii. Mă simţeam obosit şi îmi trebuia un efort ca să mă 
concentrez. Vedeam ferestrele luminate ale Şcolii de Ceramică, 
departe, la dreapta, şi m-am întrebat ce făcea Hahn, sau, ca să-l 
numesc pe numele lui adevărat, Jack Bradshaw, în această clipă. 

Cunoşteam acum misterul din jurul plicului de chibrituri, 
dar acest lucru nu-mi dădea certitudinea identităţii asasinului lui 
Sheppey. Aveam sentimentul că mă aflu pe pragul descoperirii 
celui care l-a ucis, dar mai lipsea un cub ca imaginea să devină 
completă. 

Nu avea nici un sens să stau acolo în întuneric. Mi-am zis 
că mai bine să mă duc la culcare. Nu mai aveam nimic de făcut 
până a doua zi dimineaţa. 

M-am întors şi-am intrat în salon. Am închis uşile cu 
geamuri şi le-am încuiat, apoi am luat cele două pahare din care 
băusem împreună cu Hepple, le-am dus la bar şi le-am aşezat la 
loc. M-am uitat de jur împrejur ca să fiu sigur că nu a rămas 
aprinsă nici o ţigară în vreo scrumieră, apoi m-am îndreptat spre 
comutatorul de lângă uşă. In clipa când am întins mâna spre el, 
am auzit un sunet slab care mi-a trădat că nu mă aflam singur 
în bungalow. 


O secundă am rămas nemişcat, conştient că mi-e frică şi 
că gura mi se uscase brusc. Mi-am amintit că nu aveam nici o 
armă. Rankin mi-o luase pe a mea, iar pe-a lui Bridgette i-o 
dădusem lui Hepple. Mi-am amintit ce-mi spusese Hepple: 
„Sunteţi singur la mai bine de un kilometru de oricine şi de orice 
altă casă. Vi se poate întâmplă orice, şi nimeni n-o să ştie”. 

Zgomotul indica prezenţa cuiva în dormitor. Era sunetul 
limpede al unui picior pus pe o scândură care trosneşte. Cineva 
se mişca furiş. 

Am stins lumina şi camera s-a cufundat în întuneric. Prin 
fereastra mare am văzut luna. Lumina ei arunca o baltă albă pe 
covor în capătul îndepărtat al încăperii, dar locul unde mă aflam 
rămânea înecat în beznă. 

Am stat încordat, trăgând cu urechea şi cu inima zvâcnind. 
Am auzit din nou zgomotul acela din dormitor, apoi uşa trosni 
încet, începând să se deschidă. 

— Stai pe loc! am strigat. Altminteri te trezeşti cu un glonţ 
în burtă! 

În clipa când am vorbit, mi-am dat drumul în genunchi, 
aşteptând o rafală, dar în locul ei am auzit un glas care vorbea 
înăbuşit, repede şi speriat. 

— Tu eşti, Lew? 

Era vocea lui Margot. 

— Asta-i bună! am exclamat. 

M-am ridicat şi-am aprins lumina. 

Margot stătea în prag, cu ochii larg deschişi şi 
înspăimântați, cu faţa încordată. Purta o cămaşă de noapte de 
nailon transparentă ca un geam. Arăta mai mult decât splendid. 
Părea de pe altă lume. 

— O, Lew! M-ai speriat de moarte! 

— De moarte? Dar ce m-ai speriat tu pe mine! Era gata să 
am un atac de inimă. Ce faci aici, Margot? 

— M-am întors. Eram foarte îngrijorată din cauza ta, dragul 
meu. N-am ştiut ce să fac. Am plecat cu maşina până pe 
promenadă şi de-acolo m-am întors pe jos. Am aşteptat aici în 
întuneric. A venit politia, apoi a plecat. Mi s-a făcut frig afară, 
aşa c-am intrat iar, ca să te aştept. Tocmai m-am trezit. 

Mi-am scos batista şi m-am şters pe faţă. 

— Îmi pare rău că te-am speriat. Şi tu m-ai speriat de 
moarte. Am crezut că mi-a sunat ceasul. 


— Îmi pare rău. Dormeam. M-am trezit tocmai când se 
stingeau luminile. M-am gândit c-ai putea fi tu, dar m-am temut 
să te strig, în cazul când era altcineva. Aşa că m-am strecurat la 
uşă ca să trag cu urechea. Când ai strigat cu vocea aia 
îngrozitoare, m-am speriat. 

— inseamnă că ne-am speriat amândoi. 

Veni repede spre mine şi îşi aruncă braţele de gâtul meu. 
La contactul cu trupul ei dulce, care se abandona, lipit de-al 
meu, inima începu să-mi bată puternic. Mi-am plimbat mâinile 
de-a lungul spatelui ei lung, pe linia sinuoasă a şoldurilor, şi-am 
tras-o spre mine. 

— Sărută-mă Lew... 

Am sărutat-o, şi Margot gemu încet, strângându-se lângă 
mine. 

— O, iubitule... 

Aveam nevoie de un mare efort de voinţă ca s-o împing de 
lângă mine, dar am făcut-o. 

— Suie-te în pat, Margot. Ai să răceşti. 

Işi lăsă capul într-o parte şi mă privi. Se roşise uşor, buzele 
i se depărtaseră şi în ochi avea o expresie pe care o mai 
văzusem. Părea cea mai atrăgătoare femeie din lume. 

— N-am să răcesc, dar am să mă sui în pat. Vii şi tu? 

— Desigur. Dar întâi să fac un duş. Pe urmă sunt al tău. 

— O, Lew, nu mi-ai spus... ce s-a întâmplat? De ce-a venit 
poliţia? 

Am ridicat-o în braţe, am transportat-o prin salon şi-am 
dus-o în dormitor. Pe pernă se vedea locul unde stătuse cu 
capul, iar cearşaful rămăsese dat la o parte de când se dăduse 
jos din pat. Am pus-o pe pat, am acoperit-o cu cearşaful şi am 
privit-o. Mă minunam cât era de frumoasă. 

— Poliţia? Am primit ordine să mă car imediat din oraş. 
Cred că sunt pe cale să-l descopăr pe asasinul lui Sheppey, 
Margot. 

Făcu ochii mari şi îmi atinse faţa cu mâna. 

— Pleci, Lew? 

— Aşa cred. Nu-i prea indicat să mai rămân, dar, înainte 
de a pleca, am de gând să lichidez o bandă de aici. Am 
descoperit ce înseamnă plicul acela cu chibrituri. 

— Serios? Şi ce înseamnă? 


M-am aşezat pe marginea patului şi i-am luat mâinile într- 
ale mele. 

— Chibriturile sunt chitanţe pentru stupefiante. 

— Chitanţe pentru stupefiante? Cum adică? 

Se uită lung la mine. Avea o privire nedumerită. 

— E destul de simplu. Cordez şi Hahn se ocupă de traficul 
de stupefiante. Sunt binecunoscuţi de Brigada de Stupefiante şi 
supravegheați permanent. Au fost condamnaţi mai de mult 
pentru trafic de stupefiante, ceea ce înseamnă că sentinţa 
următoare va fi pe viaţă. Atunci, s-au gândit să formeze o 
asociaţie, şi lucrează după o metodă ce s-ar părea a fi sigură. 
lată ce-au făcut: s-au mutat într-unul din cele mai bogate oraşe 
din ţară, unde au obţinut sprijin financiar ca să deschidă un club 
şi un atelier de ceramică, amândouă afaceri perfect legale. 
Brigada de Stupefiante a anchetat şi n-a descoperit nimic 
suspect. Hahn şi Cordez au fost puşi sub supraveghere, dar nici 
măcar nu s-au întâlnit şi nici nu se pare că au vreo legătură de 
vreun fel. Se ocupă însă, fireşte, tot cu traficul de stupefiante, 
lucrând împreună, şi uite cum: Hahn primeşte stupefiantele, iar 
Cordez aduce clienţii. O mulţime de oameni bogaţi merg la 
clubul lui Cordez. Unii dintre ei vor să cumpere stupefiante. 
Cordez le vinde atunci un plic de chibrituri. Se duc apoi la şcoala 
lui Hahn - un loc destul de sigur, fiindcă e totdeauna un du-te- 
vino permanent de oameni acolo - şi, în schimbul unui chibrit, 
clientul primeşte atâtea grame de stupefiante. Hahn îi trimite 
apoi chibriturile lui Cordez, care îi achită suma cuvenită din 
încasări. In felul acesta, toată lumea e mulţumită şi în siguranţă. 
Cordez obţine banii, clientul primeşte raţia regulată de 
stupefiante, iar Hahn - banii pentru că-i aprovizionează cu 
stupefiante. 

— E fantastic, Lew. 

— Nu-i deloc aşa de fantastic. Traficul de stupefiante e o 
ocupaţie brutală, Margot. Biroul de Stupefiante cunoaşte 
aproape toate metodele folosite de traficanţi. Un traficant 
norocos trebuie să aibă mereu idei noi, iar Cordez şi Hahn au 
avut întotdeauna astfel de idei, până acum. Şcoala lui Hahn e 
situată ideal pentru a primi stupefiantele. O barcă poate veni 
noaptea fără ca nimeni să ştie. lată, aşa stau lucrurile. Pun 
rămăşag pe ultimul meu dolar că acesta a misterul plicurilor de 
chibrituri. Am vârât mâna în buzunarul pantalonilor şi-am scos 


plicul. Fiecare client are probabil altă serie de cifre, după care să 
fie identificat. Dacă pierde plicul, nimeni altul nu-l poate folosi. E 
ca un abonament pe trenul spre iad. Sheppey a pus mâna pe un 
astfel de plic. lată de ce-a fost ucis şi de ce-au răvăşit atât la el 
în cameră, cât şi la mine. 

— Jacques lua şi el stupefiante? întrebă Margot, cu ochii 
aţintiţi asupra mea. 

— E posibil. Oricum, ştia de plic. Când am aprins unul din 
chibrituri, aproape că s-a trădat. Işi dădea seama că aruncam nu 
ştiu câte grame de stupefiante. Am vârât plicul la loc în buzunar. 
Ei bine, mâine se va termina toată istoria. Predau plicul Biroului 
de Stupefiante de la Los Angeles, să se ocupe ei de afacere. 

— Apoi pleci? întrebă ea, strângându-mi mâna. Nu vreau 
să pleci, Lew. 

— Nu pot să rămân aici - i-am răspuns şi i-am zâmbit. Am 
biroul meu la San Francisco. Ce te împiedică să vii la Frisco? 

— Tata, fireşte. N-o să mă lase. 

— Ştii care-i nenorocirea cu tine? am spus şi m-am ridicat. 
Nu vrei să renunţi la distracţiile tale şi la banii tăi. Mai gândeşte- 
te. Ar fi bine dacă l-ai uita pe bătrân şi-ai vedea ce înseamnă să- 
ţi câştigi singură pâinea. 

Se lăsă pe spate, cu ochii arzători şi îmbietori. 

— Aş putea să încerc, dragul meu, dar ce-i cu duşul pe 
care voiai să-l faci? 

— Mă întorc imediat la tine. 

Mi-am scos haina, m-am dezbrăcat de pantaloni şi de 
cămaşă şi le-am pus pe un scaun, apoi, doar în chiloţi, am intrat 
în camera de baie. Am închis uşa, am dat drumul la duş şi-am 
rămas lângă uşă, cu inima zvâcnind. 

Am aşteptat aproape zece secunde, apoi am apucat clanţa 
şi-am apăsat-o foarte uşor. Am întredeschis uşa doar atât cât să 
văd în dormitor. 

Margot se dăduse jos din pat şi stătea lângă scaunul pe 
care îmi aruncasem lucrurile. Îşi vârâse mână în buzunarul 
pantalonilor şi, în vreme ce-o urmăream, a scos plicul cu 
chibrituri. Pe figura ei se citea atât groaza, cât şi uşurarea 
sufletească, ceea ce m-a impresionat foarte neplăcut. 

Am întins mâna, am închis duşul, am deschis larg uşa şi- 
am intrat în dormitor. Margot se întoarse brusc, cu ochii măriţi, 
şi îşi trase răsuflarea cu un țipăt scurt şi slab. 


Nici măcar nu m-am uitat la ea. M-am apropiat de pat şi- 
am apucat perna care mai păstra încă urma capului ei. Am 
aruncat-o jos. Pe cearşaf, ascunsă până atunci de pernă, se afla 
o daltă de spart gheaţa cu mâner galben. 


II 


n tăcerea pe care aproape c-o simţeam, m-am uitat la Margot, 
| cere rămăsese ca împietrită, cu plicul de chibrituri în mână şi 
cu nişte ochi enormi. 

— Ţi-ai închipuit c-ai să scapi, Margot? am întrebat-o. Ţi-ai 
închipuit într-adevăr că are să-ţi meargă şi a treia oară? 

Mişcă buzele, dar nu scoase nici un sunet. 

Am luat dalta şi-am răsucit-o între degete. Vârful ei fusese 
ascuţit şi părea fin ca un ac. Mă trecu un fior pe şira spinării 
când îmi dădui seama ce mult riscasem. 

— Ai jucat bine rolul, dar nu destul de bine - i-am spus, cu 
ochii aţintiţi asupra ei. Ca actriţă ai fost superbă, dar eşti o 
mincinoasă de mâna a doua. Ai mers bine cu rolul până în clipa 
când ai vrut să mă convingi că plicul cu chibrituri era al lui 
Thrisby. Masa pe care mi-ai descris-o n-a avut loc niciodată. 
Thrisby agăţase chiar în seara aceea o fetişcană nouă, iar 
Bridgette fusese după el acasă. A fost o minciună grosolană, 
Margot, care m-a condus direct la tine. 

Se aşeză brusc jos, cu faţa ascunsă în mâini. 

— Mă miram eu că mi-ai pus acest bungalow la dispoziţie - 
am continuat. Se potrivea aşa de puţin cu obiceiurile tale! Dar 
acum îmi dau seama că-i luai măsurile tale de precauţie. Dacă 
deveneam primejdios, puteai să scapi de mine. Bungalow-ul e 
un loc foarte potrivit pentru a ucide pe cineva, nu? 

Îşi înălţă capul. Avea faţa albă şi ochii îi străluceau. Arăta 
încă frumoasă, dar o frumuseţe dură şi primejdioasă. 

— Şi-ai ascuns asta sub pernă - am spus, ridicând dalta. 
Aşa se explică de ce asasinarea lui Sheppey a părut a fi opera 
unui expert, iar moartea Thelmei Cousins a fost provocată cu 
atâta neîndemânare. Când ai un bărbat în braţe, Margot, e uşor 
să întinzi mâna sub pernă, să iei dalta şi să i-o înfigi în ceafa. La 
fel intenţionai şi cu mine, nu? Thelma, evident, se găsea în 
picioare când ai lovit-o, iar în acea poziţie era mult mai greu să 


N 


ucizi cu precizie. M-am uitat la ea. Ei, spune ceva. Tu l-ai omorât 
pe Sheppey, nu? 

Margot dădu din cap. 

— Nu înţelegi? Şi cuvintele îi izbucniră. Mă şantaja. A găsit 
plicul şi mi l-a furat. A spus că nu mi-l dă înapoi decât dacă-i 
cedez. A folosit forţa împotriva mea. L-am ucis ca să mă apăr. 

— Trebuie să înveţi să minţi mai bine, Margot. Sheppey nu 
era şantajist. Avea o groază de defecte, dar nu se cobora la aşa 
ceva. Afacerea e mult mai complicată. Dă-mi voie să-ţi spun eu 
ce cred că s-a întâmplat - i-am răspuns şi m-am aşezat pe 
marginea patului. Thrisby şi cu tine eraţi în pană de bani. Erai 
îndrăgostită de el, iar el se părea că-i îndrăgostit de tine. Scotea 
bani de la Bridgette şi-i cheltuiaţi amândoi. Dar Bridgette nu era 
o proastă. A început să bănuiască ce se petrece. A rugat 
probabil pe cineva ca Hammerschult să-l angajeze pe Sheppey 
ca să te supravegheze. Trebuie să fi fost amuzant pentru 
Sheppey să te urmărească. Pun pariu că s-a îndrăgostit de tine 
mai repede decât mine. L-ai convins s-o înşele pe Bridgette şi să 
nu-i spună că eşti amanta lui Thrisby. Sunt absolut convins că l- 
ai răsplătit. Din nenorocire pentru el, a dat din greşeală peste 
afacerea cu plicurile de chibrituri. A pus mâna pe plicul tău. 
Trebuia să-l recapeţi. Nu poţi trăi fără injecţia regulată de 
morfină, nu? Aşa că te-ai decis să-l ucizi. 

— Nu! exclamă ea, lovindu-şi pumnii. Nu s-a întâmplat 
aşa! El m-a atacat... 

— lar tu ai avut la-ndemână o daltă de spart gheaţa? Ai 
plănuit-o, Margot. 

— N-am plănuit-o! Trebuie să mă crezi... 

— Atunci de ce te-ai dus la el la hotel atât de savant 
deghizată? Peruca neagră, ochelarii de soare, ca şi 
îmbrăcămintea te-au făcut să te simţi în siguranţă când l-ai 
atras pe Sheppey în cabina de la ştrand. Trebuia să fii sigură că 
nimeni de la hotel n-avea să te identifice. Detectivul hotelului a 
fost destul de deştept ca să vadă că te deghizaseşi, dar eu am 
fost destul de fraier ca să nu-l ascult. Fiindcă Sheppey o înşela 
pe Bridgette, a acceptat deghizamentul tău. Trebuia doar să 
susţii că Bridgette nu se cădea să vă vadă împreună, ca el să şi 
accepte peruca şi ochelarii de soare. Oricum, cred că i-ai 
aruncat şi lui aceeaşi privire îmbietoare ca şi mie. Lui nu-i păsa 
ce culoare avea părul tău, atâta vreme cât aveai de gând să-ți 


respecţi promisiunile faţă de el. L-ai dus în cabina de pe plajă şi 
l-ai omorât. Când ai descoperit că n-are asupra lui plicul cu 
chibrituri, i-ai luat cheia de la cameră, te-ai dus la hotel şi-ai 
căutat plicul, dar nu l-ai găsit. 

Îşi încrucişa braţele la piept şi tremură. 

— Nu vreau să te mai ascult! zise ea. Nu-i adevărat! 

— Fireşte că-i adevărat. Şi-am să-ţi mai spun ceva. Ai 
descoperit că Thrisby se încurcase cu Thelma Cousins. Se 
plictisise de tine, şi o fată nevinovată ca Thelma îl amuza. Ştiai 
că poliţia are să caute fata care a fost văzută în compania lui 
Sheppey. Ai sesizat o ocazie de a încurca ancheta şi de a scăpa 
în acelaşi timp de o rivală. Te duceai regulat la Şcoala lui Hahn, 
ca să-ţi iei porţia de stupefiante, aşa că trebuie s-o fi cunoscut şi 
pe Thelma. Nu-ţi venea greu s-o convingi să vină să înoate 
împreună cu tine. Probabil că i-ai spus că vrei să discuţi cu ea 
despre Thrisby. Ai dus-o la cabinele de pe plaja unde l-ai ucis pe 
Sheppey. Poliţia închisese ştrandul, aşa c-aţi fost singure acolo. 
Ai înjunghiat-o şi-ai lăsat-o, crezând c-a murit. Ai sosit tocmai la 
timp acasă ca să te schimbi, până am picat eu. Ţi-ai ascuns 
foarte bine panica, Margot, dar după plecarea mea ai început să 
te întrebi câte ştiam. Aşa că mi-ai telefonat să-mi spui că 
Sheppey nu se dusese la Musketeer Club, iar eu, ca un fraier, ți- 
am spus că plicul cu chibrituri era la mine. Te-ai dus în camera 
mea la hotel şi l-ai găsit, şi-ai fost destul de deşteaptă să-l 
înlocuieşti cu un plic obişnuit, cu speranţa că n-am să observ 
deosebirea. 

Clătină violent din cap. 

— Nu, Lew, te înşeli... Îţi jur că nu... 

— Thrisby ştia că iei stupefiante - am continuat. Ştia că ai 
motive să vrei să scapi de Thelma. Ţi-ai dat seama atunci că te- 
ar putea trăda. Când ţi-am spus că Bridgette l-a ameninţat pe 
Thrisby că-l omoară, ai întrezărit ocazia de a-l reduce la tăcere 
şi de-a scăpa şi de Bridgette. Trebuie să recunosc, Margot, că 
ştii să profiţi de ocazii. Ţi-a fost destul de uşor să pui mâna pe 
arma lui Bridgette. Te-ai dus acasă la Thrisby şi l-ai împuşcat. 
Servitorul lui se afla în casă şi-a trebuit să-l omori şi pe el. Nu 
ştiu cum te-ai simţit când ai descoperit că-ţi uitaseşi poşeta aici 
şi că aveam din nou plicul tău de chibrituri, dar trebuie să fi fost 
destul de disperată. Atunci te-ai hotărât să scapi şi de mine, nu? 

Îşi înălţă capul şi mă privi lung, cu ochii negri plini de ură. 


— Nu poţi dovedi nimic din cele afirmate - răspunse ea 
răguşit. Nu mi-e frică de tine. 

— Ba da, ţi-e frică, Margot. Vinovaţilor le e întotdeauna 
frică. 

Se ridică. 

— Nu-mi poţi face nimic! N-ai să îndrăzneşti să-mi faci 
ceva! 

— Îmi pare rău, Margot, dar nu poţi fi lăsată să scapi 
pentru ce-ai făcut. Patru oameni au murit din pricina ta. 

— Tata n-o să te lase să-mi faci nimic! spuse ea cu 
respiraţia tăiată. 

— Tatăl tău nu mai poate să facă nimic. Am să-i spun totul 
lui Rankin. Nici măcar această administraţie coruptă nu poate să 
muşamalizeze patru crime. 

În timp ce vorbeam, Margot se dădu încet înapoi, până 
ajunse la o comodă, apoi se întoarse brusc, trase un sertar şi 
vâri mâna înăuntru chiar în clipa când începusem să mă îndrept 
spre ea. M-am oprit deodată, căci se întoarse c-un pistol calibrul 
25 în mână. 

— Ei bine - spuse ea cu ochii strălucitori - am să-ţi arăt că 
nu mi-e frică. 

O voce moale şi efeminată vorbi din cadrul uşii: 

— Nu te purta ca o caraghioasă, Margot. 

Scoase un țipăt uşor şi se suci. M-am uitat rapid peste 
umăr. În cadrul uşii stătea Lee Creedy. Era în haine de seară, cu 
o camelie la butonieră. Ochelarii lui cu ramă de corn i se 
odihneau pe frunte. Între buzele subţiri ardea încet o ţigară de 
foi. 

— Dă-mi revolverul - spuse, el şi întinse mâna. 

Fără nici o ezitare, Margot se îndreptă spre el şi îi înmână 
arma. Era albă la faţă şi tremura toată. 

— Îmbracă-te - zise el. Arăţi ca o târfă în cămaşa asta de 
noapte transparentă. 

Margot se duse imediat spre unul din dulapurile din 
perete, deschise violent uşa, smulse o rochie dinăuntru, fugi în 
cameră de baie şi trânti uşa în urmă. 

Ochii inexpresivi ai lui Creedy se mutară asupra mea. 

— Îmbracă-te şi dumneata - spuse el. Am să aştept în 
salon. 

leşi din dormitor. 


Mi-am tras în grabă hainele pe mine. În clipa când îmi 
puneam haina, Margot ieşi din camera de baie netezindu-şi 
rochia pe trup. 

— N-o să te lase să-mi faci nimic - spuse ea gâtuit. Sunt 
convinsă. 

Fugi de lângă mine în salon, iar eu o urmai. Creedy bătea 
camera de la un capăt la altul. Mai ţinea încă arma în mână. Pe 
chipul lui nu se citea absolut nimic. 

— Stai jos - îi spuse el lui Margot, arătându-i un scaun. 
Apoi, uitându-se la mine, continuă: Şi stai jos şi dumneata. 

Am luat loc amândoi. Continuă să bată încăperea de la un 
capăt la altul, apoi spuse fără să se oprească din mers: 

— Mi-a spus Bridgette că ai un bărbat aici. Am crezut de 
cuviinţă să vin să văd şi eu cine e. M-ai dezamăgit, Margot, dar 
cei mai mulţi copii îşi dezamăgesc părinţii. Poate că n-am fost 
un tată grozav pentru tine, iar mama ta a fost o femeie total 
destrăbălată, dar asta nu te scuză. Am auzit tot ce ţi-a spus 
Brandon. E adevărat? 

Nu îndrăzni să i se uite în ochii lui reci şi pătrunzători. 

— Evident că nu - zise ea, încleştând şi descleştând 
pumnii. Minte! 

— Atunci, spune-mi ce căuta dalta sub perna ta? 

Incepu să spună ceva, apoi se opri. Işi pierduse deodată 
orice farmec. Părea bătrână, învinsă şi complet pierdută. 

— N-ai ce să răspunzi la asta? zise el. Ascultă-mă, Margot. 
Eu controlez acest oraş. Poliţia face ce-i cer. Brandon n-are nici 
o putere aici. Nu trebuie să-ţi fie deloc frică de el. Nu vreau 
decât adevărul, şi atunci am să fiu în stare să fac faţă situaţiei. 
Tu l-ai ucis pe Sheppey ăla? 

Margot ridică privirea. Ochii ei îşi recăpătaseră încrederea. 

— A trebuit, tata. N-am avut încotro. 

Gura lui Creedy se strânse, altminteri expresia lui rămase 
neschimbată. 

— Ce vrei să spui prin „n-am avut încotro”? 

— Avea de gând să-i spună poliţiei despre Cordez. Nu-l 
puteam lăsa. 

— De ce nu? 

Margot făcu un gest mic de disperare. 

— N-ai să înţelegi... 

— Incerci să-mi spui că iei stupefiante, nu? 


— Da. 

Creedy îşi scoase ochelarii, se uită lung la ei, îi puse şi îi 
ridică din nou pe frunte. _ 

— Ce s-a întâmplat cu această Thelma Cousins? Incepu să 
bată din nou camera. E adevărat c-ai omorât-o şi pe ea? 

— A trebuit, tată. 

— Şi pe Thrisby? 

Închise, ochii şi îşi strânse mâinile la piept. 

— Da. 

— Se pare că ţi-ai ratat îngrozitor viaţa, Margot - zise el 
fără s-o privească. 

Margot rămase nemişcată, cu mâinile încleştate. 

— Foarte bine - continuă el. Toată lumea are dreptul să-şi 
ducă viaţa cum vrea. Se apropie deodată de un fotoliu şi se 
aşeză. Ştii cât îmi vine de greu să cred c-ai fost în stare să faci 
toate astea, Margot. Nu va fi uşor nici să te scap din încurcătură. 

Margot se aplecă înainte, cu mâinile atât de încleştate, 
încât pumnii ei arătau albi. 

— N-ai să-i laşi să mă trimită la închisoare, nu? 

— Nu, n-am să-i las s-o facă. 

Rămase nemişcat, privind pe fereastră în timp ce reflecta. 
În afară de respiraţia ei grăbită şi speriată, în cameră domnea o 
tăcere deplină. 

L-am urmărit neclintit, conştient de arma din mâna lui. 
După câteva minute, Creedy spuse: 

— Ascultă, Margot. Trebuie să pleci imediat din St. 
Raphael. Scoase din portvizit un teanc de bancnote şi i-l aruncă 
astfel, încât îi căzu fiicei lui în poală. O să ai nevoie de bani. Du- 
te la mătuşa ta. Stai acolo şi încearcă să te porţi cum trebuie. O 
să mă îngrijesc eu de toate aranjamentele necesare aici. la 
maşina lui Brandon. E afară, aşa că poţi s-o foloseşti. Vreau să 
pleci cât se poate de repede la mătuşa ta. Ai înţeles? 

— Stai puţin... - am început eu, dar n-am putut continua, 
căci Creedy ridică arma calibru 25 şi o îndreptă spre mine. 

— Gura! zise el. Nu-mi lipseşte mult ca să te-mpuşc. 
Sarcina mea ar fi mult mai uşoară dac-ai fi mort. Nu-mi da 
ocazia. Cu revolverul încă îndreptat spre mine, se uită din nou la 
Margot. Ai înţeles? 

Margot dădu din cap. 

— Da. 


— Atunci, pleacă. 

— O să ai grijă să aranjezi totul pentru mine? 

— Fireşte. Pleacă acum. la maşina lui Brandon. O să am eu 
grijă să fie despăgubit. În timp ce Margot se ridica grăbită în 
picioare, el continuă: Sper că noua viaţă pe care ai s-o începi să- 
ţi aducă mai multă fericire decât cea de până acum. 

Nu-l mai asculta. Se uita la mine, ţinând strâns teancul de 
bancnote, în ochi cu o expresie de triumf. Apoi fugi din salon, 
cobori treptele verandei şi peste câteva secunde am auzit 
motorul Buick-ului pornind. 

— Pe ea o puteţi păcăli, pe mine însă nu - i-am spus lui 
Creedy. Sunteţi inuman. Nici un juriu n-ar fi vârât-o în camera de 
gazare. Nu puteţi face una ca asta! 

— Dar nici ca fata mea să putrezească la închisoare! mi-o 
tăie el. 

Se sculă în picioare, băgă arma în buzunar şi se îndreptă 
spre fereastră ca să urmărească luminile din spate ale Buick-ului 
ce dispăreau pe drumul gloduros în direcţia promenadei. 

M-am întors şi-am luat-o la fugă din bungalow. 

Creedy venise într-o limuzină Cadillac, mare, neagră. Se 
afla încă sub palmieri, cu farurile aprinse. Am alergat spre ea, 
m-am strecurat la volan, am dat drumul la motor, am întors 
maşina şi-am pornit vertiginos pe urmele Buick-ului. 

Margot luase o distanţă bună. Am zărit luminile din spate 
ale Buick-ului când am părăsit drumul gloduros şi am apucat-o 
pe promenadă. Avea un avans de vreo cinci sute de metri. 

Conduceam Cadillac-ul cât puteam de iute. Maşina se 
zguduia toată când roţile treceau la viteza aceea peste găurile 
din drum. Când am ajuns pe promenadă, am zărit cele două 
lumini de semnalizare cotind brusc spre Franklyn Boulevard. M- 
am întrebat dacă nu se întorcea cumva la apartamentul ei, ca 
să-şi mai la nişte haine înainte de-a părăsi oraşul, şi speranţele 
mi-au renăscut. 

Mi-era teamă să conduc prea repede. Rankin îmi spusese 
că patrulau treizeci de maşini de-ale poliţiei pe şosea. Dacă mă 
opreau acum pentru viteză excesivă, ratam orice şansă de-a o 
mai prinde. 

Am văzut din nou Buick-ul pe Franklyn Boulevard, şi-am 
înjurat în surdină când trecu de Franklyn Arms. Aşadar, nu se 
oprea la ea acasă. M-am întrebat dacă nu observase Cadillac-ul 


şi-am accelerat uşor, micşorând distanţa dintre cele două 
maşini. 

Conducea repede, dar nu primejdios de repede. Am 
identificat un poliţist care stătea la colţul unei intersecţii. L-am 
zărit cum se-încordează la vederea Buick-ului ce trecea pe lângă 
el şi cum se uită lung după maşină, nehotărât dacă să fluiere 
sau nu pentru viteză prea mare. Mi-am ridicat talpa de pe 
accelerator şi-am apăsat pe frână, încetinind în clipa când 
treceam pe lângă poliţist. Apoi am accelerat din nou. 

Mi-am dat seama că se îndrepta spre drumul de munte. 
Apoi, deodată, o maşină mare de-a poliţiei ţâşni de pe o alee şi 
se vări între mine şi Buick. Dacă n-aş fi apăsat pe frâne, m-aş fi 
ciocnit de paraşocul ei din spate. Cadillac-ul încetini şi-o pierdui 
din vedere pe Margot când coti pe drumul şerpuitor de munte. 
Maşina poliţiei din faţa mea ţâşni însă înainte, luă primul viraj cu 
un scrâşnet de cauciucuri şi porni vijelios după Buick. 

Ceea ce mă temeam se întâmplă. Rankin spusese 
adevărul. Ordinul de a mă prinde, de a înscena un accident 
fusese dat. Cei doi poliţişti cu şepci turtite, din maşina poliţiei 
îmi recunoscuseră Buick-ul şi îndeplineau ordinele. Era prea 
întuneric ca să fi văzut cine se afla la volan. Presupuneau în 
mod firesc că eu eram, părăsind oraşul. Mai mult ca sigur că 
ordinul de înscenare al accidentului fusese dat de Creedy. Ştiuse 
că maşinile de poliţie ale lui Katchen fuseseră alertate să 
lovească Buick-ul la vederea lui. O trimisese special pe Margot 
cu Buick-ul în direcţia muntelui. Ştia că, de îndată ce-şi va da 
seama că o maşină a poliţiei e pe urmele ei, va încerca să 
scape. Ştia că n-avea nici o şansă să întreacă o maşină de-a 
poliţiei. Aceasta era soluţia: fără publicitate, fără judecată, şi 
scăpa astfel de o fiică inutilă şi degenerată. 

Nu mai puteam face nimic ca s-o opresc acum, dar am 
continuat drumul, mânând Cadillac-ul pe şoseaua şerpuitoare, 
cu farurile aprinse, ca să previn maşinile venind din direcţia 
opusă. Auzeam urletul prelung al sirenei maşinii de poliţie 
dinaintea mea. Dar cotiturile drumului mă împiedicau să văd 
cele două maşini; uneori numai zăream sclipirile farurilor, când 
luau câte o curbă. 

Apoi le-am zărit deodată departe, sus, pe şoseaua plină de 
serpentine, şi-am apăsat tare pe frâne. N-aş fi crezut posibil ca 
Margot să fi condus atât de repede, căci se afla acum la peste 


un kilometru şi jumătate înaintea mea. Am sărit din maşină şi- 
am rămas pe iarbă, cu privirea în sus. Şoseaua şerpuia pe 
munte şi se vedea o bună bucată din ea. 

Maşina poliţiei era doar la douăzeci de metri în urma 
Buick-ului. Farurile ei luminau viu paraşocul Buick-ului, iar sirena 
urla fără oprire. 

Nimeni n-ar fi rezistat mult timp la acea viteză pe un astfel 
de drum. Am văzut în faţă prima dintre curbele foarte abrupte. 

Margot trebuie s-o fi văzut şi ea. Şoferul maşinii poliţiei 
ştia că în faţă era o curbă, căci încetinise şi rămăsese cam la o 
sută de metri în urma Buick-ului. Margot se înscrise însă în 
curbă cu vreo nouăzeci şi cinci de kilometri pe oră. Am auzit 
scrâşnetul cauciucurilor, când apăsă pe frână. Razele lungi şi 
albe ale luminii farurilor se întinseră în abisul negru întocmai ca 
antenele unei insecte imense, care simte primejdia. 

Am simţit că-mi sare inima în clipa când Buick-ul părăsi 
drumul şi zbură în aer. Un scurt moment, un moment de 
necrezut, se păru că înaintează prin văzduh. In tăcerea din jur, 
am auzit ţipătul îngrozit al lui Margot, un țipăt care mi-a 
îngheţat sângele în vine, apoi Buick-ul se răsturnă şi se lovi de o 
stâncă uriaşă, ricoşa, alunecă într-un nor de praf, dezrădăcinând 
pomi mici şi rostogolind bolovani, care plecară la vale huruind. 
Apoi, cu o bufnitură puternică şi înfundată, se opri la două sute 
de metri de locul unde mă aflam. 

Am fugit cum n-am fugit niciodată în viaţa mea. Nu mă 
gândeam decât s-o scot dinăuntru mai înainte ca maşina 
sfărâmată să ia foc. Buick-ul zăcea pe-o parte, sprijinit de-un 
bolovan imens. Când am început să mă caţăr spre el, am simţit 
mirosul de benzină. Am ajuns la maşină. Era prea întuneric ca să 
se vadă în interiorul zdrobit. Am scos lanterna cu o mână 
tremurătoare şi-am plimbat raza ei prinăuntru. 

Margot stătea ghemuită lângă uşa şoferului. O dâră de 
sânge i se prelingea din gură pe bărbie. Părul ei blond şi 
mătăsos îi acoperea aproape toată faţa. Am văzut-o că mişcă 
degetele. Le încleşta şi le descleşta. 

Am vârât mâna înăuntru şi i-am dat la o parte încet părul 
blond şi mătăsos. Ţinea ochii închişi, dar la contactul degetelor 
mele îi deschise şi ne privirăm unul pe altul. Încercă să spună 
ceva: buzele i se mişcară. 


— N-am să te las - i-am spus. Au să te scoată fără să te 
doară... 

Cuvinte inutile, dar nu-mi venea nimic altceva în minte. 

Îşi mişcă încet capul. Apoi faţa i se contractă. Încercă din 
nou să spună ceva, făcu o strâmbătură mică şi patetică şi muri. 

Când m-am dat înapoi, farurile unei maşini luminară 
muntele. Un Lincoln opri pe şosea şi Frank Hepple ieşi din el 
apropiindu-se în fugă de mine. 

— Am observat c-o urmăreşti şi-am venit după dumneata 
- zise el. E moartă? 

— Da. 

Se aplecă peste Buick-ul zdrobit, scoase o lanternă din 
buzunar şi lumină interiorul. M-am aşezat pe-un bolovan, am 
scos o ţigară şi am aprins-o. L-o fi omorât ea poate pe Sheppey, 
dar plătise pentru asta cu vârf şi îndesat. 

Hepple se întoarse. Se duse la maşina lui, luă un aparat de 
fotografiat de pe bancheta din spate, se înapoie la Buick şi o 
fotografie pe Margot de mai multe ori. Apoi reveni la mine. 

— Hai - zise el. Te duc eu îndată. Cred că acum eşti gata 
să vorbeşti. 

M-am uitat în sus pe drumul de munte. Maşina poliţiei 
întorsese şi gonea pe drumul şerpuitor. M-am suit în automobilul 
lui Hepple. 

Creedy n-avea să scape de publicitatea de care se temea, 
mi-am spus. Ziarul Courier deţinea arma care-l omorâse pe 
Thrisby. Poliţia nu mai putea acum să muşamalizeze afacerea. 
Hepple putea să dovedească că banii lui Creedy îi finanţaseră pe 
Cordez şi pe Hahn. Când va ieşi la iveală istoria cu traficul de 
stupefiante, având legat de ea numele lui Creedy, acesta avea 
să fie un om sfârşit la St. Raphael. 

Am tras adânc din ţigară şi m-am lăsat pe spate. 

— Da - i-am spus - acum sunt gata să vorbesc. 


